ΚΕΝΤΡΙΚΗ ΕΝΩΣΗ ΔΗΜΩΝ ΕΛΛΑΔΑΣ

Κ. ΑΣΚΟΥΝΗΣ: Αξιότιμοι εκπρόσωποι των Ανωτάτων Δικαστικών Αρχών, αξιότιμοι εκπρόσωποι των Ελεγκτικών και άλλων αρχών του Κράτους, κυρίες και κύριοι συνάδελφοι, εκ μέρους του Δ.Σ. της ΚΕΔΕ σας καλωσορίζω στην ειδική Ημερίδα με θέμα: «Αποτελεσματικότητα, Διαφάνεια, Δικαιοσύνη στην Τοπική Αυτοδιοίκηση».


Θέλω ιδιαίτερα να ευχαριστήσω τους Υπουργούς, τους Ανώτατους Δικαστικούς Λειτουργούς και τους εκπροσώπους των Ελεγκτικών και των Ανεξαρτήτων Αρχών του Κράτους που δέχτηκαν την πρόσκλησή μας να συμμετάσχουν στην Ημερίδα μας. Είναι μία πρωτοβουλία της ΚΕΔΕ με στόχο την δημιουργία διαύλων επικοινωνίας με τους θεσμούς και βεβαίως με τους πολίτες και θα συνεχίσουμε με όλους τους θεσμικούς εκπροσώπους.


Μία Ημερίδα που αποκτά μεγάλο ενδιαφέρον, αφού για πρώτη φορά σε τέτοια έκταση και σε τόσο υψηλό επίπεδο συμμετέχουν εκπρόσωποι της συντεταγμένης δημοκρατικής πολιτείας για να συζητήσουν θέματα που άπτονται του θεσμού της Αυτοδιοίκησης.


Με ιδιαίτερο ενδιαφέρον θα παρακολουθήσουμε τις απόψεις και αναμένουμε τις προτάσεις σας σε πολλά θέματα που αφορούν τη λειτουργία του θεσμού, δεδομένου ότι η μεγάλη και πολύτιμη εμπειρία σας μπορεί να είναι χρήσιμη για τη λειτουργία μας.


Τόσο εσείς, όσο κι εμείς εκπροσωπούμε και εκφράζουμε, με τα ιδιαίτερα πάντοτε συνταγματικά χαρακτηριστικά ο καθένας, τη λειτουργία και τη δομή του Κράτους.


Επομένως, στην εξαιρετικά κρίσιμη περίοδο που διανύει η χώρα μας, εκτιμούμε ότι η συνεργασία, η συνεννόηση και η αλληλοκατανόηση μεταξύ των θεσμών που εκπροσωπούμε είναι επιβεβλημένη, και μάλιστα χωρίς ενδιάμεσους.


Έχοντας όλοι συναίσθηση των δύσκολων συνθηκών που διέρχεται η χώρα μας, η κάθε υπόνοια ή αίσθηση αντιπαράθεσης και σύγκρουσης στρέφεται εναντίον της χώρας και των δημοκρατικών της θεσμών, ευνοεί τον λαϊκισμό και το αίσθημα ανασφάλειας των πολιτών.


Αντιλαμβανόμαστε ότι η λειτουργία σας κινείται υποχρεωτικά μέσα στα πλαίσια που ορίζει ο Νόμος. Ορισμένες όμως φορές, οι Δημοτικές Αρχές, που οφείλουν  και δρουν μέσα στο πλαίσιο του Νόμου, εκ των πραγμάτων υποχρεούνται να επιλύσουν άμεσα και πιεστικά προβλήματα, τα οποία δε μπορούν να παρακολουθήσουν όχι μόνο τις προθεσμίες του Νόμου, αλλά και τις λεπτομερείς περιγραφές αυτού και ενίοτε κινούνται στις παρυφές του. Αυτό οφείλεται σε μεγάλο βαθμό, στο γεγονός ότι ο Δήμαρχος είναι ο πλησιέστερος εκπρόσωπος του Κράτους προς τον πολίτη και πρέπει να δώσει την ίδια στιγμή λύση στο πρόβλημα ξεπερνώντας ανυπέρβλητα εμπόδια γραφειοκρατίας, πολλαπλών ελεγκτικών μηχανισμών και εσωτερικών διεκπεραιωτικών αδυναμιών, κάτι που δεν συμβαίνει με τον Υπουργό.

Κυρίες και κύριοι,


Η χώρα μας, η πολιτική, η κοινωνική, η οικονομική ζωή βρίσκεται εδώ και αρκετό καιρό σε μία δύσκολη και επώδυνη μετάβαση.


Η Δημόσια Διοίκηση βρίσκεται σε βαθιά κρίση. Τα παλιά εργαλεία αδυνατούν να δώσουν λύσεις στα πιεστικά προβλήματα που ανέδειξε η κρίση. Οι όποιες αλλαγές έχουν γίνει δεν έχουν αρχίσει να αποδίδουν.


Οι επιπτώσεις της στρεβλής και αναποτελεσματικής λειτουργίας της Δημόσιας Διοίκησης έχουν επηρεάσει και την Τοπική Αυτοδιοίκηση. Αποτελούμε μέρος του πολιτικού συστήματος και συνεπώς έχουμε μέρος στις επιτυχίες του, αλλά και στις παθογένειές του. Όμως,  η Τοπική Αυτοδιοίκηση με τον «Καλλικράτη» προχώρησε σε μεταρρυθμίσεις, οι οποίες είναι πρωτόγνωρες για τα Ελληνικά δεδομένα. Από τις αρχές του 2011 οι Δήμοι μειώθηκαν από 1.034 σε 325, τα Νομικά Πρόσωπα Δημοσίου Δικαίου και οι Δημοτικές Επιχειρήσεις από 5.880 σε 1.138. Αντίστοιχες μειώσεις είχαμε και σε πολιτικό προσωπικό (Δημάρχους, Αντιδημάρχους, Προέδρους Δημοτικών Συμβουλίων), καθώς και σε Ειδικούς Συμβούλους και Επιστημονικούς Συνεργάτες.


Την τελευταία τετραετία οι πόροι της Τοπικής Αυτοδιοίκησης έχουν μειωθεί κοντά στο 60%, οδηγώντας σε οικονομικό αδιέξοδο την Τοπική Αυτοδιοίκηση. Ταυτόχρονα, εμείς διαχειριζόμαστε το 4% των συνολικών πόρων του Κρατικού Προϋπολογισμού και συμμετέχουμε στο Δημοσιονομικό Χρέος μόλις με 0,9%, σύμφωνα με την απάντηση του Όλι Ρεν, σε ερώτηση του Ευρωβουλευτή Νίκου Χουντή.


Η Αυτοδιοίκηση α’ και β’ βαθμού είναι η μόνη που έχει μείωση των ληξιπρόθεσμων οφειλών από το σύνολο της Γενικής Κυβέρνησης. Με βάση τα στοιχεία που παρουσίασε ο Αναπληρωτής Υπουργός Οικονομικών, από το Δεκέμβριο του 2011 μέχρι το Σεπτέμβριο του 2012, οι ληξιπρόθεσμες υποχρεώσεις της Κεντρικής Κυβέρνησης αυξάνουν κατά 32%, ενώ οι αντίστοιχες υποχρεώσεις των ΟΤΑ μειώνονται κατά 11% δηλαδή κατά 124 εκατ. €


Με τον «Καλλικράτη» δημιουργήθηκαν μία σειρά από ελεγκτικούς μηχανισμούς και διαδικασίες για να θωρακίσουν τη διαφάνεια στη διαχείριση του Δημοσίου χρήματος.


Ασφαλώς και υπήρξαν περιπτώσεις αιρετών, οι οποίες μας εξέθεσαν και τις οποίες καταδικάζουμε απερίφραστα. Εμείς πρώτοι λέμε όλα στο φως. Δεν καλύπτουμε κανέναν. Σε καμία όμως περίπτωση μεμονωμένες περιπτώσεις αιρετών δε μπορούν να καταδικάζουν και να απαξιώνουν το σύνολο των αιρετών, οι οποίοι με αυταπάρνηση προσπαθούν να κρατήσουν ζωντανές τις πόλεις και τα χωριά, αναλαμβάνοντας το κύριο φορτίο της κοινωνικής πολιτικής του Κράτους με ένα ευρύ φάσμα κοινωνικών υπηρεσιών και όχι μόνο.


Ορισμένες φορές, η εικόνα που κάποιοι δημιουργούν με την πλήρη απαξίωση των αιρετών και με την καλλιέργεια της εντύπωσης ότι εν πολλοίς ευθύνονται για την κρίση της χώρας, είναι παραπλανητική και οδηγεί στον αποπροσανατολισμό της κοινής γνώμης από μία σε βάθος συζήτηση των αιτιών της κρίσης.


Είναι ορατός ο κίνδυνος για επικράτηση της θεωρίας του κοινωνικού αυτοματισμού και της σύγκρουσης μεταξύ θεσμών και φορέων με ό,τι αυτό συνεπάγεται για την κοινωνική συνοχή της χώρας.


Εμείς αναλάβαμε και αναλαμβάνουμε τις όποιες ευθύνες μας αναλογούν. Ας πράξουν το ίδιο και όλοι όσοι με ευκολία καταγγέλλουν, απαξιώνουν και οδηγούν σε ισοπεδωτικές λογικές, οι οποίες παράγουν φασιστικές νοοτροπίες και πλήττουν την ίδια τη Δημοκρατία. Ας φανταστούμε μία Βουλή π.χ. με 1.034 Βουλευτές ή μία Κυβέρνηση με 325 Υπουργούς, όσοι δηλαδή ήταν και όσοι είναι τώρα οι Δήμαρχοι. Ας σκεφτούμε όλοι την εικόνα, τις υποθέσεις, τις φήμες, τις συγκρούσεις, τα δημοσιεύματα. Και αυτό το λέω και προς τους εκπροσώπους της δικαιοσύνης, αλλά και προς εμάς τους αιρετούς που οφείλουμε να αντιληφθούμε ότι οι ενέργειες του καθενός έχουν επιπτώσεις σε όλους μας στο σύνολο της Τοπικής Αυτοδιοίκησης.

Οι Ελεγκτικές Αρχές που έχουν θεσμοθετηθεί για να ασκούν τον έλεγχο στη νομιμότητα και τη διαφάνεια των πράξεων των ΟΤΑ, ξεπερνούν τους 11 (Γενικός Γραμματέας Αποκεντρωμένης Διοίκησης, Ελεγκτικό Συνέδριο, Υπηρεσία Δημοσιονομικού Ελέγχου, Οικονομικοί Επιθεωρητές, Σώμα Ελεγκτών Δημόσιας Διοίκησης, ΣΔΟΕ, Επιθεωρητές Περιβάλλοντος, Συνήγορος του Πολίτη, Ελεγκτής Νομιμότητας, το κατ’ ευφημισμό Παρατηρητήριο Οικονομικής Αυτοτέλειας των ΟΤΑ, κ.ά.) αριθμός υπερβολικός.

Οι παραπάνω Ελεγκτικές Αρχές έχουν συν τοις άλλοις αλληλεπικαλυπτόμενες αρμοδιότητες, σύγχυση αρμοδιοτήτων, όμοια στοχοθεσία και απίστευτη γραφειοκρατική διαδικασία. Το αποτέλεσμα όλων αυτών είναι ότι, αντί να εισφέρουν θετικό αποτέλεσμα, στην πράξη αποτελούν τροχοπέδη στη διαχείριση των οξυμένων προβλημάτων και στην αποτελεσματικότητα της διοικητικής δράσης. Παράλληλα, δημιουργούνται συνθήκες ανασφάλειας στους αιρετούς και υπαλλήλους, ενισχύονται τάσεις «παραίτησης» και αναχωρητισμού από τα κοινά, που επιτρέπουν και δημιουργούν νέφη και καχυποψία μεταξύ πολιτών και θεσμών. Με λίγα λόγια οδηγούν σε ακινησία, σε αναβλητικότητα και παραλυσία τους Δήμους και με ότι αυτό συνεπάγεται για την εύρυθμη λειτουργία τους. Πως θα πείσουμε νέους σοβαρούς δημιουργικούς πολίτες να ασχοληθούν με τα κοινά; Ποιο θα είναι το νέο πολιτικό προσωπικό που θα αναδειχθεί στην Τοπική Αυτοδιοίκηση;

Εμείς λέμε ΝΑΙ στους ελέγχους, αλλά απορρίπτουμε την εκ των προτέρων καχυποψία εις βάρος μας.

Ο προληπτικός και κατασταλτικός έλεγχος από το Ελεγκτικό Συνέδριο, η αρμοδιότητα του οποίου έχει αυτοτελή Συνταγματική κατοχύρωση, μπορεί με τη στελέχωση του κατάλληλου επιστημονικού προσωπικού, τη βελτίωση της υλικοτεχνικής υποδομής του και των ενιαίων κριτηρίων στην αντιμετώπιση των θεμάτων, να ανταπεξέλθει άριστα στην αποστολή του.

Αυτό δε σημαίνει ότι δεν υπάρχουν προβλήματα, αφού αρκετές φορές ο έλεγχος από μεριάς του Ελεγκτικού Συνεδρίου, εκτρέπεται σε έλεγχο σκοπιμότητας των δαπανών και όχι σε έλεγχο νομιμότητας, όπως το Σύνταγμα ορίζει. Αυτά τα ζητήματα και πολλά άλλα, μπορούμε και πρέπει να επιλύσουμε με την ηγεσία του Ελεγκτικού Συνεδρίου σε πνεύμα κατανόησης και διαλόγου.

Με τον τρόπο αυτό θα επιτευχθεί διττός στόχος: αφενός θα εμπεδωθεί στους αιρετούς κουλτούρα νομιμότητας, λογοδοσίας, διαφάνειας και ελέγχου και αφετέρου θα επιτευχθεί η αναγκαία για τους αιρετούς ασφάλεια δικαίου, σχετικά με το σύννομο ή μη των ενεργειών τους.

Κυρίες και κύριες, επιτρέψτε μου να αναφερθώ σε δύο παραδείγματα, τα οποία είδαν το φως της δημοσιότητας καταγγέλλοντας την Τοπική Αυτοδιοίκηση για διαφθορά και άλλα πολλά. 

Το πρώτο αφορά την Έκθεση του Ελεγκτικού Συνεδρίου.

Με βάση τα στοιχεία που αποτυπώνονται στην Έκθεση του Ελεγκτικού Συνεδρίου για το έτος 2010 (σελίδα 5 και 6), για το σύνολο των δαπανών του Δημοσίου (Υπουργεία, Ν.Π.Δ.Δ., Ο.Τ.Α. α’ και β’ βαθμού) εκδόθηκαν και υποβλήθηκαν 1.984.957 χρηματικά εντάλματα, συνολικού ποσού 122 δις €. Από τα εντάλματα αυτά 19.041, συνολικού ποσού 346 εκατ. € επεστράφησαν αθεώρητα στις Υπηρεσίες που τα εξέδωσαν, γιατί διαπιστώθηκαν ελλείψεις νομίμων δικαιολογητικών, δημοσιολογιστικές παραβάσεις, κ.ά.

Από αυτά, επιστραφέντα στις Υπηρεσίες, άλλα επανυποβλήθηκαν και θεωρήθηκαν ως νόμιμα, αφού επισυνάφθηκαν τα νόμιμα δικαιολογητικά, άλλα επανυποβλήθηκαν με μειωμένο ποσό με βάση τις υποδείξεις του Ελεγκτικού Συνεδρίου και άλλα επανυποβλήθηκαν στα αρμόδια τμήματα του Ελεγκτικού Συνεδρίου.

Αποτέλεσμα όλων αυτών ήταν να αποτραπεί η πραγματοποίηση μη νόμιμων δαπανών ποσού 146 εκατ. € για το σύνολο των Κρατικών Δαπανών. Το Ελεγκτικό Συνέδριο έκανε πολύ καλά τη δουλειά του. Αυτός είναι ο ρόλος και η σημασία του προληπτικού ελέγχου.

Την επομένη όμως, σε μερίδα Μ.Μ.Ε. γράφτηκε για διαφθορά, για σπατάλη 146 εκατ. € που αφορά τους ΔΗΜΟΥΣ και όχι για το σύνολο των δαπανών του Δημοσίου Τομέα. Εάν αυτό δεν είναι στοχοποίηση της Τοπικής Αυτοδιοίκησης, τότε τί είναι; Αφήνω σε εσάς την κρίση για το είδος αυτό της δημοσιογραφίας.

Αναρωτιέμαι όμως, ποιος θέλει τους Δημάρχους και τους Δήμους απαξιωμένους, συκοφαντημένους και εν τέλει αδύναμους; Ποιος ωφελείται από αυτό;

Δεν ξέρω. Ξέρω όμως, ότι χαμένοι είναι σίγουρα οι πολίτες και οι τοπικές κοινωνίες.

Το δεύτερο παράδειγμα αφορά την Ετήσια Έκθεση του Επιθεωρητή Δημόσιας Διοίκησης για το έτος 2011. Σύμφωνα πάντα με αυτή, «… η μεταφορά πολλών αρμοδιοτήτων από την Κεντρική Διοίκηση στην Τοπική Αυτοδιοίκηση και ειδικότερα στους Δήμους αποτυπώθηκε και στο έργο του Γ.Ε.Δ.Δ.» (σελίδα 29 της έκθεσης).

Μελετώντας πιο συστηματικά τα στοιχεία αυτής της Εκθέσεως, μπορούμε να καταλήξουμε σε κάποια χρήσιμα συμπεράσματα.

Παρά το γεγονός ότι το 33,1% των υποθέσεων που εξετάστηκαν αφορούν τους Δήμους της χώρας, σύμφωνα με τα αποτελέσματα στο 1/3 αυτών δεν υπήρχε κανέναν πρόβλημα και από τις περιπτώσεις που διαπιστώθηκαν πλημμέλειες, οι μισές τουλάχιστον αφορούσαν σε ζητήματα οργανωτικά ή άλλα και μόνο το 5% των υποθέσεων σχετιζόταν με υποθέσεις παράβασης των αρχών διαφάνειας και υποθέσεις διαφθοράς και λοιπά ποινικά αδικήματα (σελ. 39, γράφημα 8.1).

Επιπλέον, από τις σημαντικές υποθέσεις του 2011 (σελ. 142-150), εμφανίζονται στον πίνακα 106 υποθέσεις εκ των οποίων οι 37 αφορούν στους Δήμους.

Σύμφωνα με την έκθεση οι περισσότερες και σημαντικότερες αφορούν σε θέματα όπως:

· Εξέταση αναφορά εξωραϊστικού συλλόγου σε σχέση με νομιμότητα πολεοδομικής μελέτης (Δήμος ……)

· Νομιμότητα ενεργειών της υπηρεσίας σε σχέση με έλεγχο και καταγραφή παράνομης περίφραξης και καταπάτησης δημοτικού χώρου (Δήμος ……)

· Εξέταση νομιμότητας μετακίνησης / απασχόλησης δημοτικών υπαλλήλων σε δημοτικές επιχειρήσεις (Δήμος ……)

Εμείς, δεν αμφισβητούμε τα στοιχεία των Εκθέσεων, αλλά διαφωνούμε με τον αποσπασματικό και επιλεκτικό τρόπο αξιοποίησής τους, που στοχοποιούν την Τοπική Αυτοδιοίκηση και επιδιώκουν την απαξίωσή της.

Από τα παραπάνω παραδείγματα γίνεται αντιληπτό ότι η στοχοποίηση της Αυτοδιοίκησης δεν αποσκοπεί στην πάταξη της όποιας κακοδιαχείρισης υπάρχει στους κόλπους της, αλλά να αποπροσανατολίσει τόσο την κοινή γνώμη, όσο και τις δικαστικές αρχές από πολύ μεγάλες υποθέσεις κατασπατάλησης πόρων, που αφορούν άλλους φορείς της Ελληνικής Κοινωνίας και όχι κατ’ ανάγκην του Δημοσίου χώρου, όπως για παράδειγμα είναι τα χρέη των Τραπεζών.

Κυρίες και κύριοι, σε ότι αφορά τις ποινικές διώξεις των αιρετών αυτές προβλέπονται από ένα εξαιρετικά αυστηρό Νομοθετικό Πλαίσιο. Ο Εισαγγελέας αξιολογώντας το αποδεικτικό υλικό αποφασίζει για την παραπομπή ή όχι του Αιρετού.

Το τελευταίο όμως διάστημα, λόγω του αρνητικού κλίματος που υπάρχει στην κοινωνία, οι διωκτικές αρχές θέλοντας προφανώς να κατευνάσουν αυτό το κλίμα, ωθούνται στην υπερβολή με αποτέλεσμα, λόγω του αυστηρού Νομοθετικού Πλαισίου, να κινδυνεύουν στην ουσία όλοι οι αιρετοί με ουσιαστική κατάργησή τους από τέτοιου είδους ποινικές διώξεις. Το χειρότερο, οι Εισαγγελείς ασκούν συχνά άκριτα ποινικές διώξεις με τη λογική ότι ο κατηγορούμενος θα αναπτύξει τους ισχυρισμούς του και θα προσκομίσει τα υπερασπιστικά αποδεικτικά του μέσα στο ακροατήριο, οπότε και θα αθωωθεί.

Δεν επιδιώκουμε κανενός είδους ισότητα στην παρανομία, κανενός είδους ασυλία, αλλά δε μπορούμε να αποδεχτούμε τη λογική ότι κάποιοι δικαστικοί λειτουργοί αποφασίζουν με κριτήριο την επικαιρότητα.

Η περίπτωση, όμως, των αιρετών της Αυτοδιοίκησης δεν μοιάζει με εκείνες των Υπουργών και Βουλευτών ούτε και των υπολοίπων πολιτών.

Κρίσιμο εν προκειμένω είναι το γεγονός ότι με την παραπομπή των αιρετών για απιστία, που είναι ένα από τα συνήθη αδικήματα και για το ποσό άνω των 30.000 €, η δίωξη αυτή που είναι κακουργηματική, έχει ως άμεση συνέπεια την αργία των αιρετών για μεγάλο χρονικό διάστημα.

Και εδώ θα αναφέρω δύο χαρακτηριστικά παραδείγματα:

Το πρώτο παράδειγμα αφορά συνάδελφό μας, στον οποίο ασκήθηκε μηνυτήρια αναφορά το 2003 για ψευδή βεβαίωση κατ’ εξακολούθηση. Η υποδικία του διήρκησε μέχρι την 21-2-2013 όταν το Τριμελές Εφετείο Κακουργημάτων έκρινε ότι δεν θεμελιώνονταν η αντικειμενική υπόσταση του αδικήματος της ψευδούς βεβαιώσεως, αφού ο αιρετός ήταν καθ’ ύλην αναρμόδιος να χορηγεί τέτοιες βεβαιώσεις και απηλλάγη εξ αυτού του λόγου πριν καν αρχίσει η ακροαματική διαδικασία.


Το δεύτερο παράδειγμα αφορά τέως συνάδελφό μας, στον οποίο έγινε καταλογισμός με πράξη των Οικονομικών Επιθεωρητών στα πλαίσια κατασταλτικού ελέγχου των δαπανών. Κατά της καταλογιστικής πράξης άσκησε έφεση ενώπιον του Ελεγκτικού Συνεδρίου, το οποίο είναι και το αρμόδιο Δικαστήριο να αποφασίσει για τον καταλογισμό. Έγινε εν των μεταξύ δεκτή η αίτηση αναστολής από το Ελεγκτικό Συνέδριο και ανεστάλη η εκτέλεση του καταλογισμού.


Παρ’ όλα αυτά και παρά το γεγονός ότι η έφεσή του εκκρεμούσε στο Ελεγκτικό Συνέδριο, του ασκήθηκε ποινική δίωξη σε βαθμό κακουργήματος για απιστία, αφού το πόρισμα των Επιθεωρητών διεβιβάσθη στον Εισαγγελέα, ενώ η υπόθεση αυτή ήταν αρμοδιότητα του Ελεγκτικού Συνεδρίου που είναι και το αρμόδιο Δικαστήριο που θα έκρινε αν ο καταλογισμός ήταν νόμιμος ή όχι.


Και ενώ, από τις 29-11-2011, έχει εκδοθεί απόφαση του Τμήματος του Ελεγκτικού Συνεδρίου, με την οποία ο καταλογισμός ήρθη διότι οι σχετικές δαπάνες κρίθηκαν ότι ήταν νόμιμες, ο αιρετός αυτός πρώην Δήμαρχος από το 2005 είναι κατηγορούμενος και υπόδικος, παρεπέμφθη δε ενώπιον του Τριμελούς Εφετείου Κακουργημάτων και ακόμα η υπόθεσή του δεν έχει εκδικασθεί.


Δεν έπρεπε, λοιπόν, πρώτα να αποφανθεί το αρμόδιο Ελεγκτικό Συνέδριο επί του καταλογισμού;

Η εκδίκαση της υπόθεσης, η οποία καθυστερεί για μεγάλο χρονικό διάστημα, δημιουργεί προβλήματα πολιτικά, ηθικά, αλλά και προβλήματα στη λειτουργία και την  αποτελεσματικότητα του διοικητικού μηχανισμού του Δήμου. Κυρίως όμως δημιουργεί ελλείμματα δημοκρατίας, αφού άλλους εξέλεξαν οι πολίτες και άλλοι διοικούν.

Η πρότασή μας είναι ότι θα πρέπει η ποινική δικαιοσύνη να εκδικάζει τάχιστα τις υποθέσεις αυτές, διότι οι αιρετοί οδηγούνται με παραπομπή σε υποδικία που διατηρείται για μεγάλο χρονικό διάστημα και εφόσον στις περισσότερες περιπτώσεις αυτοί τίθενται σε αργία να διαπερνούν το μεγαλύτερο μέρος της θητείας τους, για την οποία έχουν εκλεγεί, στο περιθώριο με κίνδυνο, όταν, πλέον έχουν αθωωθεί να έχει παρέλθει και η Δημοτική περίοδος.

Η κατάσταση αυτή οδήγησε τον Αντιεισαγγελέα του Αρείου Πάγου σε έκδοση εγκυκλίου, με την οποία ζητά από τους Εισαγγελικούς Λειτουργούς «την ενδελεχή αξιολόγηση των καταγγελιών, ιδιαίτερα ανωνύμων και ψευδωνύμων, προκειμένου να υπάρξει περιορισμός στις αθρόες εντολές για διαχειριστικούς ελέγχους στα πλαίσια προκαταρκτικών εξετάσεων που διενεργούν».

Κυρίες και κύριοι, προσπάθησα να σας εκθέσω τις προτεραιότητες και τις αγωνίες των ανθρώπων της Τοπικής Αυτοδιοίκησης σήμερα, που όλοι παλεύουμε, η χώρα μας, οι πόλεις μας, τα χωριά μας, οι πολίτες μας, να σταθούμε όρθιοι και με αξιοπρέπεια να ανταπεξέλθουμε στις δυσκολίες που αντιμετωπίζουμε.


Παλεύουμε για μία νέα αντίληψη για την άσκηση της διοίκησης, με αξιοκρατία, διαφάνεια, δημόσια λογοδοσία, κοινωνική συμμετοχή, αξίες και αρχές που θα οδηγούν στην ηθική επαναθεμελίωση ολόκληρου του Κράτους και φυσικά της Τοπικής Αυτοδιοίκησης.


Σήμερα ανοίγουμε έναν ουσιαστικό διάλογο μεταξύ των βασικών θεσμών του Κράτους και θα συνεχίσουμε την προσπάθεια αυτή σε πνεύμα αλληλοκατανόησης και συνεργασίας, γιατί πιστεύουμε ότι η κρίση εμπιστοσύνης των πολιτών προς τους θεσμούς δε μπορεί να αφήνει κανέναν αδιάφορο. Η στήριξη και αναβάθμιση του ρόλου των θεσμών αποτελεί βασική προϋπόθεση για μία ευνομούμενη πολιτεία, για την ίδια την ποιότητα της Δημοκρατίας μας.

Καλούμε την Κυβέρνηση να αναλάβει πρωτοβουλίες, εν όψει της Συνταγματικής Αναθεώρησης, για ένα μεγάλο κοινωνικό και πολιτικό διάλογο για τα ζητήματα αυτά, τώρα, πριν οι αντιδημοκρατικές φωνές και κορώνες γίνουν ισχυρές και δώσουν τον τόνο στην εξέλιξη της πολιτικής, οικονομικής και κοινωνικής ζωής της πατρίδας μας.
Σας ευχαριστώ για την προσοχή σας.
Κύριε Υπουργέ των Εσωτερικών, έχετε τον λόγο.
Ε. ΣΤΥΛΙΑΝΙΔΗΣ: Κύριοι συνάδελφοι, κύριε Πρόεδρε, σεβαστοί εκπρόσωποι της δικαστικής εξουσίας και των ανεξαρτήτων Αρχών, κυρίες και κύριοι, Δήμαρχοι αλλά και δημότες.


Εγώ θα επικεντρώσω την τοποθέτησή μου σε στοιχεία που αποδεικνύουν τον σκληρό αγώνα που αυτό το διάστημα έχουμε κάνει μαζί με την Τοπική Αυτοδιοίκηση, επιβεβαιώνοντας την αποτελεσματικότητα και επιδιώκοντας την διαφάνεια, για να δώσω στην συνέχεια την σκυτάλη στον αγαπητό συνάδελφο, να μιλήσει  για την δικαιοσύνη. 


Βρισκόμαστε σε μια πρωτόγνωρη οικονομική κρίση, η οποία έπληξε όχι μόνο την κοινωνία, αλλά και τους θεσμούς, στον σκληρό τους πυρήνα. Έχει σημασία η συνεργασία της εκτελεστικής, της δικαστικής και της νομοθετικής εξουσίας, για να επιτύχουμε να μείνουμε όρθιοι και να βγούμε νικητές μέσα από αυτή τη σύγκρουση. 


Ο ρόλος που έχει διαδραματίσει μέχρι στιγμής η Τοπική Αυτοδιοίκηση με τις όποιες αδυναμίες και τα κενά της, νομίζω ότι πρέπει να αναδειχθεί πρακτικά, αν θέλουμε να δούμε τι μπορεί να κερδίσει η πατρίδα αλλά και η κοινωνία, μέσα από αυτή την πρωτόγνωρη μάχη που όλοι μαζί δίνουμε για την εθνική ανόρθωση.


Θα κάνω ένα σύντομο οδοιπορικό, κωδικό, για να σας δείξω από πού ξεκινήσαμε, τουλάχιστον τους 10 μήνες που εμείς, ως πολιτική ηγεσία, συνεργαζόμαστε συστηματικά με την ΚΕΔΕ, για να ξεπεράσουμε ζωτικά προβλήματα που ακουμπούν την κοινωνία μέχρι το τελευταίο κύτταρό της. 


Όταν ξεκινήσαμε, οι οφειλές προς τις τοπικές αγορές των ΟΤΑ, ξεπερνούσαν το 1 δισεκατομμύριο ευρώ. Το έλλειμμα στον δηλωμένο προϋπολογισμό από τις λειτουργικές δαπάνες, ήταν πάνω από 300 εκατομμύρια, διότι ενώ υπήρχε μια κατανομή δωδεκατημορίων από τον Ιανουάριο μέχρι τον Ιούνιο του 2012, με βάση το ότι ο προϋπολογισμός θα είχε 2,7 δις, εντέλει ενεγράφησαν 2,4 δις στον προϋπολογισμό, με αποτέλεσμα να βλέπουμε μαθηματικά μπροστά μας, την κατάρρευση του αυτοδιοικητικού συστήματος τον Σεπτέμβριο, με απίστευτες κοινωνικές επιπτώσεις και βεβαίως, με την ισχύ ενός πιστωτικού γεγονότος που θα ισοδυναμούσε ακόμα και με την χρεοκοπία μιας μεγάλης τράπεζας. 


Τον Ιούνιο, όταν ξεκινήσαμε, 73 Δήμοι κινδύνευαν τον Σεπτέμβριο να οδηγηθούν σε κατάρρευση. Δεν είχαν δοθεί στην Τοπική Αυτοδιοίκηση, 348 εκατομμύρια επενδυτικών πόρων ΣΑΤΑ για εκκρεμή και απλήρωτα έργα από το 2011 και 213 εκατομμύρια παρακρατηθέντων πόρων. 1.047 έργα ήταν απλήρωτα και το χειρότερο από όλα, δεν είχαν πληρωθεί βασικές κοινωνικές δαπάνες. Κινδύνευε δηλαδή με κατάρρευση το Κοινωνικό Δίκτυο των Δήμων. Σας θυμίζω ότι είχαμε να πληρώσουμε, λόγω της παρατεταμένης προεκλογικής περιόδου και των αρρυθμιών που αυτή προκάλεσε, επί 4 – 5 μήνες τα προνοιακά επιδόματα στους καρκινοπαθείς, την μεταφορά μαθητών, την θέρμανση σχολείων. Το «Βοήθεια στο Σπίτι» για τους ηλικιωμένους και τα ΑΜΕΑ, τα Κέντρα Ημερήσιας Φροντίδας Ηλικιωμένων. Όλες οι κοινωνικές δομές πήγαιναν σε πλήρη κατάρρευση, διότι ήταν απλήρωτες για 4, για 5 μήνες, για 1 χρόνο, για 1,5 χρόνο, για 2 χρόνια. Είχαν ανασταλεί όλα τα αναπτυξιακά έργα. 


Πρώτη φροντίδα μέσα από την συνεργασία του Υπουργείου Εσωτερικών με την ΚΕΔΕ, ήταν να μπορέσει να κρατήσει όρθιο το Κοινωνικό Δίκτυο και να αποκαταστήσει την ευρυθμία στις πληρωμές. Βλέπετε στον πίνακα αυτό, την ροή της κρατικής χρηματοδότησης και πώς αυτή σταδιακά σταθεροποιείται. Είναι οι μπλε στήλες και βεβαίως και οι πράσινες πορτοκαλί που είναι η ΣΑΤΑ και οι παρακρατηθέντες πόροι. 


Η διακύμανση αυτή, δημιούργησε φοβερές αρρυθμίες και διοικητικά, αλλά και λειτουργικά, σε όλους τους Δήμους. Αναφέρω μερικές ενδεικτικές δαπάνες, που καθυστερούσαν και άρχισαν να αποπληρώνονται μετά από  την κοινή προσπάθεια που ξεκινήσαμε το προηγούμενο καλοκαίρι. Η αφαλάτωση στα νερά. Βλέπετε πόσους μήνες ήταν απλήρωτη, με κίνδυνο να αντιμετωπίσουν σοβαρό πρόβλημα τα νησιά μας. Το διατροφικό επίδομα, είχε καθυστερήσει 4 μήνες να πληρωθεί και υπήρχαν άνθρωποι που ζούσαν μόνο από αυτό. Αγόραζαν τα φάρμακα οι καρκινοπαθείς, από αυτό το επίδομα, που ήταν από τον Φεβρουάριο απλήρωτο.


Τα λειτουργικά των σχολείων. Θυμάστε την δημόσια συζήτηση το καλοκαίρι. Υπήρχε κίνδυνος να μην ανοίξουν τα σχολεία, κυρίως στις ορεινές και νησιωτικές περιοχές, διότι δεν επαρκούσαν οι πόροι για να αγοράσουμε καύσιμα και να συντηρήσουμε τα κτίρια. Είχαν δοθεί 20 μόνο από τα 80 εκατομμύρια, στο τέλος της χρονιάς αποκαθίσταται η χρηματοροή και έτσι ξεπεράσαμε το πρόβλημα.


Τι πρωτοβουλίες αναπτύξαμε για να κρατήσουμε όρθιο το Κοινωνικό Δίκτυο. Πρώτα από όλα, μαζί με το  Υπουργείο Οικονομικών, προχωρήσαμε στην ρύθμιση των χρεών των υπερχρεωμένων Δήμων, δίνοντάς τους παράταση αποπληρωμής 8 χρόνια, 3 χρόνια χάρη και μείωση του επιτοκίου δανεισμού από το Παρακαταθηκών και Δανείων. Μετά από παρέμβαση και του ίδιου του Πρωθυπουργού, του Αντώνη Σαμαρά, κατανεμήθηκε το ποσό το οποίο οφείλονταν στους Δήμους, στο τέλος βεβαίως της χρονιάς, 348 εκατομμύρια ΣΑΤΑ για τους αναπτυξιακούς πόρους, 213 εκατομμύρια οι παρακρατηθέντες και αποπληρώθηκαν πάνω από 170 εκατομμύρια για τα 1.047 έργα του «ΘΗΣΕΑ» που εκκρεμούσαν από το 2011.


Μέσα από την κατανομή του «ΘΗΣΕΑ» που βλέπετε εδώ, ουσιαστικά δημιουργήθηκε και ένα περίσσευμα 53 εκατομμυρίων, αφού ξοφλήθηκαν όλα τα έργα που χρωστούσαμε από το 2011, που δίνει την ευκαιρία τώρα να ολοκληρωθούν τα εναπομείναντα έργα ή ίσως και να υλοποιηθούν και νέα. 


Για πρώτη φορά προχωρήσαμε στον συμψηφισμό των χρεών των Δήμων προς το κράτος. 31 Δήμοι μπήκαν σε αυτή τη λογική και αυτό είναι ένα πολύ καλό παράδειγμα, για να εφαρμοστεί και στην σχέση ιδιώτη – κράτους. Νοικοκυρεύει την κατάσταση, καθαρίζει το τοπίο και επιτρέπει τον σχεδιασμό να γίνεται πιο στέρεα. 


Καταρχήν να πω κάτι το οποίο είναι επιτυχία της Τοπικής Αυτοδιοίκησης και αυτά πρέπει να λέγονται, διότι πολλές φορές αυτά δεν ακούγονται. Είδηση είναι μόνο η αρνητική είδηση. Η Τοπική Αυτοδιοίκηση και το Υπουργείο Εσωτερικών, είναι ο μόνος φορέας του Δημοσίου που πριν να πάρει τη δόση τον Νοέμβριο του 2012, είχε καταφέρει να απομειώσει τις ληξιπρόθεσμες οφειλές προς την αγορά, από το 14% του συνόλου στο 10%, μέσα από εξοικονομήσεις και μέσα από τις περικοπές που η ίδια υπέστη, η οποία άγγιξε το 40% μείωσης του δωδεκατημορίου τον Αύγουστο και αν συνυπολογίσουμε και τις προηγούμενες μειώσεις των προηγουμένων ετών, συνολικά οι πόροι της Αυτοδιοίκησης απομειώθηκαν κατά 60% από το 2009 και μετά. 


Παράλληλα, μέχρι να εκπνεύσει η χρονιά, οι Υπηρεσίες του Υπουργείου Εσωτερικών συνεργαζόμενες με τους Δήμους, προετοιμάστηκαν να είναι οι πρώτες που θα εισπράξουν ληξιπρόθεσμες οφειλές από το ελληνικό κράτος, για να πληρώσουν προς τις τοπικές αγορές και τις τοπικές κοινωνίες. 41 Δήμοι ήταν η πρώτη φουρνιά, 99 Δήμοι μετά, 13 Περιφέρειες και 27 Δήμοι στο τέλος και τώρα έχουν προστεθεί άλλοι 10 Δήμοι. Το συνολικό ποσό το δηλωμένο, είναι 777 εκατομμύρια, στην πράξη θα φτάσει γύρω στο 1 δις.


Τα χρήματα έχουν αρχίσει ήδη να αποπληρώνονται στην τοπική αγορά και αυτό είναι μια σημαντική έλευση ρευστότητας. Ήδη στα μέσα του μήνα αυτού, επιτύχαμε τον στόχο, είμαστε περίπου στα 70 εκατομμύρια και μέχρι τέλος του μήνα, θα έχουμε φτάσει στον στόχο που έχουμε θέσει, έναντι του Υπουργείου Οικονομικών. Έχουμε κάνει προγραμματισμό μέχρι τέλος του έτους, μέχρι τον Ιανουάριο του 2014, να έχουμε εξοφλήσει όλες τις οφειλές που έχουν οι Δήμοι τα τελευταία 3 χρόνια προς τις τοπικές αγορές και αυτό  είναι σημαντικό. Επισημαίνω ότι είναι από τα χρήματα που φτάνουν απευθείας στις τοπικές επιχειρήσεις, τις κρατούν όρθιες, τις επιτρέπουν να  κρατήσουν ζωντανές τις θέσεις εργασίας. 


Προχωρήσαμε σε συμβάσεις για την μεταφορά μαθητών, διασφαλίζοντας και έκπτωση 17% για το τρέχον έτος. Αυστηροποιήσαμε απόλυτα την Κοινή Υπουργική Απόφαση για την κατάρτιση του προϋπολογισμού, για να υπάρχει αυστηρός έλεγχος των δημοσίων οικονομικών και παγώσαμε τις προσλήψεις, όπως δεσμεύτηκε η χώρα και διεθνώς, μέχρι το 2016, επιδιώκοντας παράλληλα συστηματική μείωση κατά 20% των συμβασιούχων κάθε χρόνο μέχρι τότε, ώστε να μειωθεί το συνολικό προσωπικό, χωρίς όμως να απορυθμιστεί η αποτελεσματικότητα και η λειτουργία της Τοπικής Αυτοδιοίκησης. 


Με αυτή την σκληρή πολιτική, που ήταν μονόδρομος και την οποία την διαχειριστήκαμε μαζί με τους Δημάρχους, επιτύχαμε στο τέλος του έτους να βγάλουμε ένα πλεόνασμα τυπικά 502 εκατομμύρια, ουσιαστικά είναι περίπου το μισό. Γιατί τα υπόλοιπα είναι χρήματα που πήραμε για τη ΣΑΤΑ στο τέλος του έτους και δεν προλάβαμε να τα καταναλώσουμε πέρυσι. Όμως, αυτό το θετικό πλεόνασμα  συνεχίζεται και τους πρώτους μήνες του νέου έτους, Ιανουάριο – Φεβρουάριο και αύριο θα ανακοινώσουμε τα οικονομικά αποτελέσματα και του Μαρτίου. Κάθε μήνα, θα ανακοινώνουμε τα συγκεκριμένα μετρήσιμα αποτελέσματα, για να φαίνεται από εδώ και στο εξής και η αποτελεσματικότητα και η ποιότητα της δουλειάς που γίνεται.


Όσον αφορά την αξιοποίηση των ευρωπαϊκών κονδυλίων. Στην ΕΕΤΑΑ υπάρχει ο ενδιάμεσος φορέας διαχείρισης, αλλά υπάρχει και η ίδια η ΕΕΤΑΑ, η οποία υλοποιεί έργα του ΕΣΠΑ. Όσον αφορά λοιπόν τα έργα που η ίδια η ΕΕΤΑΑ υλοποιεί, αυτά αναφέρονται σε 385 εκατομμύρια, υπάρχει πλήρες χρονοδιάγραμμα για την παρακολούθηση και την υλοποίηση των έργων και το τελευταίο διάστημα έχουμε επιτύχει πια να είμαστε πάνω από τον στόχο, προχωρώντας όσο πιο γρήγορα μπορούμε, έργα στις τοπικές κοινωνίες που είχαν καθυστερήσει και τα οποία δημιουργούν και θέσεις εργασίας και πρότυπη ανάπτυξη.


Δύο έργα που υλοποίησε η ΕΕΤΑΑ από μόνη της, κοινωνικής απήχησης μεγάλης, είναι τα Κέντρα Ημερήσιας Φροντίδας ηλικιωμένων και το πρόγραμμα των Παιδικών Σταθμών, των Βρεφονηπιακών Σταθμών, για τις άνεργες γυναίκες. Και τα δύο είχαν απορροφητικότητα 100%, όπως φαίνεται και από τους πίνακες που βλέπετε.


Αυτή η οικονομική διαχείριση, η οποία ήταν γεμάτη δυσκολίες, που καταφέραμε όμως να τις ξεπεράσουμε μέσα από  συστηματική συνεργασία, έφερε τα μέχρι στιγμής θετικά αποτελέσματα και αυτά δεν αναγνωρίζονται μόνο από την Πολιτεία, αλλά αναγνωρίζονται και από τους διεθνείς συνομιλητές μας. 


Πάω στο δεύτερο κεφάλαιο, που είναι το πιο σημαντικό. Σε μια κοινωνία που αυτή τη στιγμή συγκλονίζεται από την κρίση και σε κοινωνικές ομάδες οι οποίες πραγματικά κλονίζονται στην καθημερινότητά τους ακόμη και στα στοιχειώδη, το μόνο δίκτυο το οποίο αναπληρώνει τις αρρυθμίες του κεντρικού κράτους και συμβάλλει στο να μείνουν όρθιοι οι άνθρωποι πίσω από τους αριθμούς, είναι το Κοινωνικό Δίκτυο της Τοπικής Αυτοδιοίκησης. Δείτε μερικά αποτελέσματα της δουλειάς που έγινε αυτό το διάστημα, παρά την κρίση, παρά τις περικοπές και παρά – πολλές φορές – την συκοφάντηση που έχει υποστεί ο χώρος.


Πρόγραμμα Βρεφονηπιακών Σταθμών. Όταν ξεκινούσαμε, η απορροφητικότητα προβλέπονταν να είναι λιγότερη από το 50% και υπήρχε σοβαρό πρόβλημα εκτέλεσής του. Με αναμόρφωση των προϋπολογισμών, των τροφείων, με 25 εκατομμύρια έκτακτη χρηματοδότηση από το ΕΣΠΑ και με την μόχλευση ιδιωτικών κεφαλαίων από το Ίδρυμα «Νιάρχος», καταφέραμε να αυξήσουμε την απορροφητικότητα για τα παιδιά των άνεργων μητέρων στο 75%, υλοποιώντας με επιτυχία το πρόγραμμα. 


Στην μεταφορά μαθητών. Ήταν απλήρωτα 140 εκατομμύρια και ο τρόπος με τον οποίο λειτουργούσε το σύστημα, οδηγούσε σε αδιέξοδο. Δεν θα γίνονταν μεταφορές τον Σεπτέμβριο. Καταλαβαίνετε τι σημαίνει αυτό, στην περιφέρεια ειδικά, που έκλεισαν πάνω από 2.000 σχολεία, στα νησιά, στα ορεινά χωριά. 


Αναπτύξαμε νομοθετική πρωτοβουλία, για να φύγουμε από τις ευκαιριακές προχειρότητες του παρελθόντος, των πράξεων νομοθετικού περιεχομένου και εδραιώσαμε ένα νέο σύστημα που μετέφερε την αρμοδιότητα στις Περιφέρειες, γιατί είχαμε αδιέξοδα με τους διαγωνισμούς. Καταφέραμε να αποπληρώσουμε ήδη 142 εκατομμύρια από τους μεταφορείς και να επιτύχουμε και έκπτωση για τη νέα χρονιά 17% και τρέχουν ομαλά οι μεταφορές σε όλη τη χώρα. Και τώρα πια πιστεύω ότι μέσα από τον προγραμματισμό που γίνεται, αυτές τις ημέρες υπογράφεται και η νέα Κοινή Υπουργική Απόφαση, θα μπορέσουμε να έχουμε με τα λιγότερα χρήματα, τις περισσότερες και τις καλύτερες δυνατές υπηρεσίες. 


Πρόγραμμα «Βοήθεια στο Σπίτι». 3.500 εργαζόμενοι, 70.000 ωφελούμενοι. Έληγε τον Σεπτέμβριο του 2012, με καμία πιθανότητα να παραταθεί. Μέσα από συνεννόηση με το Υπουργείο Εργασίας, δώσαμε δύο απανωτές παρατάσεις μέχρι τον Μάρτη και τώρα μέχρι τέλος του Σεπτεμβρίου. Μέσα από αυτή την παράταση, ουσιαστικά ικανοποιούμε τους 70.000 ωφελουμένους, είναι κυρίως ανήμποροι γέροντες ή ΑΜΕΑ, που απολαμβάνουν αυτών των υπηρεσιών και το πρόγραμμα αυτό είναι ένα επιτυχημένο κοινωνικό πρόγραμμα.


Στόχος μας είναι το μεσοδιάστημα από τώρα μέχρι τον Σεπτέμβρη, να προχωρήσουμε σε κοινωνικούς συνεταιρισμούς, ώστε να συνεχιστεί το πρόγραμμα αυτό να λειτουργεί με έναν σύγχρονο τρόπο, αποδεκτό από το Κοινοτικό Δίκαιο, που θα δίνει την δυνατότητα σε όλους τους απασχολουμένους να μείνουν ενεργοί και σε όλους τους ωφελουμένους να παραμείνουν ωφελούμενοι.


Το ίδιο συμβαίνει και με τα Κέντρα Ημερήσιας Φροντίδας, που εξυπηρετούν περίπου 1.521 εργαζόμενους. 


Στο θέμα των προνοιακών επιδομάτων, κάναμε αγώνα δρόμου. Υπουργείο και Δήμοι μαζί και καταφέραμε να αποπληρώσουμε τις προηγούμενες οφειλές και να κλείσουμε τον χρόνο αποπληρωμής των προνοιακών επιδομάτων των καρκινοπαθών και των άλλων αδυνάμων, από 4 μήνες σε 1 μήνα και από εδώ και πέρα, υπάρχει πλέον τάξη στην καταβολή, για να μπορεί ο καθένας να τα βγάζει πέρα χωρίς προβλήματα.


Το ίδιο ισχύει και για τα διατροφικά επιδόματα. 


Το ίδιο, όπως σας περιέγραψα, ισχύει και για την θέρμανση των σχολείων, όπου φέτος δόθηκαν στοχευμένα, σε ορεινές περιοχές, που είναι χαρακτηρισμένες ως τέτοιες, με αντικειμενικά κριτήρια, χρήματα και έτσι αποφύγαμε τους κινδύνους που είχαμε στην αρχή της χρονιάς, να μην λειτουργήσουν σχολειά στη χώρα, εξαιτίας έλλειψης πόρων για πετρέλαιο θέρμανσης. 


Παράλληλα, πληρώθηκαν απλήρωτα μισθώματα σχολείων, 5,2 εκατομμύρια και έχει ήδη καταβληθεί και η δόση για τη νέα σχολική χρονιά, 20 εκατομμύρια, η οποία θα συμπληρωθεί με νέα δόση και το καλοκαίρι, για να συντηρηθούν εγκαίρως τα κτίρια και η νέα χρονιά να ξεκινήσει χωρίς προβλήματα.


Προγραμματισμός προσλήψεων συμβασιούχων. Έπρεπε να είχε βγει μία εγκύκλιος τον Φεβρουάριο του 2012, κεντρική, ώστε να προσαρμοστούν όλα τα επιμέρους Υπουργεία, διοικητικά, σε αυτή την εγκύκλιο. Αυτό δεν έγινε. Δημιούργησε πολλαπλές αρρυθμίες. Κινδύνευαν σοβαρές κοινωνικές, πολιτιστικές και άλλες λειτουργικές δομές των Δήμων σε όλη την Ελλάδα, να μείνουν χωρίς προσωπικό και άρα να μην μπορέσουν να λειτουργήσουν τον Σεπτέμβρη.


Τρέξαμε με γρήγορη ταχύτητα, μαζί με τους Δημάρχους – και οφείλω να τους ευχαριστήσω για αυτό – και  καταφέραμε να ανταποκριθούμε στις απαιτήσεις του 2012. Τώρα είμαστε πια μέσα στο χρόνο και τρέχουμε πια με έναν φυσιολογικό ρυθμό, για να μπορέσουμε, παρότι μας μειώνεται το προσωπικό, να μην μειωθεί η ποιότητα των υπηρεσιών που προσφέρουμε.


Προχωρήσαμε σε συνέργειες και διεθνείς συνεργασίες. Είναι σημαντικό το ότι σε αυτό το Υπουργείο δεν υπάρχει πυραμιδική σχέση. Υπάρχει συνεργατική σχέση. Γιατί ανεξαρτήτως της  πολιτικής που χαράσσει η πολιτική ηγεσία, η κρίση, αν επέτυχε ή απέτυχε, αν απέδωσε αποτελέσματα ή όχι μια πολιτική, φτάνει ως τον τελευταίο Δήμο. Πρέπει να λειτουργήσει αποτελεσματικά και ο τελευταίος Δήμος.


Για αυτό το λόγο λοιπόν και σε όλα τα ζητήματα, υπάρχει μια συνεχής διαβούλευση. Κάθε εβδομάδα η Επιτροπή Θεσμών της ΚΕΔΕ, συζητά με τη Νομιμοπαρασκευαστική μας Επιτροπή, εντοπίζοντας ζητήματα και αδυναμίες του Καλλικράτη ή κενά. Το ίδιο γίνεται ανά 15 ημέρες, με την αντίστοιχη Επιτροπή των Περιφερειών και βεβαίως και περιοδικά, με τους εκπροσώπους των εργαζομένων. 


Μέσα από αυτή τη συνεργασία, δεν επιδιώκουμε να κτίσουμε μεγαλόστομες μεταρρυθμίσεις, οι οποίες στην πράξη δεν θα επιφέρουν τα προσδοκώμενα αποτελέσματα. Επιδιώκουμε να συμπληρώσουμε κενά, να διορθώσουμε δυσλειτουργίες, να κρατήσουμε ότι θετικό είχε η προηγούμενη μεταρρύθμιση, αλλά να χτίσουμε και κάποιες καινούργιες δομές, οι οποίες θα μας κάνουν πιο αποτελεσματικούς, λαμβάνοντας υπόψη τα νέα δεδομένα που έχουν διαμορφωθεί. 


Αντιστοίχως έχουμε προχωρήσει σε διεθνείς συνεργασίες. Εδώ βλέπετε ένα γράφημα που αφορά την συνεργασία μας με τη Γερμανία, την δημιουργία της Ελληνογερμανικής Συνέλευσης ΟΤΑ, όπου συμμετέχουν πάνω από 120 ελληνικοί Δήμοι και Περιφέρειες, προκειμένου να προχωρούν όχι σε απλές αδελφοποιήσεις, αλλά σε συμπράξεις ανταλλαγής τεχνογνωσίας και σε συνεκμεταλλεύσεις, που θα είναι αμοιβαία επωφελείς. Πάντοτε βασισμένες στην ισοτιμία μεταξύ των συνεργαζομένων πλευρών και βεβαίως και στην αλληλοκατανόηση και τον αλληλοσεβασμό. Αντίστοιχες ανταλλαγές τεχνογνωσίας και συνεργασιών, προωθούνται με το Ισραήλ, την Γαλλία, τα Βαλκάνια και την Μαύρη Θάλασσα. 


Σε σχέση με Ευρωπαϊκή Επιτροπή τώρα, έχουμε ήδη συστήσει τις απαιτούμενες ομάδες στις οποίες συμμετέχει ΕΝΠΕ και ΚΕΔΕ, μαζί με την Task Force, προκειμένου να αξιοποιήσουμε την ευρωπαϊκή τεχνογνωσία και την προσαρμογή του δικού μας συστήματος στο ευρωπαϊκό σύστημα. Βλέπετε εδώ μερικά πεδία πάνω στα οποία προωθούνται καινοτόμες λύσεις και βεβαίως, όταν θα κτιστεί το μοντέλο του ιδανικού Δήμου σε κάθε τομέα, αυτό θα αναπαραχθεί σε επενδυτικά προγράμματα, σε Δημοτική και Περιφερειακή Μεταρρύθμιση, στον Χωροταξικό και Πολεοδομικό Σχεδιασμό, στην Δημοτική Αστυνομία, στην κοινωνική πολιτική, στην διαχείριση της περιουσίας, στην ενίσχυση της αγροτικής ανάπτυξης και λοιπά. 


Κτίζεται Δήμο – Δήμο, ένα μοντέλο το οποίο όταν επιτυγχάνει αποτελέσματα, αναπαράγεται μετά, το επόμενο διάστημα, με την συμβολή και της ΚΕΔΕ και της ΕΕΤΑΑ και στους υπόλοιπους Δήμος. 


Ξεκίνησε η αξιολόγηση των δομών, με πρώτη την αξιολόγηση του ίδιου του Υπουργείου Εσωτερικών, στο οποίο, με την συνεργασία του Υπουργείου Διοικητικής Μεταρρύθμισης, προχωρούμε σε μείωση οργανικών μονάδων κατά 40%, σε αντίστοιχη μείωση του λειτουργικού κόστους και δεν ορίζουμε απλά ένα νέο σφιχτό οργανόγραμμα, αλλά περιγράφουμε και ποιος είναι ο ρόλος του κάθε υπαλλήλου στην κάθε δομή που συμμετέχει, προκειμένου να είναι μετρήσιμη η αποτελεσματικότητά του και αξιολογήσιμος ο κάθε λειτουργός που βρίσκεται μέσα στην Δημόσια Διοίκηση. Αυτή είναι η μείωση που βλέπετε, των δομών, μείον 40% στο Υπουργείο Εσωτερικών και αμέσως μετά βλέπετε την εξοικονόμηση και από τα κτιριακά και από τα λειτουργικά.


Αντίστοιχα, έχει δημιουργηθεί ομάδα αξιολόγησης στο Υπουργείο Εσωτερικών, με την συμμετοχή όλων των πλευρών, η οποία προσπαθεί συνεχώς να υιοθετεί καινοτόμες λύσεις και να προσαρμόζει και τη δομή του Υπουργείου αλλά και τη δομή των εποπτευομένων φορέων στη νέα εποχή.


Το επόμενο βήμα είναι να προχωρήσουμε τώρα – και ήδη έχουμε αρχίσει να το κάνουμε – στην αξιολόγηση των ίδιων των Δήμων και των Περιφερειών. Είναι τιμητικό, κατά τη γνώμη  μου, για την ΚΕΔΕ, ότι 13 Δήμοι και μάλιστα οι μεγαλύτεροι Δήμοι της χώρας, αυτοπροσφέρθηκαν να αξιολογηθούν με το νέο σύστημα και 2 Περιφέρειες, πιλοτικά, καθώς και 2 Αποκεντρωμένες Διοικήσεις. 


Οριστικοποιήθηκε το σύστημα αξιολόγησης, λαμβάνοντας υπόψη ότι πιο σύγχρονο υπάρχει στην ευρωπαϊκή τεχνογνωσία και έχουμε ολοκληρώσει ήδη τις δύο πρώτες μεγάλες δομές στο Δήμο Θεσσαλονίκης και στην Αποκεντρωμένη Περιφέρεια της Αθήνας.


Πάω τώρα στον δεύτερο άξονα, που είναι η διαφάνεια και προσπαθώ να συνδέσω την διαφάνεια με την αποτελεσματικότητα. 

Το επίμαχο Παρατηρητήριο Οικονομικής Αυτοτέλειας των ΟΤΑ. Είναι ένα εργαλείο το οποίο προέκυψε μέσα από την διαπραγμάτευσή μας με την τρόικα, με σκοπό να απαντήσει στην αρχική απαίτηση να περικοπούν περαιτέρω οι χρηματικές δαπάνες του κράτους προς την Τοπική Αυτοδιοίκηση. Είπαμε ότι αυτό από μόνο του, δεν δίνει λύση. Αυτό που έχει σημασία, είναι να μην προσεγγίζουμε ισοπεδωτικά τους Δήμους. Να μην λέμε ότι όλοι είναι το ίδιο. Να διαχωρίσουμε τους συνεπείς από τους ασυνεπείς, τους νοικοκυρεμένους από τους αδιάφορους.

Για να γίνει μια τέτοια εξατομικευμένη αξιολόγηση, χρειάζεται σε κάθε περίπτωση να υπάρχει ένα Όργανο, στο οποίο να μπορεί να συμμετέχει και η ίδια η Αυτοδιοίκηση, να συμμετέχει το Λογιστήριο, που παρακολουθεί τα οικονομικά, να συμμετέχει το Ελεγκτικό Συνέδριο, να συμμετέχουν όλοι αυτοί οι οποίοι μπορούν να συμβάλλουν, μαζί με το Υπουργείο Εσωτερικών, στην εξυγίανση των θεσμών και στην καλύτερη αποτελεσματικότητα.

Τι κάνει  λοιπόν το Παρατηρητήριο; Προσπαθεί να ενισχύσει την οικονομική αυτοτέλεια των ΟΤΑ,  να ισοσκελίσει στην πράξη τους προϋπολογισμούς τους, να αποφύγει την συσσώρευση νέων ληξιπροθέσμων οφειλών προς τις τοπικές αγορές, να διασφαλίσει την οικονομική βιωσιμότητα των Δήμων και βεβαίως, δίνει οδηγίες και εισηγήσεις και προτάσεις, για βελτιωτικές παρεμβάσεις στην επίτευξη καλύτερων οικονομικών αποτελεσμάτων.

Το Παρατηρητήριο ουσιαστικά παρακολουθεί την λειτουργία των ΟΤΑ από την πρώτη μέχρι την τελευταία στιγμή. Ποια είναι η διαδικασία; Φτιάχνει τον προϋπολογισμό του και τον προγραμματισμό του, ο Δήμος, τον οποίο τον αποφασίζει μέσα στα Όργανά του, όπως προβλέπεται από το αυτοδιοίκητο, που είναι και συνταγματικά κατοχυρωμένο. Υποβάλλει προς έγκριση τον προϋπολογισμό και το ολοκληρωμένο πλαίσιο δράσης προς την Αποκεντρωμένη Διοίκηση, η οποία κάνει τον έλεγχο νομιμότητας. Αμέσως μετά, αρχίζει να τον εκτελεί. 

Το Παρατηρητήριο παρακολουθεί τους Δήμους και τους συμβουλεύει, καταρχήν τους ενημερώνει, όταν βλέπει ότι στον μήνα έχουν απόκλιση πάνω από 10% στην σωστή εφαρμογή του προϋπολογισμού. Εάν δει ότι αυτό συνεχίζεται, τότε τους συμβουλεύει και τους στηρίζει, δίδοντάς τους νέες πρακτικές και καινοτόμες λύσεις, προκειμένου να αντιμετωπίσουν αυτά τα ζητήματα.  Και στο τέλος, όπου δεν υπάρχει συμμόρφωση, έχει την δυνατότητα, με υπουργική απόφαση, να παρέμβει, κυρίως για να σώσει Δήμους που κινδυνεύουν με χρεοκοπία. 

Το θεσμικό πλαίσιο το οποίο κατοχυρώνει την λειτουργία του Παρατηρητηρίου,  είναι αυτό που βλέπετε. Και βεβαίως έχει απολύτως ληφθεί υπόψη και το ζήτημα της αντισυνταγματικότητας, διότι δεν παρεμβαίνει το Παρατηρητήριο για να υποδείξει την αρχική απόφαση. Οι αποφάσεις κυρίαρχα παίρνονται από την αιρετή Αυτοδιοίκηση. Το Παρατηρητήριο απλά συμβουλεύει και υποστηρίζει την σωστή εφαρμογή αυτών των αποφάσεων. 

Το Παρατηρητήριο έχει την αρχιτεκτονική την οποία τώρα θα δείτε. Οι Δήμοι, με ηλεκτρονικό τρόπο – γιατί έχουμε δημιουργήσει ήδη τον πρώτον μήνα και μια ηλεκτρονική βάση δεδομένων – βάζουν όλα τους τα οικονομικά στοιχεία στο τέλος του μήνα στη βάση δεδομένων. Την ίδια στιγμή κοινοποιούνται στο Υπουργείο Εσωτερικών, στο Γενικό Λογιστήριο και στην Εθνική Στατιστική Υπηρεσία. Έτσι εκεί γίνεται η παρακολούθηση. Στην περίπτωση που μέσα από αυτό το σύστημα, παρατηρηθεί απόκλιση, τότε υπάρχει η επικοινωνία και η συνεργασία με το Δήμο. 

Τι στοιχεία παρακολουθούνται; Απολογιστικά στοιχεία, στοιχεία ισοζυγίου Γενικού Καθολικού, στοιχεία μητρώου δεσμεύσεων, στοιχεία πορείας είσπραξης εσόδων, στοιχεία ενδοκυβερνητικών συναλλαγών, στοιχεία για ταμειακά και τραπεζικά υπόλοιπα, δάνεια, μετοχές, υποχρεώσεις σε φορείς της γενικής κυβέρνησης, στοιχεία μισθοδοσίας, στοιχεία μητρώου προσωπικού.

Για πρώτη φορά έχουμε μια ολοκληρωμένη βάση δεδομένων, που αποτυπώνει την απόλυτη εικόνα όλης της χώρας, εντοπίζει τις αδυναμίες χωροταξικά ή ανάλογα με τη φυσιογνωμία του κάθε Δήμου και δίνει την δυνατότητα μέσα από την συνεργασίας Πολιτείας και Αυτοδιοίκησης, να παρεμβαίνουμε διορθωτικά, υποστηρικτικά, συμπληρωματικά. 

Το Παρατηρητήριο μας δίνει την δυνατότητα να έχουμε ανά πάσα στιγμή, ζωντανά γραφήματα με την πορεία των Δήμων. Βλέπετε μερικούς τύπους γραφημάτων. Λαμβάνουν υπόψη, παραδείγματος χάρη, το χωροταξικό. Λαμβάνουν υπόψη το πληθυσμιακό. Έχουμε ανάλυση ανά περιοχή, ανάλυση  ανά Νομό, ανάλυση με βάση τα πληθυσμιακά ποσοστά ενσωμάτωσης και τα λοιπά. 

Μέσα από την ηλεκτρονική παρακολούθηση, επιτυγχάνουμε γρήγορη πρόσβαση στα δεδομένα, αυτοματοποιημένη άντληση στοιχείων, που με τον παραδοσιακό τρόπο χρειαζόταν μήνες επί μηνών για να μπορέσουν να συγκεντρωθούν και να αξιολογηθούν, τώρα αυτό γίνεται αυτόματα. Δεν έχει αλλάξει κάτι στην ουσία. Οι ρυθμοί έχουν αλλάξει, για να προλαμβάνουμε και να μην χρειάζεται μετά να θεραπεύουμε. 

Γίνεται σχεδιασμός αναφορών, αναβάθμιση συνεχή των στοιχείων με νέα δεδομένα και βεβαίως και αυτοματοποιημένη διασύνδεση με τρίτα κέντρα.

Αυτή τη στιγμή ολοκληρώνουμε ένα εγχειρίδιο καλής διαχείρισης αυτού του συστήματος, για να μπορούν όλοι να το παρακολουθούν και να γνωρίζουν την τεχνοτροπία και βεβαίως έχει συνεχίσει η διαβούλευση του Παρατηρητηρίου, της οποίας προΐσταται η κυρία Μαραγκού από το Ελεγκτικό Συνέδριο, που είχε και την προηγούμενη τεχνογνωσία παρακολούθησης, μία διαβούλευση με τον κάθε Δήμο χωριστά. 
Παράλληλα, μέσα από αυτή τη συνεργασία, περνούμε και τη νέα τεχνογνωσία για την σύνταξη σύγχρονων προϋπολογισμών, με βάση πια τα διεθνή δεδομένα, για να μπορούμε πια να μην έχουμε αποκλίσεις από  τον θεωρητικό προϋπολογισμό που υποβάλλονταν κάποτε και τον πρακτικό απολογισμό. Αυτά τα πράγματα να πηγαίνουν μαζί και ταυτόχρονα, ώστε να αποφεύγονται όλες οι σκιές και όλες οι υπόνοιες που μπορεί να γίνονται για τα θέματα αυτά.


Θεσμικά, αυτό το διάστημα έχουμε παρέμβει με τρεις νόμους και δύο πράξεις νομοθετικού περιεχομένου, που πραγματικά είχαν επείγοντα και έκτακτο χαρακτήρα, όπως στοιχειοθετήθηκε, άλλωστε και από τις παρεμβάσεις και τις δικές μου και του κυρίου Αθανασίου στη Βουλή, όταν ασκήθηκε η σχετική κριτική.


Το ρυθμιστικό πεδίο τι άλλαξε, με αυτές τις νομοθετικές παρεμβάσεις; Μεταβιβάστηκε η αρμοδιότητα, μόνιμα πια, για την μεταφορά μαθητών, στις Περιφέρειες, καταργήθηκε το ασυμβίβαστο  της ιδιότητας του Δημάρχου με την επαγγελματική ιδιότητα, επιλύθηκε το ζήτημα των μεταφερομένων αρμοδιοτήτων στους Δήμους. Την 1/1/2013, 203 αρμοδιότητες θα ερχόταν στους Δήμους, χωρίς πόρους και χωρίς τα απαιτούμενα μέσα και το απαιτούμενο προσωπικό. Δεν ανακόψαμε τον προσανατολισμό της  μεταρρύθμισης, δημιουργήσαμε μεγαλύτερη ελαστικότητα και είπαμε ότι αυτό μπορεί να γίνεται με Κοινή Υπουργική Απόφαση, όταν οι ίδιοι οι Δήμοι νιώθουν έτοιμοι, από άποψη προσωπικού, πόρων και ανθρώπινου δυναμικού, να αποδεχθούν μια καινούργια αρμοδιότητα. Έτσι λοιπόν, κινούμαστε σταθερά, χωρίς να διακινδυνεύει το σύστημα με την κατάρρευσή του. 


Αντιμετωπίστηκαν οι στεγαστικές ανάγκες για τα Γραφεία Εξυπηρέτησης  Φορολογουμένων στους Δήμους και αυτά τα επωμίστηκαν οι ΚΑΠ και αυτό δείχνει, αν θέλετε και το ενδιαφέρον της Αυτοδιοίκησης να υποστηρίξει τους πολίτες σε δράσεις που το κεντρικό κράτος αδυνατεί πλέον να προσφέρει αποκεντρωμένες υπηρεσίες, επίσης εναρμονίστηκε το status των υπαλλήλων και των Προϊσταμένων των ΟΤΑ με αυτούς του στενού δημόσιου τομέα και αυτό έγινε γιατί εκεί είχαμε αντιφατικές εκτιμήσεις από τους Παρέδρους του Ελεγκτικού Συνεδρίου. Έπρεπε να ενιαιοποιηθεί, για να μην έχουμε αδικίες,  αλλού να δίδονται κάποια δικαιώματα και αλλού να στερούνται τα δικαιώματα αυτά και έτσι αποκαθίσταται η τάξη σε αυτό. 


Παρατάθηκε η προθεσμία συγχώνευσης ΔΕΥΑ και ΦΟΔΣΑ, για να μην έχουμε χάσμα στο θέμα των σκουπιδιών και να μπορέσουμε να προσαρμοστούμε στα νέα δεδομένα. Αντιμετωπίστηκε το θέμα της αντιμισθίας των Αντιδημάρχων 10 μικρών νησιών, που δεν είχαν άλλη διοικητική παρουσία του κράτους εκεί, παρά μόνο τον μικρό Αντιδήμαρχο, ο οποίος τώρα μπορεί να λειτουργεί εκεί και να προωθεί τα θέματα των νησιών αυτών και η καινοτομία είναι, κατά τη γνώμη μου, η τροπολογία που πέρασε για το πρόγραμμα «ΑΚΣΙΑ». Ένα δηλαδή νέο ταμείο εξυγίανσης, το οποίο τροφοδοτείται από συγκεκριμένες πηγές που προβλέπονται στο νόμο και το οποίο θα έχει την δυνατότητα να επιστρέψει αυτά τα χρήματα εξοικονόμησης στους ίδιους τους Δήμους. Είτε στηρίζοντας τα συγχρηματοδοτούμενά τους προγράμματα, δίνοντάς τους δηλαδή την δική τους συμμετοχή, την εθνική συμμετοχή, για να μπορούν να πάρουν ΕΣΠΑ ή άλλα διεθνή προγράμματα, είτε βοηθώντας στην χρηματοδότηση πολιτικών εξορθολογισμού, είτε επιβραβεύοντας καλές πρακτικές και αυτό είναι το διαφορετικό, ότι δεν τιμωρούμε πια μόνο τους κακούς, αλλά επιβραβεύουμε και τους καλούς. 


Κυρίες και κύριοι, κλείνοντας θα ήθελα να σας πω ότι μέσα από αυτές τις παρεμβάσεις, στόχος είναι να ενισχυθεί η οικονομική αυτοτέλεια και η διοικητική αυτοδυναμία των ΟΤΑ, όπως προβλέπεται στο Σύνταγμα. Να εφαρμοστεί στην πράξη η επικουρικότητα, που φέρνει τις αποφάσεις κοντύτερα στους πολίτες και η ουσιαστική αποκέντρωση, που αξιοποιεί τα συγκριτικά πλεονεκτήματα της κάθε περιοχής. Και φυσικά, να επιτευχθεί η κοινωνική συνοχή, που είναι απαραίτητο γιατί μόνο μέσα από τα Κοινωνικά Δίκτυα των Δήμων, μπορούμε να επιτύχουμε στον πόλεμο κατά της φτώχειας. 


Κλείνω με μια επισήμανση. Θεωρώ ότι πρέπει να αποφύγουμε όλοι μαζί, Πολιτεία, Δικαιοσύνη και Κοινοβούλιο, μαζί με την Αυτοδιοίκηση, τη λογική του εκκρεμούς. Όσο επικίνδυνη για την κοινωνία είναι η λογική της πλήρους ατιμωρησίας, άλλο τόσο επικίνδυνη είναι η λογική της πλήρους τιμωρητικότητας. Και το λέω αυτό διότι από μια μελέτη που έχουμε κάνει, έχουμε διαπιστώσει τον τελευταίο καιρό ότι οι υπεύθυνοι φοβούνται πια να υπογράψουν και το κόστος των μη αποφάσεων, κυρίες και κύριοι, στην Ελλάδα, είναι τριπλάσιο από το κόστος των κακών αποφάσεων. Αυτό έχει φοβερή επίπτωση πάνω στον αγώνα που όλοι μαζί κάνουμε τώρα να βγούμε από την κρίση.


Πρέπει βεβαίως να ονομαστούν και στοιχειοθετημένα να κατηγορηθούν αυτοί που είναι υπόλογοι και δεν έκαναν σωστά τη δουλειά τους, και επίορκοι, και να τιμωρηθούν με τον πιο αυστηρό και παραδειγματικό τρόπο. Πρέπει από την άλλη όμως και να προστατευθούν οι υπόλοιποι που κάνουν σωστά τη δουλειά τους, διότι αν μπούμε στη λογική της απόλυτης τιμωρητικότητας τυφλά, τότε νομίζω ότι δημιουργούμε ένα αίσθημα στην κοινωνία και στη διοίκηση, το οποίο στο τέλος θα το εισπράξουμε αρνητικά όλοι μαζί. 


Θέλω να είμαι βέβαιος ότι μέσα από αυτή τη σημερινή συνεργασία και επικοινωνία, Αυτοδιοίκηση, Δικαιοσύνη, Ανεξάρτητες Αρχές, Εκτελεστική Εξουσία και Νομοθετική Εξουσία, θα συναντηθούμε στην κοινή προσπάθεια, πώς μπορούμε να βγάλουμε γρηγορότερα τη χώρα μας από αυτή την περιδίνηση. 


Σας ευχαριστώ πολύ.
Κ. ΑΣΚΟΥΝΗΣ: Ευχαριστούμε και εμείς τον Υπουργό Εσωτερικών και καλώ για την ομιλία του στο βήμα, τον κύριο Ρουπακιώτη, Υπουργό Δικαιοσύνης, Διαφάνειας και Ανθρωπίνων Δικαιωμάτων.
Α. ΡΟΥΠΑΚΙΩΤΗΣ: Κύριε Πρόεδρε, κυρίες και κύριοι.


Δεν μπορώ να πω ότι αιφνιδιάστηκα, αλλά μου φάνηκε περίεργη η επίσκεψη του κυρίου Προέδρου. Αναφέρομαι σε μία προς μία και έναν προς έναν προς εσάς με τιμή. Μου φάνηκε περίεργη, πώς μπορεί να χωρά ο Υπουργός Δικαιοσύνης σε μια ημερίδα για την Τοπική Αυτοδιοίκηση. 

Ωστόσο, βλέποντας και τα θέματα, καθώς αποτυπώνεται και στο έντυπο, αντιλήφθηκα ότι υπάρχει ένα πρόβλημα. Η Τοπική Αυτοδιοίκηση κάτι ζητάει από τον θεσμό τον δικαιοδοτικό ή και από το πλέγμα των διατάξεων που διαμορφώνουν την λειτουργία της Τοπικής Αυτοδιοίκησης. 

Προέρχομαι από μια άλλη εποχή, πριν από το 1967, όπου στις δύσκολες εκείνες συνθήκες, αναζητούσαμε στην Τοπική Αυτοδιοίκηση και στον αποκεντρωτικό χαρακτήρα, να ακουμπήσουμε τις πολιτικές μας και τις επιλογές μας. Άλλα χρόνια ιστορικά, δεν τα αποτιμώ, τα καταγράφω. Και δεν ήταν μόνο η πίστη μας ως προς τον τρόπο οργάνωσης του κράτους, φλογιζόμαστε, για παράδειγμα, από την Ιταλία και όχι μόνο, αλλά ταυτόχρονα, να προωθήσουμε και επιλογές υπεράσπισης βασικών δικαιωμάτων. Και αυτά, στο ασφυκτικό Σύνταγμα του 1952, στο ‘74, με το άλλο εύρος που έδωσε στην Τοπική Αυτοδιοίκηση το νέο Σύνταγμα και οι νόμοι που ψηφίστηκαν ή και  οι νόμοι που ψηφίζονται συνεχώς, οι Δήμοι απέκτησαν πολύ μεγάλες αρμοδιότητες. Σημαντικές αρμοδιότητες.

Ασκείται μια πολυεπίπεδη εξουσία στο κρατικό εν γένει γίγνεσθαι και αυτό παρακολουθεί ακριβώς και την εξέλιξη οργάνωσης και λειτουργίας του κράτους σε όλη την Ευρώπη. Άρα αναπτύχθηκε ο θεσμός, δόθηκαν χρήματα. Μόνο σε μια μακρά περίοδο ψευδούς ευδαιμονίας, δεν είναι βέβαιο ότι τα χρήματα αυτά αναλώθηκαν για να ισχύσουν τον λειτουργικό χαρακτήρα της Αυτοδιοίκησης, αλλά ταυτόχρονα να δώσουν και την πεποίθηση νομιμότητας.

Υπήρξε σπατάλη γενικά στο κράτος. Υπήρξε σπατάλη σε κάποιους Δήμους. Υπήρξαν Δήμοι κάστρα κομματισμού και αδιαφάνειας. Πρόσληψη τεράστιου αριθμού εργαζομένων, που δεν κάλυπταν λειτουργικές ανάγκες. Έτσι, με τις αυξημένες αρμοδιότητες και έτσι έπρεπε να γίνει, πλήρωσαν οι μεταγενέστεροι Δήμοι και στο νέο θεσμικό πλαίσιο που διαμόρφωσε ο Καλλικράτης, έχουμε να αντιμετωπίσουμε στο μέτρο που αυτό συνδέεται με το Υπουργείο Δικαιοσύνης, άμεσα ή έμμεσα, κύριε Πρόεδρε, τρία ζητήματα.

Αναφέρεται σε ένα κείμενό σας, η επικουρικότητα. Το  Σύνταγμα ορίζει τα πλαίσια άσκησης εξουσίας των Δήμων, όσο και της Κεντρικής Διοίκησης και ταυτόχρονα, όλο και περισσότερες αρμοδιότητες μεταφέρονται στους Δήμους. Κατά συνέπεια, το πλαίσιο του Συντάγματος δεν αλλάζει, αλλά δεν νομίζω ότι αποτελεί και πρόβλημα. Κάθε άλλο μάλιστα. Το εύρος των αρμοδιοτήτων είναι πολύ μεγάλο. Μόνο μια παρατήρηση: όσο η κεντρική εξουσία δεν πρέπει να παρεμβαίνει στους Δήμους για να ασκούν αυτές τις λειτουργικές  αρμοδιότητες που οι νόμοι ή και η παράδοση, αν θέλετε, δίνουν, τόσο και οι Δήμοι από την πλευρά τους, δεν μπορούν να αναγορεύουν το έλασσον ως μείζον και να παρεμποδίζουν την Κεντρική Διοίκηση στην άσκηση μιας, θα λέγαμε, αναπτυξιακής πολιτικής που αφορά όλη τη χώρα και ταυτόχρονα συνδέεται και με την ευρωπαϊκή προοπτική της χώρας μας. Άρα, ως προς την αρχή της επικουρικότητας, όπως αυτή νοείται, νομίζω ότι δεν χρειάζεται να προσθέσουμε κάτι περισσότερο. 

Οι ελεγκτικοί μηχανισμοί. Όντως υπάρχουν πολλοί και εκτιμά και το Υπουργείο Δικαιοσύνης ή εγώ προσωπικά, ότι ο ενδοδιοικητικός έλεγχος – αλλά εδώ θα αναδειχθεί και η δική σας ευθύνη – πρέπει να προηγείται. Πρώτον, γιατί έτσι είναι άμεσα αποτελεσματικός, δεν είναι χρονοβόρος και κυρίως, αναδεικνύει το κύρος και την αξιοπιστία του ίδιου του θεσμού. Μόνος του, αγωνιά. Αναζητεί, καταγράφει το πρόβλημα, αναδεικνύει το πρόβλημα και δίνει απάντηση. Οι ελεγκτικοί μηχανισμοί κατά τα άλλα, αν είναι λίγοι ή πολλοί, έχω άποψη, εκφεύγει της δικής μου αρμοδιότητας, εν πάση περιπτώσει δεν πρέπει να δυναστεύουν την Τοπική Αυτοδιοίκηση. Πρέπει να παρεμβαίνουν λειτουργικά. Πρέπει να παρεμβαίνουν διορθωτικά. Η αναφορά είναι γενική, χωρίς να θεωρώ ότι όλοι οι ελεγκτικοί μηχανισμοί ή όλοι που υπηρετούν στους ελεγκτικούς μηχανισμούς, δυναστεύουν την Τοπική Αυτοδιοίκηση. Για να μην γίνει καμιά παρερμηνεία. 

Ωστόσο, υπάρχει ζήτημα νομιμότητας. Υπάρχει ζήτημα νομιμότητας σε όλα τα πεδία. Όχι μόνο στην Τοπική Αυτοδιοίκηση, αλλά και στην άρθρωση και τη λειτουργία γενικά του κράτους. Δεν είναι ο διωκτικός ο χαρακτήρας που προσδιορίζει τις επιλογές του Υπουργείου Δικαιοσύνης. Ωστόσο, με τον τελευταίο νόμο, μόλις πριν από ενάμιση μήνα, τον 4139/2013, προβλέψαμε τι; Επαναπροσδιορίσαμε αδικήματα τα οποία αποδεικνύεται ότι διέπραξαν οι αιρετοί. Όχι μόνο οι αιρετοί, αλλά και οι υπάλληλοι και προβλέψαμε την ταχυτάτη εκδίκαση των υποθέσεών τους. 

Δεύτερον, λόγος γίνεται για κάποιες προσφορές, αυτό το λεγόμενο φακελάκι, που δεν αφορά μόνο κατηγορίες άλλου φορέα στην κοινωνική διάρθρωση, αν και εκεί πάει ο νους μας κυρίως, αλλά και σε κάποιους υπαλλήλους ή Υπηρεσίες της Τοπικής Αυτοδιοίκησης. Εδώ είμαστε αυστηροί. Η ζωή – όπως λένε – και η νομολογία, θα κρίνει αν είμαστε και αποτελεσματικοί και προβλέψαμε ότι πέρα από την ποινή της φυλάκισης, προβλέπεται υποχρεωτικά, η επιβολή χρηματικής ποινής, που είναι στο πεντηκονταπλάσιο του ποσού το οποίο αποκερδαίνει ή επωφελείται ή προσβλέπει, ο υπάλληλος ο οποίος θα χρηματιστεί. Είναι το λεγόμενο φακελάκι. 

Εισαγγελέας κατά της διαφθοράς. Πιστεύω στην αποτελεσματικότητά του, ώστε να μην αποτελέσει έναν ακόμα ελεγκτικό μηχανισμό ή παρεμβατικό, θα λέγαμε, μηχανισμό, στον ίδιο νόμο. 

Και σε  σχέδιο, κύριε Πρόεδρε, το οποίο κατατέθηκε ήδη στην Γενική Γραμματεία της κυβέρνησης, προβλέπεται για πρώτη φορά ένα πλαίσιο ποινικής συνδιαλλαγής. Εκτιμήσαμε και σας βεβαιώνω, όχι για λόγους κυρίως να ενισχυθεί το Δημόσιο Ταμείο. Και για αυτούς, αλλά για λόγους που θελήσαμε κάπου να εκσυγχρονίσουμε δικές μας αντιλήψεις, με αντιλήψεις που ήδη λειτουργούν σε άλλες ευρωπαϊκές χώρες πολλά χρόνια. Με άλλα λόγια, για μια σειρά αδικημάτων, εάν καταβάλλει εκείνος τα χρήματα ο οποίος είναι υπαίτιος, τότε πλέον, εάν τα καταβάλλει πριν τεθεί σε απολογία, προβλέπεται ποινή φυλάκισης 2 ετών, εάν μέχρι την έκδοση της απόφασης, 5 έτη και αν καταδικαστεί στο Πρωτοβάθμιο Δικαστήριο, μέχρι την έναρξη της διαδικασίας στο Δευτεροβάθμιο, 5 έως 10 χρόνια κάθειρξη. Αυτά όμως ως σχέδιο, εναπόκειται στη Βουλή των Ελλήνων να το αποφασίσει, να το δεχθεί ή να μην το δεχθεί. 

Πιστεύω με άλλα λόγια, ότι και με την πρόταση αυτή της ποινικής συνδιαλλαγής, συνεκτιμώντας και το πρόβλημα το σωφρονιστικό που υπάρχει, 13.000 είναι οι κρατούμενοι, οι καταδικασμένοι ή υπόδικοι, ενώ υπάρχουν θέσεις για 9.300 κρατουμένους. Δεν θα αναφερθώ σε αυτό. 

Ωστόσο, πολύ γίνεται λόγος, κύριε Πρόεδρε, για τους επίορκους. Επίορκοι υπάλληλοι, επίορκοι Δήμαρχοι, επίορκοι κάθε λογής. Επιτρέψτε μου να τον αρνηθώ αυτόν τον όρο. Ως νομικός επιστήμονας δεκαετιών, ήξερα ότι υπάρχουν υπάλληλοι ή όσοι ασκούν διοίκηση, που διαπράττουν πειθαρχικά παραπτώματα. Ήξερα ότι υπάρχουν υπάλληλοι ή ασκούντες διοίκηση, που διαπράττουν ποινικά αδικήματα. Γενικώς επίορκοι, δεν ήξερα. Δεν πρόδωσε την πατρίδα του κάποιος. Αναμφισβήτητα πρόδωσε την τιμή του και τον όρκο του. Έβλαψε το Δήμο, την Περιφέρεια, το κράτος, το Υπουργείο. Φοβάμαι ότι εμβληματικά προβάλλεται ο όρος επίορκος, για να δημιουργήσει ένα ψυχολογικό κλίμα που δεν βοηθάει τη νομιμότητα. Μπορεί να βοηθάει άλλες σκοπιμότητες. 

Ας μιλήσουμε λοιπόν, για εκείνους που παραβιάζουν το νόμο. Για εκείνους που παραβιάζουν τους κώδικες δεοντολογίας ή το Πειθαρχικό Δίκαιο. Και ας δώσουμε εκείνη τη γοητεία στη δημοκρατία μας, παρά τις δύσκολες συνθήκες, που δεν έχει να κάνει με την επιλογή να τιμωρούμε τα πάντα, να κακουργιοποιούμε τα πάντα. Αλλά έχει την έννοια ότι δεν θα μένουν ατιμώρητοι εκείνοι που έφταιξαν. Ταυτόχρονα πρέπει να νιώθει ασφαλής εκείνος που εκλέγεται ή καλείται να ασκήσει δημόσια εξουσία.


Ένας αναλυτής δημοσιολόγος της Γαλλικής Επανάστασης, ο Έντμουντ Μπερκ, είπε μια κουβέντα. Οι σοφοί λαοί ποτέ δεν μετατρέπουν τις περιστασιακές ανάγκες σε κανόνα δικαίου. Φοβούμαι, κύριε Πρόεδρε, ότι εμείς δεν το αποφεύγουμε. 


Και βέβαια ίσως να μην είναι επιλογή του σοφού ή μη σοφού λαού μας, αλλά είναι και επιλογές άλλων παραγόντων που παρεμβαίνουν πλέον στη διαμόρφωση του είναι μας, του σήμερα και του αύριο. Όμως ως προς αυτό, ας είχαμε μυαλό, ας προσέχαμε, γιατί για την κατάσταση που βρισκόμαστε σήμερα φταίνε λίγο ή πολύ πολλοί.


Κατά συνέπεια, να απαλλάξουμε και τους Δήμους από αυτόν τον φόβο  των επιόρκων, αλλά ας ελέγξουμε εκείνους που παραβιάζουν τον νόμο ή διαπράττουν πειθαρχικά παραπτώματα. 


Υπάρχει ένα ζήτημα. Ασκείται ποινική δίωξη, τίθεται σε αργία, για χρόνια πολλά. Εδώ υπάρχει ένα πρόβλημα αρμοδιότητας των φίλων Υπουργών, εγώ επιτρέψτε μου να πω ως νομικός επιστήμονας την άποψή μου. 


Είναι γνωστό, αν δεν κάνω λάθος, κύριε Εισαγγελέα του Αρείου Πάγου, ότι με το άρθρο 59 του Κώδικα Ποινικής Δικονομίας, αναστέλλεται η ποινική δίωξη, και για εσάς κύριε Ρακιντζή, αν ασκείται έλεγχος από την πλευρά του Γενικού Επιθεωρητή ή των Ελεγκτών Δημόσιας Διοίκησης και όταν αποπερατωθεί αυτός ο έλεγχος πλέον αναστέλλεται, μπορεί να περατωθεί ή συγνώμη, να συνεχιστεί η διαδικασία ποινικού ελέγχου. Έχει και αδύναμες πλευρές, γιατί έτσι μεν αποφεύγεται να παραγραφεί το ποινικό αδίκημα, αλλά από την άλλη πλευρά αν διαπράττονται βαρέα παραπτώματα, είναι βαριές οι πράξεις ποινικού ελέγχου, θέλει μια προσοχή. 

Επιτρέψτε μου όμως να προσεγγίσω το θέμα από θετική αφετηρία, αλλά επειδή είναι αρμοδιότητας Υπουργείου Εσωτερικών, να μην παραβιάσω όρια. Θεωρώ βέβαιο ότι η επιστημοσύνη των δύο παρισταμένων Υπουργών, όσο και η ευαισθησία που ήδη ο Υπουργός έδειξε, θα αναζητήσει τη σωστή λύση.


Παραλλήλως, οι Έλληνες δικαστές και εισαγγελείς θεωρώ βέβαιο ότι κινούνται ή θα κινηθούν, πάντα υπάρχουν και κάποιες εξαιρέσεις, σε ένα πνεύμα που τους απομακρύνει ακριβώς από μια θα λέγαμε υπερβολική διωκτικότητα, είτε γιατί έτσι αντιλαμβάνονται δικαιοπολιτικά ή δικαιϊκά τις υποθέσεις που χειρίζονται, είτε γιατί έτσι θέλουν να εκφράσουν την άλλη αντίληψη. Ποια; Τη διωκτική. Οι Έλληνες δικαστές και εισαγγελείς, το έχω πει κατ’ επανάληψη, δεν δικαιούνται να απομακρυνθούν από αυτά που έχουν όχι απλώς σπουδάσει, αλλά έχουν διδαχθεί. Πουθενά στη Δικαιοσύνη δεν υπάρχει η έννοια της σκληρότητας, αν το γνωρίζω καλά. Αντιθέτως, υπάρχει η έννοια του μέτρου, που σημαίνει ότι δεν χαρίζεται μεν, δεν εκδικείται δε. Και πιστεύω βαθύτατα ότι ερευνώντας και ζητήματα τα οποία ανάγονται με πράξεις διαφθοράς ή ποινικής αξιολόγησης πράξεις των αιρετών ή ακόμα και των υπαλλήλων στην Τοπική Αυτοδιοίκηση, αυτές πρέπει να είναι οι αφετηρίες τους.


Τελειώνω. Σε κάθε περίπτωση να μη λησμονούμε τις απαρχές μας, να μην λησμονούμε τον αποκεντρωτικό χαρακτήρα, βαθύτατα δημοκρατικό, στην οργάνωση και λειτουργία των Δήμων. Και να μην αναδεικνύουμε την εξαίρεση, την περίπτωση ή τους λιγότερους, ότι αυτοί διαμορφώνουν τον κανόνα. Δεν διαμορφώνουν αυτοί τον  κανόνα. Όμως για να μη δημιουργείται αυτή η ψευδής εντύπωση, οφείλουμε και αυτούς όμως να μην τους καλύπτουμε. Να τους αποκαλύπτουμε, να τους τιμωρούμε και ταυτόχρονα να αναδεικνύουμε το μεγαλείο της Τοπικής Αυτοδιοίκησης όπως ιστορικά έχει καταγραφεί.


Σας ευχαριστώ.

Κ. ΑΣΚΟΥΝΗΣ: Ευχαριστούμε τον Υπουργό, τον κύριο Ρουπακιώτη.


Ο κύριος Στυλιανίδης θα αποχωρήσει γιατί έχει ένα σοβαρό οικογενειακό πρόβλημα με τη μητέρα του και του επιτρέπουμε και θα του ευχηθούμε περαστικά, κύριε Υπουργέ.


Εμείς θα συνεχίσουμε ευθύς αμέσως και θα καλέσω στο πάνελ, αφού εξηγήσω τη διαδικασία, για την πρώτη ενότητα, που είναι ο αναπληρωτής Υπουργός Εσωτερικών και τέως Πρόεδρος της Ένωσης Εισαγγελέων, ο κύριος Χαράλαμπος Αθανασίου, ο Πρόεδρος του Συμβουλίου της Επικρατείας, ο κύριος Κωνσταντίνος Μενουδάκος, ο Εισαγγελέας του Αρείου Πάγου, ο Ιωάννης ο Τέντες και η Αντιπρόεδρος του Ελεγκτικού Συνεδρίου, η Σωτηρία Ντούνη, που είναι από μεριάς του Ελεγκτικού Συνεδρίου, γιατί ο κύριος Καραβοκύρης απουσίαζε στο εξωτερικό και δεν μπορούσε να έρθει. 


Συντονιστής θα είναι ο Γραμματέας του Διοικητικού Συμβουλίου της Ένωσης, ο κύριος Κοιμήσης. 


Κυρίες και κύριοι συνάδελφοι, έχετε πάρει κάποια έντυπα που λέει υποβολή ερωτήματος, πού απευθύνεται και το θέμα. Θα υπάρχει μια Επιτροπή ακριβώς αριστερά όπως εμείς κοιτάμε, θα κωδικοποιεί τα ερωτήματα και θα τα θέσει ο συντονιστής στους ομιλητές για να δώσουν μια απάντηση. 


Υπάρχει και ο δεύτερος κύκλος. Θα ολοκληρώσουμε και μετά και τον δεύτερο κύκλο που θα είναι συντονιστής ο κύριος Κουράκης, ο Αντιπρόεδρος και θα υπάρξουν οι τοποθετήσεις των αιρετών και τα συμπεράσματα λήξης των εργασιών.


Θέλω να παρακαλέσω τους κυρίους συναδέλφους να παρακολουθήσουν με ιδιαίτερη προσοχή τις τοποθετήσεις των ανωτάτων δικαστικών λειτουργών, των ανεξαρτήτων Αρχών, γιατί ακριβώς σήμερα εδώ ανοίγουμε εμείς, πήραμε την πρωτοβουλία να ανοίξουμε έναν δίαυλο επικοινωνίας. Θέλουμε την πολύτιμη εμπειρία σας.


Παρακαλώ περάστε στο πάνελ ο πρώτος κύκλος. 

ΣΥΝΤΟΝΙΣΤΗΣ (Α. ΚΟΙΜΗΣΗΣ): Η διαδικασία, όπως είπε ο Πρόεδρος, είναι ορισμένες πολύ σύντομες επισημάνσεις. Θα υπάρξουν εισαγωγικές τοποθετήσεις από τους συμμετέχοντες στο πάνελ, τους οποίους και ευχαριστούμε, την κυρία Ντούνη, τον κύριο Μενουδάκο, τον κύριο Αθανασίου και τον κύριο Τέντε. Και υπάρχει δυνατότητα υποβολής ερωτημάτων, τα οποία θα κωδικοποιηθούν από τη Γραμματεία, για να σχολιαστούν στο τέλος των τοποθετήσεων.


Ο στόχος της σημερινής Ημερίδας δεν είναι να αναδείξουμε επιμέρους θέματα τα οποία έχουν κωδικοποιηθεί από πλευράς του Διοικητικού Συμβουλίου της Ένωσης, που είναι προσωπικές ή συλλογικές ή θεσμικές εμπειρίες από την άσκηση των καθηκόντων μας, αλλά ο στόχος είναι εξ αφορμής αυτών των παραδειγμάτων που έχουν σημειακό και γενικευμένο χαρακτήρα, να μπορέσουμε να καταλήξουμε σε ορισμένες προτάσεις, θα λέγαμε σε μια θεσμική συμφωνία των εταίρων που απαρτίζουν την ανώτατη βαθμίδα των ελεγκτικών μηχανισμών του κράτους και της διοίκησης, ώστε να αποφύγουμε φαινόμενα που οδηγούν στην παραλυσία και στην ακυβερνησία, κατά το σκέλος κυρίως που αφορά το δικό μας επίπεδο, την άσκηση δηλαδή της τοπικής δημοκρατίας.


Θα σταχυολογήσω ορισμένα απλώς για να ερεθίσω τον προβληματισμό ζητήματα. Ας πούμε, στο Ελεγκτικό Συνέδριο υπάρχει νομιμοποίηση πράξεων μεμονωμένων ή συλλογικών Οργάνων των Δήμων, αφενός μεν από τους ελεγκτικούς μηχανισμούς νομιμότητας που είναι οι Αποκεντρωμένες Διοικήσεις, αφετέρου με τον προληπτικό έλεγχο που τίθενται τα εντάλματα προς πληρωμή.


Παρ’ όλα αυτά όμως, ακολουθεί μια δεύτερη διαδικασία ελέγχου που οδηγεί και έχει οδηγήσει παραδείγματα σε ποινικές, πειθαρχικές και αστικές ευθύνες κατά αυτών που έχουν λάβει τις αποφάσεις. Και τίθεται ένα θέμα όσον αφορά του πότε κλείνει ο κύκλος της διαπίστωσης της νομιμότητας των πράξεων. 


Ένα δεύτερο θέμα είναι η πολυνομία και το διαρκώς μεταβαλλόμενο θεσμικό περιβάλλον, που δυστυχώς ο δικός μας μηχανισμός αλλά και οι αιρετοί, το αντιλαμβάνονται όταν δημιουργείται οιονεί παραβατικότητα. Να το πω απλά, ψηφίζονται σωρεία νομοθετημάτων από το Κοινοβούλιο, τα οποία ποτέ δεν τα μαθαίνουμε και απλώς μαθαίνουμε την ύπαρξή τους όταν η πράξη που εμείς έχουμε εκτελέσει με το προηγούμενο θεσμικό καθεστώς, προσκρούει στη νομιμότητα και αρχίζουν πλέον οι συνέπειες και οι περιπέτειες. 


Υπάρχουν θέματα αντιφατικών αποφάσεων διαφόρων ελεγκτικών μηχανισμών για το ίδιο αντικείμενο, όπως επίσης υπάρχουν θέματα διαφορετικών αποφάσεων από περιοχή σε περιοχή της χώρας. 


Επίσης υπάρχουν ζητήματα που έχουν προκύψει τελευταία, τα διαπίστωσαν και οι Υπουργοί, είναι η άρνηση συμμετοχή σε αποφαινόμενα Όργανα όχι μόνο από αιρετούς, αλλά και από υπαλλήλους, που οδηγεί σε παραλυσία το σύστημα. 


Τέλος, υπάρχει το μείζον θέμα όλων αυτών των αλληλοεπικαλύψεων με τη γραφειοκρατία, που η Τοπική Αυτοδιοίκηση ανάλογα με τη διάρθρωση και τη δική της οργανωτική μορφολογία που έχει, να το πω απλά, αν είναι μεγάλος Δήμος που έχει πάρα πολύ μεγάλο προσωπικό, εάν είναι μικρός Δήμος, δεν μπορεί να ανταποκριθεί.


Για να καταλάβουν οι κύριοι δικαστές, ότι είναι άλλο πράγμα να ισχυρίζεσαι και να ζητάς μέσα σε ανατρεπτικές προθεσμίες που επιβάλλει ο νόμος την εκτέλεση του καθήκοντος από το Δήμο της Αθήνας, που ενδεχομένως έχει έναν μηχανισμό ετοιμότητας, και είναι άλλο πράγμα να ζητάς το ίδιο πράγμα που ζητά ο νομοθέτης από το Δήμο της Κάσου που δεν έχει κανέναν υπάλληλο. Ο νόμος δυστυχώς στις περιπτώσεις αυτές είναι τυφλός.


Υπάρχει και ένα άλλο ζήτημα. Η αντικειμενική ευθύνη που διαμορφώνεται όσον αφορά την άσκηση της εξουσίας από πλευράς δικής μας, δεν είναι πάντοτε δική μας ευθύνη. 


Θα σας πω ένα παράδειγμα για το θέμα του Παρατηρητηρίου. Προσέξτε, ο κύριος Υπουργός είπε ότι θα δώσει τη δυνατότητα της παροχής στοιχείων στους ελεγκτικούς μηχανισμούς. Αυτό δεν είναι έτσι, γιατί και οι 325 Δήμοι της χώρας, από την 1/1/2011, να είμαι ακριβής από την 1/3/2011, μετά τον Καλλικράτη, δίνουμε όλοι μας τα στοιχεία μας τα οικονομικά κάθε μήνα και ορισμένοι μάλιστα κάθε μέρα σε εφαρμογή του πιλοτικού συστήματος της on line ενημέρωσης, όλων μας των οικονομικών πράξεων. Και δεν μιλάω για το θέμα της ΔΙΑΥΓΕΙΑΣ που βάζει εκεί όλες τις διοικητικές αποφάσεις. Όλων μας των οικονομικών πράξεων. 


Επομένως, οι ελεγκτικοί μηχανισμοί έχουν την πλήρη εικόνα της οικονομικής μας κατάστασης. Πού είναι το πρόβλημα του Παρατηρητηρίου; Το Υπουργείο μας έχει δώσει με βάση το νόμο οδηγίες να εφαρμόσουμε ταμειακές ροές εσόδων και εξόδων των οικονομικών δεδομένων, με βάση τα στοιχεία του 2012 ή με βάση τον προγραμματισμό του 2013. Εάν το κάνουμε αυτό, εάν το είχαμε κάνει από την αρχή του έτους, τότε έπρεπε να μπούμε σε επιτήρηση το σύνολο των Δήμων της χώρας, γιατί σε όλους τους Δήμους της χώρας η απόκλιση των αποδιδόμενων Κεντρικών Αυτοτελών Πόρων προς τους Δήμους από τον τακτικό προϋπολογισμό, υπολείπεται σε ποσοστό μεγαλύτερο του 10%.  Δηλαδή εμείς καλούμαστε να εφαρμόσουμε συνέπειες νομοθετικών ρυθμίσεων για πράξεις για τις οποίες δεν ευθυνόμαστε εμείς οι ίδιοι και αυτό είναι μείζον θέμα.


Για αυτό λοιπόν σκεφτήκαμε να κάνουμε σήμερα την ανταλλαγή προβληματισμού μεταξύ των κορυφαίων παραγόντων που εκφράζουν το σύνολο των ελεγκτικών μηχανισμών και της Δικαιοσύνης στη χώρα, και της πολιτικής ηγεσίας, θέτοντας το πρόβλημα ενώπιος ενωπίω, ανοίγοντας στην ουσία έναν διάλογο, γιατί προφανώς στην σημερινή Ημερίδα δεν θα δώσουμε τις λύσεις. 


Κύριε Υπουργέ, ο λόγος σε εσάς.

Χ. ΑΘΑΝΑΣΙΟΥ: Εγώ ήθελα να σας ευχαριστήσω για την πρόσκληση στην τόσο ενδιαφέρουσα Ημερίδα, από την οποία πιστεύω ότι θα βγάλουμε χρήσιμα συμπεράσματα όλοι μας.


Κυρίες και κύριοι, κύριε Πρόεδρε της ΚΕΔΕ, το Υπουργείο Εσωτερικών χαιρετίζει την πρωτοβουλία της ΚΕΔΕ να διοργανώσει τη σημερινή εκδήλωση με θέμα «Αποτελεσματικότητα, Διαφάνεια, Δικαιοσύνη, στην Τοπική Αυτοδιοίκηση», διότι θεωρούμε ότι αφενός θα οριοθετηθεί το πρόβλημα στις πραγματικές του διαστάσεις, αφού ο εν γένει δημόσιος βίος, αλλά και ειδικότερα η Τοπική Αυτοδιοίκηση, βρίσκεται σε ένα εν πολλοίς άδικο πεδίο αμφισβήτησης, αφετέρου θα προταθούν τρόποι καταπολέμησης των όποιων φαινομένων διαφθοράς στον χώρο της. 


Θα προσπαθήσω όσο μπορώ πιο συνοπτικά, στον χρόνο που διατίθεται, να προσεγγίσω το θέμα της Ημερίδας μέσα από τις έννοιες διαφάνεια, διαφθορά, αποτελεσματικότητα, δικαιοσύνη, αναφορικά βέβαια με την Τοπική Αυτοδιοίκηση. 


Όταν λέμε διαφάνεια στη δημόσια ζωή του τόπου, εννοούμε την απρόσκοπτη πληροφόρηση του πολίτη, όλων των πολιτικών ενεργειών που προγραμματίζονται και υλοποιούνται και αφορούν τον ίδιο και την κοινωνία. Η διαφάνεια αποτελεί βασική αρχή του κράτους δικαίου, αφού πρέπει να διέπει το σύνολο του δημόσιου βίου. 

Διαφθορά είναι η κατάχρηση της εξουσίας του ευρύτερου δημόσιου τομέα, για επίτευξη προσωπικού οφέλους. Συνήθως όταν αναφερόμαστε στη διαφθορά, εννοούμε κυρίως την οικονομική συναλλαγή κάποιου πολίτη ή νομικού προσώπου, με στελέχη ή εκπροσώπους του ευρύτερου δημόσιου τομέα, της Τοπικής Αυτοδιοίκησης ή άλλους κρατικούς λειτουργούς, με σκοπό την ικανοποίηση νόμιμης ή παράνομης επιδίωξης.


Παράλληλα όμως, έχουμε και εξώνηση, δηλαδή ξεπούλημα και της ηθικής υπόστασης του λειτουργού ή του υπαλλήλου, ενώ δεν είναι εύκολη η ποινική τιμωρία τους, αφού συμφέρον και των δύο πλευρών είναι η συγκάλυψη. 

Η δικαστική εμπειρία μας, έχει δώσει πολλά παραδείγματα εφευρετικότητας, τόσο στη συγκάλυψη της εγκληματικότητας, όσο και της ατιμωρησίας.

Κυρίες και κύριοι, οι καιροί είναι δύσκολοι, σε πολλά επίπεδα. Η οικονομική κρίση μεταφέρει την πίεση καθημερινά στην κοινωνία και μοιραία προκαλεί διαφορές, ασφυκτικές πιέσεις, αναταράξεις. Ισχυρά εξωθεσμικά κέντρα ασκούν την επιρροή τους με τη δύναμη του χρήματος που διαθέτουν και τους εντεύθεν επηρεασμούς και πειρασμούς, κυρίως με τη χρήση ορισμένων μέσων μαζικής ενημέρωσης και τις απειλές διασυρμού που εκτοξεύουν, χειραγωγώντας την κοινή γνώμη και δημιουργώντας στερεότυπα και προδικασμένες λύσεις για μείζονος ενδιαφέροντος υποθέσεις, με αποτέλεσμα η μεν κοινή  γνώμη να χειραγωγείται, ο δε δικαστής να είναι εκτεθειμένος σε μια αδηφάγο και τεχνητά κατευθυνόμενη κοινή γνώμη. 

Και βέβαια ο δικαστής δεν μπορεί να μετράει το κόστος όταν αποφασίζει. Αυτό πρέπει να το υπολογίζει ο νομοθέτης όταν νομοθετεί. Όμως οφείλει ο δικαστής να μην επηρεάζεται από την περιρρέουσα ατμόσφαιρα και να αποφασίζει με ψυχραιμία και νηφαλιότητα. 

Για αυτό όλοι πρέπει να είμαστε προσεκτικοί στις δημόσιες τοποθετήσεις όταν υποθέσεις με πολιτικό υπόβαθρο και με εμπλεκόμενα πολιτικά ή αυτοδιοικητικά πρόσωπα εκκρεμούν ενώπιον των αρμοδίων Οργάνων της Δικαιοσύνης, και άλλοτε μεν να τα επικρίνουν, άλλοτε να τα επαινούν, ανάλογα με τις επιδιώξεις τους, ανάλογα με το τι συμφέρει τη δεδομένη στιγμή, και αυτό το φαινόμενο παρατηρείται έντονα στις μέρες μας, όπου συλλήβδην βάλλεται το κύρος και η αξιοπιστία των λειτουργών της Τοπικής Αυτοδιοίκησης. 



Παρατηρούμε πρόσωπα και μερίδα των μέσων μαζικής ενημέρωσης να έχουν άποψη σε εκκρεμείς υποθέσεις στη Δικαιοσύνη και το χειρότερο, να διατυπώνουν και γνωμοδοτήσεις σε καθαρά νομικά ζητήματα, χωρίς καν να γνωρίζουν τον φάκελο της δικογραφίας, αποφαινόμενοι για την ενοχή τους. 


Δεν ανήκω σε αυτούς που εκ προοιμίου υποστηρίζω ότι όλα είναι ρόδινα και αγγελικά στην Τοπική Αυτοδιοίκηση ή σε αυτούς που αρνούνται ότι υπήρξαν ή υπάρχουν εστίες διαφθοράς σε αυτή. Αρνούμαι όμως τη γενίκευση, ότι οι εκπρόσωποι της Τοπικής Αυτοδιοίκησης, Δήμαρχοι, Αντιδήμαρχοι, Σύμβουλοι, προσωπικό, είναι διεφθαρμένοι, γιατί κάποιοι συνάδελφοί τους ενήργησαν με ιδιοτέλεια. Η γενίκευση είναι ολοκληρωτισμός, είναι φασισμός. 


Λαμβάνουμε πολλές ανώνυμες επιστολές στο Υπουργείο, αλλά και έρχονται στο γραφείο μου και στο γραφείο του κυρίου Στυλιανίδη, πολλοί πολίτες, κυρίως πρώην Δήμαρχοι ή υποψήφιοι, που έχασαν στις τελευταίες εκλογές και καταγγέλλουν συναδέλφους τους για οικονομικές ατασθαλίες, χαριστικές παροχές και διάφορες άλλες παρεκκλίσεις κυρίως οικονομικής φύσεως.


Τους λέω «Πολύ ωραία, θα ερευνήσουμε τις καταγγελίες, μόνο σας παρακαλώ να τις διατυπώσετε γραπτά, επώνυμα και ενυπόγραφα». Ουδείς το πράττει. Μέχρι τώρα ήρθαν πάρα πολλοί, ουδείς το έπραξε. 


Δημιουργούνται όμως εντυπώσεις στο στενό τους κοινωνικό περίγυρο με το να αναπαράγουν τις αιτιάσεις τους. Έτσι όμως διαμορφώνεται μια αντίληψη στους πολίτες περί εκτεταμένης διαφθοράς στην Τοπική Αυτοδιοίκηση και ατιμωρησίας των εκπροσώπων της.


Ανάλογα με τις συγκυρίες η αντίληψη αυτή των πολιτών αυξομειώνεται. Θα αναφερθώ σε κάποια  στατιστικά αναφορικά με συγκεκριμένες υποθέσεις, που στηρίζονται σε επιστημονική μελέτη. Μια μελέτη που πρόσφατα έκανε το Τμήμα Στατιστικής του Οικονομικού Πανεπιστημίου Αθηνών. Την έχω εδώ. Είναι η καλύτερη και η μοναδική επιστημονική μελέτη, έχει πάρα πολλά ενδιαφέροντα στοιχεία για τον ευρύτερο δημόσιο τομέα, αλλά και γενικά για την Τοπική Αυτοδιοίκηση, και είναι στη διάθεσή σας, κύριε Πρόεδρε, να τη φωτοτυπήσετε, να σας τη δώσω και να κάνουμε χρήση αργότερα.


Ας αναφερθώ τώρα σε μερικά παραδείγματα. Ήταν σε έξαρση τότε, όταν γινόταν και η μελέτη, οι υποθέσεις οι οποίες είναι σε εκκρεμότητα ακόμα, για το Χρηματιστήριο, τη Siemens, το Βατοπέδι και λοιπά.  Υπάρχει ένα ερώτημα. Λέει: όταν σκέπτεστε τη λέξη διαφθορά, σας έρχονται στο νου σας το Χρηματιστήριο, η Siemens και το Βατοπέδι. Το 79% των ερωτηθέντων απαντά ναι. Στο ερώτημα «Θα τιμωρηθούν οι υπαίτιοι;», οι ερωτηθέντες απαντούν «Δεν το πιστεύω καθόλου» 58%, ότι δεν θα τιμωρηθούν δηλαδή, δεν πιστεύουν ότι θα τιμωρηθούν. Δηλαδή ότι δεν θα τιμωρηθούν λέει το 58,1. «Μάλλον δεν το πιστεύω», το 25,3%, δηλαδή 83,4. «Δεν είμαι σίγουρος» το 11,1. Και μόνο το 5,5% πιστεύει ότι θα τιμωρηθούν. 


Σήμερα με τις εξαγγελίες της κυβέρνησης και του Πρωθυπουργού περί αλλαγής του νόμου περί ευθύνης Υπουργών, καταργήσεως της ασυλίας των Βουλευτών και μηδενικής ανοχής στη διαφθορά, το ποσοστό 83,4% έχει πέσει περίπου στο ήμισυ, στο 47%. 


Το 2010 τελείωσε η μία μελέτη, τον Δεκέμβριο του 2010, το 74,4% δεν πίστευε ότι η κυβέρνηση θα πατάξει τη διαφθορά. Σήμερα δεν το πιστεύει το 50%. Βλέπετε λοιπόν πώς οι καιροί αλλάζουν με ότι δημιουργείται από την περιρρέουσα ατμόσφαιρα και οι καταστάσεις που προσπαθούν να δημιουργήσουν διάφορα.. και δημοσιογράφοι, αλλά και άλλα κέντρα. 


Στην Τοπική Αυτοδιοίκηση, η ίδια έρευνα του Οικονομικού Πανεπιστημίου, εν όψει του κλίματος που καλλιεργείται σε βάρος της Τοπικής Αυτοδιοίκησης, μας δείχνει ότι η διαφθορά είναι ιδιαίτερα διαδεδομένη, απαντά το 31,8%, αρκετά διαδεδομένη το 37,6, σύνολο 69,4%. Εντούτοις το ποσοστό αυτό δεν είναι και το υψηλότερο συγκριτικά με άλλους οργανισμούς και φορείς και παρά τον πόλεμο που δέχεται η Τοπική Αυτοδιοίκηση. 


Ας δούμε τα ποσοστά κατά φορέα, για να πάρετε μια εικόνα. Τι πιστεύουν οι πολίτες, στη διαφθορά, ποιες υπηρεσίες είναι πιο πολύ διεφθαρμένες. Πρώτη, η Πολεοδομία, με 78,9%. Δεύτερον, το Κοινοβούλιο, οι Βουλευτές, 78,3. Τρίτον, τα μέσα μαζικής ενημέρωσης, 76,6. Τέταρτο, Εφορίες, 75,2. Έκτο, συνδικαλισμός, 71,9. Έβδομη η Τοπική Αυτοδιοίκηση, 69,4. Γιατροί, 67,4. Δικαιοσύνη 55,7. Αστυνομία, 53,6. 


Αντιλαμβάνεστε τι κακό έχουν κάνει οι ανεξέλεγκτες και πολλές φορές σκόπιμες γενικεύσεις, όχι μόνο στους κατ’ ιδίαν φορείς, αλλά και στη λειτουργία του ίδιου του δημοκρατικού πολιτεύματος. Θα πείτε, παρά ταύτα τα ποσοστά της διαφθοράς είναι υψηλά. Απαντώ: Είναι υψηλά, αλλά πώς διαμορφώθηκε η κοινή γνώμη; Οι καταδικαστικές δικαστικές αποφάσεις… Τα έχω στα στοιχεία αυτά, είναι όλα ελεγμένα και θα τα δούμε. 


Οι καταδικαστικές δικαστικές αποφάσεις που εκδόθηκαν ύστερα από σχετικές καταγγελίες και διερεύνηση, καθώς και οι πειθαρχικές αποφάσεις, δεν συνηγορούν για τα υψηλά πιο πάνω ποσοστά. 


Συμπέρασμα. Βρισκόμαστε σε μια περίοδο που η κοινή γνώμη διαμορφώθηκε έτσι ώστε να ζητά αίμα. Συγχωρέστε μου την έκφραση, ζητά αίμα, και αυτό έχει την κοινωνιολογική της εξήγηση, αλλά δεν είναι του παρόντος να εξηγήσω κοινωνιολογικά το φαινόμενο. 


Θα αναφέρω δύο παραδείγματα για να καταλήξω πώς διαμορφώνεται η κοινή γνώμη. Δεν θα αναφερθώ, έχω παραδείγματα πολλά από αυτά που… γνωρίζετε εξάλλου, την Τοπική Αυτοδιοίκηση, για να μην γίνουν συνειρμοί με συγκεκριμένα πρόσωπα. Θα σας αναφέρω δύο από τον δικαστικό χώρο.


Κάποιος εισαγωγέας υψηλής τεχνολογίας, ψηφιακών ινών, από μια ευρωπαϊκή χώρα, ήρθε στο γραφείο μου συστημένος όταν ήμουν Πρόεδρος της Ενώσεως πρόσφατα και μου λέει «Ξέρετε, κύριε Πρόεδρε, έκανα μια αγωγή, υπήρχαν ελαττώματα, ελλείψεις στο υλικό το οποίο εισήγαγα από την Γαλλία, έκανα την αγωγή μου και απορρίφθηκε η αγωγή μου.» Είδα πράγματι, όπως τα έλεγε είχε δίκιο ο άνθρωπος και πράγματι είχε δίκιο.  Λέω να το δω, να το κοιτάξω. Ξέρετε, λέει, ήταν γνωστός ενός συναδέλφου όταν μου τον έστειλε. Ξέρετε λέει, ο δικαστής ήταν μιλημένος. Λέω για φέρε εδώ την απόφαση. Βλέπω την απόφαση, η αγωγή δεν είχε απορριφθεί στην ουσία, αλλά από λάθος του δικηγόρου είχε απορριφθεί ως αόριστη και έκανε νέα αγωγή θεραπεύοντας τις αοριστίες. Αν δεν ερχόταν ο άνθρωπος να νόμιζε ότι ο δικαστής ήταν μιλημένος. Ήταν ένα λάθος του νομικού παραστάτη.


Μια δεύτερη περίπτωση ποινική, από την ανάκριση. Υπήρχε κάποιος κατηγορούμενος, εισαγωγέας και αυτός, κατηγορούνταν για απάτη. Η απάτη όμως δεν ήταν ποινική, ήταν καθαρά αστική απάτη. Το ήξερε ο δικηγόρος και τι είπε; Ότι θέλω τάδε χρηματικό ποσό για να τα δώσουμε στον ανακριτή και στον γραμματέα. Το έπαιξε κορώνα γράμματα. Σου λέει, αν δεν προφυλακιστεί, γιατί φοβόταν την προφυλάκιση, κάπου τα έδωσα. Αν όμως προφυλακιστεί θα του τα έδινε πίσω και θα έλεγε δεν τα κατάφερα. Ανακαλύφθηκε το γεγονός αυτό, κατηγγέλθη, ο δικηγόρος οδηγήθηκε στο Πειθαρχικό Συμβούλιο του Δικηγορικού Συλλόγου. 


Φανταστείτε όμως τώρα να μην προφυλακιζόταν, όπως προφυλακίστηκε ο συγκεκριμένος, να μην γινόταν αντιληπτό, τι εντύπωση θα είχε ο διάδικος.


Σε καμία περίπτωση όμως δεν θέλω να πω, το ανέφερα ήδη εξάλλου, ότι δεν υπάρχει διαφθορά σε όλες τις εκφάνσεις του δημόσιου βίου, αλλά και στην Τοπική Αυτοδιοίκηση. Απλώς δεν δέχομαι τη γενίκευση και την ευκολία των καταγγελιών. 


Κυρίες και κύριοι, όσοι πιστεύουμε στο κοινωνικό κράτος και η κυβέρνηση αυτή πιστεύει σε αυτό, θεωρούμε ότι η Τοπική Αυτοδιοίκηση και ειδικότερα οι Δήμοι, είναι αυτοί που στηρίζουν και υλοποιούν τις κοινωνικές δομές και οφείλουμε όλοι να στηρίζουμε την προσπάθεια αυτή. 


Όταν όμως κάνεις κοινωνική πολιτική και έχεις να διαχειριστείς ετερόκλητες καταστάσεις, αντιτιθέμενα συμφέροντα, θα υποπέσεις και σε λάθη και θα προβείς σε συγγνωστές παρατυπίες. Η παρατυπία δεν είναι παρανομία. Αυτό πρέπει να γίνει κατανοητό. Αν θέλουμε οι εκπρόσωποι της Τοπικής Αυτοδιοίκησης να επιτελούν γρήγορα και αποτελεσματικά το έργο τους. Και βέβαια η παρανομία πρέπει να ελέγχεται και να τιμωρείται, αλλά δεν μπορώ να διανοηθώ μια πρόσφατη παραπομπή ενός Δημάρχου γιατί δεν λειτούργησαν τα φίλτρα του βιολογικού καθαρισμού και υπήρχε πρόβλημα λέει μόλυνσης ή γιατί προσέλαβε προσωρινά λίγους εργάτες για να αντιμετωπίσει μια έκτακτη και απρόβλεπτη κατάσταση. Ή χθεσινό παράδειγμα, κάποιος Δήμαρχος  παραπέμπεται για παράβαση καθήκοντος γιατί δεν εισέπραξε 200 €. Αυτές είναι υπερβολές. 


Με την ευκαιρία να πω κάτι που το ένιωσα πρόσφατα, πριν δέκα μέρες, και στη Βουλή. Όσοι το ακούσατε. Ότι αν δεν κάνουμε πιο ευέλικτο νομοθετικό πλαίσιο, φοβάμαι ότι πολύ σύντομα οι Υπουργοί, Δήμαρχοι, Διοικητές Οργανισμών, θα φοβούνται αν βάλουν την υπογραφή τους μήπως και παραπεμφθούν στη δικαιοσύνη για παραλείψεις ή παρατυπίες, και τότε είναι που θα καταρρεύσει ολόκληρο το σύστημα.


Απαιτείται συνεπώς δικαιοσύνη στην Τοπική Αυτοδιοίκηση και αυτό είναι σήμερα το αίτημα των εκπροσώπων της, αλλά και μέρος της θεματικής της Ημερίδας. 


Σήμερα η Τοπική Αυτοδιοίκηση δεν απαιτεί να απονέμεται το δίκαιο μόνο από τα δικαστήριά μας κατά την εκδίκαση των εμπλεκομένων εκπροσώπων της, που αυτό και αυτονόητο είναι και χαρακτηριστικό γνώρισμα του κράτους δικαίου.


Απαιτεί δικαιοσύνη και από την κοινωνία, η οποία πρέπει και οφείλει να αναγνωρίζει τη συνταγματική τους θέση και την κοινωνική τους αποστολή, γιατί για τον αυτοδιοικητικό η αναγνώριση του μόχθου του από την κοινωνία έχει μεγαλύτερη αξία από μια απαλλακτική δικαστική απόφαση.


Οι πολίτες μπορεί να έχουν παράπονα από τους εκπροσώπους της Αυτοδιοίκησης, για την μη ταχεία εκτέλεση έργων, για τη δυσλειτουργία των υπηρεσιών, για την ανικανότητα αν θέλετε μερικών, αλλά δεν γνωρίζω περιπτώσεις δημόσιας αποδοκιμασίας για ενέργειες που υποκρύπτουν ιδιοτέλεια, όπως συνέβη για άλλους εκπροσώπους φορέων. 


Να αναφερθώ λίγο στο Πειθαρχικό Δίκαιο. Θα ήθελα να  αναφερθώ λοιπόν στις εκκρεμείς πειθαρχικές υποθέσεις στα Υπηρεσιακά Συμβούλια των ΟΤΑ. Τα Πρωτοβάθμια Πειθαρχικά Συμβούλια έχουν ήδη συσταθεί με απόφαση του Υπουργείου Εσωτερικών, σύμφωνα με τον Ν.4057/2012, με αποκλειστική αρμοδιότητα την άσκηση πειθαρχικής εξουσίας στους υπαλλήλους των ΟΤΑ Α’ και Β’ Βαθμού.


Στη συνέχεια συγκροτήθηκαν με την 3805/2013 απόφαση του Υπουργείου Εσωτερικών, τα Πρωτοβάθμια Συμβούλια στις Περιφέρειες, μόλις το Υπουργείο Δικαιοσύνης και το Νομικό Συμβούλιο του Κράτους όρισαν τους εκπροσώπους τους και μεταβιβάστηκαν σε αυτά όλες οι εκκρεμείς υποθέσεις. Ξέρετε πόσες είναι αυτές; Μόνο 211. Βέβαια μπορεί σε κάθε πειθαρχική υπόθεση από αυτές να εμπλέκονται περισσότεροι του ενός υπάλληλοι. Όμως ο αριθμός παραμένει μικρός. 


Ποιες είναι οι υποθέσεις αυτές; Είναι οι 65, αφορούν την Αποκεντρωμένη Διοίκηση Αττικής, 68 τη Μακεδονίας-Θράκης, 8 την Ηπείρου, Δυτικής Μακεδονίας, 17 Αιγαίου, 4 Θεσσαλίας, Στερεάς Ελλάδας, 47 Πελοποννήσου, Δυτικής Ελλάδας, Ιονίου και 2 Κρήτης.


Σε ότι αφορά το Δευτεροβάθμιο Πειθαρχικό Συμβούλιο, η τελευταία σύγκλησή του έγινε, όσο λειτουργούσε στο Υπουργείου Εσωτερικών, έγινε τον Ιούλιο του 2011. Η σύγκληση του Δευτεροβάθμιου Πειθαρχικού Συμβουλίου γινόταν από τον Πρόεδρο, ο οποίος ήταν Αντιπρόεδρος του Νομικού Συμβουλίου του Κράτους. Με τον Ν.4057/2012, από τον Μάρτιο του 2012, το Δευτεροβάθμιο Πειθαρχικό Συμβούλιο των ΟΤΑ δεν ανήκει πλέον στο Υπουργείο Εσωτερικών, αλλά συγκροτείται ως τρίτο Τμήμα στο Υπουργείο Διοικητικής Μεταρρύθμισης.


Μετά την κατάργηση του Δευτεροβαθμίου Πειθαρχικού Συμβουλίου υπαλλήλων των ΟΤΑ Α’ Βαθμού με έδρα το Υπουργείο Εσωτερικών, τον Μάρτιο του 2013, πρόσφατα, παραδόθηκαν από την  Υπηρεσία μας στη Γραμματεία του Δευτεροβαθμίου Πειθαρχικού Συμβουλίου του Υπουργείου Διοικητικής Μεταρρύθμισης, 130 φάκελοι, με εμπλεκόμενος μόνο 136 υπαλλήλους.


Σε ότι αφορά τους υπαλλήλους των ΟΤΑ Α’ και Β’ Βαθμού που έχει τεθεί… Τα λέω αυτά για να σας καταδείξω δηλαδή τη διαφορά, να πούμε διαφθορά και διαφθορά σε χιλιάδες υπαλλήλους πόσο λίγη είναι, για αυτό τα λέω, για να έχουμε και μια εικόνα σε ενδεχόμενη συζήτηση.


Όπως ενημερώσαμε το Υπουργείο Διοικητικής Μεταρρύθμισης με έγγραφά μας, βάσει των απαντήσεων που έχουμε λάβει από τους ΟΤΑ, τελούν σε αυτοδίκαια αργία μόνο 35 υπάλληλοι ΟΤΑ Α’ Βαθμού και ένας υπάλληλους του Β’ Βαθμού. 


Παρόμοια είναι η κατάσταση και στις πειθαρχικές υποθέσεις του Υπουργείου Εσωτερικών και των Αποκεντρωμένων. Να μη σας κουράζω με τα νούμερα, θα τα πούμε κατά τη διάρκεια. Όπως σε αυτοδίκαιη αργία έχουν τεθεί μόνο δύο υπάλληλοι του Υπουργείου Εσωτερικών. 


Από τα πιο πάνω που εξέθεσα γίνεται αντιληπτό σε πόσο περιορισμένο αριθμό ανέρχονται οι ελεγχόμενοι.


Να πω και για το θέμα των επιόρκων, που μου δόθηκε η ευκαιρία να το πω και στη Βουλή. Είναι λάθος ο χαρακτηρισμός αυτός και δεν θα έπρεπε, το είπε και ο κύριος Ρουπακιώτης, δεν θα έπρεπε αυτός ο χαρακτηρισμός να μπει και ως  στοιχείο της δανειακής σύμβασης. Θα μπορούσε να βρεθεί ένας άλλος επιθετικός προσδιορισμός, κάποιο ελεγχόμενο και όχι η λέξη επίορκος, γιατί καταργείται το τεκμήριο αθωότητας. Το κριτήριο αθωότητας είναι κατάκτηση του ελληνικού νομικού πολιτισμού και από εδώ το δανείσαμε, το χαρίσαμε, σε όλο τον πολιτισμένο κόσμο. Δεν είναι δυνατόν λοιπόν να χαρακτηρίζεται εκ προοιμίου κάποιος επίορκος χωρίς να έχουμε αμετάκλητη, όχι τελεσίδικη, αμετάκλητη δικαστική απόφαση.


Όσον αφορά το θέμα της αργίας. Είναι πράγματι μια πραγματικότητα η οποία υπάρχει. Προσωπικά, τώρα εκφέρω προσωπική άποψη, είμαι αντίθετος στο μόνο με τη δίωξη να τίθεται κάποιος σε αργία. Πρέπει να υπάρχει απόφαση δικαστηρίου. Θα δούμε μία διαβάθμιση, κάποιος Δήμαρχος χθες μου έδωσε μια ιδέα, αν, μεταξύ κακουργημάτων εκ δόλου τιμωρημένων πλημμελημάτων ή απλών πλημμελημάτων, αν θα θέλουμε οριστική ή τελεσίδικη, αλλά να έχουμε μια δικαστική απόφαση. 


Είναι κάτι το οποίο το εξετάζουμε και στην Επιτροπή που έχουμε συστήσει στο Υπουργείο Εσωτερικών, ένα από τα ερωτήματα που έχω βάλει και από αυτά που έχετε στείλει πολλοί για να δούμε μεταρρυθμίσεις, έχω θέσει και αυτό το ζήτημα.


Κυρίες και κύριοι, για να έχει απόδοση και αποτελεσματικότητα η λειτουργία της Τοπικής Αυτοδιοίκησης, απαιτείται σεβασμός από την Πολιτεία, η οποία οφείλει να αναγνωρίζει, όπως είπα, τη συνταγματική θέση και την κοινωνική αποστολή της. Ηρεμία, για να επιτελεί απρόσκοπτα το έργο της και όχι να πλανάται ο φόβος της δίωξης για ενέργειες που ενδεχομένως να ενέχουν παρατυπία, αλλά σταθμίζοντας το δημόσιο συμφέρον είναι αναγκαίες. 


Προς τούτο έχουμε μέχρι τώρα ως Υπουργείο Εσωτερικών προβεί σε κάποιες νομοθετικές ρυθμίσεις, αλλά έχουμε και συγκροτήσει Επιτροπή που εξετάζει ζητήματα απλούστευσης διαδικασιών, και κατοχύρωσης των αναγκαίων ενεργειών των Οργάνων της Τοπικής Αυτοδιοίκησης. Βρίσκεται σε εξέλιξη αυτή. Είναι μια Επιτροπή η οποία είναι και από τεχνοκράτες και καλούς νομικούς και ανθρώπους οι οποίοι γνωρίζουν το αντικείμενο. Απαιτούνται όμως διάφορες πρωτοβουλίες για την αποτελεσματικότητα.


Από μεν το Υπουργείο Εσωτερικών τα είπε και ο κύριος Στυλιανίδης, εκσυγχρονισμός του θεσμικού πλαισίου, θεσμοθέτηση της κινητικότητας και του διευθυντικού δικαιώματος του Δημάρχου ώστε το υφιστάμενο προσωπικό να αξιοποιείται με τον καλύτερο δυνατό τρόπο. Συνεπής και ορθολογική κατανομή των πόρων ώστε να επιτυγχάνεται σωστός προγραμματισμός. Βελτίωση του Ν.3852/2010, τον Καλλικράτη, ώστε να αμβλυνθούν δυσλειτουργίες και επικαλύψεις αρμοδιοτήτων με παράλληλο περιορισμό των ελεγκτικών μηχανισμών. Είναι ένα θέμα από την πρώτη στιγμή που πήγα στο Υπουργείο, σας το λέω και δεν το λέω… Ο κύριος Ασκούνης και το Προεδρείο της ΚΕΔΕ το ξέρει, τρόμαξα με τους πολλούς ελεγκτικούς μηχανισμούς. Αν είναι δυνατόν. Πρέπει να είναι λιγότεροι και πιο αποτελεσματικοί. Να δούμε τι θα κάνουμε σε αυτό.


Ενίσχυση των σχετικών αξόνων της ΕΕΤΑΑ και για την ένταξη νέων αναπτυξιακών προγραμμάτων. Αλλά και η Αυτοδιοίκηση. Πρέπει να υπάρξει πλήρης αξιοποίηση του ανθρώπινου δυναμικού του Δήμου, αξιοποίηση της ακίνητης περιουσίας, ενίσχυση των ιδίων πόρων μέσα από την είσπραξη των τελών και λοιπά, σύμπραξη και συνεργασία με τον ιδιωτικό τομέα, αναδιάρθρωση των νομικών προσώπων και αξιοποίηση των πόρων του ΕΣΠΑ.


Θα παραλείψω να αναφερθώ στους τρόπους αντιμετώπισης της διαφθοράς από πλευράς δημόσιας διοίκησης και κράτους. Θα τα πουν εξάλλου και οι άλλοι συνομιλητές, αλλά θα μας δοθεί η ευκαιρία να τα συζητήσουμε. 


Και να καταλήξω ότι από τα φαινόμενα διαφθοράς έχει απαξιωθεί στη συνείδηση των πολιτών ο πολιτικός κόσμος εν ευρεία εννοία. Μια απαξίωση που έλαβε διαστάσεις ιδεολογίας, αφού η διαφθορά άγγιξε όχι μόνο τους εκπροσώπους της κεντρικής πολιτικής σκηνής, αλλά και τον χώρο της Αυτοδιοίκηση, έστω σε περιορισμένη έκταση, όπως προανέφερα. 


Προσωπικά πιστεύω ότι ανεξάρτητα από τις όποιες νομοθετικές πρωτοβουλίες που πρέπει να πάρει η Πολιτεία για τον περιορισμό των  φαινομένων της  διαφθοράς, συνταγματική αναθεώρηση, αλλαγή νόμου ευθύνης Υπουργών, τα θέματα της ασυλίας των Βουλευτών, τη δήμευση της περιουσίας όσων δεν μπορούν να δικαιολογήσουν τα περιουσιακά τους στοιχεία και άλλα, πρέπει όσοι ζητούν την εμπιστοσύνη των πολιτών για να τους εκπροσωπούν είτε στο Κοινοβούλιο και την κεντρική πολιτική σκηνή, είτε στην Αυτοδιοίκηση, πρέπει να περνούν από κόσκινο, από φιλτράρισμα και αυτό να γίνεται με σχολαστικότητα και πρέπει να το πράττουν αυτό και τα κόμματα και οι παραταξιακοί σχηματισμοί.


Τον πολίτη τον υπηρετούμε όλοι μας από υπερηφάνεια, πιστεύοντας στις αξίες της ελληνικής κοινωνίας και στις παραδόσεις του πολιτικού πολιτισμού μας. 


Η πολιτική δεν προσφέρεται για πλουτισμό και αυτό πρέπει να το αντιληφθούμε όλοι μας.


Ευχαριστώ για την προσοχή σας.
ΣΥΝΤΟΝΙΣΤΗΣ: Ευχαριστούμε πολύ, κύριε Υπουργέ. 


Η πρώτη κωδικοποίηση των προτάσεων του κυρίου Υπουργού είναι: πιο ευέλικτο νομοθετικό πλαίσιο, αποφυγή ακραίων διώξεων, αλλαγή της νομοθεσίας για την αργία, όχι μόνο με παραπομπή, για όλα τα αδικήματα, και περιορισμός των  ελεγκτικών μηχανισμών και βελτίωση της αποτελεσματικότητάς τους.


Παρακαλώ, τον λόγο έχει ο Πρόεδρος του Συμβουλίου της Επικρατείας, ο κύριος Μενουδάκος, για τη δική του παρέμβαση.

Κ. ΜΕΝΟΥΔΑΚΟΣ: Ευχαριστώ πολύ, κύριε Πρόεδρε. 


Κύριε Πρόεδρε της Κεντρικής Ένωσης Δήμων Ελλάδας, σας ευχαριστώ πολύ και δια μέσω υμών τη ΚΕΔΕ για την τιμητική για εμένα πρόσκληση να μετάσχω στην Ημερίδα.


Κυρίες και κύριοι, παραδοσιακά η Ελλάδα ήταν ένα κράτος συγκεντρωτικό. Όλες οι εξουσίας ανήκαν στη κεντρική διοίκηση, η Αυτοδιοίκηση ήταν πολυδιασπασμένη, χωρίς αρμοδιότητες. Ο σχεδιασμός και η εκτέλεση ανήκαν στην κεντρική εξουσία, στα υπουργεία, στην κεντρική διοίκηση. 


Αυτό είχε επικριθεί. Είχε επικριθεί από την επιστήμη, είχε επικριθεί από τις πολιτικές παρατάξεις επί δεκαετίες, από άλλες παρατάξεις με περισσότερο φανατισμό, από άλλες πιο συγκρατημένα. Τα δικαστήρια ήταν πολύ συντηρητικά στο θέμα αυτό. Με δυσκολία δηλαδή είχαν δεχτεί μεταβίβαση αρμοδιοτήτων στην Τοπική Αυτοδιοίκηση. 


Όμως τα τελευταία χρόνια είχαμε κάποια πρόοδο, τουλάχιστον στο νομοθετικό πεδίο. Είχαμε αρχικά το νόμο Καποδίστρια, το σχέδιο Καποδίστρια και τον αντίστοιχο νόμο και έχουμε τώρα τον Καλλικράτη. 


Είναι δύο βασικά βήματα που έγιναν νομίζω προς τη σωστή κατεύθυνση και είχαν σαν αποτέλεσμα να μεταφερθούν σημαντικές αρμοδιότητες στην Τοπική Αυτοδιοίκηση. Αυτό ήταν καλό πράγμα. Υπάρχουν όμως και αντικειμενικές δυσχέρειες στην εφαρμογή αυτού του προγράμματος. 

Όσα είχα σκοπό να σας πω για τις τρεις ενότητες αυτής της Ημερίδας, από την πλευρά τουλάχιστον του διοικητικού δικαστή, έχουν λεχθεί από τους Υπουργούς που προηγήθηκαν και από τον Πρόεδρο της ΚΕΔΕ και επειδή συμφωνώ σε όλα όσα ελέχθησαν, θα είμαι αρκετά επιγραμματικός, θα είμαι πολύ συνοπτικός, επιγραμματικός θα έλεγα. 

Ο νόμος Καλλικράτη είπαμε ότι μεταφέρει πολλές αρμοδιότητες στην Τοπική Αυτοδιοίκηση και παράλληλα, αυτό είναι ένα καλό πράγμα, παράλληλα κάνει και κάτι άλλο, που είναι επίσης καλό πράγμα κατά τη γνώμη μου. Περιορίζει την πολυδιασπασμένη Αυτοδιοίκηση σε μεγαλύτερους Δήμους. Αυτό ήταν… το θεωρώ απαραίτητο. Αν καθαυτό είναι σωστό ή όχι,  μπορεί να το συζητήσει κανείς, αλλά αν το συνδυάσει με τη μεταφορά και την άσκηση των νέων αρμοδιοτήτων, το θεωρώ πως ήταν απαραίτητο να γίνει. 

Το σχέδιο Καλλικράτης έχει την ατυχία να θεσπιστεί σε μια χρονική περίοδο που αντιμετωπίζει αντικειμενικές δυσκολίες. Πρώτη δυσκολία η δημοσιονομική κρίση. Και το Σύνταγμα λέει ότι όταν μεταφέρονται αρμοδιότητες πρέπει να μεταφέρονται και οι αντίστοιχοι πόροι. Τώρα είμαστε σε μια περίοδο που δεν υπάρχουν πολλοί πόροι προς μεταφορά, δεν υπάρχουν πόροι και για την κεντρική διοίκηση.

Άκουσα προηγουμένως τον κύριο Στυλιανίδη, που είπε μια τελευταία ρύθμιση, δεν την ήξερα. Τη θεωρώ σωστή. Ότι αναστέλλεται η άσκηση των αρμοδιοτήτων, η μεταφορά των αρμοδιοτήτων στην Τοπική Αυτοδιοίκηση, έως ότου μπορεί παραλλήλως να μεταφερθούν και οι αντίστοιχοι πόροι και το προσωπικό. Αυτό ήταν αναγκαίο. Υπάρχει μια αναστολή ας πούμε της προόδου, αν θεωρείται πρόοδος αυτή η ρύθμιση του Καλλικράτη, αλλά είπαμε οφείλεται σε μια αντικειμενική δυσκολία. 

Μια δεύτερη αντικειμενική δυσκολία είναι ότι η γραφειοκρατία που υπάρχει στην κεντρική διοίκηση μεταφέρεται στην Αυτοδιοίκηση. Και εάν η κεντρική διοίκηση είχε τη δυνατότητα να την αντιμετωπίζει, αυτό το πράγμα γίνεται πολύ δύσκολο για την Τοπική Αυτοδιοίκηση θεωρώ, εσείς το ξέρετε καλύτερα, αλλά θεωρητικά φαντάζεται κανείς ότι αυτό είναι πολύ πιο δύσκολο να αντιμετωπιστεί από έναν Οργανισμό, από την Τοπική Αυτοδιοίκηση, που για πρώτη φορά θα κληθεί να ασκήσει κάποιες αρμοδιότητες. 

Η άσκηση των νέων αρμοδιοτήτων είναι ένα δύσκολο πράγμα για κάθε Οργανισμό, ακόμα και για έναν πολύ καλά λειτουργούντα Δήμο. Η αντιμετώπιση όμως, η άσκηση των  αρμοδιοτήτων, μέσα από πολύπλοκες γραφειοκρατίες, είναι ακόμα πιο δύσκολο. Αυτό δε ενέχει και τον κίνδυνο, επισημάνθηκε και από τον κύριο Ασκούνη και από τους Υπουργούς, ενέχει τον κίνδυνο κάποια παρατυπία να θεωρεί πως είναι παράβαση και είτε διοικητική και πειθαρχική, ή και παράβαση ποινική. 

Τώρα έρχομαι και στην τρίτη δυσκολία κατά τη γνώμη μου που συναντά η εφαρμογή του Καλλικράτη. Είναι αυτό που ελέχθη και για αυτό σας είπα ότι μπορώ να είμαι συνοπτικός, είναι αυτή η περιρρέουσα ατμόσφαιρα. Αυτό το περιρρέον κλίμα απαξίωσης και κατασυκοφάντησης του δημόσιου τομέα, είτε πρόκειται για την κεντρική διοίκηση, είτε για την Τοπική Αυτοδιοίκηση. 

Στην Ελλάδα είμαστε χώρα των άκρων. Πριν μερικές δεκαετίες οτιδήποτε κρατικοποιούνταν, οτιδήποτε δηλαδή ο δημόσιος τομέας ήταν ο άγιος, ο ιδιωτικός τομέας ήταν ο ανάξιος, εκείνος από τον οποίο έπρεπε να  αφαιρεθούν εξουσίες, να πάνε στον δημόσιο τομέα. Τώρα φοβάμαι ότι έχει συμβεί το αντίθετο. Οτιδήποτε κρατικό είναι είτε απαξιωμένο, είτε αναποτελεσματικό, είτε δημιουργεί ένα πλέγμα ρουσφετολογίας και νεποτισμού, είτε είναι και παραβατικό. 

Αυτό το κλίμα έχει επηρεάσει, δεν θέλω να πω τα δικαστήρια. Δεν αποκλείεται, κύριε Αθανασίου, να επηρεάζονται και κύριε Εισαγγελέα, να επηρεάζονται και τα δικαστήρια από το κλίμα αυτό. Δεν το πιστεύω. Εκείνο όμως που φοβάμαι ότι είναι αναπόφευκτο να γίνει, είναι να υπάρχει μια αυξημένη αίσθηση ευθύνης που θα κατέληγε σε ευθυνοφοβία εκ μέρους των Δημάρχων όταν υπάρχουν τα προηγούμενα εμπόδια που σας είπα, τα γραφειοκρατικά, η δυσκολία εφαρμογής των επιμέρους πολύπλοκων διαδικασιών και από πάνω υπάρχει και ένας φόβος ποινικών διώξεων.

Τώρα επειδή είμαστε στο Συνέδριο της ΚΕΔΕ, δεν πρέπει να αρκεστούμε στα εμπόδια ή στις αδυναμίες που προέρχονται έξω από την ίδια την Τοπική Αυτοδιοίκηση. Πρέπει να σκεφτούμε μήπως και στην ίδια την Αυτοδιοίκηση υπάρχουν κάποιες αδυναμίες. 


Εγώ δεν θα αναφερθώ βεβαίως στα επιμέρους παραδείγματα κακής διοίκησης ή και διαφθοράς, που δεν είναι πολλά πράγματι, και που είναι ανάξιο να τα συζητάμε σε μια τέτοια ημερίδα. Αυτά συμβαίνουν παντού, σε όλους τους χώρους. Εκείνο όμως που θέλω να πω από την εμπειρία μου, εσείς φαντάζομαι ξέρετε και τις αδυναμίες περισσότερο από εμένα. Εκείνο όμως που θέλω να επισημάνω για αφορμή για συζήτηση, είναι ότι βλέπω να υπάρχει ένας στην Αυτοδιοίκηση, δεν είναι γενικευμένο το φαινόμενο αλλά είναι αρκετά εκτεταμένο, ένας τοπικός σωβινισμός. Δηλαδή κανένας Δήμος δεν  θέλει δυσμενείς χρήσεις στην περιοχή του και όλοι θέλουν τις ευμενείς χρήσεις, αυτές που για κάθε Δήμο είναι ευμενείς. 

Σκέφτομαι, νομίζω ο κύριος Ρουπακιώτης έκανε μια σχετική αναφορά, ότι υπάρχει ένα θέμα της Αυτοδιοίκησης, των τοπικών υποθέσεων, αλλά υπάρχει και ένα θέμα γενικότερου σχεδιασμού. Η Αυτοδιοίκηση δεν πρέπει να αρνείται να ενταχθεί σε αυτό τον γενικότερο σχεδιασμό. 

Θα πω δύο χαρακτηριστικά παραδείγματα. Αναφέρομαι σε παραδείγματα που απασχολούν συχνά το δικαστήριό μας και για αυτά μόνο έχω εμπειρία, δεν έχω άλλα. Σκέφτομαι δύο παραδείγματα. Φανταστείτε αν κανένας Δήμος δεν θέλει να δεχτεί χώρο υγειονομικής ταφής υπολειμμάτων ή ΣΜΑ. Ή φανταστείτε πολλοί γειτονικοί Δήμοι να θέλουν να γίνουν μητροπολιτικά κέντρα. Εύλογο είναι, αλλά αυτό πρέπει να το αποφασίσει κάποιος σε κάποιο κεντρικό και γενικότερο επίπεδο.

Αυτά είχα να σας πω. Σας είπα ότι είμαι συνοπτικός, γιατί αν σε αυτές τις βασικές σκέψεις που σας εξέθεσα, προχωρούσα και τις ανέλυα περισσότερο, θα επαναλάμβανα αυτά που είπαν οι Υπουργοί προηγουμένως και ο κύριος Ασκούνης.


Σας ευχαριστώ πολύ.
ΣΥΝΤΟΝΙΣΤΗΣ: Ευχαριστούμε πολύ, κύριε Υπουργέ. 


Η πρώτη κωδικοποίηση των προτάσεων του κυρίου Υπουργού είναι: πιο ευέλικτο νομοθετικό πλαίσιο, αποφυγή ακραίων διώξεων, αλλαγή της νομοθεσίας για την αργία, όχι μόνο με παραπομπή, για όλα τα αδικήματα, και περιορισμός των  ελεγκτικών μηχανισμών και βελτίωση της αποτελεσματικότητάς τους.


Παρακαλώ, τον λόγο έχει ο Πρόεδρος του Συμβουλίου της Επικρατείας, ο κύριος Μενουδάκος, για τη δική του παρέμβαση.

Κ. ΜΕΝΟΥΔΑΚΟΣ: Ευχαριστώ πολύ, κύριε Πρόεδρε. 


Κύριε Πρόεδρε της Κεντρικής Ένωσης Δήμων Ελλάδας, σας ευχαριστώ πολύ και δια μέσω υμών τη ΚΕΔΕ για την τιμητική για εμένα πρόσκληση να μετάσχω στην Ημερίδα.


Κυρίες και κύριοι, παραδοσιακά η Ελλάδα ήταν ένα κράτος συγκεντρωτικό. Όλες οι εξουσίας ανήκαν στη κεντρική διοίκηση, η Αυτοδιοίκηση ήταν πολυδιασπασμένη, χωρίς αρμοδιότητες. Ο σχεδιασμός και η εκτέλεση ανήκαν στην κεντρική εξουσία, στα υπουργεία, στην κεντρική διοίκηση. 


Αυτό είχε επικριθεί. Είχε επικριθεί από την επιστήμη, είχε επικριθεί από τις πολιτικές παρατάξεις επί δεκαετίες, από άλλες παρατάξεις με περισσότερο φανατισμό, από άλλες πιο συγκρατημένα. Τα δικαστήρια ήταν πολύ συντηρητικά στο θέμα αυτό. Με δυσκολία δηλαδή είχαν δεχτεί μεταβίβαση αρμοδιοτήτων στην Τοπική Αυτοδιοίκηση. 


Όμως τα τελευταία χρόνια είχαμε κάποια πρόοδο, τουλάχιστον στο νομοθετικό πεδίο. Είχαμε αρχικά το νόμο Καποδίστρια, το σχέδιο Καποδίστρια και τον αντίστοιχο νόμο και έχουμε τώρα τον Καλλικράτη. 


Είναι δύο βασικά βήματα που έγιναν νομίζω προς τη σωστή κατεύθυνση και είχαν σαν αποτέλεσμα να μεταφερθούν σημαντικές αρμοδιότητες στην Τοπική Αυτοδιοίκηση. Αυτό ήταν καλό πράγμα. Υπάρχουν όμως και αντικειμενικές δυσχέρειες στην εφαρμογή αυτού του προγράμματος. 

Όσα είχα σκοπό να σας πω για τις τρεις ενότητες αυτής της Ημερίδας, από την πλευρά τουλάχιστον του διοικητικού δικαστή, έχουν λεχθεί από τους Υπουργούς που προηγήθηκαν και από τον Πρόεδρο της ΚΕΔΕ και επειδή συμφωνώ σε όλα όσα ελέχθησαν, θα είμαι αρκετά επιγραμματικός, θα είμαι πολύ συνοπτικός, επιγραμματικός θα έλεγα. 

Ο νόμος Καλλικράτη είπαμε ότι μεταφέρει πολλές αρμοδιότητες στην Τοπική Αυτοδιοίκηση και παράλληλα, αυτό είναι ένα καλό πράγμα, παράλληλα κάνει και κάτι άλλο, που είναι επίσης καλό πράγμα κατά τη γνώμη μου. Περιορίζει την πολυδιασπασμένη Αυτοδιοίκηση σε μεγαλύτερους Δήμους. Αυτό ήταν… το θεωρώ απαραίτητο. Αν καθαυτό είναι σωστό ή όχι,  μπορεί να το συζητήσει κανείς, αλλά αν το συνδυάσει με τη μεταφορά και την άσκηση των νέων αρμοδιοτήτων, το θεωρώ πως ήταν απαραίτητο να γίνει. 

Το σχέδιο Καλλικράτης έχει την ατυχία να θεσπιστεί σε μια χρονική περίοδο που αντιμετωπίζει αντικειμενικές δυσκολίες. Πρώτη δυσκολία η δημοσιονομική κρίση. Και το Σύνταγμα λέει ότι όταν μεταφέρονται αρμοδιότητες πρέπει να μεταφέρονται και οι αντίστοιχοι πόροι. Τώρα είμαστε σε μια περίοδο που δεν υπάρχουν πολλοί πόροι προς μεταφορά, δεν υπάρχουν πόροι και για την κεντρική διοίκηση.

Άκουσα προηγουμένως τον κύριο Στυλιανίδη, που είπε μια τελευταία ρύθμιση, δεν την ήξερα. Τη θεωρώ σωστή. Ότι αναστέλλεται η άσκηση των αρμοδιοτήτων, η μεταφορά των αρμοδιοτήτων στην Τοπική Αυτοδιοίκηση, έως ότου μπορεί παραλλήλως να μεταφερθούν και οι αντίστοιχοι πόροι και το προσωπικό. Αυτό ήταν αναγκαίο. Υπάρχει μια αναστολή ας πούμε της προόδου, αν θεωρείται πρόοδος αυτή η ρύθμιση του Καλλικράτη, αλλά είπαμε οφείλεται σε μια αντικειμενική δυσκολία. 

Μια δεύτερη αντικειμενική δυσκολία είναι ότι η γραφειοκρατία που υπάρχει στην κεντρική διοίκηση μεταφέρεται στην Αυτοδιοίκηση. Και εάν η κεντρική διοίκηση είχε τη δυνατότητα να την αντιμετωπίζει, αυτό το πράγμα γίνεται πολύ δύσκολο για την Τοπική Αυτοδιοίκηση θεωρώ, εσείς το ξέρετε καλύτερα, αλλά θεωρητικά φαντάζεται κανείς ότι αυτό είναι πολύ πιο δύσκολο να αντιμετωπιστεί από έναν Οργανισμό, από την Τοπική Αυτοδιοίκηση, που για πρώτη φορά θα κληθεί να ασκήσει κάποιες αρμοδιότητες. 

Η άσκηση των νέων αρμοδιοτήτων είναι ένα δύσκολο πράγμα για κάθε Οργανισμό, ακόμα και για έναν πολύ καλά λειτουργούντα Δήμο. Η αντιμετώπιση όμως, η άσκηση των  αρμοδιοτήτων, μέσα από πολύπλοκες γραφειοκρατίες, είναι ακόμα πιο δύσκολο. Αυτό δε ενέχει και τον κίνδυνο, επισημάνθηκε και από τον κύριο Ασκούνη και από τους Υπουργούς, ενέχει τον κίνδυνο κάποια παρατυπία να θεωρεί πως είναι παράβαση και είτε διοικητική και πειθαρχική, ή και παράβαση ποινική. 

Τώρα έρχομαι και στην τρίτη δυσκολία κατά τη γνώμη μου που συναντά η εφαρμογή του Καλλικράτη. Είναι αυτό που ελέχθη και για αυτό σας είπα ότι μπορώ να είμαι συνοπτικός, είναι αυτή η περιρρέουσα ατμόσφαιρα. Αυτό το περιρρέον κλίμα απαξίωσης και κατασυκοφάντησης του δημόσιου τομέα, είτε πρόκειται για την κεντρική διοίκηση, είτε για την Τοπική Αυτοδιοίκηση. 

Στην Ελλάδα είμαστε χώρα των άκρων. Πριν μερικές δεκαετίες οτιδήποτε κρατικοποιούνταν, οτιδήποτε δηλαδή ο δημόσιος τομέας ήταν ο άγιος, ο ιδιωτικός τομέας ήταν ο ανάξιος, εκείνος από τον οποίο έπρεπε να  αφαιρεθούν εξουσίες, να πάνε στον δημόσιο τομέα. Τώρα φοβάμαι ότι έχει συμβεί το αντίθετο. Οτιδήποτε κρατικό είναι είτε απαξιωμένο, είτε αναποτελεσματικό, είτε δημιουργεί ένα πλέγμα ρουσφετολογίας και νεποτισμού, είτε είναι και παραβατικό. 

Αυτό το κλίμα έχει επηρεάσει, δεν θέλω να πω τα δικαστήρια. Δεν αποκλείεται, κύριε Αθανασίου, να επηρεάζονται και κύριε Εισαγγελέα, να επηρεάζονται και τα δικαστήρια από το κλίμα αυτό. Δεν το πιστεύω. Εκείνο όμως που φοβάμαι ότι είναι αναπόφευκτο να γίνει, είναι να υπάρχει μια αυξημένη αίσθηση ευθύνης που θα κατέληγε σε ευθυνοφοβία εκ μέρους των Δημάρχων όταν υπάρχουν τα προηγούμενα εμπόδια που σας είπα, τα γραφειοκρατικά, η δυσκολία εφαρμογής των επιμέρους πολύπλοκων διαδικασιών και από πάνω υπάρχει και ένας φόβος ποινικών διώξεων.

Τώρα επειδή είμαστε στο Συνέδριο της ΚΕΔΕ, δεν πρέπει να αρκεστούμε στα εμπόδια ή στις αδυναμίες που προέρχονται έξω από την ίδια την Τοπική Αυτοδιοίκηση. Πρέπει να σκεφτούμε μήπως και στην ίδια την Αυτοδιοίκηση υπάρχουν κάποιες αδυναμίες. 


Εγώ δεν θα αναφερθώ βεβαίως στα επιμέρους παραδείγματα κακής διοίκησης ή και διαφθοράς, που δεν είναι πολλά πράγματι, και που είναι ανάξιο να τα συζητάμε σε μια τέτοια ημερίδα. Αυτά συμβαίνουν παντού, σε όλους τους χώρους. Εκείνο όμως που θέλω να πω από την εμπειρία μου, εσείς φαντάζομαι ξέρετε και τις αδυναμίες περισσότερο από εμένα. Εκείνο όμως που θέλω να επισημάνω για αφορμή για συζήτηση, είναι ότι βλέπω να υπάρχει ένας στην Αυτοδιοίκηση, δεν είναι γενικευμένο το φαινόμενο αλλά είναι αρκετά εκτεταμένο, ένας τοπικός σωβινισμός. Δηλαδή κανένας Δήμος δεν  θέλει δυσμενείς χρήσεις στην περιοχή του και όλοι θέλουν τις ευμενείς χρήσεις, αυτές που για κάθε Δήμο είναι ευμενείς. 

Σκέφτομαι, νομίζω ο κύριος Ρουπακιώτης έκανε μια σχετική αναφορά, ότι υπάρχει ένα θέμα της Αυτοδιοίκησης, των τοπικών υποθέσεων, αλλά υπάρχει και ένα θέμα γενικότερου σχεδιασμού. Η Αυτοδιοίκηση δεν πρέπει να αρνείται να ενταχθεί σε αυτό τον γενικότερο σχεδιασμό. 

Θα πω δύο χαρακτηριστικά παραδείγματα. Αναφέρομαι σε παραδείγματα που απασχολούν συχνά το δικαστήριό μας και για αυτά μόνο έχω εμπειρία, δεν έχω άλλα. Σκέφτομαι δύο παραδείγματα. Φανταστείτε αν κανένας Δήμος δεν θέλει να δεχτεί χώρο υγειονομικής ταφής υπολειμμάτων ή ΣΜΑ. Ή φανταστείτε πολλοί γειτονικοί Δήμοι να θέλουν να γίνουν μητροπολιτικά κέντρα. Εύλογο είναι, αλλά αυτό πρέπει να το αποφασίσει κάποιος σε κάποιο κεντρικό και γενικότερο επίπεδο.

Αυτά είχα να σας πω. Σας είπα ότι είμαι συνοπτικός, γιατί αν σε αυτές τις βασικές σκέψεις που σας εξέθεσα, προχωρούσα και τις ανέλυα περισσότερο, θα επαναλάμβανα αυτά που είπαν οι Υπουργοί προηγουμένως και ο κύριος Ασκούνης.


Σας ευχαριστώ πολύ.
ΣΥΝΤΟΝΙΣΤΗΣ: Ευχαριστούμε πολύ, κύριε Υπουργέ. 


Η πρώτη κωδικοποίηση των προτάσεων του κυρίου Υπουργού είναι: πιο ευέλικτο νομοθετικό πλαίσιο, αποφυγή ακραίων διώξεων, αλλαγή της νομοθεσίας για την αργία, όχι μόνο με παραπομπή, για όλα τα αδικήματα, και περιορισμός των  ελεγκτικών μηχανισμών και βελτίωση της αποτελεσματικότητάς τους.


Παρακαλώ, τον λόγο έχει ο Πρόεδρος του Συμβουλίου της Επικρατείας, ο κύριος Μενουδάκος, για τη δική του παρέμβαση.

Κ. ΜΕΝΟΥΔΑΚΟΣ: Ευχαριστώ πολύ, κύριε Πρόεδρε. 


Κύριε Πρόεδρε της Κεντρικής Ένωσης Δήμων Ελλάδας, σας ευχαριστώ πολύ και δια μέσω υμών τη ΚΕΔΕ για την τιμητική για εμένα πρόσκληση να μετάσχω στην Ημερίδα.


Κυρίες και κύριοι, παραδοσιακά η Ελλάδα ήταν ένα κράτος συγκεντρωτικό. Όλες οι εξουσίας ανήκαν στη κεντρική διοίκηση, η Αυτοδιοίκηση ήταν πολυδιασπασμένη, χωρίς αρμοδιότητες. Ο σχεδιασμός και η εκτέλεση ανήκαν στην κεντρική εξουσία, στα υπουργεία, στην κεντρική διοίκηση. 


Αυτό είχε επικριθεί. Είχε επικριθεί από την επιστήμη, είχε επικριθεί από τις πολιτικές παρατάξεις επί δεκαετίες, από άλλες παρατάξεις με περισσότερο φανατισμό, από άλλες πιο συγκρατημένα. Τα δικαστήρια ήταν πολύ συντηρητικά στο θέμα αυτό. Με δυσκολία δηλαδή είχαν δεχτεί μεταβίβαση αρμοδιοτήτων στην Τοπική Αυτοδιοίκηση. 


Όμως τα τελευταία χρόνια είχαμε κάποια πρόοδο, τουλάχιστον στο νομοθετικό πεδίο. Είχαμε αρχικά το νόμο Καποδίστρια, το σχέδιο Καποδίστρια και τον αντίστοιχο νόμο και έχουμε τώρα τον Καλλικράτη. 


Είναι δύο βασικά βήματα που έγιναν νομίζω προς τη σωστή κατεύθυνση και είχαν σαν αποτέλεσμα να μεταφερθούν σημαντικές αρμοδιότητες στην Τοπική Αυτοδιοίκηση. Αυτό ήταν καλό πράγμα. Υπάρχουν όμως και αντικειμενικές δυσχέρειες στην εφαρμογή αυτού του προγράμματος. 

Όσα είχα σκοπό να σας πω για τις τρεις ενότητες αυτής της Ημερίδας, από την πλευρά τουλάχιστον του διοικητικού δικαστή, έχουν λεχθεί από τους Υπουργούς που προηγήθηκαν και από τον Πρόεδρο της ΚΕΔΕ και επειδή συμφωνώ σε όλα όσα ελέχθησαν, θα είμαι αρκετά επιγραμματικός, θα είμαι πολύ συνοπτικός, επιγραμματικός θα έλεγα. 

Ο νόμος Καλλικράτη είπαμε ότι μεταφέρει πολλές αρμοδιότητες στην Τοπική Αυτοδιοίκηση και παράλληλα, αυτό είναι ένα καλό πράγμα, παράλληλα κάνει και κάτι άλλο, που είναι επίσης καλό πράγμα κατά τη γνώμη μου. Περιορίζει την πολυδιασπασμένη Αυτοδιοίκηση σε μεγαλύτερους Δήμους. Αυτό ήταν… το θεωρώ απαραίτητο. Αν καθαυτό είναι σωστό ή όχι,  μπορεί να το συζητήσει κανείς, αλλά αν το συνδυάσει με τη μεταφορά και την άσκηση των νέων αρμοδιοτήτων, το θεωρώ πως ήταν απαραίτητο να γίνει. 

Το σχέδιο Καλλικράτης έχει την ατυχία να θεσπιστεί σε μια χρονική περίοδο που αντιμετωπίζει αντικειμενικές δυσκολίες. Πρώτη δυσκολία η δημοσιονομική κρίση. Και το Σύνταγμα λέει ότι όταν μεταφέρονται αρμοδιότητες πρέπει να μεταφέρονται και οι αντίστοιχοι πόροι. Τώρα είμαστε σε μια περίοδο που δεν υπάρχουν πολλοί πόροι προς μεταφορά, δεν υπάρχουν πόροι και για την κεντρική διοίκηση.

Άκουσα προηγουμένως τον κύριο Στυλιανίδη, που είπε μια τελευταία ρύθμιση, δεν την ήξερα. Τη θεωρώ σωστή. Ότι αναστέλλεται η άσκηση των αρμοδιοτήτων, η μεταφορά των αρμοδιοτήτων στην Τοπική Αυτοδιοίκηση, έως ότου μπορεί παραλλήλως να μεταφερθούν και οι αντίστοιχοι πόροι και το προσωπικό. Αυτό ήταν αναγκαίο. Υπάρχει μια αναστολή ας πούμε της προόδου, αν θεωρείται πρόοδος αυτή η ρύθμιση του Καλλικράτη, αλλά είπαμε οφείλεται σε μια αντικειμενική δυσκολία. 

Μια δεύτερη αντικειμενική δυσκολία είναι ότι η γραφειοκρατία που υπάρχει στην κεντρική διοίκηση μεταφέρεται στην Αυτοδιοίκηση. Και εάν η κεντρική διοίκηση είχε τη δυνατότητα να την αντιμετωπίζει, αυτό το πράγμα γίνεται πολύ δύσκολο για την Τοπική Αυτοδιοίκηση θεωρώ, εσείς το ξέρετε καλύτερα, αλλά θεωρητικά φαντάζεται κανείς ότι αυτό είναι πολύ πιο δύσκολο να αντιμετωπιστεί από έναν Οργανισμό, από την Τοπική Αυτοδιοίκηση, που για πρώτη φορά θα κληθεί να ασκήσει κάποιες αρμοδιότητες. 

Η άσκηση των νέων αρμοδιοτήτων είναι ένα δύσκολο πράγμα για κάθε Οργανισμό, ακόμα και για έναν πολύ καλά λειτουργούντα Δήμο. Η αντιμετώπιση όμως, η άσκηση των  αρμοδιοτήτων, μέσα από πολύπλοκες γραφειοκρατίες, είναι ακόμα πιο δύσκολο. Αυτό δε ενέχει και τον κίνδυνο, επισημάνθηκε και από τον κύριο Ασκούνη και από τους Υπουργούς, ενέχει τον κίνδυνο κάποια παρατυπία να θεωρεί πως είναι παράβαση και είτε διοικητική και πειθαρχική, ή και παράβαση ποινική. 

Τώρα έρχομαι και στην τρίτη δυσκολία κατά τη γνώμη μου που συναντά η εφαρμογή του Καλλικράτη. Είναι αυτό που ελέχθη και για αυτό σας είπα ότι μπορώ να είμαι συνοπτικός, είναι αυτή η περιρρέουσα ατμόσφαιρα. Αυτό το περιρρέον κλίμα απαξίωσης και κατασυκοφάντησης του δημόσιου τομέα, είτε πρόκειται για την κεντρική διοίκηση, είτε για την Τοπική Αυτοδιοίκηση. 

Στην Ελλάδα είμαστε χώρα των άκρων. Πριν μερικές δεκαετίες οτιδήποτε κρατικοποιούνταν, οτιδήποτε δηλαδή ο δημόσιος τομέας ήταν ο άγιος, ο ιδιωτικός τομέας ήταν ο ανάξιος, εκείνος από τον οποίο έπρεπε να  αφαιρεθούν εξουσίες, να πάνε στον δημόσιο τομέα. Τώρα φοβάμαι ότι έχει συμβεί το αντίθετο. Οτιδήποτε κρατικό είναι είτε απαξιωμένο, είτε αναποτελεσματικό, είτε δημιουργεί ένα πλέγμα ρουσφετολογίας και νεποτισμού, είτε είναι και παραβατικό. 

Αυτό το κλίμα έχει επηρεάσει, δεν θέλω να πω τα δικαστήρια. Δεν αποκλείεται, κύριε Αθανασίου, να επηρεάζονται και κύριε Εισαγγελέα, να επηρεάζονται και τα δικαστήρια από το κλίμα αυτό. Δεν το πιστεύω. Εκείνο όμως που φοβάμαι ότι είναι αναπόφευκτο να γίνει, είναι να υπάρχει μια αυξημένη αίσθηση ευθύνης που θα κατέληγε σε ευθυνοφοβία εκ μέρους των Δημάρχων όταν υπάρχουν τα προηγούμενα εμπόδια που σας είπα, τα γραφειοκρατικά, η δυσκολία εφαρμογής των επιμέρους πολύπλοκων διαδικασιών και από πάνω υπάρχει και ένας φόβος ποινικών διώξεων.

Τώρα επειδή είμαστε στο Συνέδριο της ΚΕΔΕ, δεν πρέπει να αρκεστούμε στα εμπόδια ή στις αδυναμίες που προέρχονται έξω από την ίδια την Τοπική Αυτοδιοίκηση. Πρέπει να σκεφτούμε μήπως και στην ίδια την Αυτοδιοίκηση υπάρχουν κάποιες αδυναμίες. 


Εγώ δεν θα αναφερθώ βεβαίως στα επιμέρους παραδείγματα κακής διοίκησης ή και διαφθοράς, που δεν είναι πολλά πράγματι, και που είναι ανάξιο να τα συζητάμε σε μια τέτοια ημερίδα. Αυτά συμβαίνουν παντού, σε όλους τους χώρους. Εκείνο όμως που θέλω να πω από την εμπειρία μου, εσείς φαντάζομαι ξέρετε και τις αδυναμίες περισσότερο από εμένα. Εκείνο όμως που θέλω να επισημάνω για αφορμή για συζήτηση, είναι ότι βλέπω να υπάρχει ένας στην Αυτοδιοίκηση, δεν είναι γενικευμένο το φαινόμενο αλλά είναι αρκετά εκτεταμένο, ένας τοπικός σωβινισμός. Δηλαδή κανένας Δήμος δεν  θέλει δυσμενείς χρήσεις στην περιοχή του και όλοι θέλουν τις ευμενείς χρήσεις, αυτές που για κάθε Δήμο είναι ευμενείς. 

Σκέφτομαι, νομίζω ο κύριος Ρουπακιώτης έκανε μια σχετική αναφορά, ότι υπάρχει ένα θέμα της Αυτοδιοίκησης, των τοπικών υποθέσεων, αλλά υπάρχει και ένα θέμα γενικότερου σχεδιασμού. Η Αυτοδιοίκηση δεν πρέπει να αρνείται να ενταχθεί σε αυτό τον γενικότερο σχεδιασμό. 

Θα πω δύο χαρακτηριστικά παραδείγματα. Αναφέρομαι σε παραδείγματα που απασχολούν συχνά το δικαστήριό μας και για αυτά μόνο έχω εμπειρία, δεν έχω άλλα. Σκέφτομαι δύο παραδείγματα. Φανταστείτε αν κανένας Δήμος δεν θέλει να δεχτεί χώρο υγειονομικής ταφής υπολειμμάτων ή ΣΜΑ. Ή φανταστείτε πολλοί γειτονικοί Δήμοι να θέλουν να γίνουν μητροπολιτικά κέντρα. Εύλογο είναι, αλλά αυτό πρέπει να το αποφασίσει κάποιος σε κάποιο κεντρικό και γενικότερο επίπεδο.

Αυτά είχα να σας πω. Σας είπα ότι είμαι συνοπτικός, γιατί αν σε αυτές τις βασικές σκέψεις που σας εξέθεσα, προχωρούσα και τις ανέλυα περισσότερο, θα επαναλάμβανα αυτά που είπαν οι Υπουργοί προηγουμένως και ο κύριος Ασκούνης.


Σας ευχαριστώ πολύ.
ΣΥΝΤΟΝΙΣΤΗΣ: Ευχαριστούμε πολύ, κύριε Πρόεδρε, για τις επισημάνσεις σας. Πράγματι στην τελευταία σας παρατήρηση, είναι στοιχείο της δικής μας αυτοκριτικής. Δεν μπορούμε να είμαστε περήφανοι για την άσκηση της διαχείρισης των απορριμμάτων, αλλά όμως είναι η εξαίρεση, γιατί ο κανόνας στην Τοπική Αυτοδιοίκηση είναι ότι υπάρχουν χωροθετημένοι χώροι υποδοχής απορριμμάτων σε όλο τον ελλαδικό χώρο και δεν είναι ο κανόνας ότι η Αυτοδιοίκηση αρνείται την άσκηση ακόμα και αντιδημοφιλών αρμοδιοτήτων. Μάλιστα, πολλές από αυτές τις έχει πάρει από το κράτος και τις έχει ασκήσει πάρα πολύ καλύτερα και με αποτελεσματικό τρόπο. 

Τον λόγο έχει ο κύριος Γιάννης Τέντες, Εισαγγελέας του Αρείου Πάγου.

Ι. ΤΕΝΤΕΣ: Ευχαριστώ.


Κυρίες και κύριοι, αν θα ήθελα να δώσω στην παρέμβασή μου έναν τίτλο, θα έδινα τον τίτλο «Διαφθορά – Διαφάνεια, Δικαιοσύνη – Δικαιότητα». Ένα δίδυμο εννοιών που είναι σχετικές μεταξύ τους. Όχι όμοιες, αλλά σχετικές μεταξύ τους.


Δεν θα αναφερθώ βέβαια ειδικά στην Τοπική Αυτοδιοίκηση, αλλά σε όλο το φάσμα του δημόσιου βίου, μέρος του οποίου είναι βέβαια και η Τοπική Αυτοδιοίκηση, η οποία όπως ακούσαμε και από τον κύριο Αθανασίου, δέχεται κριτική και εγκαλείται για φαινόμενα διαφθοράς. Δικαίως ή αδίκως δεν το εξετάζω αυτή τη στιγμή.


Δεν είναι τυχαίο που τον τελευταίο καιρό το ενδιαφέρον της κοινωνίας για το θέμα διαφθορά γίνεται όλο και πιο έντονο. Το  φαινόμενο της διαφθοράς βέβαιο είναι πανάρχαιο. Έχουμε αναφορές σε αυτό από τον Αριστοτέλη, από τον Πλούταρχο, από άλλους αρχαίους συγγραφείς, ακόμα και στη Βίβλο έχουμε αναφορές. 


Η πρόσφατη όμως κορύφωση του ενδιαφέροντος για τη διαφθορά, έχει άμεση σχέση με την ασυνήθιστη οικονομική κρίση την οποία βιώνουμε, και τούτο όχι μόνο διότι είναι πρόδηλη η συμβολή του φαινομένου αυτού στη δημιουργία, στη γέννηση της κρίσης, αλλά και διότι συνειδητοποιούμε όλο και περισσότερο ότι η έξοδός μας από αυτήν την κρίση δεν μπορεί να γίνει πραγματικότητα χωρίς την αντιμετώπιση της διαφθοράς, χωρίς επιτέλους να λογαριαστούμε ως κοινωνία με το φαινόμενο αυτό.


Η πρώτη και πιο ορατή συνέπεια της διαφθοράς είναι η κατασπατάληση των οικονομικών πόρων. Πόρων δημόσιων όταν η διαφθορά συνίσταται σε διασπάθιση του δημόσιου χρήματος, με όλες τις δυσμενείς δημοσιονομικές συνέπειες που έχει αυτό, αντίστοιχη στέρηση πόρων από το κοινωνικό κράτος, την υγεία, την παιδεία, τη δικαιοσύνη, την Τοπική Αυτοδιοίκηση. Πόρων ιδιωτικών, όταν η διαφθορά συνίσταται σε αφαίμαξη ιδιωτών που αναγκάζονται να πληρώνουν για τις υπηρεσίες και λοιπά, τις οποίες δωρεάν δικαιούνται, με όλες και εδώ τις δυσμενείς συνέπειες για την ανάπτυξη της οικονομίας.


Δεύτερη άμεση συνέπεια είναι η στρέβλωση του υγιούς ανταγωνισμού, όρου επίσης απαραίτητου για την οικονομική ανάπτυξη μιας χώρας. 


Οι μετέχοντες σε πράξεις διαφθοράς, ιδιώτες, επιχειρηματίες, αποκτούν αθέμιτα πλεονεκτήματα έναντι των ανταγωνιστών τους και έτσι ούτως ώστε οι τελευταίοι, οι ανταγωνιστές τους, αποκλείονται από την οικονομική ζωή και ματαιώνονται τα πλεονεκτήματα του υγιούς ανταγωνισμού, εις βάρος επίσης της ανάπτυξης, της οικονομίας, στο μέτρο που αποθαρρύνονται οι επενδύσεις.


Σοβαρότερες όμως θα έλεγα είναι οι ηθικής φύσεως συνέπειες της διαφθοράς. Συνέπειες μη άμεσα ορατές, πλην όμως διαβρωτικές και βαθύτατα καταστροφικές. Πρόκειται για την κατάρρευση του αξιακού συστήματος στο οποίο βασίζεται η κοινωνία και το κράτος. Η διαφθορά επάγεται κλονισμό της εμπιστοσύνης του πολίτη στους θεσμούς, στην πολιτική, στο κράτος δικαίου και εντέλει στο ίδιο το δημοκρατικό πολίτευμα, διότι θίγει βασικές αξίες και λειτουργίες του πολιτεύματος. Η δημοκρατία γίνεται ευάλωτη, εκτίθεται ως  σύστημα και κινδυνεύει να γίνει θύμα ακραίων τάσεων που επιβουλεύονται την ακεραιότητά της. 


Η διαφθορά, για να αναφερθώ στη  φυσιογνωμία της διαφθοράς, είναι ένα πολυσύνθετο και πολυσχιδές φαινόμενο, ένα πρόβλημα με πολλαπλές όψεις και για αυτό τόσο η κατανόηση, όσο και η αντιμετώπισή του, απαιτούν αντιστοίχως πολλές και διάφορες ειδικές επιστημονικές ή τεχνικές γνώσεις, ανάλογα με τους τομείς στους οποίους εμφανίζεται και ανάλογα με τον τρόπο της αντιμετώπισής του. 


Η διαφθορά αφορά κυρίως το δημόσιο βίο. Αναφέρεται πάντως ως φαινόμενο και στον ιδιωτικό τομέα. Για αυτό η αντιμετώπισή του γίνεται κυρίως σε δύο επίπεδα, σε δύο πεδία. Το διοικητικό, εδώ ανήκει και η διαφάνεια, για την οποία θα γίνει λόγος παρακάτω, καθώς και ο έλεγχος της διαφθοράς από τους διάφορους ελεγκτικούς μηχανισμούς και δεύτερον, στο δικαστικό πεδίο. Εδώ ανήκουν τα Όργανα και οι διαδικασίες των σοβαρότερων τουλάχιστον κυρώσεων. Υπάρχουν και κυρώσεις όπως οι πειθαρχικές, που κρίνονται σε άλλο επίπεδο.


Η καταπολέμηση της διαφθοράς περιλαμβάνει δύο δράσεις. Την πρόληψή της και εδώ πρέπει να σημειώσουμε ότι η κυριότερη μέθοδος πρόληψης είναι η διαφάνεια, και δεύτερον την καταστολή της, και η καταστολή θα έλεγα, σπεύδω να πω ότι διακρίνεται σε δύο στάδια, στο στάδιο του ελέγχου και στο στάδιο των κυρώσεων. 


Η διαφάνεια τώρα, είναι η εξασφάλιση, τα είπε και ο κύριος Αθανασίου, θα τα επαναλάβω λίγο ελαφρώς διαφορετικά, είναι η εξασφάλιση εκείνων των συνθηκών και διαδικασιών που διευκολύνουν τον πολιτικό και κοινωνικό έλεγχο σε σχέση με τη διαχείριση του δημοσίου χρήματος και τη διοίκηση των κοινών εν  γένει πραγμάτων. 


Πρόκειται δηλαδή, πρώτον, για συγκεκριμένους και σαφείς κανόνες σχετικούς με τη δημοσιονομική διαχείριση και τη δημόσια διοίκηση. Δεύτερον, για τη διευκόλυνση της πρόσβασης του κοινού σε πληροφορίες σχετικά με τα θέματα αυτά και τρίτον, στη λογοδοσία των υπευθύνων.


Η διαφάνεια αποτελεί αποτρεπτικό παράγοντα για τη διαφθορά, αφού αποθαρρύνει παράνομες συμπεριφορές περί την υπηρεσία, καθιστώντας αυτές εκ των προτέρων ορατές και διαγνώσιμες. 


Ωστόσο, μεταξύ του νομικού πλαισίου που εξασφαλίζει τη διαφάνεια και των πρακτικών που ακολουθούνται, πολλές φορές υπάρχει διάσταση. 


Έτσι έχουν διατυπωθεί μελέτες και αναλύσεις εξειδικευμένων φορέων σε θέματα διαφάνειας και έχουν διατυπωθεί αιτιάσεις όπως για παράδειγμα όσον αφορά το σύστημα ελέγχου της περιουσιακής κατάστασης, του πόθεν έσχες, το οποίο θεωρείται έτσι φορμαλιστικό. Όσον αφορά τον τρόπο που δίνονται οι πληροφορίες και τα δεδομένα και οι διαδικασίες, ο οποίος συχνά τρόπος είναι τόσο περίπλοκος και δυσνόητος που δεν διασφαλίζει τη κατανόησή τους και σε άλλα θέματα τα οποία παραλείπω  για να μην σας κουράσω. 


Θα ήταν πάντως άδικο να μην παραδεχτούμε ότι τα τελευταία χρόνια έχει σημειωθεί σε όλα αυτά τα θέματα σημαντική πρόοδος. 


Αν αποτύχει η πρόληψη της διαφθοράς, κυρίως όπως είπαμε μέσω της διαφάνειας, η καταπολέμησή της λαμβάνει τη μορφή της καταστολής πλέον. Η καταστολή θα έλεγα ότι διέρχεται από δύο στάδια, το ελεγκτικό και το κυρωτικό στάδιο. Βέβαια δεν θα πρέπει να αγνοείται η γενικοπροληπτική δράση τόσο του ελέγχου, όσο και των κυρώσεων. 


Οι έλεγχοι είναι κυρίως διοικητικοί, ενώ οι κυρώσεις επιβάλλονται κυρίως από τους μηχανισμούς της δικαιοσύνης. 


Οι ελεγκτικοί φορείς που προβλέπονται από τη νομοθεσία, οι οποίοι λειτουργούν και ως μηχανισμοί παράλληλα και ως μηχανισμοί καταπολέμησης της διαφθοράς, είναι πολλοί και διάφοροι. Τους ανέφεραν και άλλοι ομιλητές προηγούμενοι. Το ΣΔΟΕ, το γνωστό ΣΔΟΕ, Γενικός Επιθεωρητής Δημόσιας Διοίκησης, το Σώμα Επιθεωρητών Ελεγκτών Δημόσιας Διοίκησης, Αρχή Καταπολέμησης. Συνήγορος Πολίτη, Ενιαία Αρχή Ελέγχου Δημοσίων Συμβάσεων, Οικονομική Αστυνομία και λοιπά. 


Εν όψει αυτού του χαώδους σχήματος των ελεγκτικών μηχανισμών, μια από τις προκλήσεις που θα αντιμετωπίσει ο νομοθέτης, και άλλοι το είπαν, τα επόμενα χρόνια, στο γενικότερο πλαίσιο της διοικητικής οργάνωσης, στην προσπάθειά του για βελτίωση και εξορθολογισμού του ελεγκτικού συστήματος για τη διαφθορά, είναι το αν θα επιλέξει μια θεματική συγκέντρωση με την ανάθεση του ελέγχου της διαφθοράς σε μία Υπηρεσία, όπως για παράδειγμα είναι το αυστριακό μοντέλο ή θα προτιμήσει το υπάρχον πολλαπλό σύστημα με βάση την κατανομής ειδίκευση, συνδυασμένο όμως με ένα μηχανισμό εποπτείας και συντονισμού των διαφόρων φορέων. 


Έρχομαι τώρα στη Δικαιοσύνη. Όπως είπαμε, ο σημαντικότερος κυρωτικός μηχανισμός στον αγώνα κατά της διαφθοράς, είναι κυρίως η ποινική δικαιοσύνη. Τα τελευταία χρόνια  σημειώθηκαν πολλές εξελίξεις στον τομέα αυτόν. Εξελίξεις που οφείλονται είτε σε προηγηθείσες οργανωτικές προσπάθειες της Εισαγγελίας εντός του υφιστάμενου νομοθετικού πλαισίου, είτε σε σημαντικές νομοθετικές παρεμβάσεις που ακολούθησαν.


Οι οργανωτικές αυτές προσπάθειες της Εισαγγελίας στις οποίες αναφέρθηκα, αφορούν το οικονομικό εν γένει έγκλημα, αλλά θυμίζω ότι τα εγκλήματα διαφθοράς αποτελούν ένα μεγάλο κεφάλαιο του οικονομικού εγκλήματος. 


Στην Εισαγγελία Πρωτοδικών Αθηνών  ιδρύθηκε από το 2010 ειδικό Τμήμα Οικονομικού Εγκλήματος, η οργάνωση και η λειτουργία του οποίου βασίστηκε σε μεθόδους σύγχρονες, ενώ συγχρόνως εκδηλώθηκε και μια σειρά από πρωτοβουλίες της Εισαγγελίας του Αρείου Πάγου για την αντιμετώπιση συγκεκριμένων κατηγοριών οικονομικού εγκλήματος. Εγκύκλιοι, παραγγελίες, προτάσεις, ύστερα από συσκέψεις με τους Εισαγγελείς Εφετών της χώρας και λοιπά.


Παράλληλα ορίσαμε και Αντιεισαγγελέα Αρείου Πάγου, στον οποίο αναθέσαμε την εποπτεία και τον συντονισμό του έργου των αρμοδίων Εισαγγελέων σε θέματα οικονομικού εγκλήματος. 


Στη συνέχεια, ο νομοθέτης προχώρησε στη θεσμοθέτηση του Ειδικού Εισαγγελέα Οικονομικού Εγκλήματος, που έχει πανελλήνια εμβέλεια. 


Η πρώτη νομοθετική παρέμβαση τώρα που στοχεύει ειδικά στη δικαστική αντιμετώπιση πράξεων διαφθοράς, έγινε με τον γνωστό Ν.422/2011, για την εκδίκαση πράξεων διαφθοράς πολιτικών και κρατικών αξιωματούχων, που αφορά βέβαια και τα αιρετά μονοπρόσωπα Όργανα της Τοπικής Αυτοδιοίκησης. Ήδη έχει επεκταθεί, όπως θα δούμε, και σε υπαλλήλους.


Με το νόμο αυτό, όπως είπε και ο Υπουργός Δικαιοσύνης προηγουμένως, προβλέπονται σύντομες εν γένει προθεσμίες, προβλέπεται διεξαγωγή της κυρίας ανάκρισης από ειδικούς ανακριτές αποκλειστικής απασχόλησης, για να συντομεύουν το έργο τους, με το βαθμό μάλιστα του Προέδρου Πρωτοδικών, καθώς και την περάτωση της ανάκρισης με βούλευμα του Συμβουλίου Εφετών. 


Πρόσφατα, πολύ πρόσφατα, με τον Ν.4139/2013, προβλέπεται ο ορισμός της Εισαγγελίας Αθηνών και  Θεσσαλονίκης, ειδικού Εισαγγελέα Εγκλημάτων Διαφθοράς, με βαθμό Αντιεισαγγελέα Εφετών, το έργο του οποίου εποπτεύει και συντονίζει ο Αντιεισαγγελέας του Αρείου Πάγου. Ήδη έχουμε ορίσει τον κύριο Νίκο Παντελή, στην πολύ ωραία εγκύκλιο του οποίου αναφερθήκατε. Πρωτοποριακή εγκύκλιος και τολμηρή.

ΟΜΙΛΗΤΗΣ: (εκτός μικροφώνου)

Ι. ΤΕΝΤΕΣ: Μα για αυτό τον όρισα, διότι είναι ικανότατος και τολμηρός και γενναίος.


Θα ήθελα να επισημάνω ότι έννοια συναφής, αλλά όχι όμοια με την έννοια της δικαιοσύνης ως κυρωτικού μηχανισμού, είναι η έννοια της δικαιότητας, έτσι το ονομάζω εντός εισαγωγικών, της αντιμετώπισης της διαφθοράς. 


Η Δικαιοσύνη τα τελευταία χρόνια δέχεται πιέσεις από την κοινωνία και τον Τύπο, αλλά και από όλη την κοινωνία, για εντατικοποίηση του τιμωρητικού μηχανισμού της και ανάδειξη του κολαστικού ρόλου της ως μέσου καθάρσεως του δράματος της οικονομικής κρίσης.  


Αντίστοιχα αυξάνεται και ο φόβος και δικαίως και δικαιολογημένα, για την πιθανότητα υπερβολών στις διώξεις και σκληρότητα της δικαστικής κρίσης σε υποθέσεις διαφθοράς, αφού αυτή θεωρείται και όχι αδίκως, μια από τις αιτίες της οικονομικής κρίσης. 


Χωρίς να θέλω, άλλωστε δεν το δικαιούμαι, να λάβω θέση σε συγκεκριμένες αιτιάσεις, θα περιοριστώ να επαναλάβω θέσεις που έλαβα  δημοσίως  σε διάφορες ευκαιρίες, σε ανύποπτο χρόνο και θα αναφέρω τα σχετικά αποσπάσματα. 


Έτσι, για παράδειγμα, τον Δεκέμβριο του 2010, έλεγα στη Συνέλευση της Ένωσης Δικαστών και Εισαγγελέων, όταν ήταν ο κύριος Υπουργός Πρόεδρος της Ενώσεως αυτής. Έλεγα: το τιμωρητικό αίτημα της κοινωνίας θα το διαχειριστούμε με νηφαλιότητα και σύνεση, αντιστεκόμενοι σε τυχόν λαϊκίστικες ακρότητες. Εκπτώσεις, τόνιζα, στο αξιακό μας σύστημα και το νομικό μας πολιτισμό, το νομικό πολιτισμό της δημοκρατικής μας κοινωνίας, μας είναι αδιανόητες. 


Επίσης, τον Νοέμβριο του 2012, μιλώντας σε επιστημονική εκδήλωση για τους εξειδικευμένους ρόλους που αναθέτει ο νόμος σε δικαστικούς λειτουργούς, έλεγα ότι ο κίνδυνος είναι αυτοί να εγκλωβιστούν και να παρασυρθούν από την γοητεία του ρόλου τους, έτσι έλεγα, ιδίως όταν ο ρόλος αυτός προβάλλεται από τα ΜΜΕ και την τρέχουσα κοινωνική αντίληψη ως καθαρτήριος και μεσσιανικός, ως πανάκεια για τα μεγάλα κοινωνικά και οικονομικά προβλήματα που μαστίζουν τη κοινωνία μας την εποχή αυτή και να οδηγηθούν σε αδιέξοδες, υπερβολικές και εντέλει βλαβερές ανακριτικές και διωκτικές ενέργειες.


Ευχαριστώ για την προσοχή σας.
ΣΥΝΤΟΝΙΣΤΗΣ: Ευχαριστούμε πολύ, κύριε Τέντε. Η τελευταία σας επισήμανση νομίζω είναι ότι καίρια όσον αφορά τη διαχείριση του τιμωρητικού αισθήματος και πώς αυτό διαμορφώνεται και μπορεί να συνδεθεί και με τη μελέτη που ανέφερε ο κύριος Αθανασίου, όσον αφορά τα ποσοστά επισήμανσης της διαφθοράς και στην Τοπική Αυτοδιοίκηση, που είναι εξαιρετικά υψηλά. Υπάρχουν άλλες μελέτες που έχουν δείξει ότι ο τοπικός πληθυσμός έχει ελάχιστη αντίληψη για στοιχεία διαφθοράς στη δική του την περιοχή. Αντιθέτως τα ποσοστά αυτά πολλαπλασιάζονται και διογκώνονται για άλλες περιοχές, γιατί η αντίληψη που διαμορφώνει είναι αυτού ακριβώς του είδους.


Τον λόγο έχει η κυρία Αντιπρόεδρος του Ελεγκτικού Συνεδρίου, η κυρία Σωτηρία Ντούνη.

Σ. ΝΤΟΥΝΗ: Ευχαριστώ πολύ.


Κύριε Πρόεδρε της Κεντρικής Ένωσης Δήμων Ελλάδος, κυρίες και κύριοι.


Ζούμε σε εποχές καχυποψίας. Εκτός από τα οικονομικά ελλείμματα που καλείται η χώρα να αντιμετωπίσει, όλοι μας καλούμαστε να αντιμετωπίσουμε και ένα ακόμα, πολύ σοβαρότερο και κρισιμότερο. Το έλλειμμα νομιμοποίησης. Το έλλειμμα εμπιστοσύνης στους θεσμούς, στους ανθρώπους, στις πολιτικές. Το έλλειμμα πίστης, που φτάνει ακόμα και στις επικίνδυνες καταστάσεις αμφισβήτησης του ίδιου του πολιτεύματός μας.


Βλέπουμε σε δημοσκοπήσεις και στους δείκτες διαφθοράς, να επιτείνεται η αίσθηση όλων μας ότι ο κρατικός και αυτοδιοικητικός μηχανισμός, δεν κινείται στην κατεύθυνση που απαιτούν οι περιστάσεις και ως ευνομούμενοι πολίτες θα θέλαμε. Πολλές φορές μάλιστα, βιώνουμε και οι ίδιοι αυτό το διοικητικό έλλειμμα, στην άσκηση των καθηκόντων μας, στις συναλλαγές μας με το Δημόσιο. 


Ξεκίνησα, κυρίες και κύριοι, με δυσάρεστες διατυπώσεις τον χαιρετισμό μου, γιατί πράγματι, πολλά πράγματα δεν είναι ευχάριστα. Όμως, συγχρόνως και για να τονίσω την ανάγκη της αλλαγής και την πεποίθηση ότι η Τοπική Αυτοδιοίκηση μπορεί να παίξει πρωταρχικό ρόλο σε αυτή. 


Το Σύνταγμά μας, δίνει στους θεσμούς και στους μηχανισμούς της Τοπικής Αυτοδιοίκησης, τα εργαλεία ώστε να ανταποκριθούν με αποτελεσματικότητα στην αποστολή τους. Το τεκμήριο αρμοδιότητας για τις τοπικές υποθέσεις, η διοικητική και οικονομική αυτοτέλεια, η κανονιστική ελευθερία, προσδιορίζουν ένα ευρύ πλαίσιο δραστηριοποίησης αλλά και ευθύνης. Ταυτόχρονα όμως και το ίδιο το κράτος έχει ευθύνες απέναντι στην Τοπική Αυτοδιοίκηση. Οφείλει να τηρεί την αρχή της αναλογίας, μεταξύ των αρμοδιοτήτων που της παραχωρεί και των αντίστοιχων πόρων, όπως ορίζει ρητά ο ευρωπαϊκός χάρτης Τοπικής Αυτοδιοίκησης. Οφείλει να θέτει τα κρατικά Όργανα στην διάθεση των αυτοδιοικητικών Υπηρεσιών, όταν εκείνες το ζητήσουν, αλλά και οφείλει να ασκεί τον απαιτούμενο έλεγχο, που έχει τεράστια σημασία για την εύρυθμη λειτουργία της, κυρίως ως επιβεβαίωση και ενίσχυση της προσπάθειας για ποιοτική και αποτελεσματική διοίκηση και διαφάνεια κατά την άσκησή της.


Ρόλο αρωγού στην προσπάθεια αυτή, έρχεται να επιτελέσει το Ανώτατο Δημοσιονομικό Δικαστήριο της χώρας. Οι αρμοδιότητες του Ελεγκτικού Συνεδρίου σε σχέση με τον έλεγχο της δημοσιονομικής διαχείρισης των Οργανισμών Τοπικής Αυτοδιοίκησης, που διακρίνεται σε προληπτικό και κατασταλτικό, έχουν αυξηθεί δραματικά την τελευταία δεκαετία. 

Το έτος 2005, θεσπίστηκε ο προληπτικός έλεγχος των δαπανών των Δήμων της χώρας. Ήδη, παρά τις παιδικές του ασθένειες, όχι μόνο έγινε αποδεκτός από τους ελεγχόμενους αιρετούς άρχοντες και δημοτικούς υπαλλήλους, αλλά αποδείχθηκε και τόσο αποτελεσματικός, που επεκτάθηκε και στις δαπάνες των Δημοτικών Επιχειρήσεων. Επιπλέον, καθιερώθηκε ο προσυμβατικός έλεγχος νομιμότητας, των μεγάλης οικονομικής αξίας συμβάσεων, ο οποίος σήμερα αφορά όλες τις συμβάσεις των οποίων η προϋπολογιζόμενη δαπάνη ξεπερνά τα 200.000 €.

Ο προληπτικός έλεγχος ασκείται πριν από την διενέργεια της δαπάνης και έχει ως σκοπό την αποτροπή της εκταμίευσής της και την προστασία των φορέων από την κακοδιαχείριση, την κατασπατάληση του δημοσίου χρήματος και την διαφθορά. Παράλληλα, πρόσφατα, καθιερώθηκε και ο προληπτικός έλεγχος της είσπραξης των βεβαιωμένων απαιτήσεων. Ο έλεγχος όμως αυτός, βρίσκεται στα σπάργανα, δεδομένου ότι ζητήθηκαν στοιχεία από τους αρμόδιους Επιτρόπους για την διενέργειά του, αλλά είτε δεν έχουν υποβληθεί ακόμα ή όσα υποβλήθηκαν, είναι ελλιπή.

Πέραν όμως του προληπτικού ελέγχου, εξακολουθεί να διενεργείται ο κατασταλτικός έλεγχος επί των απολογισμών των Οργανισμών Τοπικής Αυτοδιοίκησης και των δημοτικών τους Νομικών Προσώπων. Ο έλεγχος αυτός μπορεί να διενεργείται και κατά προτεραιότητα σε συγκεκριμένη δαπάνη όταν ζητηθεί αρμόδια. Ο ασκούμενος από το Ελεγκτικό Συνέδριο κατασταλτικός έλεγχος, ο οποίος περιοριζόταν σε έλεγχο νομιμότητας και κανονικότητας των περιεχόμενων στους λογαριασμούς δαπανών, έχει πλέον επεκταθεί διττώς. 

Πρώτον, περιλαμβάνει και τον έλεγχο της χρηστής δημοσιονομικής διαχείρισης. Δηλαδή, ερευνάται πλέον η αποτελεσματικότητα, οικονομικότητα και αποδοτικότητα των διατιθέμενων πόρων, ώστε να ενισχύεται η αποτελεσματικότητα της διοικητικής μηχανής και η διαφάνεια κατά την λειτουργία της. Ήδη έχουν συσταθεί ομάδες ελεγκτών από υπαλλήλους του Ελεγκτικού Συνεδρίου, οι οποίοι διενεργούν σύμφωνα με τα διεθνή ελεγκτικά πρότυπα, πιλοτικούς ελέγχους υπό την καθοδήγηση συναδέλφων τους από τα ιδρύματα των κρατών – μελών της Ευρωπαϊκής Ένωσης, προκειμένου να αποκτήσουν τεχνογνωσία και ο έλεγχος αυτός να επεκταθεί πλέον σε όλους τους Δήμους.

Δεύτερον, ο κατασταλτικός έλεγχος αφορά πλέον και τον έλεγχο των εσόδων, η είσπραξη των οποίων δεν ελεγχόταν ως τώρα. Ενόψει όμως της αύξησης των αρμοδιοτήτων της Τοπικής Αυτοδιοίκησης και της προικοδότησης αυτής με αντίστοιχα έσοδα, επιβάλλεται πλέον και ο έλεγχος των εσόδων της.

Τέλος, πρέπει να γίνει ιδιαίτερη μνεία και στις δικαιοδοτικές αρμοδιότητες του Ελεγκτικού Συνεδρίου, σχετικά με την επίλυση διαφορών που γεννώνται από τον καταλογισμό ελλειμμάτων, σε βάρος των αιρετών αρχόντων αλλά και των δημοτικών υπαλλήλων, που ασχολούνται με την οικονομική διαχείριση των φορέων Τοπικής Αυτοδιοίκησης. Ο νομοθέτης, υιοθετώντας τη νομολογία του δικαστηρίου, καθιέρωσε τη δυνατότητα μείωσης ή και άρσης των καταλογισμών των υπολόγων, μετά από στάθμιση των επικαλούμενων από αυτούς πραγματικών περιστατικών, που στοιχειοθετούν την αντικειμενική η υποκειμενική υπόστασή του. 

Σε κάθε περίπτωση, το Ελεγκτικό Συνέδριο ενεργεί παιδαγωγικά και συνεργατικά με τους φορείς Τοπικής Αυτοδιοίκησης, προτρέποντάς τους να τηρούν τη νομιμότητα κατά τη λειτουργία τους και ταυτόχρονα, μεριμνώντας για την προστασία τους, τόσο έναντι τρίτων, όσο και έναντι των παρεμβάσεων της Κεντρικής Διοίκησης. Αναφέρεται όλως συνοπτικά και επιγραμματικά, η πρόσφατη νομολογία του 6ου Τμήματος, σχετικά με τη μη εφαρμογή, ως παραβιάζουσας το Σύνταγμα, της διάταξης που επέβαλε την προηγούμενη έγκριση από τον αρμόδιο Υπουργό, οιασδήποτε δαπάνης που υπερέβαινε τα 50.000 € και αφορούσε περισσότερα του ενός οικονομικά έτη. 

Ενόψει δε των αμφιβολιών και δυσκολιών που δημιουργήθηκαν, το ζήτημα εκκρεμεί ήδη στην διοικητική ολομέλεια του δικαστηρίου και αναμένεται εντός ολίγου η έκδοση της αποφάσεως. Ίσως και εντός της επόμενης εβδομάδος.

Κυρίες και κύριοι, η ανάγκη να αντιμετωπιστούν οι προκλήσεις τώρα, είναι μεγάλη και δεν επιδέχεται αναβολές. Σε αυτό, κατά την άποψή μου, θα συμβάλλουν ιδιαίτερα:

Πρώτον, η θέσπιση και η εφαρμογή ενιαίων κανόνων δικαίου από τους Οργανισμούς Τοπικής Αυτοδιοίκησης, τα Δημοτικά τους Νομικά Πρόσωπα και τις Κοινωφελείς Επιχειρήσεις. Εδώ θα ανέφερα ως παράδειγμα, την ενοποίηση των διατάξεων που αφορούν τις συμβάσεις, όπου άλλες διατάξεις εφαρμόζουν οι Δήμοι, άλλες εφαρμόζουν τα Νομικά τους Πρόσωπα και άλλες εφαρμόζουν οι Κοινωφελείς Επιχειρήσεις. 

Δεύτερον, η τυποποίηση των διοικητικών διαδικασιών και ειδικότερα των λογαριασμών της οικονομικής διαχείρισης των φορέων Τοπικής Αυτοδιοίκησης. Θα συνιστούσα και εδώ, σε συνεργασία με το Υπουργείο και με άλλους φορείς, την σύνταξη εγχειριδίων, ώστε να μην αντιμετωπίζεται το φαινόμενο ο κάθε Δήμος να ακολουθεί τη δική του πρακτική προκειμένου να διενεργηθεί κάποια δαπάνη ή και την απεικόνιση των λογαριασμών του. Αντιμετωπίστηκε το φαινόμενο ότι κάθε Δήμος ακολουθεί το δικό του λογιστικό σύστημα, στα πλαίσια του διπλογραφικού συστήματος βέβαια, αλλά με διαφορετικούς κωδικούς, με αποτέλεσμα να μην υπάρχει καμία ενοποίηση και καμία σύγκριση μεταξύ τους. 

ΟΜΙΛΗΤΕΣ: (εκτός μικροφώνου)

Σ. ΝΤΟΥΝΗ: Είναι ενιαίο, αλλά παρ’ όλα αυτά…

ΟΜΙΛΗΤΗΣ: (εκτός μικροφώνου)

Σ. ΝΤΟΥΝΗ: Αναφέρομαι στο παρελθόν, αλλά και πρόσφατα διαπιστώθηκε κατά τον έλεγχο των εσόδων, ότι δεν μπορούμε να ταυτοποιήσουμε τους λογαριασμούς. Θα το πούμε στην συνέχεια αυτό.


Τρίτον, η δημιουργία δομών ώστε να επιτυγχάνεται η συνέχεια της Δημόσιας Διοίκησης και να εξασφαλίζεται η άριστη επικοινωνία τόσο με τους λοιπούς φορείς που συναλλάσσονται, όσο και με τους εκάστοτε πολίτες και δημότες. 


Η Τοπική Αυτοδιοίκηση έρχεται από τα βάθη των παραδόσεων του λαού μας και αποτελεί πυρηνικό στοιχείο της ταυτότητάς του. Οι φορείς της, μπορούν να γίνουν νησίδες και εστίες αποτελεσματικότητας, διαφάνειας και δικαιοσύνης, που με τις καλές πρακτικές τους θα συμπαρασύρουν ολόκληρο το πολιτικό σύστημα, σε ένα νέο μοντέλο διακυβέρνησης, σε μια νέα εποχή. 


Σας ευχαριστώ πολύ.

ΣΥΝΤΟΝΙΣΤΗΣ: Ευχαριστούμε θερμά.


Δυο – τρεις επισημάνσεις από την τοποθέτησή σας. Για εμάς είναι πάρα πολύ σημαντική η αρχή της αναλογικότητας όσον αφορά και τις ευθύνες και τις υποχρεώσεις του κράτους απέναντι στις Τοπικές Αρχές, γιατί πολλές από τις οιονεί παραβατικές συμπεριφορές ή λειτουργίες μας, οφείλονται σε μη υλοποίηση νομοθετημένων υποχρεώσεων της Πολιτείας ή της Κεντρικής Διοίκησης προς τις Τοπικές Αρχές. 


Το δεύτερο είναι, όπως και εσείς τονίσατε, ότι η σημαντική αύξηση των προληπτικών ελέγχων όσον αφορά τη νομιμοποίηση των δικών μας δαπανών, έχει δείξει εκ του αποτελέσματος, ότι δεν υπάρχει αυτή η πολυθρυλούμενη παραβατικότητα στο χώρο, αλλά αντίθετα, υπάρχει μια πολύ μεγάλη προσαρμογή στη νομιμότητα. 


Στο θέμα των Οδηγών, που τονίσατε και είναι πάρα πολύ σημαντικό, κυρία Ντούνη, πιστέψτε με ότι το έχουμε επιχειρήσει να το κάνουμε, αλλά ώσπου να εκδοθούν από το τυπογραφείο οι Οδηγοί, έχουν ψηφιστεί άλλοι τέσσερις νόμοι που το έχουν αλλάξει και αυτό είναι το πρόβλημα δηλαδή που υπάρχει στην Ελλάδα, η απίθανη βιομηχανική παραγωγή νομοθετημάτων, που, προσέξτε, δεν προέρχονται και από τα αρμόδια Υπουργεία που γνωρίζουν το πρόβλημα. Αυτό είναι το σημαντικότερο στην διοίκηση. Η Βουλή νομοθετεί, χωρίς να ξέρει τις συνέπειες του νομοθετήματος και κυρίως, χωρίς να γνωρίζει τα δεδομένα της νομοθεσίας και ακόμα χειρότερα, επειδή δεν γνωρίζει, χωρίς να ρωτάει και αυτούς που γνωρίζουν τα δεδομένα των δικών της πρωτοβουλιών. Και εκεί αρχίζει ένας φαύλος κύκλος, με αποτέλεσμα εμείς να την πληρώνουμε με σωρεία παραπομπών στα δικαστήρια. 


Στο κομμάτι των κωδικών, δεν υπάρχει θέμα ενοποίησης. Το μόνο θέμα όμως που υπάρχει, είναι η αδυναμία του υπαλληλικού προσωπικού να εναρμονίσει τους κωδικούς αυτούς, που πραγματικά αλλάζουν και προσαρμόζονται εκάστοτε, ιδίως σε περιοχές και Δήμους που δεν υπάρχει κανείς και προσέξτε τώρα…

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Με βάση το νόμο. 

Ελάτε όμως να δείτε τώρα το παράδοξο. Οι Δήμοι που αδυνατούν να κάνουν αυτές τις  λειτουργίες,  γιατί δεν έχουν το αντίστοιχο προσωπικό, αλλά όμως, μέσα στις Οικονομικές τους Υπηρεσίες κατά τον Οργανισμό, διαθέτουν υπαλλήλους, που δεν είναι όμως λογιστές, δεν ξέρουν τι σημαίνει κωδικός προϋπολογισμού, υποχρεούνται αυτοί να συντάξουν αυτές τις μεταβολές και το Ελεγκτικό Συνέδριο δεν νομιμοποιεί τις δαπάνες που ο Δήμος  αναθέτει σε ένα εξειδικευμένο λογιστικό γραφείο για να κάνει αυτές τις μεταβολές. Καταλάβατε; Εμείς δηλαδή είμαστε μεταξύ Σκύλλας και Χάρυβδης, μεταξύ σφύρας και άκμονος και πάντα είμαστε εμείς που πληρώνουμε τη νύφη αυτής όλης της ιστορίας. Αυτό θέλουμε να αναδείξουμε σήμερα. 

Έχουν υποβληθεί μερικές ερωτήσεις. Αν έχετε την καλοσύνη, κύριοι, να τις σημειώσετε. Θα προσπαθήσω, γιατί είναι λίγο κακογραμμένες.

Κύριε Τέντε, περισσότερο μια θέση είναι, αλλά προκύπτει και ένα ερώτημα. Ότι, αυτό που λέγαμε, η αδιάλειπτη παραγωγή νόμων, που δημιουργεί μια αδυναμία αφομοίωσης στο υπαλληλικό προσωπικό,  κατά πόσο οδηγεί σε υποκειμενική ευθύνη εφαρμογής της νομοθεσίας των υπόχρεων. Και δίνω ένα παράδειγμα τώρα εδώ. Προσφάτως ο εισαγγελέας, ο κύριος Πεπόνης – συγνώμη για τον τίτλο αν δεν τον λέω σωστά – έχει διατάξει, από ότι πληροφορηθήκαμε, μία σε βάθος έρευνα δεκαετίας, για όλους που διετέλεσαν σε αποφαινόμενα Όργανα ή σε Επιτροπές παραλαβής όσον αφορά το πόθεν έσχες. Αυτό αφορά αρκετές δεκάδες χιλιάδες ανθρώπους. Από αυτούς, πιστέψτε με, πάρα πολλοί, κατά τη δική μου εκτίμηση ένα ποσοστό πάνω από το 30% – 40%, δεν έχει υποβάλλει δηλώσεις πόθεν έσχες ως όφειλε εκ του νόμου. Το πιθανότερο είναι γιατί δεν το γνώριζε ή γιατί ενδεχομένως δεν ενημερώθηκε για αυτό.

Υπάρχει όμως ένα προηγούμενο εδώ. Δικαστικοί λειτουργοί το 2005, μερικές εκατοντάδες και αυτοί, δεν είχαν υποβάλλει δήλωση πόθεν έσχες. Κατά την άποψή μου, σωστά δεν έχουν υποβάλλει, γιατί αυτό το σύστημα του πόθεν έσχες, είναι μια καταχρηστική υποχρέωση που επιβάλλει ο νομοθέτης στα φυσικά πρόσωπα που ασκούν δημόσια εξουσία, γιατί την ίδια ακριβώς δήλωση την κάνουν στην Εφορία. Την ίδια ακριβώς δήλωση. Και αν την ίδια ακριβώς δήλωση δεν την επαναλάβουν προσθέτοντας τα περιουσιακά τους στοιχεία μέχρι τον Ιούνιο του οικονομικού έτους στο οποίο υποχρεούνται να υποβάλλουν τη δήλωση, πηγαίνουν κατηγορούμενοι και έχουν τις συνέπειες. 

Οι δικαστικοί λειτουργοί, σωστά απαλλάχθηκαν χωρίς καν να παραπεμφθούν σε δικαστική εμπλοκή, γιατί έτσι είναι. Σε εμάς όμως, χιλιάδες εν ενεργεία ή άνθρωποι οι οποίοι έχουν αποχωρήσει από την Αυτοδιοίκηση, κινδυνεύουν με βαριές ποινές εξαιτίας και μόνο αυτού του γεγονότος. Θέλουμε έναν σχολιασμό.

Ι. ΤΕΝΤΕΣ: Να απαντήσω;

ΣΥΝΤΟΝΙΣΤΗΣ: Βεβαίως. Ερώτημα είναι, για σχολιασμό.

Ι. ΤΕΝΤΕΣ: Η συχνή εναλλαγή νόμων, δεν δυσκολεύει μόνο τον κόσμο και τους υπαλλήλους. Ακόμα και εμάς. Αυτό έλεγα προηγουμένως στον κύριο Αθανασίου. Ακόμα και οι δικαστικοί λειτουργοί, με κόπο. Μπορούν και παρακολουθούν, αλλά με κόπο, τις συχνές νομοθετικές αλλαγές.


Αυτό βέβαια ανάγεται στην υπαιτιότητα. Δεν μπορεί να θεμελιώσει δόλο ενός υπαλλήλου ο οποίος από άγνοια, εν πάση περιπτώσει, δεν έκανε και επειδή υπέστη σύγχυση από τη συχνή εναλλαγή των νόμων, δεν υπέβαλε τη δήλωση. 


Βέβαια, η μη υποβολή δηλώσεως πόθεν έσχες, τιμωρείται και για από αμέλεια και ενδεχομένως να υπάρχει εδώ αμέλεια, ναι. Πάντως τα δικαστήρια μέχρι τώρα, τις περιπτώσεις αμελείας όταν δεν υπάρχει θέμα, είναι πάρα πολύ επιεική και υπάρχουν μαζικές, θα έλεγα, απαλλαγές, όταν πρόκειται για αμέλεια και δεν υπάρχει κάποιο ουσιαστικό πρόβλημα στο πόθεν έσχες.

Χ. ΑΘΑΝΑΣΙΟΥ: Να συμπληρώσω κάτι σε αυτό;

ΣΥΝΤΟΝΙΣΤΗΣ: Βεβαίως, αλλά είναι αρκετές ερωτήσεις και…

Χ. ΑΘΑΝΑΣΙΟΥ: Μπορεί να βοηθηθεί σε αυτό.


Ειδικά σε περιπτώσεις – σε συνέχεια αυτού που είπε ο κύριος εισαγγελέας – όταν αμέσως μετά, στο επόμενο  ή σε  διορθωτικό, συμπληρωματικό, καλύπτεται. Καλύπτεται και εκπρόθεσμο. Οπότε σε αυτή την περίπτωση, δεν υπάρχει.


Τώρα, όσον αφορά και για τους δικαστές που είπατε, έχω παραδείγματα πολλών και δικαστικών λειτουργών, που τιμωρήθηκαν. Παραπέμφθηκαν και τιμωρήθηκαν και ποινικά, με αποφάσεις. Όμως ήταν ανακριβή. Για ανακρίβεια πόθεν έσχες και αυτό είναι διαφορετικό.


Για τα εκπρόθεσμα, δεν νομίζω ότι έχουμε τιμωρίες.

ΣΥΝΤΟΝΙΣΤΗΣ: Κύριε Υπουργέ, εγώ δεν σας είπα για ψευδή ή οτιδήποτε άλλο. Σας είπα την περίπτωση που δεν υποβλήθηκαν καν δηλώσεις πόθεν έσχες. Από 326 δικαστές το 2005 και η υπόθεση έκλεισε με την τότε δήλωση που έκανε ο Πρόεδρος του Αρείου Πάγου, ο κύριος Κεδίκογλου.


Σε εμάς όμως, επικρέμεται η απειλή για περισσότερους από 10.000 αιρετούς και υπαλλήλους, όσον αφορά την υποχρέωση υποβολής πόθεν έσχες. Σας λέω, δεν έχουν υποβάλλει οι άνθρωποι γιατί δεν το ξέρουν. 


Δεν θέλουμε να πιάσουμε την περιπτωσιολογία τώρα. Σταχυολογούμε ορισμένα ζητήματα, για να δούμε πώς μπορούν να ρυθμιστούν, αυτό είναι το θέμα. Και κρατήσαμε και αυτό που είπατε, όσον αφορά το αίμα ή την – πώς το είπε ο κύριος Τέντες – για το θέμα της υπερβολής όσον αφορά την τιμωρία που ζητάει το ακροατήριο. Οποιοδήποτε ακροατήριο. Εκεί θέλει μια προσοχή. 


Τώρα, υπάρχει μια επισήμανση, που και αυτό είναι σημείο των καιρών, ότι πάρα πολλοί αιρετοί παραπέμπονται χωρίς καν να υπάρχει προανακριτική διαδικασία. Πηγαίνουν κατευθείαν στο ακροατήριο. Χωρίς καν προανακριτική διαδικασία. Που στην προανακριτική διαδικασία των πλημμελημάτων, θα φαινόταν από την αρχή ότι δεν υπάρχει κανένας λόγος παραπομπής. Αυτό δεν το έχω  υποβάλλει εγώ το ερώτημα, αλλά μιας και υποβλήθηκε από την κυρία Ουσουλτζόγλου, θα σας πω την περίπτωσή μου. 


Παραπέμπομαι για τη μη λήψη μέτρων σε χωματερή, δεν υπήρχε δηλαδή περίφραξη και δεξαμενή νερού, ενώ εκτελούνταν μέσα έργο αποκατάστασης από το Ταμείο Συνοχής. Εάν μου είχε δοθεί η δυνατότητα να πω στον δικαστή: μα, εκτελούσα έργο να την υποκαταστήσω την χωματερή, δεν θα παραπεμπόμουν. Παραπέμπομαι όμως. Αυτό είναι χάσιμο χρόνου για εμένα, ψυχική οδύνη και τα λοιπά. 

Ι. ΤΕΝΤΕΣ: Πάντως, όπως σημειώσαμε προηγουμένως, η γνωμοδότηση του κυρίου Νίκου Παντελή, είτε απαντά είτε το πνεύμα της, νομίζω ότι θα επιλύσει πολλά.

ΣΥΝΤΟΝΙΣΤΗΣ: Είναι αλήθεια ότι είναι στην σωστή κατεύθυνση. 


Επόμενο ερώτημα, το οποίο αφορά τον κύριο Αθανασίου, εντάξει, έχει και στοιχεία πολιτικής μέσα ή δικαστικής ηθικής, όπως λέει ο υποβάλλων. Κατά πόσο υπάρχει κανόνας δικαίου στην πρόσφατα ψηφισθείσα ρύθμιση, η οποία λέει ότι η εφαρμογή του κριτηρίου του πραγματικού πληθυσμού όσον αφορά την κατανομή των πόρων στην Αυτοδιοίκηση, θα εφαρμοστεί από το επόμενο οικονομικό έτος και όσον αφορά τα (…) από την επόμενη περίοδο και όχι από τον μήνα σήμερα. Από τώρα μάλλον που δημοσιεύτηκε από την Στατιστική Υπηρεσία.

Χ. ΑΘΑΝΑΣΙΟΥ: Αυτό είναι μια καλή ερώτηση και σωστή και έχει και βάση, αλλά απαντήσαμε και στη Βουλή πάνω στο θέμα αυτό, είπα το εξής, ότι επειδή έχουν ψηφιστεί οι προϋπολογισμοί τώρα, για να μην επέλθει μία αναστάτωση στους προϋπολογισμούς, είπαμε λίγο είναι το χρονικό διάστημα, ένα 6μηνο έχει μείνει και από το νέο έτος, με το νέο προϋπολογισμό, να τακτοποιηθεί το ζήτημα αυτό.


Αντιλαμβάνεστε λοιπόν, ότι ενώ στην ουσία έχει βάση αυτό, φαντάζεστε τι ανατροπές θα υπάρχουν στους προϋπολογισμούς. Αυτός είναι ο λόγος και όχι άλλος. Εξάλλου, τώρα υπάρχει και μια Οδηγία νομίζω, θα έρθει και στην Ελλάδα, ότι θα μας ενδιαφέρει πια ο πραγματικός πληθυσμός. Γιατί ξέρουμε πάρα πολλοί πως μετακινούνται από την Αθήνα για να πάνε στα χωριά τους ή σε κάποιους οικισμούς, για να δημιουργηθεί περισσότερο…

ΣΥΝΤΟΝΙΣΤΗΣ: Ο μόνιμος.

Χ. ΑΘΑΝΑΣΙΟΥ: Ο μόνιμος, ναι. 

ΟΜΙΛΗΤΗΣ: Επειδή δεν είναι όλη η ερώτηση. Νομίζω ένα κομμάτι της ερώτησης έχει παραληφθεί. Το κομμάτι της τοποθέτησής σας στη Βουλή, όπου ισχυριστήκατε ότι για αυτό έχετε και την συναίνεση της ΚΕΔΕ. Επειδή δεν υπάρχει συναίνεση της ΚΕΔΕ, για αυτό ακριβώς θα ήθελα να διορθωθούν τα πράγματα δημόσια, εδώ μπροστά στους Δημάρχους, γιατί δεν υπάρχει.

Χ. ΑΘΑΝΑΣΙΟΥ: Συναίνεση είπα ή ανοχή; Δεν θυμάμαι. 

ΟΜΙΛΗΤΗΣ: Όχι, συναίνεση είπατε. 

Χ. ΑΘΑΝΑΣΙΟΥ: Εντάξει, θα το διορθώσει ο κύριος Ασκούνης μετά και αν έκανα λάθος, ζητώ συγνώμη.

ΣΥΝΤΟΝΙΣΤΗΣ: Λοιπόν, υπάρχουν και άλλα ερωτήματα. Ορισμένα δεν βγαίνουν από την γραφή. 


Ένα είναι προς τον κύριο Αθανασίου, το έχει υποβάλλει ο κύριος Βουνάτσος. Δεν ξέρω κατά πόσον αφορά την σημερινή μας συζήτηση, αλλά είναι τι πρωτοβουλίες θα πάρετε, κύριε Υπουργέ, για την επίλυση του προβλήματος της διοικητικής δυσκολίας που υπάρχει σε ορισμένα νησιά, που υποτίθεται ότι είναι διογκωμένα σε σχέση με τον Καλλικράτη. Δηλαδή αν θα υπάρξει διάσπαση των σημερινών Δήμων σε αυτές τις περιοχές. Νομίζω ότι δεν είναι…

Χ. ΑΘΑΝΑΣΙΟΥ: Εντάξει, δεν είναι του παρόντος. Ως γενική αρχή πάντως, έχει μπει και στα προγράμματα τα προεκλογικά σχεδόν όλων των κομμάτων, από ότι γνωρίζω, που λένε ότι όπου ο Καλλικράτης, το Χωροταξικό δηλαδή, δημιούργησε προβλήματα, πρέπει να επανεξεταστεί. Αυτό δεν σημαίνει μία γενικευμένη αναθεώρηση του χάρτη, αλλά όπου υπήρξαν προβλήματα, υπάρχουν σε μερικά νησιά προβλήματα, τώρα ο κύριος Βουνάτσος το λέει, έχει δίκιο διότι ένας Νομός με 13 Δήμους έγινε ένας Δήμος. Έχει και την ατυχία η πόλη να είναι στο νοτιοανατολικό άκρο του νησιού, που για να πας στο άλλο άκρο θέλεις περίπου μια ώρα και είκοσι λεπτά, αντιλαμβάνεστε τις δυσκολίες.


Είναι ένα θέμα που θα εξεταστεί, αλλά πριν εξεταστεί, θα ληφθούν υπόψη στα μέρη αυτά, οπωσδήποτε οι απόψεις των τοπικών παραγόντων, των Δημάρχων, των Περιφερειαρχών και όλων των τοπικών παραγόντων, για να γίνει μια σωστή δουλειά.

ΣΥΝΤΟΝΙΣΤΗΣ: Ένα ερώτημα προς τον κύριο Μενουδάκο, είναι πώς μπορεί να υλοποιηθεί ένα έργο και μάλιστα όταν τρέχουν ανατρεπτικές προθεσμίες από συγχρηματοδοτούμενες πηγές οικονομικές, εννοώ δηλαδή ΕΣΠΑ και ούτω κάθε εξής, όταν ξεκινάει η διαδικασία των δικαστικών προσφυγών και φτάνουν μέχρι και σε προσωρινές αποφάσεις του Συμβουλίου της Επικρατείας. 

Κ. ΜΕΝΟΥΔΑΚΟΣ: Κοιτάξτε, εδώ είναι ένα θέμα, πράγματι, υπάρχει μια γενική καθυστέρηση στην απονομή της δικαιοσύνης στο Συμβούλιο της Επικρατείας. Εκείνο που μπορεί να γίνει, είναι ευθύνη και του δικαστηρίου, αλλά είναι ευθύνη και των διαδίκων. Θα σας πω με ποια έννοια. Να πει κανείς ότι γενικά θα επιταχυνθεί τόσο η απονομή δικαιοσύνης στο Συμβούλιο Επικρατείας, ώστε όλες οι υποθέσεις σε έναν εύλογο χρόνο να διεκπεραιώνονται, είναι αντικείμενο εκτός πραγματικότητας. 


Εκείνο που μπορεί να γίνει και γίνεται σε ορισμένες περιπτώσεις, είναι όταν υπάρχει ειδικός λόγος, είτε διότι εξαντλούνται οι προθεσμίες του ΕΣΠΑ, είτε υπάρχει άλλος ειδικός λόγος, αυτές οι υποθέσεις να δικάζονται κατά προτίμηση. Αυτό είναι δυνατό να γίνει, αλλά πρέπει να επισημαίνεται και από τους διαδίκους. Στην συγκεκριμένη περίπτωση από τους Δήμους, αν ο Δήμος είναι ενδιαφερόμενος ή από το Υπουργείο. 


Για αυτό το θέμα, το λέω δηλαδή και έτσι, για να συνεννοηθούμε καλύτερα, το έχω συζητήσει με ορισμένους Υπουργούς και όταν είναι θέματα αρμοδιότητας αυτών των Υπουργών ή και με ένα τηλεφώνημα ακόμα ή και με ένα έγγραφο, επισημαίνουν την ανάγκη και τις προθεσμίες τις ανατρεπτικές και μέχρι στιγμής το έχουμε καταφέρει. Οι συγκεκριμένες υποθέσεις να επισπεύδονται, είναι δυνατόν. Έχει δίκιο ο ερωτών, καμιά φορά έχει δοθεί αναστολή και δεν μπορεί να προχωρήσει το έργο, ενώ εξαντλούνται οι προθεσμίες του ΕΣΠΑ. 

ΟΜΙΛΗΤΗΣ: Πολλές φορές. Πάρα πολλές φορές.

Κ. ΜΕΝΟΥΔΑΚΟΣ: Πολλές φορές, ναι. Όμως ακόμα και στις περιπτώσεις που δεν έχει δοθεί αναστολή, υπάρχει ανάγκη αυτές οι διαδικασίες να ολοκληρώνονται, διότι και αν δεν έχει δοθεί αναστολή, δεν είναι βέβαιο να απορριφθεί η αίτηση ακυρώσεως. Και σε αυτή την περίπτωση είναι χειρότερα εκ των υστέρων να έχουμε ακυρώσεις, ενώ θα είναι σχεδόν τελειωμένο το έργο. 


Άρα, το συμπέρασμα είναι ότι σε αυτές τις περιπτώσεις, πρέπει να επισημαίνεται ή στο αρμόδιο Τμήμα ή στον Πρόεδρο του δικαστηρίου, ότι υπάρχει λόγος μέσα σε ορισμένες προθεσμίες να διεκπεραιώνονται αυτές οι υποθέσεις.

ΣΥΝΤΟΝΙΣΤΗΣ: Προς την κυρία Ντούνη, υπάρχουν ορισμένα ερωτήματα που έχουν σχέση με την αντιφατικότητα των αποφάσεων που βγάζει το Ελεγκτικό Συνέδριο σε διάφορες περιοχές για το ίδιο θέμα, τι από όλα επικρατεί και πώς ρυθμίζεται η συνέπεια που προκύπτει στον φορέα εξαιτίας της εμπλοκής ή της απεμπλοκής αυτής της πράξης. Μιλάμε πάντα για τον προληπτικό έλεγχο.


Το δεύτερο ερώτημα είναι κατά πόσο πράξεις οι οποίες έχουν νομιμοποιηθεί από την Διοίκηση και από το Ελεγκτικό Συνέδριο κατά την διάρκεια του προληπτικού ελέγχου, μπορούν να επανέλθουν ως θέματα ερειδόμενα για επανέλεγχο κατασταλτικό ή αν δεν μπορούν, πώς θεραπεύεται μια παραπομπή στην ποινική και στην αστική διαδικασία, η οποία όμως έχει νομιμοποιηθεί ως πράξη από το Ελεγκτικό Συνέδριο.

Σ. ΝΤΟΥΝΗ: Να απαντήσω πρώτα στο πρώτο θέμα, σχετικά με την ύπαρξη αντιφατικών αποφάσεων κατά την διάρκεια του προληπτικού ελέγχου των δαπανών. Νομίζω αυτό είναι το ερώτημα.


Είναι αλήθεια ότι ο προληπτικός έλεγχος, πέρα από τα πλεονεκτήματα τα οποία έχει, έχει και ένα πολύ σημαντικό μειονέκτημα και είναι ο αποσπασματικός χαρακτήρας του. Αυτό, εάν θέλουμε να έχουμε προληπτικό έλεγχο, θα το αποδεχτούμε. Δεν μπορούμε να κάνουμε κάτι διαφορετικό. Αλλιώς θα πούμε ότι δεν θέλουμε προληπτικό έλεγχο.


Τώρα, προσπαθεί το δικαστήριο να αμβλύνει, αν θέλετε, αυτό το μειονέκτημα. Και πώς το επιτυγχάνει; Με τις διάφορες μορφές ελέγχου που έχει, σε περισσότερα επίπεδα. Δηλαδή σε πρώτο στάδιο είναι ο Επίτροπος, σε δεύτερο στάδιο είναι το Κλιμάκιο, το Τμήμα και η Ολομέλεια, εφόσον εξακολουθούν να υπάρχουν αντιφατικές αποφάσεις ή εν πάση περιπτώσει, εάν ένα θέμα απασχολεί περισσότερους Επιτρόπους. 


Παράλληλα, πρέπει να πω ότι έχει δημιουργηθεί στο Ελεγκτικό Συνέδριο μία ομάδα η οποία ασχολείται με θέματα προληπτικού ελέγχου των δαπανών. Η ομάδα υποστήριξης, η οποία προεδρεύεται από μία Αντιπρόεδρο του Ελεγκτικού Συνεδρίου και μέλη δικαστές και τις Γενικές Συντονίστριες. Αυτή έχει ως καθήκον να δίνει απαντήσεις σε ερωτήματα που τίθενται από Επιτρόπους, προκειμένου να ενοποιεί και σε αυτό το στάδιο, κατά κάποιο τρόπο, το τι γίνεται. 


Τώρα, πώς θα αντιμετωπιστούν οι συγκεκριμένες περιστάσεις. Επιπλέον, πρέπει να πούμε ότι υπάρχει μία ηλεκτρονική διασύνδεση όλων των Υπηρεσιών μας, με αποτέλεσμα οι διάφοροι Επίτροποι να μπορούν να λαμβάνουν γνώση των πράξεων επιστροφής που έχουν γίνει προς τους Δήμους, έτσι ώστε και να ξέρουν πώς έχει αντιμετωπιστεί σε άλλες Περιφέρειες η ίδια υπόθεση. Από εκεί και πέρα βέβαια, το δικαστήριο προσπαθεί σαν φορέας και σαν Οργανισμός να μην υπάρχουν αντιφατικές αποφάσεις, βεβαίως στο μέτρο του δυνατού, δεν είναι δυνατόν να αποφύγουμε και όλες τις διαφορετικές αντιμετωπίσεις των θεμάτων.


Αυτά ως προς το πρώτο θέμα.


Ως προς το δεύτερο, θα πρέπει να πούμε ότι υπάρχει νομολογία του Ελεγκτικού Συνεδρίου, πολύ παλιά νομολογία, η οποία λέει ότι άπαξ και ένα χρηματικό ένταλμα θεωρηθεί, δεν μπορεί κανείς πλέον να επανέλθει και να κρίνει τη νομιμότητα της δαπάνης. 


Από εκεί και πέρα όμως, επειδή στην συνέχεια κάποια δικαιολογητικά που συνοδεύουν την συγκεκριμένη δαπάνη, μπορεί να κριθούν πλαστά από ένα ποινικό δικαστήριο ή μπορεί να κριθούν εικονικά, τότε στις περιπτώσεις αυτές, μπορεί να επανέλθει το ίδιο το δικαστήριο και να κρίνει εκ νέου τη νομιμότητα της δαπάνης, αλλά μόνο σε πολύ συγκεκριμένες περιπτώσεις και εφόσον υπάρχουν νεότερα στοιχεία και αυτό είναι για λόγους οικονομίας. Όπως καταλαβαίνετε, δεν μπορεί μία δαπάνη να εξακολουθεί να θεωρείται νόμιμη, όταν στηρίζεται σε πλαστά δικαιολογητικά.

ΣΥΝΤΟΝΙΣΤΗΣ: Απλώς γίνεται πιο συγκεκριμένο το ερώτημα τώρα, ότι σε περίπτωση που δεν υπάρχουν πλαστά πιστοποιητικά, που υπάρχει απόλυτη νομιμότητα στην διαδικασία και στην κύρωση του συγκεκριμένου εντάλματος.

Σ. ΝΤΟΥΝΗ: Δεν μπορεί να επανέλθει κανείς.

ΣΥΝΤΟΝΙΣΤΗΣ: Μπορεί να επανέλθει σε άλλο δικαστήριο;

Σ. ΝΤΟΥΝΗ: Όχι, ούτε σε άλλο δικαστήριο.

ΣΥΝΤΟΝΙΣΤΗΣ: Αν επανέλθει, πώς θεραπεύεται, είναι το ερώτημα.

Σ. ΝΤΟΥΝΗ: Συγνώμη, λέτε να επανέλθει σε άλλο δικαστήριο, σε άλλη δικαιοδοσία. Εδώ, διαφοροποιείται το θέμα, διότι αυτή είναι νομολογία την οποία τηρεί το Ελεγκτικό Συνέδριο στους κόλπους του. Δεν υπάρχει ρητή διάταξη νόμου η οποία εξασφαλίζει αυτή τη νομολογία την οποία μόλις ανέφερα.


Συνεπώς ο αρμόδιος δικαστής, ο οποίος είναι σε έναν άλλο κλάδο δικαιοδοσίας, είτε θα δεχθεί αυτό το οποίο έχει δεχθεί και το Ελεγκτικό Συνέδριο ή αν έχει ιδιαίτερους λόγους, μπορεί να δεχθεί κάτι άλλο, εφόσον το αιτιολογήσει, υποθέτω, ιδιαίτερα και πλήρως την διαφορετική του απόφανση.

ΣΥΝΤΟΝΙΣΤΗΣ: Και δυο τελευταίες ερωτήσεις, οι οποίες έχουν έρθει σαν παραδείγματα αλλά κωδικοποιημένες, είναι οι εξής. 


Η αντικειμενική ευθύνη που βαρύνει τα αιρετά πρόσωπα ή τους υπηρεσιακούς παράγοντες, για την χρήση κάποιων υποδομών, να το πω απλά, ότι υπάρχει μια λακκούβα κάπου και συμβαίνει ένα ατύχημα και προκύπτει αστική ευθύνη και ενδεχομένως και πειθαρχική ευθύνη για παράβαση καθήκοντος, παράλειψη δηλαδή αποκατάστασης της λακκούβας, κατά την διάρκεια ας πούμε του χειμώνα, και ποινική, όπως λέει ο Λάζαρος, που δεν μπορεί να υπάρξει αποκατάσταση. 


Ή το παράδειγμα της πρόσληψης προσωπικού, για να γίνουν καθαρισμοί σε δασικές εκτάσεις ή καθαρισμοί των χόρτων στην περίοδο της προστασίας, ρέματα και όλα αυτά και μπορεί να προκύψει μια πυρκαγιά ή το χειρότερο, να υπάρξει απώλεια ζωής σε κάποιες πολυσύχναστες πλαζ που τοποθετούνται ναυαγοσώστες από τους Δήμος και ενώ το ερώτημα υποβάλλεται, το αίτημα, στην διαδικασία που ακολουθείται τον Γενάρη, η έγκριση έρχεται τον Σεπτέμβρη. Πώς δικαιολογείται να παραπέμπεται ο αιρετός και να φέρει ευθύνες εξαιτίας της παρελκυστικής αυτής διαδικασίας που ακολουθεί η Διοίκηση στις αδειοδοτήσεις και στις εγκρίσεις αυτών των περιπτώσεων;


Και ο κύριος Τέντες και ο κύριος Αθανασίου.

Ι. ΤΕΝΤΕΣ: Ας ξεκινήσει ο κύριος Υπουργός και μετά, αν χρειαστεί κάτι…

Χ. ΑΘΑΝΑΣΙΟΥ: Όπως ξέρετε, παράβαση καθήκοντος από αμέλεια, δεν υπάρχει. Θέλει δόλο. Συνεπώς, σε αυτή την περίπτωση, αν δεν υπάρχει το υποκειμενικό στοιχείο, του δόλου δηλαδή, δεν στοιχειοθετείται το αδίκημα για τις λακκούβες και λοιπά. Η παράβαση καθήκοντος.


Όμως, μπορεί να σταθεί αστική αξίωση, αλλά πώς; Όχι με τις διατάξεις τις κοινές περί δικαιοπραξίας. Είναι με τον εισαγωγικό νόμο 105106, οι νομικοί  τα ξέρουν, κατά του Δημοσίου. Μπορεί να γίνει αυτό το πράγμα. Είναι θέματα αποδείξεως, αν έγινε η παράλειψη και αν είχε ως συνέπεια το ατύχημα.

ΟΜΙΛΗΤΗΣ: (εκτός μικροφώνου)

Χ. ΑΘΑΝΑΣΙΟΥ: Αστική. Δεν καταδικάζεται κανείς. 

ΟΜΙΛΗΤΗΣ: Ποιος σας το είπε;

ΟΜΙΛΗΤΗΣ: Μην το λέτε.

ΟΜΙΛΗΤΗΣ: (εκτός μικροφώνου) 

Χ. ΑΘΑΝΑΣΙΟΥ: Όχι για παράβαση καθήκοντος, που είπατε. Ενδεχομένως με τον ΚΟΚ, διότι εδώ πρέπει με πρόστιμο. Είναι άλλο θέμα αυτό. Για παράβαση καθήκοντος μου είπατε. Ποινικό αδίκημα. Εκεί είναι άλλο το ζήτημα. Ίσως υπάρχουν κάποιες διατάξεις…

ΟΜΙΛΗΤΗΣ: (εκτός μικροφώνου)

Χ. ΑΘΑΝΑΣΙΟΥ: Άλλο αυτό. Δεν ετέθη έτσι. Λοιπόν, έχει δίκιο ο Δήμαρχος αν είναι έτσι. Εάν επήλθε τραυματισμός εξ αυτού, τότε έχουμε σωματική βλάβη από αμέλεια. Εάν λοιπόν η σωματική βλάβη συνδέεται με την λακκούβα, βεβαίως υπάρχει ποινικό αδίκημα από αμέλεια. Άλλο θέμα, αλλά όχι παράβαση καθήκοντος, που θέλει το υποκειμενικό στοιχείο του δόλου. 


Για την πισίνα τι είπαν;

ΣΥΝΤΟΝΙΣΤΗΣ: Όχι πισίνα. Για τις πλαζ τις πολυσύχναστες, που πρέπει να…

Χ. ΑΘΑΝΑΣΙΟΥ: Ναι, για τις πλαζ.

ΣΥΝΤΟΝΙΣΤΗΣ: Ναυαγοσώστης, που μας τον εγκρίνετε τον Σεπτέμβριο.

Χ. ΑΘΑΝΑΣΙΟΥ: Αντικειμενικά, η πράξη έχει γίνει. Υποκειμενικά, θα απαλλαγεί ο Δήμαρχος, διότι χωρίς υπαιτιότητά του καθυστέρησαν οι Υπηρεσίες να απαντήσουν. Πρέπει όμως εδώ σε αυτές τις περιπτώσεις, οι Δικαστικές Αρχές να παίρνουν πρόνοια και να γίνεται κατά το στάδιο της προδικασίας, να απαλλάσσεται με βούλευμα ή να μπαίνει η υπόθεση στο αρχείο, να απαλλάσσεται με βούλευμα. Δεν είναι σωστό να παραπέμπεται και να ταλαιπωρείται, αλλά εάν παραπεμφθεί, είναι βέβαιο ότι θα αθωωθεί, διότι δεν υπάρχει υπαιτιότητα. 

Ι. ΤΕΝΤΕΣ: Αυτές οι περιπτώσεις, προφανώς, είναι ζήτημα αποδείξεως. Είναι ζήτημα αποδείξεως της αμέλειας. Τώρα, αν πειστεί το δικαστήριο ότι υπάρχει αμέλεια, τότε καταδικάζει. Αν δεν πειστεί, αθωώνει. 


Τώρα, δεν μπορεί και δεν αποκλείεται, ακόμα και ο δικαστής να σφάλλει. Για αυτό υπάρχουν και τα ένδικα μέσα. Πάντως δεν είναι αντικειμενική δηλαδή η ευθύνη, αυτό πρέπει να το ξεκαθαρίσουμε, δεν υπάρχει στο Ποινικό Δίκαιο αντικειμενική ευθύνη. 

Χ. ΑΘΑΝΑΣΙΟΥ: Συγνώμη, να πω κάτι; Να σας λύσω μία απορία. Το δικονομικό σύστημα της χώρας μας, όπως τα δικονομικά συστήματα όλων των προηγμένων λαών, των πολιτισμένων, στηρίζεται στο ενδεχόμενο λάθους. Για αυτό υπάρχει ο Β΄ Βαθμός. Για να διορθώνονται οι παραλήψεις και τα λάθη του Α΄ Βαθμού. Μπορεί να γίνονται. Όχι δεν γίνονται. Και εγώ ως πρωτοδίκης, έκανα πολλά λάθη. Άπειρος ήμουν, κάναμε λάθη. Τα διορθώνουν οι έμπειροι δικαστές μετά. 

ΟΜΙΛΗΤΗΣ: Εδώ όμως υπάρχει αργία.

Χ. ΑΘΑΝΑΣΙΟΥ: Κύριε Δήμαρχε, είπα για την αργία. 

ΣΥΝΤΟΝΙΣΤΗΣ: Υπουργέ, όμως το δεύτερο λάθος πρέπει να διορθώνεται γρήγορα και δεν μπορεί να κρατάει 2 και 3 και 4 χρόνια. Γιατί πλέον, η θητεία και ο πολιτικός κόλαφος έχει επέλθει.


Να σας ευχαριστήσουμε πάρα πολύ για την συμμετοχή σας. 

ΟΜΙΛΗΤΗΣ: Για την θητεία, δεν απαντήσατε. 

Χ. ΑΘΑΝΑΣΙΟΥ: Απάντησα.

ΟΜΙΛΗΤΗΣ: Όχι στο πρώτο, στο δεύτερο ερώτημα. 

Χ. ΑΘΑΝΑΣΙΟΥ: Δεν μου ετέθη. 

ΟΜΙΛΗΤΗΣ: (εκτός μικροφώνου)

Χ. ΑΘΑΝΑΣΙΟΥ: Αυτό, εκτός του ότι δεν είναι θέμα, είναι ένα ζήτημα που δεν… Γιατί τίθενται και πολλοί Δήμαρχοι που έρχονται στο γραφείο. Δεν απασχολεί το Υπουργείο αυτή τη στιγμή τέτοιο ζήτημα. Αυτό είναι ένα θέμα που το προβλέπει ο νομοθέτης, εάν αποφασιστεί, για να είμαστε ειλικρινείς, θα αποφασιστεί σε επίπεδο πολιτικών αρχηγών. Είναι πολιτικό το ζήτημα, δεν είναι νομικό.

ΣΥΝΤΟΝΙΣΤΗΣ: Κύριε Υπουργέ, κύριε Πρόεδρε, κύριε Εισαγγελέα, κύριε Αντιπρόεδρε, σας ευχαριστούμε θερμά για την συμμετοχή σας.


Παρακαλώ τον δεύτερο θεματικό κύκλο. Σήμερα δεν λύθηκαν τα θέματα, ξεκίνησε ένας διάλογος και μια επαφή, που ήταν τόσο πολύ αναγκαία. 
Β. ΚΥΚΛΟΣ
ΣΥΝΤΟΝΙΣΤΗΣ (Ι. ΚΟΥΡΑΚΗΣ): Ο δεύτερος κύκλος που συμμετέχουν η κυρία Καλλιόπη Σπανού, Συνήγορος του Πολίτη, ο κύριος Νικόλαος Μαυρίκας, Αντιπρόεδρος του Νομικού Συμβουλίου του Κράτους, ο κύριος Λέανδρος - Σωκράτης Ρακιντζής, Γενικός Επιθεωρητής Δημόσιας Διοίκησης, ο κύριος Παρασκευάς Νομικός, Ειδικός Γραμματέας του Σώματος Επιθεωρητών Ελεγκτών Δημόσιας Διοίκησης. 


Επειδή και στην τοποθέτηση του Προέδρου ετέθησαν όλα τα ζητήματα και υπάρχει ένα εισαγωγικό κείμενο και κάποιες γενικές παρατηρήσεις από μεριάς συντονιστή, επειδή όμως – επαναλαμβάνω - έχουν τεθεί όλα τα ζητήματα, να δώσουμε απευθείας τον λόγο στην κυρία Σπανού, στη συνέχεια στους άλλους ομιλητές και να γίνουν οι ερωτήσεις από εσάς, αγαπητοί συνάδελφοι; Έχω την έγκρισή σας.

Κυρία Σπανού, έχετε τον λόγο.
Κ. ΣΠΑΝΟΥ: Ευχαριστώ, κύριε Πρόεδρε. Ευχαριστώ τον Πρόεδρο της ΚΕΔΕ και όλα τα μέλη της και τους κυρίους Δημάρχους που παραβρίσκονται, για την πρόσκληση αυτή.


Πρόκειται για ένα θέμα το οποίο είναι επίκαιρο και νομίζω ότι είναι καλό να ξεκινήσει μια ανοιχτή συζήτηση για να δούμε και τους εκατέρωθεν ρόλους, αλλά και το σωστό πλαίσιο στο οποίο αυτοί ασκούνται. 


Θα έλεγα ως πρώτο σημείο της ομιλίας μου και νομίζω να φανεί έως το τέλος, το ερώτημα: γιατί ο Συνήγορος Πολίτη μπορεί να είναι σύμμαχος της Αυτοδιοίκησης;


Ο Συνήγορος του Πολίτη λειτουργεί ήδη 15 χρόνια. Είναι Ανεξάρτητη Αρχή κατοχυρωμένη στο Σύνταγμα, με αποστολή τη διαμεσολάβηση μεταξύ πολιτών και κράτους σε όλες του τις εκφάνσεις, για την προστασία των δικαιωμάτων του πολίτη, την καταπολέμηση της κακοδιοίκησης και την τήρηση της νομιμότητας. 


Στο διάστημα των 15 χρόνων βρίσκεται σε συνεχή διάλογο με τις Υπηρεσίες και τις Διοικήσεις των ΟΤΑ, αναγνωρίζοντας τον θεσμικό τους ρόλο στη διοίκηση των τοπικών υποθέσεων. 


Με πρωτοβουλία της Αρχής πραγματοποιήθηκαν επαφές, σημαντικές συνεργασίες και σχέδια τα οποία έστω και αν δεν πραγματοποιήθηκαν πάντα, δείχνουν αφενός τον αμοιβαίο σεβασμό  στους εκατέρωθεν ρόλους και αφετέρου ότι κινούμαστε και οι δύο στην κατεύθυνση της προστασίας των δικαιωμάτων των πολιτών και της καλύτερης εξυπηρέτησής τους. Άλλωστε και οι θεσμοί υπηρετούμε από την ιδιαίτερη σκοπιά μας τον πολίτη.


Οι προκλήσεις όμως. Στο διάστημα των 15 αυτών χρόνων, η Αυτοδιοίκηση άλλαξε πολύ. Από τον Καποδίστρια στον Καλλικράτη, η Αυτοδιοίκηση έχει αλλάξει πάρα πολύ ως προς τις δομές, την οργάνωση και τις αρμοδιότητές της. Όλα αυτά πηγαίνουν μαζί. Πάντα ήταν ζητούμενο να αποκτήσουν οι Δήμοι μεγαλύτερη διοικητική ικανότητα, ιδιαίτερα στις περιπτώσεις που το μικρό του μέγεθος ήταν εξ ορισμού απαγορευτικό για τη δημιουργία μιας διοικητικής υποδομής αντάξιας του δυνητικού τους ρόλου στην τοπική κοινωνία. 


Σταδιακά το παραδοσιακά συγκεντρωτικό ελληνικό κράτος διεύρυνε τις αρμοδιότητες που ασκούν οι ΟΤΑ. Σήμερα έχουν πολύ μεγαλύτερες δυνατότητες να αναλάβουν πρωτοβουλίες, να αξιοποιήσουν δυνατότητες και να κάνουν τη διαφορά στις τοπικές κοινωνίες. 


Πρέπει βέβαια να τονιστεί και τονίστηκε και προηγουμένως, η ανάγκη να διασφαλιστούν οι απαιτούμενοι πόροι για την εκπλήρωση των σκοπών τους. Το κράτος πρέπει να στηρίξει έμπρακτα την αυτοτέλεια της Αυτοδιοίκησης. Ταυτόχρονα, η οικονομική ανεξαρτησία και αυτοτέλεια των Δήμων, πρέπει να συνοδεύονται από την ισχυρή δέσμευση για χρηστή δημοσιονομική διαχείριση με κριτήρια νομιμότητας και διαφάνειας, παράλληλα με τον εξορθολογισμό της διαχείρισης και την καλύτερη αξιοποίηση των λίγων πλέον διαθέσιμων πόρων, αλλά και με τη βοήθεια προγραμμάτων ευρωπαϊκών χρηματοδοτήσεων όπως δείχνουν παραδείγματα δυναμικών Δήμων που κυνηγούν τις ευκαιρίες. 


Γιατί πάνω από όλα σήμερα η αποτελεσματικότητα και η διαφάνεια στη λειτουργία της Τοπικής Αυτοδιοίκησης αποτελούν κορυφαίες προκλήσεις. Αυτό άλλωστε αποτυπώνεται και στον τίτλο της σημερινής Ημερίδας. 


Σε μια κοινωνία που υποφέρει από την κρίση, όχι μόνο κάθε δαπάνη πρέπει να έχει τη μέγιστη αποτελεσματικότητα, αλλά και κάθε απόφαση που κατανέμει άμεσα ή έμμεσα πόρους ή επιβάλλει υποχρεώσεις, πρέπει να σέβεται απολύτως τη νομιμότητα και αν είναι ανοιχτή στον έλεγχο και τη λογοδοσία, τόσο έναντι των πολιτών, όσο και των Σωμάτων που έχουν ειδική ελεγκτική αρμοδιότητα. 


Άλλωστε το πρόβλημα της κρίσης των θεσμών αφορά όλους μας, δεν αφορά μόνο τους αιρετούς. Αφορά όλους όσοι υπηρετούμε από οποιαδήποτε θέση βρισκόμαστε, την Πολιτεία και τους πολίτες.


Θα σταθώ όμως στην ιδιαιτερότητα του Συνηγόρου του Πολίτη. Χωρίς να αναφερθώ σε λεπτομέρειες, είναι προφανές ότι ο Συνήγορος δεν αποτελεί έναν ακόμη ελεγκτικό θεσμό, ένα ακόμη ελεγκτικό Σώμα, όπως κάποιες φορές αφήνεται να εννοηθεί. Προηγούμενοι ομιλητές ανέφεραν τον Συνήγορο του Πολίτη μεταξύ των ελεγκτικών Σωμάτων. Υπάρχει και μια παλιότερη μελέτη του Ινστιτούτου Τοπικής Αυτοδιοίκησης, την οποία νομίζω υπονοούσαν προηγούμενοι ομιλητές, για τη σύμπτωση και συσσώρευση ελεγκτικών Οργάνων και διαδικασιών που βαρύνουν τη λειτουργία της Αυτοδιοίκησης. 


Ανεξάρτητα από την ουσία αυτού του θέματος που πιθανότατα θα πρέπει με κάποιο τρόπο να αντιμετωπιστεί, ο Συνήγορος του Πολίτη δεν μπορεί να ειδωθεί απλά ως άλλο ένα ελεγκτικό Σώμα. Κάθε άλλο.


Αφετηρία για την παρέμβαση του Συνηγόρου του Πολίτη, είναι το παράπονο ενός πολίτη, πράγμα που σημαίνει ότι στις περιπτώσεις που θεωρείται βάσιμη η αναφορά και το τονίζω αυτό, που θεωρείται βάσιμη η αναφορά, ο Συνήγορος έρχεται να επισημάνει ένα κενό, μια αστοχία, μια αδυναμία, όπως θέλετε. Αλλά τελικά μια περίπτωση στην οποία ο Δήμος δεν λειτούργησε σωστά. Και επιπλέον αυτό είχε επίπτωση σε κάποιον πολίτη.


Ο έλεγχος λοιπόν που ασκείται στο πλαίσιο αυτό, επισημαίνει προβλήματα νομιμότητας ή και παραβίασης κάποιας εκ των αρχών της καλής διακυβέρνησης. Έχει στο επίκεντρο τον πολίτη, το πρόβλημα που αντιμετωπίζει και αναζητεί λύση μέσα από τη συνεργασία, την ανταλλαγή απόψεων και επιχειρημάτων και εν τέλει τη διατύπωση συστάσεων προκειμένου να λειτουργήσει ο  Δήμος σωστά, να εντοπίσει το πρόβλημα και να κινητοποιηθεί για την επίλυσή του. 


Δεν βλέπω σε αυτή τη  διαδικασία γιατί Δήμοι και Συνήγορος θα  βρίσκονται απέναντι. Δεν ενδιαφέρει τελικά και τις δύο πλευρές η εξυπηρέτηση του πολίτη;


Δεν αγνοώ ότι ίσως να φέρει σε δύσκολη θέση ή σε αμηχανία το να εμπλέκεται κάποια στιγμή στα πόδια σας κάποιος εξωτερικός παρατηρητής. Ωστόσο η Αυτοδιοίκηση διαχειρίζεται δημόσιες υποθέσεις τοπικού χαρακτήρα, δημόσια εξουσία, δημόσιους πόρους και οφείλει να έχει την ετοιμότητα να λογοδοτεί για τις αποφάσεις, πράξεις και παραλείψεις της. Σε ποια βάση μπορεί κανείς να αρνηθεί αυτό; 


Μια ακόμη ιδιαιτερότητα του Συνηγόρου του Πολίτη, είναι ότι μπορεί να υποβοηθήσει τη διοίκηση και την Αυτοδιοίκηση στο να εξεύρει τις κατάλληλες λύσεις. Οι προτάσεις του Συνηγόρου μπορεί πολλές φορές να διασαφηνίζουν συγχύσεις σε επίπεδο νομικού πλαισίου ή ακόμη να αντισταθμίσουν την έλλειψη γνώσης του νομικού πλαισίου, πολλώ μάλλον που ο κατακερματισμός, η γενικότερη κακή ποιότητα της νομοθεσίας, για να μην προσθέσουμε και την πρόσφατη υπερπαραγωγή νομικών ρυθμίσεων, δοκιμάζουν ακόμη και ειδικευμένους νομικούς. 


Είναι σαφές λοιπόν ότι η παρέμβαση του Συνηγόρου του Πολίτη δεν περιορίζεται στο πλαίσιο στο οποίο αναγκαστικά και εκ της φύσεώς τους κινούνται άλλοι ελεγκτικοί μηχανισμοί. 


Να γιατί ο Συνήγορος του Πολίτη μπορεί να είναι σύμμαχος της Τοπικής Αυτοδιοίκησης. 


Έχοντας ελπίζω ξεκαθαρίσει αυτή τη διάσταση, θα ήθελα να περάσω στα προβλήματα που αντιμετωπίζει ο Συνήγορος στο πεδίο της Αυτοδιοίκησης.  Πάντως επειδή κυρίως από λανθασμένη ή ανακριβή μετάδοση των συμπερασμάτων των ετήσιων εκθέσεών του, συχνά φαίνεται να ταυτίζεται η Αυτοδιοίκηση με τον πρωταθλητή της κακοδιοίκησης, οφείλω να επισημάνω ότι οι επιπτώσεις της συγκυρίας ανέδειξαν σε ποσοστό προβλημάτων κακοδιοίκησης πρώτα τα ασφαλιστικά ταμεία, το 2012, με 27%. Μακράν μπροστά της Αυτοδιοίκησης. Ενώ τα αντίστοιχα ποσοστά της Αυτοδιοίκησης παραμένουν περίπου τα ίδια με παλαιότερα.


Θα έλεγα, κύριε Πρόεδρε της ΚΕΔΕ, μήπως σε αυτό το πλαίσιο δεν θα ήταν αν θέλετε άχρηστη μια επαφή και με τα ΜΜΕ, για τον τρόπο με τον οποίο αναπαράγουν αν θέλετε ειδήσεις, ειπώθηκε το ίδιο πριν για το Ελεγκτικό Συνέδριο, ενδεχομένως και για άλλους ελεγκτικούς θεσμούς, όπου με μια ίσως ταχύτητα που επιβάλλεται λίγο πολύ στον κόσμο της δημοσιογραφίας, κάποιες φορές η εικόνα η οποία δίνεται δεν είναι πάντα ακριβής. Άρα το πρόβλημα δεν είναι πάντα στους ελεγκτικούς θεσμούς ή τους συναφείς αν θέλετε και στα συμπεράσματά τους, αλλά και στο πώς αυτά περνούν στα μέσα μαζικής ενημέρωσης, τα οποία ίσως πρέπει να ευαισθητοποιηθούν σε αυτή τη διάσταση. 


Τώρα, ποια προβλήματα μπορούν να δημιουργούν προστριβές ανάμεσα στους πολίτες πρώτα και τους Δήμους και στη συνέχεια βεβαίως τίθενται στον Συνήγορο του Πολίτη. Κάποια παραδείγματα. 


Σειρά προστριβών προκαλείται από το κανονιστικό πλαίσιο, που προδιαγράφει τις αρμοδιότητες των Οργάνων και υπηρεσιών και την ενδεχόμενη διακριτική ευχέρεια η οποία παρέχεται. Δεν είμαι από εκείνους που πιστεύουν ότι πρέπει ή  είναι δυνατόν να εξαλειφθεί η διακριτική ευχέρεια. Αντίθετα, είναι εξαιρετικά χρήσιμο εργαλείο για την προσαρμογή στα δεδομένα των επιμέρους περιπτώσεων και συνθηκών. Ωστόσο κρίσιμη είναι η οριοθέτησή της, για δύο λόγους. Πρώτον, ώστε να μπορεί να υπάρξει εκ των υστέρων έλεγχος, που είναι κεντρική λειτουργία του κράτους δικαίου και δεύτερον και σημαντικότερο εν προκειμένω, προκειμένου το Όργανο που αποφασίζει, να αποφύγει την αυθαιρεσία, να αντιμετωπίζει ακριβοδίκαια τους πολίτες σε κάθε περίπτωση και επιτρέψτε μου ακόμη να προσθέσω, να προφυλάσσεται από τις ενδεχόμενες πιέσεις στις οποίες εκτίθεται εν όψεις μιας δυσμενούς του απόφασης, ιδιαίτερα στις τοπικές κοινωνίες, όπου το πλεονέκτημα της εγγύτητας με τους πολίτες μπορεί να γίνει πηγή δυσκολιών στην ορθή άσκηση των καθηκόντων των τοπικών Οργάνων. Είναι λοιπόν αναγκαία η επαρκής και ειδική αιτιολογία κάθε απόφασης.  


Θα φέρω κάποια παραδείγματα. Οι βεβαιώσεις μονίμου κατοικίας που απαιτούνται ως προϋπόθεση για θεμελίωση εκπλήρωσης σειράς δικαιωμάτων. Από τις προσλήψεις, βεβαίως τώρα πλέον έχουν μειωθεί αυτές, αλλά μέχρι τις μεταδημοτεύσεις, την ιδιότητα του πυροπαθούς, οτιδήποτε μπορεί να προκύψει. Το υπάρχον πλαίσιο μπορεί να καταλήγει στο να έχει κανείς δύο ή τρεις μόνιμες κατοικίες, για να μην πούμε και παραπάνω, το οποίο είναι βέβαια εγγενής αντίφαση με την έννοια της μόνιμης κατοικίας, ακριβώς διότι ο τρόπος απόδειξης ο οποίος προβλέπεται, δίνει τη δυνατότητα αν θέλετε να δοθεί μια τέτοια απόφαση χωρίς… είτε λόγω αν θέλετε πιέσεων προς τον Δήμαρχο, είτε λόγο αν θέλετε ελλιπών στοιχείων, ξαφνικά να βρεθεί κάποιος να έχει δύο και τρεις βεβαιώσεις. Εν τέλει ποιος είναι εν αδίκω; Ο Δήμαρχος που του έδωσε και τις τρεις ή ο κάθε, ο εκάστοτε.


Λοιπόν, με βάση αυτόν λοιπόν τον προβλεπόμενο τρόπο απόδειξης, οι Δήμαρχοι μπορεί να εκτίθενται σε πιέσεις, ενώ όλο το σύστημα γίνεται αναξιόπιστο. 


Έχει προτείνει ο Συνήγορος τη δημιουργία ειδικού Μητρώου Μονίμων Κατοίκων, προς το Υπουργείο Εσωτερικών βεβαίως, που είναι το αρμόδιο, με μοναδική κάθε φορά εγγραφή του πολίτη.


Επίσης έχει ο Συνήγορος δεχτεί πάρα πολλές αναφορές που αφορούν επιβολή οικονομικών επιβαρύνσεων, με τη μορφή ανταποδοτικών τελών, όπου όμως ο ανταποδοτικός χαρακτήρας δεν τεκμηριώνεται επαρκώς. 


Αποτέλεσμα αυτής της δράσης είναι να προσβάλλονται οικονομικά συμφέροντα των  δημοτών και μάλιστα σε μια περίοδο που υπάρχει ένα ιδιαίτερο πρόβλημα. 


Σε συνδυασμό με την ελλιπή εποπτεία και τον έλεγχο νομιμότητας, όπως άλλωστε επισημαίνεται από τον Συνήγορο στις ετήσιες εκθέσεις, καταλήγουμε να έχουμε σφάλματα τα οποία επί της ουσίας θα μπορούσαν να ακυρωθούν από τα δικαστήρια. Εξ ου και έχουμε προτείνει τη δημιουργία Κώδικα Δημοτικής Φορολογίας για τον εκσυγχρονισμό του θεσμικού πλαισίου και τα λοιπά. 

Καταλαβαίνω ότι υπάρχει μια τάση επίσπευσης. Θα αναφέρω επιγραμματικά, τα θέματα εξωδικαστικής επίλυσης των διαφορών. Είχαμε παλαιότερα προτείνει και μάλιστα αναφέρθηκε και σε σχέση με τις αποζημιώσεις για ζημιές που προέρχονται από κακοτεχνίες του οδοστρώματος και τα λοιπά, αλλά ενδεχομένως και σε άλλες περιπτώσεις, με βάση τα άρθρα του εισαγωγικού νόμου του Αστικού Κώδικα, να υπάρχει μια δυνατότητα εξωδικαστικής επίλυσης. 


Εάν όπως βλέπουμε, η Δικαιοσύνη είναι υπερφορτωμένη και συνήθως σε αυτές τις περιπτώσεις, ειδικά μόνο όταν έχουμε υλικές ζημιές, οι πολίτες είναι αναγκασμένοι να προσφεύγουν στο δικαστήριο για μικροποσά, σκεφτείτε τι οικονομία και τι καλή διοίκηση αποτελεί το να βρούμε, βεβαίως με τη συμβολή του Ελεγκτικού Συνεδρίου, μια λύση, να λύνονται οι διαφορές εκτός δικαστηρίων.


Θα προχωρήσω τώρα σε κάποιες άλλες επισημάνσεις, που είναι… Μάλλον μια τελευταία όσον αφορά τα προβλήματα. Είναι το θέμα των οφειλών των Δήμων προς πολίτες. Εδώ υπάρχει, όχι πάντα, μια υποψία μεροληψίας, γιατί πληρώθηκε αυτός πρώτος και όχι ο άλλος. Εδώ θα μπορεί να υπάρξει και το έχουμε προτείνει, ένα σύστημα εξόφλησης με κάποια αντικειμενικά κριτήρια που θα συμφωνηθούν, είτε είναι η  χρονική προτεραιότητα, είτε είναι ένα ποσοστό στους πολίτες ανάλογα με την αρχική οφειλή, δημοσιοποίηση των πινάκων πληρωμής των οφειλών μέσω της ΔΙΑΥΓΕΙΑΣ ή και εναλλακτικοί τρόποι εξόφλησης συμψηφισμού και τα λοιπά. 


Νομίζω ότι κάποιοι τέτοιοι μηχανισμοί απαλλάσσουν την Αυτοδιοίκηση από αδικαιολόγητες… δέχομαι ορισμένες φορές υποψίες μεροληψίας. 


`Θα αναφέρω με ιδιαίτερη όμως έμφαση το θέμα της συνεργασίας των Δήμων με τον Συνήγορο του Πολίτη. Ξέρω ότι πολλές φορές Δήμαρχοι έχουν παράπονα  διότι παραπέμπονται, μάλλον ο Συνήγορος του Πολίτη ζητεί από την Αποκεντρωμένη Διοίκηση την παραπομπή τους για πειθαρχικά και τα λοιπά. Δεν μπορώ όμως να καταλάβω… Το παράπονο μπορώ  να το καταλάβω. Δεν μπορώ να καταλάβω όμως γιατί εκ των προτέρων δεν έχουν προσπαθήσει να το αποφύγουν. Για να οδηγηθεί ο Συνήγορος του Πολίτη σε αυτό, σημαίνει ότι επανειλημμένως δεν υπάρχει ανταπόκριση σε έγγραφα και πολλές φορές και σε προφορικές οχλήσεις. 


Επομένως δεν θα δεχτώ σε καμία περίπτωση παράπονα που αφορούν αυτά τα θέματα, διότι έχει προϋπάρξει τουλάχιστον αμέλεια. 


Βεβαίως θέλω να αναφερθώ σε θετική συνεργασία, θα κλείσω θετικά, κύριε Πρόεδρε, να κλείσω θετικά με τις περιπτώσεις θετικής συνεργασίας με Δήμους, στους οποίους ναι μεν έχουν για παράδειγμα επιβάλλει ένα ανταποδοτικό τέλος, το οποίο δεν είναι ανταποδοτικό, έχουν πειστεί και το έχουν αναιρέσει. Επίσης, έχουμε συνεργασία με Δήμους για την καταβολή αποζημιώσεων για ακίνητα τα οποία ήταν δεσμευμένα επί έτη. Έχουμε περιπτώσεις συνεργασίας και για αυτό κλείνω με αυτό, για να σας δείξω .ότι πράγματι μπορούμε να έχουμε συνεργασία αμοιβαία επωφελή και εντέλει σε όφελος του πολίτη.


Σας ευχαριστώ πολύ.
ΣΥΝΤΟΝΙΣΤΗΣ: Ευχαριστούμε την κυρία Σπανού για τα όσα ενδιαφέροντα ακούσαμε και τον λόγο έχει ο κύριος Νικόλαος Μαυρίκας, Αντιπρόεδρος του Νομικού Συμβουλίου του Κράτους. 

Όσοι θέλετε, υπάρχει έντυπο για να διατυπώσετε τις ερωτήσεις. Για να μην υπάρχει όμως και παράπονο, επειδή ήρθαν πάρα πολλοί από την περιφέρεια, όχι επαρχία, περιφέρεια, θα δοθεί και ο λόγος.

Ν. ΜΑΥΡΙΚΑΣ: Ευχαριστώ, κύριε Πρόεδρε. Ευχαριστώ και την Κεντρική Ένωση Δήμων Ελλάδας για την τιμητική πρόσκληση.

Κυρίες και κύριοι, πριν αναφερθώ στο νομοθετικό περίγραμμα της διαφάνειας, πώς δηλαδή αυτό λειτουργεί στο πλαίσιο της ασκήσεως των αποφασιστικών αρμοδιοτήτων της Τοπικής Αυτοδιοίκησης, θα μου επιτρέψετε δύο πολύ σύντομες παρεμβάσεις σε σχέση με όσα ακούστηκαν.

Καταρχήν είναι το θέμα των αρμοδιοτήτων. Τα λέω αυτά γιατί κατ’ ευτυχή ή ατυχή συγκυρία, μετείχα στο νομοπαρασκευαστική Επιτροπή για τον Καλλικράτη.


Είχε γίνει ένας σχεδιασμός, όπως ξέρετε καλύτερα από εμένα, ένα μεγάλο μέρος αρμοδιοτήτων, κατά μεταφορά, άρχισε να ασκείται από 1/1/2011 και ένα εξίσου μεγάλο ή μάλλον μεγαλύτερο μέρος, προεβλέπετο να αρχίσουν να ασκούνται οι οικείες αρμοδιότητες από την 1η Ιανουαρίου τρέχοντος έτους.


Δεν αντιλέγω στην επιτυχή πρωτοβουλία του Υπουργείου Εσωτερικών. Είναι πλέον βέβαιο ότι δεν μπορεί να λειτουργήσει συλλήβδην όλος αυτός ο αριθμός των αρμοδιοτήτων όπως προβλέφθηκε. Και βέβαια, είναι μία λύση, ίσως η μοναδική, το να προβλέπεται η μεμονωμένη απονομή, στο πλαίσιο μιας ad hoc εκδιδόμενης – αν έχω καταλάβει καλά – υπουργικής απόφασης. 


Θέλω όμως να σας καταστήσω κοινωνούς ότι η δική μου η εκτίμηση δεν συμπλέκεται με τη δημοσιονομική συγκυρία, δεν συμπλέκεται αναγκαίως, δεν συνέχεται αναγκαίως με την αδυναμία μεταβίβασης των αντίστοιχων πόρων. Θέλω να πιστεύω ότι με την συνεργασία τότε της ΚΕΔΚΕ, είχε γίνει ένας αρκετά καλός προγραμματισμός στο επίπεδο. Νομίζω ότι η εγγενής αδυναμία της ασκήσεως των αρμοδιοτήτων αυτών, οφείλεται αποκλειστικά στο ανθρώπινο δυναμικό.


Ο σχεδιασμός που κάναμε για τις εκούσιες και τις αναγκαστικές μετατάξεις, δεν πρέπει να λειτούργησε στην έκταση που είχαμε τουλάχιστον οραματιστεί ή σχεδιάσει – αν θέλετε να το πω λίγο σε πιο χαμηλό τόνο – δεν ξέρω πώς λειτούργησαν, οι πληροφορίες μου είναι ότι δεν απέδωσε ιδιαίτερα η πρόβλεψη της διοικητικής υποστήριξης από τον Δήμο της έδρας ή τον εγγύτερο Δήμο, γεγονός πάντως είναι ότι υπό την παρούσα συγκυρία και ενόψει της αστοχίας των μετατάξεων, δηλαδή του ελλείμματος που υπάρχει, του έντονου ελλείμματος ανθρώπινου δυναμικού, είναι πλέον ή βέβαιο ότι δεν μπορούν να ασκηθούν αυτές οι αρμοδιότητες. Θεωρώ ότι είναι επιτυχής λοιπόν, η πρωτοβουλία του Υπουργείου Εσωτερικών.


Και κάποια ακόμη εξίσου σύντομη αναφορά. Έγινε λόγος για αυτό τον εσμό, τον ατελεύτητο εσμό ή εν πάση περιπτώσει, όσο και αν σας φαίνεται υπερβολικός, υπάρχει μια σειρά ελεγκτικών μηχανισμών, που αιτιάται η Τοπική Αυτοδιοίκηση. Θα έλεγα δικαίως, αλλά το πρόβλημα είναι γενικότερο. Το αντιμετωπίσαμε επί ευκαιρία του Καλλικράτη, στο αίτημα τότε της ΚΕΔΚΕ να συσταθεί μία ανεξάρτητη Αρχή, η οποία θα είχε προεχόντως την ευθύνη του ελέγχου νομιμότητας και άλλων τινών ελέγχων, που δεν είναι της παρούσης στιγμής. 


Ανεξάρτητα από το γενικότερο πρόβλημα αν ο τόπος αυτός χρειάζεται και άλλες ανεξάρτητες Αρχές, ανεξάρτητα το αν η σύσταση ανεξάρτητων Αρχών υποδηλεί μια ευθυνοφοβία, μία αβουλία ή εν πάση περιπτώσει θα έλεγα μία αμηχανία τουλάχιστον της εκτελεστικής εξουσίας, το θέμα μας έχει απασχολήσει σοβαρά. Ο επίλογος. Είπαμε ότι οι ελεγκτικοί αυτοί μηχανισμοί, δυστυχώς, σε αυτό τον ατελεύτητο – που λέω εγώ – εσμό, υπάρχουν και για την Κεντρική Διοίκηση και για τα Όργανά της. Αν εξαιρέσει κανείς το θέμα του ελέγχου νομιμότητος.


Επομένως, ή θα γίνει μία γενικότερη αναδιάρθρωση, ένας εξορθολογισμός όλων αυτών των ελεγκτικών μηχανισμών, ο οποίος όμως δεν μπορεί να αφορά μόνο την Τοπική Αυτοδιοίκηση. Θα αφορά και την Δημόσια Διοίκηση, κεντρική και αποκεντρωμένη, στο σύνολό της. 


Κάναμε μία προσπάθεια και θα μου δοθεί η ευκαιρία για δύο λεπτά να μιλήσω για αυτή την αυτοτελή υπηρεσία, η οποία από ότι ξέρω δεν έχει λειτουργήσει, όπως δεν έχει λειτουργήσει και ο θεσμός του Ελεγκτή Νομιμότητας και εκεί έγινε μία σοβαρή προσπάθεια. Δεν ξέρω αν οι λόγοι είναι δημοσιονομικοί, θα κάνω όμως μια πολύ σύντομη αναφορά.


Λοιπόν, πολύ επιγραμματικά, στο νομοθετικό πλαίσιο της διαφάνειας. Ελέχθη ήδη από τον αναπληρωτή Υπουργό, τον κύριο Αθανασίου, ότι είναι συνυφασμένη, πράγματι, με το κράτος δικαίου και ελέχθη και από τον εισαγγελέα του Αρείου Πάγου, ότι η αρχή της διαφάνειας συνυφαίνεται, συνέχεται με το δικαίωμα πληροφόρησης. Εγώ θα έλεγα ναι, δεν μπορεί παρά να υπερθεματίσει κανείς και να προσθέσει ότι συμπλέκεται με την φανερή δράση της Διοίκησης ή εν προκειμένω των Οργανισμών της Τοπικής Αυτοδιοίκησης και αναμφισβήτητα συνδέεται αρρήκτως και με τη νομιμότητα, αφού συνυφαίνεται και με το κράτος δικαίου.


Βεβαίως έχει το συνταγματικό έρεισμα, δεν πρόκειται αυτή τη στιγμή να αναπτύξω τις διατάξεις, είναι οι γνωστές, το 5Α και το 5 του Συντάγματος, δηλαδή το δικαίωμα πληροφόρησης, το δικαίωμα της ανάπτυξης της καθ’ όρου προσωπικότητας, αλλά δεν είναι της παρούσης στιγμής.


Θέλω να κάνω κάποιες παρατηρήσεις για το υφιστάμενο νομοθετικό πλαίσιο. Είναι καταρχήν, όπως ξέρετε όλοι σας, ο νόμος ο 3861/2010, η «ΔΙΑΥΓΕΙΑ» που λέμε. Ο νόμος λειτουργεί αρκετά ικανοποιητικά, θα έλεγα, στις βασικές του ρυθμίσεις. Δεν θα έλεγα όμως ότι αυτή τη στιγμή δεν δημιουργεί προβλήματα. Δημιουργεί και στην Δημόσια Διοίκηση πιστεύω και στην Τοπική Αυτοδιοίκηση. Χρειάζεται κάποια απλούστευση, χρειάζεται κάποιος περιορισμός, αυτή η αδιάκριτη δημοσίευση του συνόλου των ατομικών διοικητικών πράξεων, όλων των διακηρύξεων έργων, προμηθειών, κατακυρωτικών πράξεων και συμβάσεων, πρέπει να εκλογικευθεί, να μπει σε μία τάξη. Δεν διευκολύνει απόλυτα η λειτουργία του νόμου αυτού καίτοι τον κεντρικό του στόχο τον έχει επιτύχει. 


Αυτό, ανεξάρτητα από ορισμένα ερμηνευτικά προβλήματα, κάποια εξ αυτών είναι ικανά, που έχουν γεννηθεί, που δεν είναι της παρούσης στιγμής. 


Θα έρθω σε  έναν άλλο τομέα. Στο θέμα της δημοσιότητας των πράξεων. Του κατεξοχήν Οργάνου, του Δημοτικού Συμβουλίου. Του κατεξοχήν Οργάνου ασκήσεως αρμοδιοτήτων εννοώ. Νομίζω ότι υπάρχει ένα υπερβολικό βάρος. Μία σειρά διατάξεων, οι οποίες προβλέπουν… Θυμίζω ότι υπάρχει καταρχήν η πρόβλεψη των μαγνητοφωνημένων πρακτικών ή των βιντεοσκοπημένων. Τη δημοσίευση εντός τριών ημερών του αριθμού των αποφάσεων, του αντικειμένου, την πλήρη δημοσίευση των κανονιστικών που ψηφίζει, την περίληψη των ατομικών. Από τη στιγμή που παρέχεται μία δυνατότητα δημοσίευσης και των πρακτικών αλλά και των αποφάσεων στην ιστοσελίδα των Δήμων και με το δεδομένο ότι οι περισσότεροι Δήμοι σήμερα, από όσο ξέρω τουλάχιστον, διαθέτουν ιστοσελίδα, πρέπει λίγο να απλουστευθεί όλο αυτό το σύστημα της δημοσιότητας, το οποίο μπορεί να εξυπηρετεί την αρχή της διαφάνειας, δεν παύει όμως να είναι και παρωχημένο. Ανάρτηση, όπως ξέρετε, παρουσία μαρτύρων, σύνταξη εκθέσεως, νομίζω ότι ανήκουν σε μία άλλη εποχή. 


Θεωρώ θετικό για την διαφάνεια, την διάταξη που προβλέπει την υποχρέωση της εγγράφου ή προφορικής απάντησης εντός μηνός, του Δημάρχου και των Αντιδημάρχων, στα ερωτήματα που θέτουν τα μέλη του Δημοτικού Συμβουλίου. Δεν ξέρω πόσο ευρεία χρήση γίνεται της διατάξεως αυτής και αν γίνεται, την θεωρώ όμως θετική. 


Όπως πιστεύω και χωρίς εγωπάθεια, γιατί σας είπα, ήμουν στην συντακτική, καλή ή κακή τη τύχει του Καλλικράτη, για τις Επιτροπές Διαβούλευσης. Δεν είναι Όργανα βέβαια αποφασιστικά, ούτε καν γνωμοδοτικά, αλλά θα μπορούσαν να συμβάλλουν στο μέτρο και στην έκταση που λίγο απλουστευτεί η σύνθεσή τους, στην υπηρέτηση της αρχής της διαφάνειας. Ο κύριος Κοιμήσης, βλέπω, κουνάει το κεφάλι του, έχει αντιρρήσεις, αλλά θα μου…

Α. ΚΟΙΜΗΣΗΣ: (εκτός μικροφώνου)

Ν. ΜΑΥΡΙΚΑΣ: Λοιπόν, εν πάση περιπτώσει. Υπάρχει το οπλοστάσιο του Κώδικα Διοικητικής Διαδικασίας. Δεν θα σταθώ ιδιαίτερα, το ξέρετε, λειτουργούν οι διατάξεις και για τις προθεσμίες διεκπεραίωσης και για την ακρόαση, αν και τώρα, μία πρόσφατη απόφαση του Συμβουλίου Επικρατείας, λίγο στενεύει τα όρια της ακροάσεως, δεν είναι της παρούσης στιγμής να κάνω νομική ανάπτυξη. Πρέπει σε 5 λεπτά δυστυχώς να τελειώσω.


Εκείνο το οποίο έχω αντιληφθεί, είναι ότι υπάρχει μία διστακτικότητα ανταπόκρισης της Τοπικής Αυτοδιοικήσεως, σε αιτήματα πρόσβασης σε έγγραφα. Δηλαδή λειτουργούν πιο διστακτικά οι Οργανισμοί της Αυτοδιοίκησης, σε σχέση με την Δημόσια Διοίκηση. Νομίζω ότι θα πρέπει να λειτουργήσει ευρύτερα η διάταξη. Είναι και προς το συμφέρον, άλλωστε, των Οργανισμών Τοπικής Αυτοδιοίκησης, πάντοτε βέβαια με την συνδρομή του νομικού συμπαραστάτη εκεί που υπάρχουν προβλήματα.


Θέλω να πω και δυο λόγια για την αρχή της αμεροληψίας. Η αρχή της αμεροληψίας υπηρετείται στο χώρο της Τοπικής Αυτοδιοίκησης, πριν καταγραφεί ως αρχή στον Κώδικα Διοικητικής Διαδικασίας και μάλιστα σε ένα πλαίσιο που προσωπικά το θεωρώ εξαιρετικά αυστηρό. Θυμίζω ότι ο αιρετός ο οποίος μετέχει στην λήψη μιας αποφάσεως, από την οποία ήθελε θεωρηθεί ότι εξαρτά υλικό ή ηθικό συμφέρον ο ίδιος ή συγγενείς του εξ αίματος ή εξ αγχιστείας μέχρι β΄ βαθμού, έχει πολλαπλές συνέπειες. Δεν αναφέρομαι πια στην ποινική ευθύνη, που έχει καταντήσει ένα πασπαρτού. Αναφέρομαι στο γεγονός ότι έχει παράβαση καθήκοντος, του επιβάλλεται ποινή αργίας μέχρι 6 μηνών, η απόφαση είναι απολύτως άκυρη, το θεωρώ ότι είναι μία εξαιρετικά αυστηρή διάταξη. Θα μπορούσε να λειτουργήσει ανταποκρινόμενη στην αρχή της αμεροληψίας, σε επίπεδα περισσότερο υπηρετούντα την αρχή της αναλογικότητας, εν πάση περιπτώσει.


Τώρα, δυο λέξεις για τον έλεγχο νομιμότητας. Συνεστήθη μια αυτοτελής Υπηρεσία. Έγινε πολλή προσπάθεια. Όλο αυτό το πλέγμα των διατάξεων, οφείλεται σε έναν εξαιρετικό νομικό, τον Σύμβουλο Επικρατείας, τον κύριο Πικραμένο. Έγινε πάρα πολύ καλή δουλειά. Δεν ξέρω για ποιον λόγο δεν λειτουργεί η αυτοτελής Υπηρεσία. Δεν είναι η Ανεξάρτητη Αρχή που ζητούσε η ΚΕΔΚΕ, σίγουρα, αλλά έχει πολύ μεγαλύτερη αυτοτέλεια, έχει πολύ μεγαλύτερη οντότητα λειτουργική στο πλαίσιο ενός αδιάβλητου – το τονίζω – ελέγχου νομιμότητας, από ότι έχει – θα μου επιτρέψετε να πω – το σύστημα το οποίο επικρατεί σήμερα.


Εάν και εφόσον, και αυτό είναι μία επιλογή η οποία βέβαια δεν θα μπορούσα να πω ότι είναι εύκολο να επιβληθεί, αν υπάρχουν αποχρώντες δημοσιονομικοί ή άλλοι λειτουργικοί λόγοι, καίτοι μιλάμε για 7 Ελεγκτές Νομιμότητας. Όλο το προσωπικό θα ήταν προσωπικό προερχόμενο εκ μετατάξεως, αλλά εν πάση περιπτώσει. Τουλάχιστον ας ενσωματωθούν κάποια ζητήματα τα οποία θα βοηθήσουν και τον πολίτη, θα δημιουργήσουν και μία αυξημένη αξιοπιστία της δράσεως σε επίπεδο νομιμότητας των ΟΤΑ. 

Θα έλεγα λοιπόν ότι η διάταξη που είχαμε θέσει, ότι η άσκηση της ειδικής διοικητικής προσφυγής αποτελεί προϋπόθεση άσκησης οποιουδήποτε ενδίκου βοηθήματος, θα ελάφρυνε και την δικαιοσύνη και ο πολίτης θα έβρισκε ίσως συντομότερα και σίγουρα αδάπανα μία άκρη στο πρόβλημα νομιμότητας που τον απασχολεί. 

Η αναστολή εκτελέσεως. Γιατί να μην μπορεί να δίδεται σε μία πράξη η οποία συγκεντρώνει τις προφανείς προϋποθέσεις να ανασταλεί, κατά παραγνώριση βέβαια της γενικότερης αρχής του αμέσου εκτελεστού των πράξεων των ΟΤΑ. Οι όροι είναι παρόμοιοι υπό τους οποίους χορηγείται η αναστολή από το Συμβούλιο της Επικρατείας. Δεν θα τους επαναλάβω, τους ξέρετε.

Επίσης θα έλεγα ότι θα μπορούσε να βοηθήσει στην αρχή της διαφάνειας, δεν ξέρω αν έχει ενεργοποιηθεί, ο θεσμός του Συμπαραστάτη του Δημότη και της Επιχείρησης. Βεβαίως λειτουργεί σε ένα επίπεδο, από ότι θυμάμαι, των Δήμων άνω των 20.000 κατοίκων, αλλά σε κάθε περίπτωση, χωρίς να νοσφίζεται εξουσίες του Συνηγόρου του Πολίτη, της κυρίας Σπανού, το έχουμε πει και ρητά, προς άρση οιασδήποτε αμφιβολίας και χωρίς να νοσφίζεται αρμοδιότητες άλλου ελεγκτικού μηχανισμού, θα μπορούσε να βοηθήσει, θα μπορούσε να εξυπηρετήσει, πιστεύω, διότι ότι λειτουργεί σε ένα επίπεδο νομιμότητας για τον πολίτη, λειτουργεί και για τον ίδιο τον Οργανισμό Τοπικής Αυτοδιοίκησης.

Θα μπορούσα και άλλα να αναφέρω σε σχέση με θέματα συναπτόμενα, ίσως, με την κατοχύρωση σε βάση περισσότερο ίσως υπηρετούσα την αρχή της διαφάνειας, του ελέγχου νομιμότητας των πράξεων των ΟΤΑ. 

Ο χρόνος δεν εξαρκεί, σας ευχαριστώ πάρα πολύ για την ανοχή σας. 

ΣΥΝΤΟΝΙΣΤΗΣ: Θα δοθεί η δυνατότητα στην συνέχεια να υπάρξουν ερωτήσεις στα όσα ενδιαφέροντα ακούσαμε από τον κύριο Μαυρίκα.


Και τώρα έχει τον λόγο ο κύριος Ρακιντζής, Γενικός Επιθεωρητής Δημόσιας Διοίκησης. 


Κύριε Ρακιντζή, έχετε τον λόγο.

Λ. ΡΑΚΙΝΤΖΗΣ: Ευχαριστώ την ΚΕΔΕ για την τιμητική πρόσκληση και κυρίως ότι μου δίνεται η ευκαιρία να διευκρινίσω ποιος είναι ο Γενικός Επιθεωρητής και τι κάνει και να ξεκαθαρίσω κάποιες εσφαλμένες εντυπώσεις. 

Η εμπλοκή του ΓΕΔΔ στην Τοπική Αυτοδιοίκηση. Ο θεσμός του Γενικού Επιθεωρητή Δημόσιας Διοίκησης (ΓΕΔΔ) καθιερώθηκε με το ν.3074/2002 σε συμμόρφωση με τις διεθνείς δεσμεύσεις της χώρας για τη θέσπιση επιτελικού συντονιστικού οργάνου της δράσης των Σωμάτων και των Υπηρεσιών Επιθεώρησης και Ελέγχου της Δημόσιας Διοίκησης.

Αποστολή του ΓΕΔΔ είναι:

α)  η διασφάλιση της εύρυθμης και αποτελεσματικής λειτουργίας της διοίκησης,

β)  η παρακολούθηση και η αξιολόγηση του έργου των ελεγκτικών μηχανισμών της δημόσιας διοίκησης

γ)  ο εντοπισμός των φαινομένων της διαφθοράς και κακοδιοίκησης (άρθρο 1 ν.3074/2002) που έχει ως συνέπεια την άσκηση πειθαρχικών και ποινικών διώξεων κατά των  υπαλλήλων και οργάνων της Διοίκησης, που υπέπεσαν σε πειθαρχικά και ποινικά αδικήματα. 

Το πεδίο δράσης του ΓΕΔΔ περιλαμβάνει το σύνολο του δημόσιου τομέα σύμφωνα με όσα ειδικότερα ορίζονται στο άρθρο 1 παρ.  του ν.3074/2002, στον οποίο περιλαμβάνονται οι Ο.Τ.Α. Α’ και Β’ βαθμού.. Οι αρμοδιότητές του δεν είναι μόνο κατασταλτικές αλλά και προληπτικές με την έννοια των παρεμβάσεων προς τη Διοίκηση για τη λήψη διορθωτικών διοικητικών μέτρων και την άσκηση πειθαρχικών ελέγχων και προς την Κυβέρνηση για νομοθετικές ρυθμίσεις με στόχο την καταπολέμηση των φαινομένων διαφθοράς και κακοδιοίκησης που έχουν διαπιστωθεί.

O δημόσιος όμως τομέας στη χώρα μας πάσχει κυρίως από την άποψη της κακοδιοίκησης αλλά και της διαφθοράς, γεγονός που επιφέρει πολύ επιβλαβείς επιπτώσεις, τόσο στη λειτουργία του κράτους με τη γραφειοκρατική αναποτελεσματικότητα του μηχανισμού του, όσο και στον ιδιωτικό τομέα με επιβαρυντικές συνέπειες για την οικονομική ανάπτυξη της χώρας και την εν γένει κοινωνική και πολιτισμική εξέλιξή της δεδομένου ότι οι δύο αυτοί τομείς που λειτουργούν ως συγκοινωνούντα δοχεία αλληλοεπηρεάζονται. 

Για την καταπολέμηση της διαφθοράς και κακοδιοίκησης απαιτείται αφενός μεν η ίδρυση και λειτουργία των κατάλληλων ελεγκτικών μηχανισμών με την αποτελεσματική αρωγή της δικαιοσύνης για την πρόληψη των φαινομένων αυτών αλλά και η ενεργή συμπαράσταση ολόκληρης της κοινωνίας. 

Οι ΟΤΑ  εμπλέκονται σε πάρα πολλές περιπτώσεις κακοδιοίκησης και  κακοδιαχείρισης που οδηγούν  και στη διαφθορά ή ευνοούν την ανάπτυξή της.


Η λειτουργία αρκετών αιρετών αρχόντων στα όρια της νομιμότητας  ή και πέραν αυτών, η απότομη και χωρίς προηγούμενη οργάνωση της υποδομής σε πολλές περιπτώσεις μεταβίβαση αρμοδιοτήτων από την κεντρική διοίκηση, οι ανεπαρκείς έλεγχοι της κεντρικής διοίκησης είναι μερικοί από τους παράγοντες που ευνοούν  την κακοδιοίκηση στο χώρο της Τοπικής  Aυτοδιοίκησης. 

Επίσης εντοπίζονται οργανικές δυσλειτουργίες οι οποίες ενισχύουν την πεποίθηση ότι οι ΟΤΑ εκλαμβάνουν το αιρετό της ιδιότητάς τους ως  δυνατότητα υπέρβασης ή καταχρηστικής άσκησης των κατά νόμον αρμοδιοτήτων τους, ακόμη και την ικανοποίηση μιας ιδιάζουσας έννοιας του τοπικού συμφέροντος, ως επιχείρημα για την παραβίαση της  νομιμότητας.

Οι τομείς που επικεντρώνεται η κακοδιοίκηση στην Τοπική  Αυτοδιοίκηση είναι κυρίως οι πολεοδομίες, το περιβάλλον, οι μεταφορές, τα δημόσια έργα, οι άδειες καταστημάτων υγειονομικού ενδιαφέροντος ενώ παράλληλα σε πολλές περιπτώσεις οι υπηρεσίες που προσφέρονται στους πολίτες είναι ελλιπείς.


Η πλειονότητα των ζητημάτων που σχετίζονται με ΟΤΑ παρατηρούνται στον τομέα αστικού και φυσικού περιβάλλοντος, καθώς και σε εκείνον των σχέσεων ΟΤΑ – διοικουμένων, ενώ ακολουθούν τα θέματα κοινωνικής πρόνοιας και αστικής – δημοτικής κατάστασης. Ως προς το είδος των προβλημάτων, αυτά αφορούν κυρίως σε φαινόμενα κακοδιοίκησης και σε μη εφαρμογή της κείμενης νομοθεσίας, συμπεριλαμβανομένης και της μη εκτέλεσης των δικαστικών αποφάσεων. 

Επιπροσθέτως παρουσιάζονται φαινόμενα αδιαφανών διαδικασιών σε προσλήψεις ειδικότερα συμβάσεις έργου και απευθείας αναθέσεις έργων κατά παράβαση των οικείων διατάξεων.

Αποτέλεσμα είναι να γεννιέται στον πολίτη ένα αίσθημα προκατάληψης και δυσπιστίας απέναντι στην τοπική αυτοδιοίκηση, αλλά και να δημιουργούνται θύλακες κακοδιοίκησης που ευνοούν την ανάπτυξη φαινομένων κακοδιαχείρισης και διαφθοράς.

Ιδιαίτερη επισήμανση πρέπει να γίνει στη συστηματική παράλειψη άσκησης ελέγχου των αιρετών  από τους προσωρινά αρμοδίους προς τούτο γενικούς γραμματείς των Αποκεντρωμένων Διοικήσεων. Το γεγονός αυτό εκτείνει την ευθύνη  σε μεγάλο βαθμό και στην κεντρική διοίκηση, η οποία λόγω εσωτερικών προβλημάτων, αλλά και στο όνομα της διατήρησης πολιτικών ισορροπιών, ανάμεσα στην κεντρική και την τοπική αυτοδιοίκηση ασκεί ελλιπώς και πλημμελώς τον προβλεπόμενο έλεγχο ελέγχου ή την ολοκλήρωση των προβλεπομένων πειθαρχικών ενεργειών. 

Αποτέλεσμα της κατάστασης αυτής είναι ότι η αποκέντρωση δεν έχει οδηγήσει στην αναβάθμιση του ρόλου της Κεντρικής Διοίκησης σε όργανο τόσο επιτελικού σχεδιασμού όσο και άσκησης κανονιστικού και ελεγκτικού έργου, με ταυτόχρονη μεταφορά της εφαρμογής των δημόσιων πολιτικών στο επίπεδο της Τοπικής Αυτοδιοίκησης. 

Ο μεγάλος αριθμός των ΟΤΑ Α’ βαθμού και των επιχειρήσεών τους ήταν παράγοντας υποβοήθησης της κατασπατάλησης και σε ορισμένες περιπτώσεις διασπάθησης του δημοσίου χρήματος και κατέστησε επιτακτική την ανάγκη συνένωσής τους με την  ενίσχυση της στελέχωσης και υποδομής τους, επιμόρφωση των τοπικών αιρετών αρχόντων και την θέσπιση ενός πιο αποτελεσματικού συστήματος ελέγχου όπως επιχειρήθηκε με το πρόγραμμα Καλλικράτης, με το θεσμό του Ελεγκτή Νομιμότητας, ο οποίος δεν έχει όμως ακόμα ενεργοποιηθεί.

Δυστυχώς συνεχώς εμφανίζονται στα ΜΜΕ κατηγορίες εναντίον ΟΤΑ και των υπαλλήλων τους για διάφορα ποινικά και πειθαρχικά αδικήματα που επιβεβαιώνονται ακόμη και από ποινικές καταδίκες αιρετών και υπαλλήλων ΟΤΑ. Στον κατακλυσμό αυτών των καταγγελιών ορισμένοι εκπρόσωποι  συλλογικών οργάνων απαντούν, ότι αδίκως για μεμονωμένες περιπτώσεις στοχοποιούνται οι ΟΤΑ.

Κάθε αιρετός, υπεύθυνος πολίτης, πρέπει, όχι απλώς να δέχεται, αλλά και να καλοδέχεται τον έλεγχο και να μην διαμαρτύρεται. Σαφώς οι κατηγορίες δεν αφορούν τους πάντες γιατί υπάρχουν εξαιρετικοί δήμαρχοι, που παράγουν σπουδαίο έργο. Αλλά οι εξαιρέσεις και μάλιστα προβεβλημένων αιρετών αμαυρώνουν την όλη εικόνα των ΟΤΑ. Πρώτιστο καθήκον των λοιπών αιρετών είναι να διαχωρίζουν τη θέση τους και να βοηθούν στην εξιχνίαση των καταγγελιών και όχι με την σιωπή τους να βοηθούν στη συγκάλυψή τους. Όμως για αυτούς που υπάρχουν καταγγελίες πρέπει και να ερευνηθούν και να επιβληθούν οι ποινές όπου διαπιστωθεί παράπτωμα.

Δύο οι κατευθύνσεις στον έλεγχο, η ποινική ευθύνη και η παραπομπή στα δικαστήρια (πρόσφατο το παράδειγμα του πρώην δημάρχου Θεσσαλονίκης), αλλά και ο πειθαρχικός έλεγχος. Εκεί δυστυχώς υπάρχει σωρεία απαλλαγών, για πολλούς λόγους.  Κυρίως, ώσπου να παραπεμφθούν, έχει λήξει η θητεία τους, οπότε σταματά και η πειθαρχική ευθύνη. Αλλά και εν ενεργεία να είναι ακόμα, η ιστορία δείχνει ότι συνήθως αθωώνονται. Ακόμα και το Ελεγκτικό Συνέδριο, σε περιπτώσεις που εξετάζεται ο καταλογισμός εις βάρος αιρετών της Αυτοδιοίκησης, αυτοί απαλλάσσονται με την δικαιολογία, ότι ενήργησαν «καλή τη πίστη».

Στη συμπεριφορά  αυτή όμως συνεργεί  και  η Πολιτεία, γιατί τέσσερις φορές, με νομοθετικές ρυθμίσεις που πέρασαν, παράτυπες δαπάνες, ατασθαλίες και σπατάλες που έκαναν δήμαρχοι, τις έκριναν παραδεκτές, στέλνοντας παράλληλα όποιες σχετικές υποθέσεις ερευνούσαμε εκείνο το διάστημα στο «Αρχείο». Όλα αυτά έχουν «ενθαρρύνει» συμπεριφορές ασυδοσίας στην Τοπική Αυτοδιοίκηση, αφού, όχι μόνο δεν υπάρχουν επιπτώσεις, αλλά καλλιεργήθηκε και το αίσθημα της ατιμωρησίας. Γεγονός όμως είναι ότι σχεδόν όλοι οι ΟΤΑ είναι ελλειμματικοί και μάλιστα τα τελευταία χρόνια οι δαπάνες μερικών από αυτούς έχουν οκταπλασιαστεί. Συνεπώς ανακύπτει το ερώτημα εάν έχει αντίστοιχα αυξηθεί και το παραγόμενο έργο.

Για να αντιμετωπισθεί η κατάσταση αυτή ανακύπτει το πρόβλημα των ελέγχων.

Ο προληπτικός έλεγχος είναι πια τυπικός. Ο έλεγχος νομιμότητας είναι πολύ απλός, εφόσον υπάρχει Κωδικός και κονδύλι στον Δημοτικό Προϋπολογισμό για κάποια δαπάνη, το Ελεγκτικό Συνέδριο δεν μπορεί να μην την εγκρίνει.  Από εκεί και πέρα όμως τι γίνεται; Ελέγχεται, π.χ., εάν έχει εκτελεστεί ένα έργο; εάν έγινε όπως προβλέπεται ή ξέφυγαν οι δαπάνες; 


Το κυριότερο και πλέον αποτελεσματικό θα ήταν ο έλεγχος της σκοπιμότητας, που όμως εγώ δεν μπορώ να προτείνω για την Αυτοδιοίκηση, διότι θα περιορίσει πάρα πολύ τους αιρετούς στα καθήκοντά τους. Τότε, θα υπάρξει το φαινόμενο ο δήμαρχος να ρωτά για κάθε ενέργειά του την Κεντρική Διοίκηση, με ό,τι αυτό συνεπάγεται για ένα Κράτος «μαμούθ», όπως είναι η Ελλάδα.

Αυτό που θα μπορούσε να βοηθήσει τελικά είναι ο κατασταλτικός έλεγχος να γίνει ταχύτερος. Από το Ελεγκτικό Συνέδριο ο κατασταλτικός έλεγχος μπορεί να αργήσει μέχρι και επτά έτη. Σε επτά χρόνια δεν μπορείς να βρεις άκρη, ούτε καν εάν ένα έργο έχει εκτελεστεί, αφού στις περισσότερες των περιπτώσεων μέσα σε ένα τέτοιο χρονικό διάστημα τα έργα γκρεμίζονται και ξαναφτιάχνονται…

Εξετάζοντας συνολικά το ζήτημα αντιλαμβανόμαστε ότι για όλα μέγιστος παράγων είναι ο άνθρωπος. Όλοι οι θεσμοί είναι καλοί όταν δημιουργούνται, την πορεία τους όμως διαμορφώνουν οι άνθρωποι, οι οποίοι τους στελεχώνουν. 

Πρέπει να ενθαρρύνουμε την είσοδο και την παραμονή αξιόλογων προσώπων στην Τοπική Αυτοδιοίκηση, και όχι εκείνων που ασχολούνται ενδεχομένως για να έχουν ένα επάγγελμα. 

Ο «Καλλικράτης» περιόρισε την πληθώρα των αιρετών στην Αυτοδιοίκηση, όμως ο αριθμός -κυρίως ελέω αντιδημάρχων- των υπευθύνων στον θεσμό είναι μεγάλος. Παραδοσιακά, πάντως, προβλήματα στους δήμους αποτελούσαν οι δημοτικές επιχειρήσεις. Αυτές είναι που δημιούργησαν και τα μεγάλα ελλείμματα των δήμων, τα οποία δεν γνωρίζω ποιος πλέον θα τα φορτωθεί. 

Υπάρχει, επίσης, μια υπερχρέωση των δήμων από δάνεια, τα οποία θα τα πληρώσει το Κεντρικό Κράτος, καθώς τα περισσότερα συνάφθηκαν με εγγύηση του Ελληνικού Δημοσίου. 

Συνοψίζοντας θεωρούμε  ότι παρά τα προβλήματα που εκτέθηκαν, οι ΟΤΑ λειτουργούν σχετικά ικανοποιητικά δεδομένων των δυσκολιών που υπάρχουν. Οι μεμονωμένες όμως περιπτώσεις μη τήρησης της νομιμότητας που διαπιστώθηκαν πρέπει να ελεγχθούν αποτελεσματικά με την ταχεία απόδοση της ποινικής και πειθαρχικής δικαιοσύνης και γι’ αυτό απαιτείται κοινή προσπάθεια όλων μας.

Σας ευχαριστώ.
ΣΥΝΤΟΝΙΣΤΗΣ: Ευχαριστούμε τον κύριο Ρακιντζή και βλέπω πως είστε έτοιμοι για πάρα πολλά ερωτήματα.

Λ. ΡΑΚΙΝΤΖΗΣ: Να ζωηρέψει το πράγμα, αλλά κυρίως πρέπει να δεχόμαστε και την κριτική. Έτσι δεν είναι;

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Θα τα πούμε σε λίγο.


Ο κύριος Παρασκευάς Νομικός, Ειδικός Γραμματέας του Σώματος Επιθεωρητών Ελεγκτών Δημόσιας Διοίκησης. 


Έχετε τον λόγο.

Π. ΝΟΜΙΚΟΣ: Ευχαριστώ, κύριε Πρόεδρε. Κύριε Υπουργέ, κύριε Πρόεδρε της ΚΕΔΕ, ευχαριστώ ιδιαίτερα για την τιμητική πρόσκληση που μου απευθύνατε και βρίσκομαι και είμαι σήμερα εδώ. 

Άκουσα πολλά κακά για τους ελεγκτικούς μηχανισμούς, είναι αλήθεια. Έναν βασικό και σημαντικό ελεγκτικό φορέα εκπροσωπώ και εγώ, το Σώμα Επιθεωρητών Ελεγκτών Δημόσιας Διοίκησης, το οποίο έχει μια παρουσία στον έλεγχο εν γένει της Δημόσιας Διοίκησης και όχι μόνο των ΟΤΑ, τα τελευταία 15 χρόνια αφότου  συγκροτήθηκε, με μια βέβαια προϊστορία από το παλιό Σώμα Ελεγκτών Δημόσιας Διοίκησης.


Είναι αλήθεια κακό ο έλεγχος; Δημιουργεί όντως τόσο μεγάλο θέμα στους ΟΤΑ; Εγώ θα έλεγα ότι ο έλεγχος είναι μια φυσιολογική λειτουργία για μια διοίκηση που πραγματικά θέλει να προχωρήσει, να αναβαθμιστεί και να μην έχει πλέον αυτά τα φαινόμενα τα σοβαρά που όντως λέχθηκαν από όλους τους προλαλήσαντες από εμένα, τα σοβαρά της απαξίωσης, της γενικευμένης εικόνας περί διαφθοράς, κακοδιοίκησης. 


Αυτά όμως θα πρέπει να αντιμετωπιστούν από κάποιους θεσμούς, θεσμούς σταθερούς. Ένας θεσμός σταθερός ήταν όλα αυτά τα χρόνια το Σώμα Ελεγκτών Δημόσιας Διοίκησης, όπως και οι άλλοι θεσμοί που υπάρχουν. 


Πετύχαμε άραγε στην αποστολή μας αυτά τα χρόνια; Προσωπική μου άποψη, κρίνοντας ότι πράγματι είμαστε πάλι και βλέπουμε τόσο σοβαρά θέματα, δεν έχουμε επιτύχει. 


Κατά την άποψή μου δεν είναι δυνατόν να περιμένουμε από έναν ελεγκτικό φορέα, όσο ισχυρός και αν είναι, να πετύχει τα πάντα. Πρέπει ο κάθε φορέας, ο κάθε Δήμος, να έχει ανησυχία. Ο κάθε Δήμος πρέπει να έχει μια υπηρεσία εσωτερικού ελέγχου, που να ελέγχει την ποιότητα, τη νομιμότητα, την αποτελεσματικότητα των λειτουργιών του Δήμου. Ο έλεγχος πρέπει να είναι μια παράδοση, μια κουλτούρα σε κάθε φορέα. Αυτή τη στιγμή οι Δήμοι δεν είναι πλέον μικροί. Δεν είναι οι 1.034 του Καποδίστρια, είναι οι 325 του Καλλικράτη. Είναι μεγάλοι Δήμοι. Επομένως, σε αυτούς τους Δήμους πιστεύω ότι είναι απολύτως αναγκαίο να θεσπιστεί, να οργανωθεί μια υπηρεσία εσωτερικού ελέγχου. Ο ίδιος ο Δήμος δηλαδή να μπορεί να ελέγχει όλες τις λειτουργίες του. Να μην περιμένει πότε θα έρθει το Σώμα το άλφα ή ακόμα και ο Ελεγκτής Νομιμότητας ή ακόμα και ο Συμπαραστάτης του Δημότη. Πρέπει ο έλεγχος να είναι παράδοση. Έτσι πρέπει να είναι σε όλους τους φορείς. 


Είναι αλήθεια ότι τώρα στο πρόγραμμα αναδιοργάνωση των δομών της δημόσιας διοίκησης, σε κάθε Υπουργείου, που ξέρετε ότι το Σώμα έχει συμβάλλει ιδιαίτερα σε αυτό το ρόλο, θα υπάρχει ένα τμήμα εσωτερικού ελέγχου. Έτσι πράγματι πιστεύω θα καταπολεμήσουμε τα φαινόμενα κακοδιοίκησης, διαφθοράς, αναποτελεσματικότητας. Και θα ήταν καλό, όπως έχουμε το Παρατηρητήριο των οικονομικών των Δήμων, ας μεριμνήσει η ΚΕΔΕ να συγκροτήσει και αυτή ένα Παρατηρητήριο για τα θέματα αναποτελεσματικότητας, κακής παραγωγικότητας, διαφθοράς στη δημόσια διοίκηση. Σε αυτό το Παρατηρητήριο θα μπορούσαν να μετέχουν εκπρόσωποι και των δικαστικών Αρχών, όπως είναι το Ελεγκτικό Συνέδριο, και ο Συνήγορος του Πολίτη και οι ελεγκτικές υπηρεσίες, οι επικεφαλής. Να το παρακολουθούν το όλο θέμα, τις καλές πρακτικές, να μεταδίδονται, και οι κακές πρακτικές να μην επαναλαμβάνονται. 


Έτσι εγώ πιστεύω ότι πράγματι θα καταπολεμήσουμε, αν πράγματι ο έλεγχος γίνει κτήμα σε κάθε Δήμο. Μπορούν να βρεθούν κατάλληλα στελέχη να στελεχώσουν αυτές τις υπηρεσίες εσωτερικού ελέγχου.


Για το Σώμα τώρα, έχω ορισμένες διαφάνειες, επειδή πράγματι φαίνεται ότι ταλαιπωρούμε τους ΟΤΑ, να δείτε ότι πράγματι η παρέμβαση του Σώματος σε ένα μεγάλο βαθμό, θα σας παρουσιάσω στοιχεία του προπερασμένου έτους γιατί του 2012 τώρα τα ολοκληρώνουμε και θέλουν ακόμα μια επεξεργασία. Σε αυτές τις διαφάνειες θα φανεί πιο πολύ το έργο ειδικά στους ΟΤΑ, βλέποντας όμως και το συνολικό έργο του Σώματος, για να μην είναι αποσπασματικό.


Από τους 680 λοιπόν, που είδατε επιθεωρήσεις που είχαμε το προηγούμενο έτος, το 2011, οι 220… Φαίνεται καταρχάς εδώ πώς κινείται το Σώμα. Το Σώμα ειδικά για τους ΟΤΑ, δεν κινείται δυστυχώς, αν και θα το θέλαμε, να έχει ένα καλά οριοθετημένο πρόγραμμα αυτεπάγγελτων ελέγχων, σταθμίζοντας ενδεχομένως κινδύνους, όλα αυτά. Σε ένα μεγάλο σημείο αναγκαζόμαστε να χειριστούμε μεγάλο αριθμό καταγγελιών, που είτε προέρχεται από ους πολίτες, είτε από την αντίπαλη… 

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Και ανώνυμες και επώνυμες. Εμείς δεχόμαστε τα πάντα είναι αλήθεια. Και καταγγελίες από την αντιπολίτευση. Δεχόμαστε εντολές και από τον Γενικό Επιθεωρητή Δημόσιας Διοίκησης. Και έναν μεγάλο αριθμό επίσης από τις δικαστικές Αρχές, οι οποίες εμπιστεύονται το Σώμα και ζητούν διενέργεια ελέγχων προκειμένου να έχουν σαφή πορίσματα επί αυτού.


Είναι αλήθεια ότι το Σώμα όλα αυτά τα… Γνωρίζετε ότι το Σώμα δεν είναι μόνο ένας διωκτικός φορέας, δεν τον ενδιαφέρει η δίωξη. Στην πραγματικότητα όταν έχουμε φαινόμενα που αναγκαζόμαστε να ζητήσουμε ποινικές, πειθαρχικές ευθύνες υπαλλήλων ή αιρετών οργάνων, δεν πανηγυρίζουμε, είναι αλήθεια. Για εμάς αυτά είναι φαινόμενα τα οποία είναι λυπηρά, μας λυπούν αυτά. Για αυτό σε κάθε περίπτωση θέλουμε να είμαστε πάντοτε τεκμηριωμένοι και όλοι οι  Δήμαρχοι, όσοι έχουν υποστεί ελέγχους, γνωρίζουν ότι πριν από την ολοκλήρωση της έκθεσης ζητάμε τις απόψεις τους επί των καταρχήν διαπιστώσεων και συμπερασμάτων της έκθεσης. Οπότε ακολουθούμε την αρχή μηδενί δίκην δικάσεις πριν αμφοίν μύθον ακούσεις.


Για εμάς οι Οργανισμοί Τοπικής Αυτοδιοίκησης χρειάζονται ένα ιδιαίτερο σεβασμό και μια ιδιαίτερη προσοχή. Δεν υπάρχει κανένας Οργανισμός του Δημοσίου που να είναι τόσο κοντά στον πολίτη από τη γέννηση μέχρι το θάνατο. Σε όλους έρχεται στο μυαλό ότι πράγματι τη γέννηση τη δηλώνουμε στο Ληξιαρχείο και αντίστοιχα και μετά τα θέματα της μόρφωσης των παιδιών μας, της άσκησης επαγγελμάτων. Όλα αυτά τα ασκεί ο Δήμος. Και για αυτό πράγματι, έτσι βλέπουμε και εμείς τον ρόλο του Σώματος, με ιδιαίτερη προσοχή και ιδιαίτερη κατανόηση. 


Εδώ θα δείτε κυρίως με τι αντικείμενα ασχολούμαστε στο Σώμα. Κυρίως στους ΟΤΑ αφορούν θέματα χωροταξίας… τα γνωστά, δεν χρειάζεται να επιμείνουμε πολύ. Τα Πολεοδομικά Γραφεία οπωσδήποτε, τα έργα, οι προμήθειες, η λειτουργία των καταστημάτων, τα κοιμητήρια, ακόμα και αυτά έχουμε ιδιαίτερους ελέγχους. Βλέπετε σε ποια…

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Και η Νομαρχία είναι ο Β’ Βαθμός Τοπικής Αυτοδιοίκησης.

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Εντάξει, σε κάθε περίπτωση, είναι ο Α’ Βαθμός, αλλά σε κάθε περίπτωση…

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Τώρα εμείς δεν κάνουμε διάκριση, βλέπουμε όλο το φορέα της Τοπικής Αυτοδιοίκησης. 


Μετά βλέπετε περίπου σε ποιες περιοχές της χώρας έχουμε κυρίως διενεργήσει ελέγχους.


Η επόμενη διαφάνεια μας δείχνει τις προτάσεις. Όπως είπα και πριν, το Σώμα έχει βελτιωτικό και διωκτικό ρόλο. Ο ένας συμβαδίζει με τον άλλον. Στις εκθέσεις μας δεν προκύπτουν μόνο ευθύνες. Προκύπτουν και προτάσεις για τη βελτίωση εν γένει της λειτουργίας. Να σας θυμίσω ότι πολλές προτάσεις μας για τη βελτίωση της διαδικασίας αδειοδότησης των ΚΥΕ έχουν ήδη νομοθετηθεί και είναι μέσα στο νόμο. Όπως θυμάστε την πρόβλεψη όταν απλώς αλλάζει το άτομο, αλλά δεν αλλάζει η επιχείρηση, απλώς αντικαθίσταται η άδεια και δεν απαιτείται η υποβολή νέων στοιχείων. 


Η δυνατότητα χορήγησης εγγύησης, εγγυητικής επιστολής, σε περίπτωση χρήσης κοινόχρηστων χώρων, επίσης από δική μας πρόταση είναι.


Επίσης η καταβολή του τέλους για χρήση κοινόχρηστων χώρων, με δόσεις, επίσης δική μας πρόταση είναι.


Βλέπετε λοιπόν τις προτάσεις. Βέβαια ένα μεγάλο ποσοστό προτάσεων αναφέρεται στη νομιμότητα. Ζητάμε με διάφορες εκθέσεις μας και προτάσεις να αποκατασταθεί η νομιμότητα. Είναι αλήθεια ότι όσο και αν θεωρείται ενοχλητικός ο έλεγχος ή να επιβαρύνει, θα ήθελα να υπενθυμίσω πολλούς αποτελεσματικούς ελέγχους που έχει διενεργήσει το Σώμα, με τη συνεργασία σας, με σοβαρά αποτελέσματα. Θυμάστε αλήθεια πριν δύο χρόνια τι πρόβλημα είχαμε με τις διαφημιστικές πινακίδες. Με συντονισμένη ενέργεια του Σώματος και έλεγχο σε εννέα Δήμους της Αττικής, τώρα πλέον έχουν εξαφανιστεί οι πίζα, δεν διαφημίζει πλέον. Έχουμε μια μεγάλη βελτίωση του θέματος. 

Είχαμε ελέγχους πολύ βασικούς στα κοιμητήρια. Θα πρέπει να γνωρίζετε ότι όπου υπάρχει χρήμα στους ΟΤΑ, εκεί υπάρχει μεγάλος κίνδυνος διαφθοράς. Στα κοιμητήρια λοιπόν, οι έλεγχοι που έχουμε κάνει, είναι γνωστοί, δεν θα αναφέρουμε σε ποιους Δήμους, διαπιστώσαμε καταχρήσεις πραγματικά πολλών ποσών και ήδη έχουμε πληροφορηθεί ότι ορισμένοι υπάλληλοι έχουν τεθεί σε αργία τελευταία.


Επίσης, στη διαχείριση των απορριμμάτων. Επίσης έχουμε διαπιστώσει σοβαρές… Σε μία έκθεση που διενεργήσαμε, πολύ αποτελεσματική και σοβαρή και είχαμε πράγματι και…

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Εγώ αναφέρομαι πιο πολύ για τη διαχείριση της…

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Να σας πω και ένα ευχάριστο νέο. Το Κυβερνητικό Συμβούλιο Μεταρρύθμισης ενέκρινε το σενάριο συγχώνευσης του Γενικού Επιθεωρητή και του Σώματος. Οπότε από εδώ και πέρα θα υπάρχει μία Υπηρεσία.

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Καλύτερα να μην πούμε τώρα…

ΣΥΝΤΟΝΙΣΤΗΣ: Μετά, παρακαλώ. Κύριε Νομικέ, ολοκληρώστε και μετά.

Π. ΝΟΜΙΚΟΣ: Στις μεταδημοτεύσεις, είχαμε πάντα επιτυχίες. Είναι αλήθεια ότι έχουμε παραβιάσεις, το είπε και η κυρία Σπανού πριν. Εμείς αναγκαστήκαμε να κάνουμε και άρση του φορολογικού απορρήτου για να διαπιστώσουμε αν όντως οι κάτοικοι που φαίνονταν να διαμένουν στους Δήμους, είχαν ως πρώτη κατοικία… Τι δήλωναν; Πρώτη κατοικία τον Δήμο που ήθελαν να μεταδημοτεύσουν ή όχι;

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Διετία θέλει ο νόμος.

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Αυτούς τους ελέγχους τους κάνουμε συχνά. Λίγο πριν και λίγο μετά τις εκλογές. 

Σε κάθε περίπτωση, για να μην σας κουράζω άλλο, θέλω απλώς και πάλι να επισημάνω ότι ο ρόλος του Σώματος είναι αρωγός της Τοπικής Αυτοδιοίκησης. Δεν είναι πολέμιος, ούτε εχθρός. Θέλουμε να συνεργαστούμε για το καλύτερο. Αυτά που αποκαλύπτουμε εμείς, δεν είναι απλά θέματα, είναι σοβαρά. Αυτά έχουν λοιπόν συμφέρον τον κάθε αιρετό άρχοντα, τον κάθε Δήμο, να τα εξαλείψει. Εμείς βοηθάμε σε αυτό.

ΟΜΙΛΗΤΗΣ: (εκτός μικροφώνου)


Π. ΝΟΜΙΚΟΣ: Εντάξει, καλύτερα να δοθεί χρόνος για ερώτηση. Εγώ σας ευχαριστώ πολύ και πάλι για την πρόσκληση. Ευελπιστώ σε μόνιμες δομές. Δηλαδή ένα Παρατηρητήριο για την αποτελεσματικότητα, τη διαφθορά και την κακοδιοίκηση. Αυτό μπορεί να το οργανώσει η ΚΕΔΕ και να συμμετέχουν αντίστοιχα Όργανα.

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Ευχαρίστως. Και κυρίως ελεγκτικές υπηρεσίες μέσα στους Δήμους. Οι Δήμοι είναι μεγάλοι, να ελέγχουν. Εμείς προτιμούμε να συνεργαζόμαστε με καλές ελεγκτικές υπηρεσίες, παρά να περιμένουμε από εμάς και μόνο να λύσουμε το πρόβλημα. 


Ευχαριστώ πολύ και ευελπιστώ σε καλύτερη συνεργασία.

ΣΥΝΤΟΝΙΣΤΗΣ: Ευχαριστούμε. 


Ειπώθηκε από το πάνελ ότι ελάτε να μιλήσουμε και η απάντηση είναι καλέστε μας. Λοιπόν, θα καλέσουμε το πάνελ εδώ έτσι θεματικά, για να μπορέσουμε έτσι να λύσουμε και περισσότερα προβλήματα.


Τώρα, επειδή βλέπω ότι υπάρχει πάρα πολύ ενδιαφέρον, υπάρχουν ερωτήματα που έχουν τεθεί. Προτείνω να ομαδοποιηθούν, να τεθούν τα ερωτήματα και στη συνέχεια να πάρουν τον λόγο  οι συνάδελφοι έτσι ζωντανά, επειδή έχουν ενδιάμεσα επειδή έρθει και από την περιφέρεια και θέλουν να τοποθετηθούν.


Λοιπόν, ένα γενικότερο ερώτημα. Υπάρχουν σοβαρές αντιφάσεις λέγεται, μεταξύ των πορισμάτων των ελεγκτικών Αρχών. Παραδείγματος χάριν, έχει παρατηρηθεί ότι οι πράξεις των ΟΤΑ ελέγχονται και εγκρίνονται και από το Γενικό Γραμματέα της Αποκεντρωμένης Διοίκησης, αλλά και από την Επιτροπή του άρθρου 152, και για το ίδιο ζήτημα υπάρχουν πορίσματα ελεγκτικών Αρχών που αποφαίνονται το αντίθετο. Παραδείγματος χάριν, υπάρχει το οξύμωρο, τονίζεται, ότι ενώ οι αποφάσεις των Δήμων έχουν εγκριθεί νομίμως από τον Γενικό Γραμματέα της Αποκεντρωμένης Διοίκησης, έρχονται οι Ελεγκτές Δημόσιας Διοίκησης, με τον οποίο κρίνουν ως μη νόμιμες τις αποφάσεις και αποστέλλονται, το πόρισμα αποστέλλεται στον ίδιο τον Γενικό Γραμματέα, ώστε να διαπιστώσει τυχόν πειθαρχικές ευθύνες, ενώ για το ίδιο θέμα ο Γενικός Γραμματέας έχει ήδη αποφανθεί για τη νομιμότητα των πράξεων. 


Δύο. Κύριε Ρακιντζή. Έχουμε παρατηρήσει ότι οι ετήσιες εκθέσεις των ελεγκτικών μηχανισμών δίνονται στη δημοσιότητα. Εμείς λέμε ότι με αυτόν τον τρόπο που δίνονται δεν βοηθούν, αφού κυρίως αναδεικνύουν, τοποθέτηση και ομαδοποίηση, δυσανάλογα, με υπερμεγέθη τρόπο, τα αρνητικά στοιχεία και δεν αναφέρονται καθόλου στα θετικά. 


Επίσης, δεν γίνεται καμία αναφορά και καμιά σύγκριση με προηγούμενες εκθέσεις, όπου προκύπτει μια πάρα πολύ μεγάλη βελτίωση στη λειτουργία των ΟΤΑ.


Επίσης, ότι έχουν διαπιστωθεί πάρα πολλά προβλήματα στους Δήμους, που δεν δημιουργούνται από συνειδητή παράκαμψη της νομοθεσίας, αλλά προβλήματα της ίδιας της νομοθεσίας και της νομολογίας. Πολυπλοκότητα και έλλειψη κωδικοποίησης, αλλά και πολλές φορές από οργανωτικά προβλήματα, έλλειψη προσωπικού, οργάνωσης και εξοπλισμού.


Παράδειγμα, κύριε Υπουργέ. Χθες αναφέρθηκε και δόθηκε στη δημοσιότητα και έχουν αντιδράσει πάρα πολύ οι Δήμαρχοι, ότι και με βάση το Παρατηρητήριο, τα στοιχεία που δίνουν κάθε μήνα, υπάρχουν πάρα πολλοί Δήμοι που δεν μπορούν να ανταποκριθούν σε αυτό το αίτημα διότι δεν έχουν, πρώτον, το εξειδικευμένο προσωπικό, έχουν φύγει πάρα πολλοί σε σύνταξη, δεν έχουν αντικατασταθεί, προσλήψεις μέχρι το 2016 δεν μπορεί να γίνουν, και δεν μπορούν να ανταποκριθούν από αδυναμία της ίδιας της Υπηρεσίας για να δώσουν τα στοιχεία. Και χθες από τους 24 Δήμους της Κρήτης υπήρξε μια αναστάτωση και υπήρχε το ερώτημα στους πολίτες: 17 Δήμοι από τους 24 δεν ανταποκρίθηκαν; Δεν αναφέρομαι στο Δήμο που εκπροσωπώ, που ανταποκρίνεται, που έχει πάρα πολύ προσωπικό. Όμως πολλοί συνάδελφοι αισθάνονταν προσβεβλημένοι και ήταν στα μανταλάκια, όπως λέγεται, γιατί δεν μπόρεσαν να δώσουν τα στοιχεία. 


Ερώτημα άλλο, κωδικοποιημένο. Από οφειλές πολιτών προς τους Δήμους, νερά, πρόστιμα, Κώδικα Οδικής Κυκλοφορίας, ενοικίαση καταστημάτων, σχεδόν όλοι οι Δήμοι είμαστε εκτεθειμένοι, παρότι έχουμε κάνει τις περισσότερες ενέργειες, όπως βεβαιώνουμε τις οφειλές, καταλόγους που στέλνουμε ειδοποιητήρια, δεσμεύσεις των φορολογικών ενημερώσεων, και σε κάποιες περιπτώσεις δεσμεύονται και χρήματα από λογαριασμούς στις τράπεζες, κατασχέσεις, περιπτώσεις. Παρ’ όλα αυτά, τονίζουν οι συνάδελφοι, είμαστε εκτεθειμένοι σε κίνδυνο για παράβαση σε βαθμό κακουργήματος.

ΟΜΙΛΗΤΕΣ: (εκτός μικροφώνου)

Κ. ΑΣΚΟΥΝΗΣ: Κύριε Ρακιντζή, με το 1608/50.

ΣΥΝΤΟΝΙΣΤΗΣ: Άλλη μια ερώτηση θα θέσω. Ο Συνήγορος του Πολίτη λειτουργεί ως Αρχή εδώ και 15 χρόνια. Με τη λειτουργία των Καλλικρατικών Δήμων, έρχονται θέματα προς επίλυση που εκκρεμούν είκοσι χρόνια και λύσεις μπορεί να δοθούν λίγες, αλλά δεν λαμβάνεται υπόψη ούτε το δημοσιονομικό πρόβλημα της χώρας, ούτε και των Δήμων. Δηλαδή καλούμαστε τώρα, με τις χειρότερες συνθήκες, να επιλύσουμε χρονίζοντα ζητήματα και για αυτό γίνεται και επίπληξη προς τους Δήμους.

Ένα ερώτημα ακόμα γενικό. Έγινε κατάσχεση σε Δήμους. Δεν είναι ανάγκη να αναφέρω την οφειλή. Λέει εδώ ένα συγκεκριμένο παράδειγμα, 750.000, μετά από τελεσίδικη απόφαση. Επιχείρησα, λέει ο Δήμαρχος, συναινετική μερική καταβολή ύψους 350.000 € για να διευκολυνθεί ο  Δήμος. Υπέγραψα τη σχετική εντολή προς την τράπεζα, χωρίς προηγουμένως την έγκριση του Προέδρου Πρωτοδικών, κάτι που δεν γνώριζα. Είμαι ελεγκτέος; Τι συνέπειες; Προηγήθηκε βέβαια η σχετική απόφαση της Οικονομικής Επιτροπής.
Λ. ΡΑΚΙΝΤΖΗΣ: Να απαντήσουμε. Πρώτα στο παράπονό σας ότι δεν λέμε τα καλά. Εγώ είμαι Γενικός Επιθεωρητής, των φαινομένων κακοδιοίκησης και διαφθοράς. Δεν είμαστε για να βάζουμε… Άλλοι θα λένε τα καλά. Σας το λένε οι δημότες σας, με την ψήφο, όταν σας ψηφίζουν. Έτσι δεν είναι; Εγώ είμαι μόνο για τα φαινόμενα κακοδιοίκησης και διαφθοράς. Λοιπόν, μπορώ στην έκθεσή μου να λέω… Και το λέω, και το είπα, λειτουργούν ικανοποιητικά, παράγουν σπουδαίο έργο, αλλά άλλο είναι το αντικείμενο το δικό μου. Επομένως το παράπονο δεν στέκει.

ΟΜΙΛΗΤΗΣ: (εκτός μικροφώνου)

Λ. ΡΑΚΙΝΤΖΗΣ: Έχει πάρα πολλά συμπτώματα. 

ΟΜΙΛΗΤΗΣ: (εκτός μικροφώνου)

Λ. ΡΑΚΙΝΤΖΗΣ: Μετά έχει στατιστικά…
ΟΜΙΛΗΤΗΣ: (εκτός μικροφώνου)

Λ. ΡΑΚΙΝΤΖΗΣ: Ναι, αλλά δεν είναι να αρχίζω να λέω μπράβο, τι ωραία. Και παρ’ όλα αυτά το λέω. Όταν κάνω μια έκθεση και δεν καταλογίζω κάτι ή τη βάζω στο αρχείο, σημαίνει ότι έγινε σωστά το έργου τους. 

ΟΜΙΛΗΤΗΣ: (εκτός μικροφώνου)

Λ. ΡΑΚΙΝΤΖΗΣ: Η έκθεσή μου είναι 250 σελίδες. Εάν λοιπόν βάζω…
ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Παρακαλώ, θα τεθούν τα ερωτήματα.

Λ. ΡΑΚΙΝΤΖΗΣ: Από την Τοπική Αυτοδιοίκηση βάζω κάποιες 40-50… ούτε 40-50. Ελέγχω όλο το δημόσιο τομέα. Άλλωστε χαίρομαι που τη διαβάζετε την έκθεση.

ΟΜΙΛΗΤΗΣ: Τη διαβάζουμε, αλλά το 3% των Δήμων που παρουσιάζουν πρόβλημα είναι το άντρο της διαφθοράς η Αυτοδιοίκηση; 3%  των Δήμων που ελέγχετε παρουσιάσανε κάποια προβλήματα.

Λ. ΡΑΚΙΝΤΖΗΣ: Πολλά προβλήματα παρουσιάσανε…

ΟΜΙΛΗΤΗΣ: 3%...

Λ. ΡΑΚΙΝΤΖΗΣ: Αλλά δεν είναι θέματα στατιστικής, είναι θέματα εντυπώσεων. Εντάξει;

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Προχωρούμε. Κύριε Ρακιντζή, ολοκληρώσατε;


Ο κύριος Νομικός.

Π. ΝΟΜΙΚΟΣ: Είναι αλήθεια ότι είμαστε στον άχαρο ρόλο να δεχόμαστε καταγγελίες, είναι αλήθεια, αλλά δεν τις κρίνουμε όλες ότι είναι βάσιμες. Στις υποθέσεις του 2011 είχαμε 220 εκθέσεις για τους ΟΤΑ, μόνο στις 37 βρήκαμε κάτι τόσο αξιόλογο ώστε να ζητήσουμε ευθύνες ποινικές, πειθαρχικές. Σε αυτές τις περιπτώσεις, σύμφωνα με τη διαφάνεια, λίγο παραπάνω από τον μέσο δείκτη διαφθοράς είναι. Δεν είναι άντρο διαφθοράς, όπως το λέμε, είναι αλήθεια, αλλά εμείς σας λέω, πρέπει να καταλάβετε και το δικό μας ρόλο ότι είναι, πράγματι δεχόμαστε καταγγελίες οι οποίες… και σας ανέφερα και συγκεκριμένα παραδείγματα, τα οποία ήταν σοβαρά. Δεν είναι τώρα απλά θέματα. Όμως δυστυχώς ο Τύπος τα εκμεταλλεύεται όλα αυτά και δίνει μια εικόνα γενικευμένης…
ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Κοιτάξτε, τα στατιστικά είναι αντικειμενικά. Αν δείτε τις διαφάνειες είναι έτσι. 

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Σε καμία περίπτωση η έκθεση του Σώματος Επιθεωρητών δεν αναφέρεται σε αυτό το θέμα. Αναφέρουμε ψυχρά νούμερα. Αν θέλετε να δείτε τη διαφάνεια, αλλά τώρα…

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Ναι, γιατί όντως ίσως εξυπηρετεί. Για αυτό είπα πριν ότι είναι εύλογο, όταν έχετε εξωτερικό έλεγχο πάντα, να φωτίζεται ιδιαίτερα κάθε περίπτωση. Ενώ αν ο εσωτερικός έλεγχος σε κάθε Δήμο, από τη στιγμή βέβαια που είναι ανεξάρτητος και αποτελεσματικός, θα λειτουργήσει σαφώς καλύτερα.

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Σε καμία περίπτωση το Σώμα δεν έρχεται προκατειλημμένο. 

ΟΜΙΛΗΤΗΣ: Ανώνυμες καταγγελίες να μην τις εξετάζετε. Όποιος θέλει, επώνυμε και ενυπόγραφα.

Π. ΝΟΜΙΚΟΣ: Κοιτάξτε, επειδή στο νομικό πλαίσιο που έχουμε τώρα δεν προστατεύονται οι πληροφοριοδότες, για αυτό δεχόμαστε και ανώνυμες, γιατί κάποιος που μπορεί να γνωρίζει κάτι σημαντικό, δεν θα ήταν…

ΟΜΙΛΗΤΗΣ: (εκτός μικροφώνου)

Π. ΝΟΜΙΚΟΣ: Ναι, αλλά δεχόμαστε ανώνυμες.

ΣΥΝΤΟΝΙΣΤΗΣ: Δεν θα τελειώσουμε έτσι. 

Λ. ΡΑΚΙΝΤΖΗΣ: …καταγγελία με τον όρο ότι είναι απόρρητη, οπότε δεν δίνουμε τα στοιχεία. Πολλές καταγγελίες είναι επώνυμες, αλλά έχουν τον όρο ότι είναι απόρρητες, οπότε δεν παίρνετε στοιχεία. Ούτε στον εισαγγελέα. 

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Μισό λεπτό. Αν δεν κρατήσουμε τη διαδικασία, δεν θα έχουμε και το αποτέλεσμα που θέλουμε. 


Ποιος θέλει να ρωτήσει; Ο κύριος Κυρίζογλου.

Λ. ΚΥΡΙΖΟΓΛΟΥ: Κύριε Πρόεδρε, η διαδικασία δεν ήταν σωστή διότι ήδη στα θέματα που θέλουμε να αναφερθούμε, οι καθ’ ύλην αρμόδιοι Υπουργοί έχουν φύγει. Σε ορισμένα από αυτά. Όμως αυτά είναι ζητήματα…
ΟΜΙΛΗΤΗΣ: (εκτός μικροφώνου)

Λ. ΚΥΡΙΖΟΓΛΟΥ: Ο αναπληρωτής Υπουργός είναι παρών, αλλά έχουμε και θέματα που άπτονται του Υπουργείου Δικαιοσύνης, που δεν μπορεί να τα εισηγηθεί το Υπουργείο Εσωτερικών. Εν πάση περιπτώσει, θα ακούσετε τώρα σε ποιο θέμα θα αναφερθώ. 


Ωστόσο, αν ο σκοπός της Ημερίδας ήταν να φύγουν τα δύο τρίτα των συναδέλφων, πέτυχε, κύριε Πρόεδρε, συγχαρητήρια. Τα υπόλοιπα θα τα πούμε  στο Συνέδριο.


Έρχομαι στο θέμα μας. Εμείς ζητάμε οι αυτοδιοικητικοί την εφαρμογή αυτού εδώ του βιβλίου, που είναι το Σύνταγμα της Ελλάδας, που με τις εξουσιοδοτικές του διατάξεις παραπέμπει στον κοινό νομοθέτη ο συνταγματικός για να ψηφίζει νόμους. Και ζητάμε τον σεβασμό και την τήρηση των αρχών και των διατάξεων του Συντάγματος που αναφέρονται στην Τοπική Αυτοδιοίκηση. Το ποθούμε, το επιδιώκουμε, το θέλουμε.


Σας ευχαριστούμε που ανταποκριθήκατε και καλώς ορίσατε σε αυτή την αυτοδιοικητική Ημερίδα. Ωστόσο όμως, για να έρθω και στα θέματα τα οποία θέλω να αναφερθώ, πρέπει να θυμίσω το άρθρο 101 του Συντάγματος, που λέει ότι η διοίκηση του κράτους οργανώνεται σύμφωνα με το αποκεντρωτικό σύστημα, το άρθρο 102 του Συντάγματος που λέει ότι η διοίκηση των τοπικών υποθέσεων ανήκει στους Οργανισμούς Τοπικής Αυτοδιοίκησης Α’ και Β’ Βαθμού. Νόμος καθορίζει το εύρος και τις κατηγορίες των τοπικών υποθέσεων, καθώς και την κατανομή τους στους επιμέρους Βαθμούς. Οι Οργανισμοί Τοπικής Αυτοδιοίκησης έχουν διοικητική και οικονομική αυτοτέλεια. Να μην το ξεχνάμε αυτό ούτε εμείς, ούτε οι ελέγχοντες, δηλαδή οι από το νόμο υπάρχουσες ελεγκτικές Αρχές. Προσωπικά πιστεύω ότι δεν θα έπρεπε να υπάρχουν καθόλου ανεξάρτητες Αρχές, διότι οι άλλες τι είναι που υπάρχουν; Εξαρτημένες; Απέτυχαν δηλαδή οι εξαρτημένες και άρα χρειαστήκαμε τις ανεξάρτητες, διότι αν θα λειτουργούσε καλά το κράτος, δεν θα έπρεπε να υπάρχουν άλλοι μηχανισμοί ή πολλοί μηχανισμοί. 

Επίσης, το ζήτημα της πολυνομίας σε ένα κράτος. Plures leges corrumptissima res publica, πολλοί νόμοι πολύ διεφθαρμένη πολιτεία, το λέω και ως νομικός. 


Οι δε νόμοι οι οποίοι υπάρχουν για την Τοπική Αυτοδιοίκηση, πρέπει να κωδικοποιηθούν σε ένα ενιαίο κείμενο, για να ξέρει ο καθ’ όλα σεβαστός, αλλά προβεβλημένος από το λαό, που μπορεί να είναι μανάβης, μπακάλης, ελεύθερος επαγγελματίες, πολίτης τον οποίο ψηφίζει. Εδώ εμείς οι νομικοί δεν βρίσκουμε άκρη. Ο κύριος Τέντες προς τιμήν του είναι που είπε ο άνθρωπος ότι εμείς οι δικαστές και οι εισαγγελείς με πολύ κόπο πολλές φορές είναι ενήμεροι για να δικάσουν υποθέσεις. 


Θα πρέπει δηλαδή οι Αρχές οι ανεξάρτητες να αντιλαμβάνεστε όταν ελέγχετε και ο Συνήγορος και όσοι παρίσταστε αξιότιμοι κύριοι και κυρία εδώ στο πάνελ, και το δύσκολο του πράγματος. Δεν είναι εύκολο πράγμα κανείς να έχει αντίληψη απόλυτη κάθε μέρα το τι γίνεται. 


Καλλικράτης. Ένας νόμος στην πατρίδα μας, ο οποίος ψηφίστηκε όπως ψηφίστηκε, εν άκρα σπουδή και εν άκρα βία, δεν έζησε τρία χρόνια. Δεν πέρασαν τρία χρόνια ακόμη, και έχουν γίνει δεκάδες τροποποιήσεις. Τι δείχνει αυτό; Ότι είναι νομικώς ένα γονατογράφημα εν άκρα σπουδή και βία, συγγραφέν, θεσπισθέν και εν συνεχεία έδειξε η ίδια η ζωή. Δεν μιλάω εξ υποκειμένου, εξ αντικειμένου. Ότι χρειάστηκαν και θα χρειαστούν ένα σωρό τροποποιήσεις. 

Επίσης, πρέπει να αναφερθούμε ότι από πολλούς Επιτρόπους οι ασκούμενοι έλεγχοι, διαβάζω το Σύνταγμα, το κράτος ασκεί στους Οργανισμούς Τοπικής Αυτοδιοίκησης εποπτεία που συνίσταται αποκλειστικά, κύριε Ρακιντζή μου, αποκλειστικά λέει…

Λ. ΡΑΚΙΝΤΖΗΣ: (εκτός μικροφώνου)

Λ. ΚΥΡΙΖΟΓΛΟΥ: Εγώ λέω. Εσείς είπατε, ακούσαμε. Διαβάσατε μάλλον. 


Αποκλειστικά σε έλεγχο νομιμότητας και δεν επιτρέπεται να εμποδίζει την πρωτοβουλία και την ελεύθερη δράση τους.


Άρα, απαγορεύεται ο έλεγχος σκοπιμότητας, απαγορεύεται και κάθε άλλος έλεγχος που εμποδίζει την ελευθερία και τη δράση τους. Για αυτόν τον λόγο αυτά πρέπει να τα γνωρίζουν όλοι και αυτά θέλουμε εμείς να κατοχυρώσουμε στην πράξη, για αυτά αγωνιζόμαστε. Οι έλεγχοι τους οποίους κάνουν οι Επίτροποι, υπερβαίνουν τα όρια πολλές φορές του ελέγχου νομιμότητας, έχουμε τέτοια παραδείγματα, και γίνονται, τρέπονται, σε ελέγχους σκοπιμότητας και δη ενίοτε ωμή και απροκάλυπτη σκοπιμότητα. Έχουμε αναφερθεί και έχουμε δώσει και συγκεκριμένες πράξεις. 


Το Παρατηρητήριο Οικονομικής Αυτοτέλειας, που είπε ο κύριος Υπουργός Εσωτερικών, των Δήμων, το κατ’ ευφημισμόν οικονομικής αυτοτέλειας, που επιβλήθηκε, έρχεται σε ευθεία αντίθεση με το άρθρο 102 παρ.4  και με το άρθρο 102 2α του Συντάγματος. Οι αντιφατικές πράξεις και θα αναφερθώ μόνο σε δύο θέματα, το ένα είναι το άρθρο 236 παρ. 2 του Καλλικράτη, όπου με μόνο το αμετάκλητο βούλευμα, την παραπομπή με αμετάκλητο βούλευμα του αιρετού ή την απευθείας κλήση στο ακροατήριο, μπαίνει σε αργία. 

ΟΜΙΛΗΤΗΣ: (εκτός μικροφώνου)

Λ. ΚΥΡΙΖΟΓΛΟΥ: Ποιο άλλαξε; Τι είναι αυτά που λέτε; 

ΟΜΙΛΗΤΗΣ: (εκτός μικροφώνου)

Λ. ΚΥΡΙΖΟΓΛΟΥ: Ποιο άλλαξε; Σας παρακαλώ πολύ. Όχι. 

ΟΜΙΛΗΤΗΣ: (εκτός μικροφώνου)

Λ. ΚΥΡΙΖΟΓΛΟΥ: Αφήστε την παράβαση καθήκοντος τώρα, τι είναι αυτά που λέτε; Δεν λέω αυτό. Εδώ είναι θεμελιώδες αίτημα της Αυτοδιοίκησης, που πέρασε και από την Επιτροπή Θεσμών. Δεν επιτρέπετε να τα λέτε εσείς αυτά.


Με το άρθρο 236 παρ.2, όταν γίνεται παραπομπή για κακούργημα με αμετάκλητο βούλευμα ή με απευθείας κλήση, κατά της οποίας απευθείας κλήσεως έχει εξαντληθεί το δικαίωμα προσφυγής, ο ελεγκτής νομιμότητα οφείλει να θέσει τον κατηγορούμενο σε κατάσταση αργίας. Και αίτημα δικό μας είναι να υπάρχει τουλάχιστον απόφαση πρωτοβαθμίως δικάσαντος δικαστηρίου. Στην περίπτωση τη δεύτερη του άρθρου 2, το είπατε και εσείς, όπου υπάρχει καταδικαστική απόφαση μόνο για τα πλημμελήματα που έχει η παράγραφος 1, να μην τα λέω, να υπάρχει τουλάχιστον τελεσίδικη απόφαση. 


Δηλαδή για όλους ισχύει, κύριε Υπουργέ είστε εδώ, το τεκμήριο της αθωότητας, για εμάς ισχύει το τεκμήριο της ενοχής. Δηλαδή είμαστε ένοχοι μέχρις αποδείξεως της αθωότητάς μας. Αυτό είναι ντροπή για τον πολιτικό μας πολιτισμό και για τον νομικό μας πολιτισμό. Δεν είναι σωστό πράγμα αυτό. Αυτό πρέπει να αλλάξει. 

Έρχομαι τώρα σε ότι αφορά το τελευταίο θέμα που θέλω να θίξω, το ζήτημα του Ν.1608/1950, περί αυξήσεως των προβλεπομένων ποινών δια τους καταχραστάς του Δημοσίου, σε μια μετεμφυλιακή κατάσταση και Ελλάδα που ψηφίστηκε ένας νόμος, όπου τότε προέβλεπε τη θανατική ποινή, προσέξτε. Καταργηθείσης της θανατικής ποινής, μετατράπηκε σε ισόβια ποινή, σε ισόβια κάθειρξη. Και λέω μόνο το εξής. Μόνο το εξής, διότι το θέμα απασχολεί. Τη θεωρία του Ποινικού Δικαίου, όπου οι πάντες συμφωνούν ότι ο νόμος αυτός είναι πέρα για πέρα άδικος και να θυμίσω ότι στο ποινικό μας σύστημα τα προστατευόμενα έννομα αγαθά της ζωής του ανθρώπου και της υπόστασης της κρατικής του πολιτεύματος, τυγχάνουν της μεγίστης αξιολογικά διαβάθμισης, δηλαδή βρίσκονται στην κορυφή της εννόμου προστασίας και για αυτό προβλέπεται για τους ενόχους των σχετικών ποινικών αδικημάτων η εσχάτη των ποινών, που είναι πλέον η ισόβια κάθειρξη. 


Το προστατευόμενο έννομο αγαθό με το Ν.1608/1950 που είναι η δημόσια περιουσία, σε καμία περίπτωση δεν μπορεί να εξισώνεται από πλευράς ποινικής μεταχείρισης με το έννομο αγαθό της ανθρώπινης ζωής. 


Τέλος, ο νόμος αυτός δεν έχει διαβάθμιση. Τι κάνει; 146.700 € όποιος κλέψει, ισόβια. Δέκα δις όποιος κλέψει, ισόβια. Όποιος εκτελέσει όλους όσους βρίσκονται εδώ μέσα, ισόβια. Φοβερό πράγμα. 


Κύριε Ρακιντζή, στη μη αντικειμενική μεταχείρισή μας από τα μέσα μαζικής ενημέρωσης, με τρόπο αντισυνταγματικό και αντιδημοκρατικό, διότι οφείλουν οι δημοσιογράφοι…

ΣΥΝΤΟΝΙΣΤΗΣ: Σας παρακαλώ, θέλουν και οι άλλοι συνάδελφοι…

Λ. ΚΥΡΙΖΟΓΛΟΥ: Θα μιλήσουν οι άλλοι συνάδελφοι, δεν διαμαρτύρονται.


Στη μη αντικειμενική μας μεταχείριση από τα μέσα μαζικής ενημέρωσης σε εκπομπές που οργανώνονται με τρόπο μη αντικειμενικό, άνισο και αντιδημοκρατικό, διότι δεν φωνάζουν στο πάνελ και την άλλη πλευρά, έτσι ορίζει το Σύνταγμα, ίση μετάδοση των ειδήσεων, αντικειμενικό τρόπο μετάδοσης των ειδήσεων, είτε όταν γίνεται η εκπομπή, είτε μετά, να καλέσει κάποιον εκπρόσωπο της Αυτοδιοίκησης να αντιλέξει, να ακούσει ο πολίτης και την άλλη πλευρά. 


Έχετε παραστεί πολλές φορές. Δεν θέλω τώρα να αναφερθώ και στα αποκόμματα που έχω από τις εφημερίδες και έχετε κάνει δηλώσεις. Φυσικά έχει δικαίωμα ο καθένας να δηλώνει ότι θέλει, ελεύθερα και εδώ ακούστηκε και η άποψή σας. Όμως επιτρέψτε μου να σας πω ότι δεν γνωρίζετε ή γνωρίζετε ελάχιστα τι σημαίνει στην πράξη Δήμος και πώς λειτουργεί. 


Ευχαριστώ πολύ.

Λ. ΡΑΚΙΝΤΖΗΣ: Έχω κάνει ένα χρόνο υπηρεσιακός Δήμαρχος στο Αιγάλεω. Άρα ξέρω πώς λειτουργεί ένας Δήμος.

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Ο κύριος Τζανακούλης.

Κ. ΤΖΑΝΑΚΟΥΛΗΣ: Θα ήθελα και εγώ από την πλευρά μου ως επικεφαλής της παράταξης να ευχαριστήσω όλους όσους ήρθαν σήμερα, τους ομιλητές και μας παρουσίασαν τις απόψεις, όπως και τους συναδέλφους, ιδιαίτερα αυτούς που είναι ακόμα στην αίθουσα.


Έλεγα προηγουμένως και συγνώμη που διέκοψα τον κύριο Νομικό, ότι η δική μας άποψη είναι κάποιοι έλεγχοι πρέπει να συμμαζευτούν, εννοώ υπηρεσιακά. Δηλαδή εγώ τουλάχιστον τους τρεις εσάς που βλέπω εδώ, από τον Συνήγορο του Πολίτη, τον κύριο Ρακιντζή και εσάς, αυτά θα μπορούσαν να είναι ένας έλεγχος, κατά τη δική μου άποψη.


Εμείς τους θέλουμε τους ελέγχους και ο κύριος Μαυρίκας ξέρει πολύ καλά επειδή ήμουν επικεφαλής της Επιτροπής όταν κάναμε τον Καλλικράτη, που δουλέψαμε αρκετά, ασχέτως αν αυτά που λέγαμε δεν μπήκαν στον Καλλικράτη, για άλλους λόγους, ότι εμείς πάντοτε τονίζαμε τον έλεγχο τον θέλουμε, τον πραγματικό έλεγχο. 


Βέβαια με αυτά που άκουγα που έλεγε ο κύριος Ρακιντζής, έλεγα εγώ σε ποιον Δήμο είμαι; Ελληνικό ή άλλου κράτους; Διότι, κύριε Ρακιντζή, πρέπει να ξέρετε, το Ελεγκτικό Συνέδριο που έχει μπει εδώ και χρόνια στους Δήμους πάνω από 5.000 και πλέον με τον Καλλικράτη σε όλους,  δεν υπάρχει περίπτωση να πληρώσει, για παράδειγμα αναφέρατε για προσλήψεις παράτυπες ας πω εγώ, δεν υπάρχει περίπτωση να τις πληρώσει, με τίποτα. Βέβαια έφυγε η κυρία Αντιπρόεδρος του Ελεγκτικού, αλλά θα σας το πει. Δεν ξέρω, ξέρετε εσείς κανέναν…
Λ. ΡΑΚΙΝΤΖΗΣ: …(εκτός μικροφώνου)… Όταν λοιπόν οι παράνομες προσλήψεις καταφύγουν στα δικαστήρια και πάρουν αποφάσεις, ποιος θα τις πληρώσει;

ΟΜΙΛΗΤΗΣ: (εκτός μικροφώνου)

Λ. ΡΑΚΙΝΤΖΗΣ: Όχι. Άλλη ιστορία αυτή.

Κ. ΤΖΑΝΑΚΟΥΛΗΣ: Κύριε Γενικέ, λέω τώρα ότι από τότε που είναι ο έλεγχος του Ελεγκτικού, δεν υπάρχει περίπτωση να πληρωθεί. Δηλαδή στον μήνα πάνω, άντε στους δύο μήνες, σου λέει ότι τέρμα, δεν τον προσέλαβες βάσει ΑΣΕΠ, βάσει των νόμων, τελείωσε, δεν τον πληρώνεις. 
ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Ειπώθηκε για προσλήψεις, παράνομες προσλήψεις. Παράνομη πρόσληψη…

ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Τι άλλο; Για πείτε να το καταλάβω, που δεν το κατάλαβα.

ΟΜΙΛΗΤΗΣ: (εκτός  μικροφώνου)

Κ. ΤΖΑΝΑΚΟΥΛΗΣ: Πάνο, σε παρακαλώ. Τώρα θέλεις να το πάω αλλού; Λοιπόν…
ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Όχι, δεν είπε για τους μόνιμους. Είπε για τις παράνομες προσλήψεις.

ΣΥΝΤΟΝΙΣΤΗΣ: Κύριε Δήμαρχε, συνεχίστε, μη γίνεται διάλογος γιατί δεν θα τελειώσουμε ποτέ.

Κ. ΤΖΑΝΑΚΟΥΛΗΣ: Συγνώμη, γιατί έχει ιδιαίτερη σημασία. Μη δικαιολογούμε αδικαιολόγητα. Εγώ θα σας πω το εξής. Φταίει ο  Δήμαρχος που όλη η Ελλάδα είχε γεμίσει με 18.000 Stage και έρχεται δικαστήριο τώρα και μου τον επιβάλλει να τον έχω, να τον απασχολώ, διότι αν δεν τον απασχολώ θα τον πληρώνω 300 € την ημέρα και το Ελεγκτικό που εφαρμόζει τις δικαστικές αποφάσεις…
ΟΜΙΛΗΤΗΣ: (εκτός μικροφώνου)
Κ. ΤΖΑΝΑΚΟΥΛΗΣ: Όχι, άλλο λέω. Πήγε στο δικαστήριο, σε ελληνικό δικαστήριο, και έβγαλε προσωρινή απόφαση, δικαιώθηκε και λέει ότι θα τον έχεις, θα τον απασχολείς. Αν δεν τον έχεις στην απασχόληση…

ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Δεν έχει σημασία αυτό. Λοιπόν, φταίει ο Δήμαρχος επί αυτού, αγαπητοί κύριοι; Φταίει ο Δήμαρχος; Αυτά είναι. Λοιπόν, και οι άλλες προσλήψεις. Και γίνονται χίλια  δυο πράγματα, γιατί άκουγα εδώ, αυτό είναι το αυτοδιοίκητο. Δεν έχουμε εμείς καμία έπαρση, γιατί είδα σε μια άλλη έκθεσή σας, τις διαβάζουμε πάντοτε, κύριε Ρακιντζή, καταλογίζετε σε ένα συνάδελφο που σε ένα χωριό ο άνθρωπος χρηματοδότησε με 7.000 και έγινε η στέγη της εκκλησίας του χωριού. Ελάτε να δείτε εσείς εκεί. Υπάρχουν χωριά με εκκλησία, τη μοναδική εκκλησία, που δεν έχει ούτε ένα ευρώ έσοδο, γιατί είναι ένα μικρό χωριό, αλλά αυτοί οι λίγοι τη θέλουν.
ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Αυτό που ακούσαμε τελευταία. Πολυτελείας τζιπ, λέει. Ποια πολυτελείας τζιπ; Έχει τώρα Δήμο, π.χ.. δεν είναι εδώ ο Δήμαρχος Γρεβενών, ο οποίος πρέπει να πάει στα κατσάβραχα της Πίνδου. Με τι να πάει ο άνθρωπος; Αν δεν πάει, του λένε «Τι κάνεις εσύ εδώ; Τι Δήμαρχος είσαι;» 


Αυτά λοιπόν, αυτό είναι το αυτοδιοίκητο που διάβασε και ο Λάζαρος, που λέει το Σύνταγμα. Δεν έχουμε εμείς καμία έπαρση ούτε πολυτελείας τζιπ να… Εγώ θα σας πω, ένας από τους πέντε μεγαλοδημάρχους, κυκλοφορώ εκεί με 800αράκι αυτοκίνητο και ούτε οδηγό δεν έχω. Δεν θα έπρεπε και εγώ να έχω τη Mercedes και άλλος να μου ανοίγει την πόρτα και να μου την κλείνει; 


Δείτε τα λίγο αυτά. Δεν έχουμε ούτε επάρσεις, ούτε θέλουμε να παρανομήσουμε, αλλά το αυτοδιοίκητο μέχρι εκεί. Και είπατε ότι έργο γίνεται, ξανά καταστρέφεται, ξανά γίνεται. Το Ελεγκτικό μπορεί να λέμε ότι κάνει προληπτικό έλεγχο, αλλά αν κυριολεκτούμε με την ελληνική γλώσσα, δεν είναι ουσιαστικά προληπτικός, γιατί το κάνουμε το έργο, παίρνουμε τα τιμολόγια, το πηγαίνουμε και λέει πού είναι το έργο. Δεν παίρνουμε εικονικά. 

Και είπατε ότι τώρα που μεγάλωσαν. Εγώ θα σας το πω. Εγώ ήμουν υπέρ της συνένωσης των Δήμων, ασχέτως που ανήκω πολιτικά, από τότε που έγινε ακόμα ο Καποδίστριας, γιατί είχα τους λόγους μου, και λέω ότι μη λέτε για τους μεγάλους. Οι μεγαλύτερες παρατυπίες γίνονταν στους μικρούς Δήμους για διάφορους λόγους. Και θα σας πω έλεγε χθες ένας συνάδελφος, που το ζούμε και εμείς, τώρα καλοκαίρι. Τελειώνει η γεώτρηση, δεν έχει νερό, δεν έχει το χωριό νερό, και φωνάζουν αυτοί, ελάτε να ανοίξετε τη γεώτρηση, να κάνετε καινούργια γεώτρηση. Αν ακολουθήσουμε εμείς αυτά που λένε οι νόμοι, νερό θα πάρουν την επόμενη χρονιά αυτοί. Θα τους το κουβαλάμε με υδροφόρα και εάν. Και δεν είναι σίγουρο, ούτε καν. 

Εγώ λέω, να μην παρατυπήσει; Όπως το λένε. Να μην παρατυπήσει ο Δήμαρχος για να δώσει αυτό το πολύτιμο αγαθό στους πολίτες; Και σας αναφέρω μερικά γιατί αν αρχίσουμε να λέμε…

Άρα λοιπόν, να μας αντιμετωπίζετε ελεγκτικά, αλλά να τα βλέπετε αυτά τα αυτοδιοικητικά και τι αγώνα. Έχουμε αυτή την αδυναμία να ασχολούμαστε με τα κοινά. Κάποιοι πρέπει να ασχολούνται. Λοιπόν, δεν είναι έτσι. Θέλουμε τον έλεγχο, αλλά όχι αυτό που ειπώθηκε δια τον τύπο να δημιουργούμε εντυπώσεις σε αυτή την περιρρέουσα ατμόσφαιρα και να τσουβαλιάζουμε τώρα 325 Δημάρχους και 325 Δημοτικά Συμβούλια. 
Δεν θέλουμε, εμείς δεν είπαμε, και το είπε και ο Πρόεδρος στην ομιλία του. Όποιος παρατυπεί, όποιος παρανομεί εξ συστήματος και τα λοιπά, να τιμωρείται. Όμως εδώ έχουμε καταντήσει, δεν κλείνει το μαγαζί, έχουμε έναν αστυνομικό ο οποίος δεν έχει άλλη δουλειά, όλη μέρα πηγαίνει και γράφει τα καταστήματα. Καταγράφει έτσι συνέχεια. Στον εισαγγελέα. Στο τρίτο γράψιμο, δεν το έκλεισες; 
ΟΜΙΛΗΤΗΣ: (εκτός μικροφώνου)
Κ. ΤΖΑΝΑΚΟΥΛΗΣ: Η Λάρισα έχει χίλια καταστήματα. Δεν προλαβαίνουμε. Την άλλη μέρα στο δικαστήριο, εγώ δεν είμαι αρμόδιος για να τα δίνω, όχι ο Δήμαρχος, άνευ δεύτερης κουβέντας, οκτώ. Τώρα η ταρίφα είναι οκτώ μήνες. 

ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Όχι, η ταρίφα είναι οκτώ. Αυτό είναι εξαιρέσεις. 


Τι να κάνουμε δηλαδή; Σε μια χώρα που βουλιάζει, επειδή ο αστυνόμος… Εγώ το λέω δημόσια, έχουμε έναν αστυνόμο εκεί, δεν κάνει άλλη δουλειά, παρακολουθεί όλα τα καταστήματα. Έχει γράψει γύρω στις χίλιες φορές. Τι να κάνουμε εμείς; Να τρέχουμε να κλείνουμε το κατάστημα; Τέλος πάντων.


Να μην καταχρώμαι το χρόνο…

ΟΜΙΛΗΤΗΣ: (εκτός μικροφώνου)

Κ. ΤΖΑΝΑΚΟΥΛΗΣ: Έτσι είναι.


Αυτά λοιπόν, κύριε  Ρακιντζή, αναφέρομαι σε εσάς γιατί διαβάζουμε τις εκθέσεις σας, αυτό θέλουμε. Εμείς σας έχουμε καλέσει και άλλες φορές. Ελάτε να μας ακούσετε, να έρθουμε εμείς να μας ακούσετε στο γραφείο σας, να κάνουμε αυτή τη συζήτηση. Δεν θέλουμε χάρη από κανέναν, αλλά θέλουμε να αποδίδονται σωστά τα πράγματα και δεν είμαστε όπως είμαστε όλοι εν δυνάμει για κακουργιοδικείο. 


Σας ευχαριστώ πολύ.

Λ. ΡΑΚΙΝΤΖΗΣ: Ο λαός λέει, η ρήση, «τα παράπονά σου στο Δήμαρχο». Μου φαίνεται θα βγει «τα παράπονά σου στον Ρακιντζή» έτσι που πάει.

ΣΥΝΤΟΝΙΣΤΗΣ: Ο κύριος Μαυρίκας για μια πολύ μικρή παρέμβαση με βάση όσα έχουν ακουστεί.

Ν. ΜΑΥΡΙΚΑΣ: Πολύ μικρή παρέμβαση του ενός λεπτού. Μιλάω με την εμπειρία των 15 ετών που υπηρέτησα στο Υπουργείο Εσωτερικών και βέβαια δεν νιώθω καλά διότι δεν υπάρχει εκπρόσωπος του Ελεγκτικού. 

Υπάρχει ένα μεγάλο πρόβλημα όντως με τα θέματα του προληπτικού ελέγχου. Δεν θέλω τώρα να αξιολογήσω, θέλω όμως να επισημάνω το γεγονός ότι, ετέθη ήδη, ότι σε επίπεδο προληπτικού ελέγχου οι Επίτροποι ενεργούσαν σε ένα εντελώς εξατομικευμένο επίπεδο. Δηλαδή αλλιώς θεωρούσε τη νομιμότητα ο Επίτροπος του Δήμου «χ» και αλλιώς ο Επίτροπος κάποιου άλλου Δήμου.


Επίσης υπήρχε πραγματικά ένα έντονο πρόβλημα, οι διαχωριστικές γραμμές μεταξύ ελέγχου νομιμότητας και σκοπιμότητας, ήταν πολύ ασαφείς, πολύ συγκεχυμένες. 


Τι θέλω να πω. Είχε συσταθεί μια Επιτροπή υπό την Προεδρεία του…. Μάλλον με την συγκατάνευση και με την υποβοήθηση που είχε παρασχεθεί από πλευράς του προηγούμενου Προέδρου του Ελεγκτικού Συνεδρίου, του κυρίου Κούρτη. Υπάρχει η Επιτροπή αυτή;

ΟΜΙΛΗΤΗΣ: (εκτός μικροφώνου)

Ν.  ΜΑΥΡΙΚΑΣ: Θέλω να καταθέσω ότι δεν είχε λύσει το πρόβλημα. Είχε συμβάλλει όμως στην άρση αρκετών δυσλειτουργιών. Εξακολουθώ και πιστεύω ότι το μεγαλύτερο πρόβλημα αυτή τη στιγμή, προσωπικά τουλάχιστον έτσι το εκτιμώ, είναι ο έλεγχος, ο προληπτικός έλεγχος του Ελεγκτικού Συνεδρίου. Δημιουργεί πάρα πολλά προβλήματα και υπάρχει βέβαια και το πρόβλημα το οποίο δεν θα το λύσουμε αυτή τη στιγμή και το οποίο δεν το αντιμετωπίσαμε, οφείλω να ομολογήσω, επιτυχώς στον Καλλικράτη. Κάναμε ένα βήμα αυτού του πολυμερισμού της νομιμότητας. 


Βέβαια τα τεκμήρια είναι πάντοτε μαχητά. Όμως κάποια στιγμή θα πρέπει να νιώθει και μια στοιχειώδη ασφάλεια ο αιρετός. Δεν μπορεί να έρχεται σήμερα ο Γενικός Γραμματέας της Αποκεντρωμένης Διοίκησης ή η Επιτροπή και να αποφαίνεται υπέρ της νομιμότητας μιας αποφάσεως και εν συνεχεία κάποιος άλλος ελεγκτικός μηχανισμός, ο οποίος δεν αμφιβάλλει κανείς ότι λειτουργεί μέσα στο πλαίσιο νομιμότητας, να απολήγει σε ένα διαφορετικό συμπέρασμα.


Σας είπα και πάλι. Τα τεκμήρια είναι όλα μαχητά. Δεν μπορεί να είναι αμάχητα. Όμως κάπου πρέπει να υπάρξει μια στοιχειώδης πρόνοια, τουλάχιστον σε αμιγώς διοικητικό επίπεδο να υπάρχει μια ενότητα όσον αφορά την κρίση και το Όργανο το οποίο θα αποφαίνεται ακριβώς σε ένα επίπεδο ενδοδιοικητικού ελέγχου νομιμότητας. 

ΣΥΝΤΟΝΙΣΤΗΣ: Η κυρία Σπανού θέλει μια σύντομη παρέμβαση.

Κ. ΣΠΑΝΟΥ: Συμπληρωματικά σε αυτά που είπε και ο κύριος Μαυρίκας, αλλά τέθηκε και προηγουμένως, το ζήτημα των ενδεχόμενων αντιφάσεων μεταξύ των ελέγχων που κάνουν τα διάφορα Σώματα. 


Θέλει λίγο προσοχή να το δούμε από κοντά αυτό το θέμα, γιατί αυτές οι αντιφάσεις μπορεί να προκύπτουν από το γεγονός ότι δεν υπάρχει ουσιαστικός έλεγχος σε πρώτη φάση. Παράδειγμα, αν δεν λειτουργήσει καλά η εποπτεία και μετά παρέλευση χρόνου απλώς και εξαιτίας της αδυναμίας ελέγχου θεωρηθεί νόμιμη η απόφαση, αυτό δεν σημαίνει κατ’ ουσία είναι νόμιμη. 


Επομένως μπορεί το θέμα της κατ’ ουσία νομιμότητας να τεθεί σε μεταγενέστερο στάδιο. Αυτό γιατί το λέω;
ΟΜΙΛΗΤΗΣ: (εκτός μικροφώνου)

Κ. ΣΠΑΝΟΥ: Ναι, αλλά δεν σημαίνει ότι κάτι το οποίο επί της ουσίας δεν εξετάστηκε, είναι και νόμιμο ή τεκμαίρεται ως νόμιμο διότι πέρασε η προθεσμία. Μέχρι εκεί.


Επομένως ένας άλλος ελεγκτικός μηχανισμός κρίνοντας το θέμα από άλλη σκοπιά επί της ουσίας μπορεί να δει ότι υπάρχει ένα θέμα. 


Βεβαίως αυτό δεν αφορά τους Δήμους, αφορά το πώς λειτουργεί η εποπτεία και πρέπει να το δούμε και αυτό το κομμάτι. 


Επίσης, εγώ θα ήθελα να θέσω το ζήτημα όλων αυτών των δυσκολιών, που καταλαβαίνω απολύτως. Ειδικά ο Συνήγορος επειδή λειτουργεί με μια έννοια και μαζί με τους Δήμους, πριν αυτό φτάσει σε επίπεδο αν θέλετε μιας αυτεπάγγελτης έρευνας ενός ελεγκτικού μηχανισμού, είτε ακόμα περισσότερο στη Δικαιοσύνη, κάνει προτάσεις για το ποια είναι η νομιμότητα και εκεί μπορεί να βοηθήσει ή πώς μπορεί να υπερβληθεί ένα εμπόδιο. 


Κατά τα λοιπά όμως, όντως η νομοθεσία, με την προβληματική της ποιότητα πολλές φορές, αντικρουόμενες ρυθμίσεις, καλυπτόμενες και τα λοιπά και τα λοιπά, δημιουργούν μεγάλα προβλήματα στην καθημερινή διαχείριση. 


Όμως αντί να την πληρώνει ο πιανίστας ή οι υπόλοιποι τέλος πάντων πιανίστες του πάνελ, το καλύτερο είναι να γίνει μια συστηματική καταγραφή όλων αυτών των παραλογισμών ενδεχομένως και να γίνουν οι προτάσεις προς τα αρμόδια Υπουργεία, να τα δουν, να τα μελετήσουν και να γίνουν οι οποιεσδήποτε αλλαγές.

ΟΜΙΛΗΤΗΣ: (εκτός μικροφώνου)

Κ. ΣΠΑΝΟΥ: Εμείς εφαρμόζουμε μια νομοθεσία. Εμείς κρίνουμε τη νομιμότητα με βάση τη νομοθεσία. Αν πρέπει να αλλάξει η νομοθεσία, αυτά είναι άλλοι αρμόδιοι.

ΣΥΝΤΟΝΙΣΤΗΣ: Επειδή υπάρχουν ανειλημμένες υποχρεώσεις και πρέπει να κλείσει, θα δώσουμε τον λόγο σε πέντε συναδέλφους, για να ξέρετε πως είναι η διαδικασία, θα μιλήσει ο κύριος Υπουργός για λίγο, να δώσει κάποιες απαντήσεις και ο κύριος Πρόεδρος της ΚΕΔΕ θα κλείσει. Και κύριε Βουλευτά, για ένα δίλεπτο, τρίλεπτο.


Κύριε Δήμαρχε, έχετε τον λόγο.

Ν. ΖΕΝΕΤΟΣ: Να ξεκινήσω ευχαριστώντας τον Πρόεδρο και το Διοικητικό Συμβούλιο της ΚΕΔΕ, καθώς και τα στελέχη, που είχαν την πρωτοβουλία να γίνει αυτή η Ημερίδα, η οποία έχει να προσθέσει πολλά σε εμάς. 


Εγώ με αφορμή την παρουσία και του κυρίου Υπουργού, θα βάλω γενικά ζητήματα και όχι μόνο θέματα που αφορούν το πάνελ και θα προσπαθήσω να είμαι πάρα πολύ σύντομος. 

Σχετικά με τα θέματα, όπως με τη διαφάνεια, παραδείγματος χάριν. Πιστεύουμε ότι η βασική τοποθέτηση της αξιοπιστίας των θεσμών είναι η διαφάνεια μέσω της δημοσιοποίησης των αποφάσεών μας. Διαπιστώσαμε τον τελευταίο καιρό ότι το site της ΔΙΑΥΓΕΙΑΣ υπολειτουργούσε. Έχουμε κάνει σχετική επιστολή και είναι ένα ζήτημα το οποίο μας έκανε να πιστεύουμε ότι σιγά-σιγά αρχίζει να καταργείται. Εάν είναι έτσι τα πράγματα, κύριε Υπουργέ, εγώ νομίζω πως δεν πρέπει να πάμε προς αυτή την κατεύθυνση. Είναι σημαντικοί και οι λόγοι, αλλά και η λειτουργία της ΔΙΑΥΓΕΙΑΣ από το διαδίκτυο.


Ένα άλλο θέμα που αφορά τη δικαιοσύνη ή μάλλον τη δίκαιη μεταχείριση, είναι ένα ζήτημα με τους Σχολικούς Φύλακες, όπου το δικαστήριο έχει επιδικάσει μεγάλα, πάρα πολύ μεγάλα ποσά, για παράδειγμα θα σας πω στην περίπτωση του Δήμου Ιλίου, ένα εκατομμύριο πεντακόσιες χιλιάδες ευρώ, για… αναδρομικά ασφαλώς, την εποχή που οι Σχολικοί Φύλακες δεν ήταν εργαζόμενοι ή μάλλον ο Δήμος δεν ήταν εργοδότης των Σχολικών Φυλάκων. Και καλούμαστε εμείς σήμερα να πληρώσουμε αυτά τα ποσά.


Ένα άλλο θέμα είναι ο φόρος προστιθέμενης αξίας των Δημοτικών Επιχειρήσεων, όπου με νόμο τελευταία, κύριε Υπουργέ, βάλατε το εξής. Όσες Δημοτικές Επιχειρήσεις δεν πλήρωσαν φόρο προστιθέμενης αξίας, καλά έκαναν, δεν πειράζει. Ο Δήμος Ιλίου πλήρωσε ένα εκατομμύριο οκτακόσιες χιλιάδες ευρώ και το διευθετήσατε στο νόμο ώστε να μην επιστραφούν αυτά τα χρήματα. Νομίζω ότι είναι πολύ άδικο. Και κάθεται κανείς και σκέπτεται, αξίζει τον κόπο να προσέχει τόσο πολύ; Μήπως θα πρέπει να μην πληρώνει τις υποχρεώσεις του και στη συνέχεια θα έρθει κάποιος και θα το διευθετήσει το θέμα; 


Σχετικά με το Ελεγκτικό Συνέδριο και με τα ενημερωτικά έντυπα. Όταν μιλάμε για διαφάνεια και εκδίδουμε ενημερωτικά έντυπα, υπάρχουν Επίτροποι οι οποίοι δεν πληρώνουν τα ενημερωτικά έντυπα. Και τι είναι; Μπορεί να το ρυθμίσετε ένα βράδυ, κύριε Υπουργέ, «ένα βράδυ» εντός εισαγωγικών, συνήθως με κάποιες εκεί που κάνετε ρυθμίσεις νομοθετικές. Αυτό μπορείτε να το ρυθμίσετε. Δεν μπορεί να μιλάμε για διαφάνεια και ενημέρωση του πολίτη και να έρχεται ο Επίτροπος και να μην επιτρέπει να εκδοθεί το έντυπο, να πληρώσουμε το έντυπο.


Τελειώνω λοιπόν με ένα αίτημα το οποίο έχουμε κάνει σχετικά με το πάγωμα των υποχρεώσεων που έχουν οι πολίτες για όσους Δήμους μπορούν, όταν οφείλουν για κοινόχρηστους χώρους, σήμερα που ο κόσμος είναι εξουθενωμένος οικονομικά, δώστε μας τη δυνατότητα να μην απειλούμαστε νομικά, αν μπορούμε να παγώσουμε αυτές τις οφειλές, γιατί ο κόσμος υποφέρει και δεν μπορεί να τις πληρώσει. Αποζημιώσεις για κοινόχρηστους χώρους εννοώ. 


Το τελευταίο και κλείνω. Όταν επιχειρήσαμε, όταν κάναμε μια πολύ μεγάλη μελέτη για ένα κτίριο, για ένα γηροκομείο και επιχειρήσαμε να πάρουμε πολεοδομική άδεια, διαπιστώσαμε ότι στο νόμο δεν προβλέπεται ότι ο Δήμος μπορεί να ιδρύσει γηροκομείο και αναγκαστήκαμε να αλληλογραφήσουμε με τα Υπουργεία, και με το Υπουργείο Εσωτερικών και με το Υπουργείο Εργασίας και τα λοιπά, για θέματα που είναι για πρόνοια, δυστυχώς όμως δύο μήνες τώρα δεν έχουμε καν πάρει μια απάντηση και περιμένουμε να εντάξουμε το κτίριο αυτό στο ΕΣΠΑ και το ΕΣΠΑ τελειώνει.


Τελειώνω και εγώ λοιπόν και σας ευχαριστώ πάρα πολύ.

ΣΥΝΤΟΝΙΣΤΗΣ: Κύριε Καραγιάννη, έχετε τον λόγο.

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Επαναλαμβάνω, υπάρχουν υποχρεώσεις στη Βουλή και από τους συμμετέχοντες στο πάνελ, σε Διαρκείς Επιτροπές. Παρακαλώ πάρα πολύ να είμαστε σύντομοι. Έχουν τεθεί σχεδόν όλα τα ζητήματα. Αν κάτι δεν έχει τεθεί, να τεθεί, γιατί πρέπει να κλείσει η Ημερίδα κάποια στιγμή.

Ι. ΚΑΡΑΓΙΑΝΝΗΣ: Τηλεγραφικά προκειμένου να μιλήσουν όσο το δυνατόν περισσότεροι συνάδελφοι.


Οι δικές μου απόψεις είναι πολυτέλεια καθώς μπροστά σε όσα μας έχουν καταθέσει οι συνάδελφοι ως Προεδρείο της Επιτροπής Θεσμών. Θα μιλήσω λοιπόν μεταφέροντας κωδικοποιημένα τα δικά τους ζητήματα. 


Πρώτα από όλα έχουμε τους ελέγχους που δημιουργούνται από ένα άλλο Σώμα που υπάγεται στην αρμοδιότητα του Υπουργείου Οικονομικών, τη Γενική Διεύθυνση Δημοσιονομικών Ελέγχων. Είναι ένα Σώμα το οποίο δεν είναι εδώ σήμερα και το οποίο έχει ένα πολύ μεγάλο κομμάτι του ελεγκτικού έργου. Σε αυτή την κατεύθυνση, όπως είδα κύριε Νομικέ από το διάγραμμα, οι εντολές οι οποίες εσείς παίρνετε από τους εισαγγελικούς λειτουργούς, είναι περίπου στο 2%. Άρα λοιπόν, η διαδικασία η ιδιαίτερη που οι έλεγχοι αυτοί παραγγέλλονται, είναι προς τους οικονομικούς, πρώην Οικονομικούς Επιθεωρητές και πλέον προς τη Γενική Διεύθυνση Δημοσιονομικών Ελέγχων. Εννοώ δηλαδή ότι οι κύριοι έλεγχοι όσον αφορά το δημοσιονομικό κομμάτι, ασκούνται από αυτή τη νέα Διεύθυνση και με αυτή εδώ την αφορμή βγήκε και η εγκύκλιος του Αντιεισαγγελέα του Αρείου Πάγου, η οποία είναι και προς την ορθή κατεύθυνση και πρέπει εμείς οι αιρετοί να την αξιοποιήσουμε σωστά, και βέβαια οι Ελεγκτές Δημόσιας Διοίκησης και ο Γενικός Επιθεωρητής Δημόσιας Διοίκησης, μέσα από εκεί να δουν πώς μπορεί να περιοριστεί το ανώνυμο, το ανυπόστατο μια καταγγελίας. Για εμένα αυτό είναι ένα πολύ σημαντικό κομμάτι και ήδη έχουμε τη δικαιοσύνη και του Αντιεισαγγελέα του Αρείου Πάγου με αυτή την εγκύκλιο να μας δίνει κάποιο δρόμο, διότι αναφερόμενος σε εκείνο το κομμάτι του ελέγχου, υπάρχει το τρομερό πρόβλημα να διατάσσεται και όχι μόνο από τους εισαγγελείς, αλλά και πολλές φορές και από τους Γενικούς Γραμματείας των Αποκεντρωμένων, διαχειριστικοί έλεγχοι δέκα ετών, για διευρυμένο αντικείμενο και όχι εξειδικευμένο όσον αφορά μια καταγγελία. Είναι ένα κομμάτι που δεν αφορά το πάνελ, αλλά είναι πάρα πολύ σημαντικό να περιοριστεί και αυτό το κομμάτι του ελεγκτικού μηχανισμού.


Από εκεί και πέρα, το ζήτημα το οποίο έχει τεθεί ήδη και το ξέρει ο κύριος Υπουργός, με τους δημοσίους υπαλλήλους Δημάρχους που τίθενται σε αργία, δεν αφορά ούτε το Υπουργείο Εσωτερικών άμεσα, έμμεσα, αφορά το Υπουργείο Διοικητικής Μεταρρύθμισης. Πλην όμως, είναι μια πραγματικότητα. Με το 103 και 104 του Υπαλληλικού Κώδικα, μπορεί ο Δήμαρχος για παράβαση καθήκοντος να τεθεί σε αργία, πλην όμως με τον 3852, όπου εκεί απαιτεί οικονομική ζημία, δεν τίθεται σε αργία. 
Απαιτείται λοιπόν ερμηνεία, σε εσάς απευθύνομαι, κύριε Υπουργέ και προφανώς και στον Υπουργό Διοικητικής Μεταρρύθμισης, ερμηνεία ότι ο Δήμαρχος υπάλληλος βάσει του 3852 δεν πρέπει να τεθεί σε αργία. Π.χ. δάσκαλος, ο οποίος κατευθείαν μπαίνει στην κινητικότητα. 
Ένα θέμα που αφορά το Υπουργείο Δικαιοσύνης. Αναγκαστικά αναφέρομαι σε όλα τα θέματα,  γιατί τώρα έτσι μας επιτρέπει η διαδικασία. Η επαναφορά της ιδιάζουσας δωσιδικίας των Δημάρχων. Με το άρθρο 235 του 3852, προέβλεπε ιδιάζουσα δωσιδικία στους Δημάρχους. Δηλαδή δικάζονται από ένα δικαστήριο, έμπειρο, τριμελές Εφετείο. Αυτό εδώ με τον Ν.3904 καταργήθηκε ως μεταγενέστερος νόμος. Πρέπει οπωσδήποτε, είναι στην αρμοδιότητα του Υπουργείου Δικαιοσύνης, να επανέλθει αυτός ο νόμος για να δικάζεται σήμερα ο Δήμαρχος από ένα δικαστήριο με ιδιαίτερη εμπειρία.


Αναφέρθηκαν πολλοί συνάδελφοι στο 236 παρ.2 για την αργία και την έκπτωση. Τηλεγραφικά τι προτείνει η ΚΕΔΕ και νομίζω είναι το πιο δίκαιο και το πιο αναλογικό. Έκδοση πρωτόδικης καταδικαστικής απόφασης για κακουργήματα, τελεσίδικη καταδικαστική απόφαση για πλημμελήματα. Και εδώ, χωρίς να θέλουμε να ευλογήσουμε τα γένια μας που δεν έχουμε, να πούμε ότι με την προσπάθεια της ΚΕΔΕ πέρασε στο νόμο τον 4071/12 η διάταξη για την οικονομική ζημία. Αν δεν την είχαμε βάλει αυτή τη διάταξη μέσα, ότι η παράβαση καθήκοντος να επιφέρει οικονομική ζημία στο Δήμο, σήμερα πολλοί συνάδελφοι που καταδικάζονται καθημερινά, θα είχαν μπει σε αργία και θα είχαν εκπέσει. 


Αναφέρθηκε ο κύριος Κυρίζογλου στον Ν.1608/1950. Βεβαίως και δεν αφορά τον έλεγχο, αφορά την καταστολή, αφορά ένα νόμο ο οποίος, με δύο κουβέντες, κατά την άποψή μας και με την άποψη πολλών συναδέλφων, και παραβιάζει την αρχή της ισότητας και της αναλογικότητας, αλλά και θέτει ιδιαίτερα ζητήματα αντισυνταγματικότητας.  Δεν είναι αντικείμενο νομίζω της παρούσας κουβέντας, αλλά εν πάση περιπτώσει πρέπει κάποια στιγμή να αξιολογηθεί ξανά αυτός ο νόμος. 


Εμείς έχουμε μια άλλη άποψη ως Αυτοδιοίκηση όσον αφορά τον Ν.3801 του 2009 για τη νομιμοποίηση δαπανών και την άρση καταλογισμών. Είναι ένας νόμος του κράτους, έχει μπει με τη συγκεκριμένη λογική, αφορά συγκεκριμένες δαπάνες με τρόπο με τον οποίο έγιναν και θεωρούμε ότι ως Αυτοδιοίκηση μπορεί να υπάρξει μια νέα νομοθετική ρύθμιση σε αυτή την κατεύθυνση, δίκαιη και σίγουρα όχι για να συγκαλύψει εγκλήματα. 


Το ζήτημα των εκλογικών δαπανών. Έγινε προσπάθεια, περάσαμε… την τελευταία διάταξη, κλείνω με δύο κουβέντες, όσον αφορά τα δυσανάλογα πρόστιμα. Τονίζω, αγαπητοί συνάδελφοι, ότι το καθεστώς με το οποίο θα διεξαχθούν οι επόμενες Δημοτικές Εκλογές όσον αφορά τις δαπάνες και δεν εννοούμε το μαύρο χρήμα, εννοούμε αφίσες, εννοούμε παρατυπίες, δεν έχει αλλάξει. Παραμένει το ίδιο, κύριε Υπουργέ και θα πρέπει αυτή η ρύθμιση η οποία έγινε, η οποία δεν είναι χαριστική, είναι δίκαιη και αναλογική, αυτή η ρύθμιση θα πρέπει να εφαρμοστεί πλέον από εδώ και πέρα για όλες τις επόμενες εκλογικές διαδικασίες. Να αλλάξει δηλαδή ο 3870/10 σε μόνιμη βάση.


Για τον Ελεγκτή Νομιμότητας, κλείνω, αναφέρθηκαν πάρα πολλά ζητήματα. Δεν θα αναφερθώ για το θεσμό και αν πρέπει ή όχι να λειτουργήσει. Για προσωπικούς λόγους. Αυτό το οποίο όμως θέλω να τονίσω είναι ότι σε περίπτωση που λειτουργήσει, θα πρέπει το 152, η Επιτροπή που προβλέπει το 152, να συνεχίσει με κάποιον τρόπο, κύριε Μαυρίκα, αυτή είναι η δική μας άποψη, να συνεχίσει να λειτουργεί. Είναι μια ασφαλιστική δικλείδα ενδιάμεσος η οποία παρέχει ασφάλεια  δικαίου και πολλές φορές ο Δήμαρχος να μην αναγκάζεται να προσφύγει κατευθείαν στο Συμβούλιο της Επικρατείας. Αυτή η ενδικοφανής προσφυγή, άποψη της Αυτοδιοίκησης είναι ότι θα μπορούσε να παραμείνει. 

Τηλεγραφικά αυτά, κύριοι συνάδελφοι. Ευχαριστώ πολύ.

ΣΥΝΤΟΝΙΣΤΗΣ: Ο κύριος Καλογερόπουλος, εν συνεχεία κλείνει…

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Το μετέφερα πάντως.

ΟΜΙΛΗΤΗΣ: (εκτός μικροφώνου)

ΣΥΝΤΟΝΙΣΤΗΣ: Κύριε Καρύδα, παρακαλώ. Θα σας δώσουμε τον λόγο. 

Δ. ΚΑΛΟΓΕΡΟΠΟΥΛΟΣ: Δεν είχα σκοπό να πάρω τον λόγο για συντόμευση της διαδικασίας, όμως νομίζω ότι πρέπει να αποδεχτούμε το απόλυτο δίκαιο στο συμπέρασμα που εξέφρασε η κυρία Σπανού, το οποίο εν ολίγοις αποκρυστάλλωνε με απόλυτα αντικειμενικό τρόπο την αποσπασματικότητα ή την πολυδιάσπαση των ελεγκτικών μηχανισμών. Νομίζω ότι αυτό είναι που πρέπει να συζητήσουμε και όχι τίποτα άλλο. 


Εγώ λοιπόν έχω να προτείνω κάτι διαδικαστικό. Θεωρώ και έχω απόλυτη εμπιστοσύνη στους επιθεωρητικούς – ελεγκτικούς μηχανισμούς και πιστεύω ότι δεν έχουν το σύνδρομο της εισαγγελικής συμπεριφοράς, ούτε μανία καταδίωξης. Σε καμία των περιπτώσεων. Θεωρώ λοιπόν ότι βάζοντας την υπογραφή τους υπεύθυνα, δεν τους ενδιαφέρει ιδιαιτέρως να τιμωρούν, αλλά να παίρνουν θέση και υπογραφή ευθύνης. 


Είναι λοιπόν νομίζω δυνατό, με ελάχιστη ή καθόλου ενίσχυση του προσωπικού, να γίνουν συμμέτοχοι στη νομιμότητα και έτσι να παράγεται και η αμφισβητούμενη εν ολίγοις αίσθηση της αδικίας ή ανασφάλειας που έχουν οι υπογράφοντες Δήμαρχοι και δημόσιοι υπάλληλοι.


Δηλαδή μπορεί να είναι υπεύθυνος, ακόμα και με εγκατάσταση, εντός της διοίκησης, εντός του Δημαρχείου, ο τελευταίος ελεγκτικός μηχανισμός, ποιος θέλουμε να είναι αυτός; Δεν είναι ικανός ο επόπτης νομιμότητας; Μάλιστα. Δεν είναι ικανός ο επίτροπος του Ελεγκτικού Συνεδρίου;  Μάλιστα. Δεν είναι ικανός ο  Οικονομικός Επιθεωρητής; Μάλιστα. Ας βάλουμε έναν άλλον μηχανισμό. Πώς θα τον πούμε αυτόν; Όπως θέλετε. Ελεγκτή. Όμως αυτή η υπογραφή να παράγει ασφάλεια δικαίου. Φαντάζομαι ότι υπάρχει ο αριθμός και υπάρχει και η… είμαι σίγουρος, όχι φαντάζομαι, η διάθεση των εκπροσώπων των ελεγκτικών μηχανισμών, όπως και να ονομάζονται αυτοί, οι οποίοι δεν θέλουν να έχουν εισαγγελική υπογραφή μετά τη πιθανή διαπίστωση παραβατικότητας, αλλά θέλουν να είναι συμμέτοχοι με υπογραφή στην επιβεβαίωση της νομιμότητας. 

Το δεύτερο που θέλω να πω είναι ότι πολλές φορές σε πράξεις καταλογισμού, η αιτιολογική βάση είναι η ζημιά και θέλω να διατυπώσω μια σκέψη, η οποία πιθανόν αν αξιολογηθεί ως ορθή, να ληφθεί υπόψη. Ότι εάν για κάποια παρατυπία γίνεται επίκληση ζημιάς, θετικής ή άλλης, θα πρέπει στην ουσία να αποδεικνύεται και η ανάλογη ωφέλεια, γιατί δεν μπορεί να υπάρχει ζημιά χωρίς ωφέλεια ή τουλάχιστον να αξιολογείται, να αποτυπώνεται ούτως ώστε αυτός που το διαβάζει και πιθανόν του καταλογίζεται, να έχει την αίσθηση ότι αντικειμενικά εκρίθη.


Ευχαριστώ.

ΣΥΝΤΟΝΙΣΤΗΣ: Ο κύριος Δανιηλίδης.

Σ. ΔΑΝΙΗΛΙΔΗΣ: Να μπω κατευθείαν στο θέμα. Καλησπέρα, ευχαριστούμε για τη συμμετοχή. 

Θέλω παρ’ όλο ότι είναι υπερβολή, σε εσάς που είστε στελέχη πρώτης γραμμής στους ελεγκτικούς μηχανισμούς, να τονίσω ότι με πρωτοβουλία της Αυτοδιοίκησης επεκτάθηκαν οι έλεγχοι, με πρωτοβουλία της Τοπικής Αυτοδιοίκησης και με προτάσεις της Αυτοδιοίκησης τα τελευταία δέκα χρόνια ζητήθηκε να διευρυνθούν οι έλεγχοι, να μπουν και τα Νομικά Πρόσωπα μέσα και να ελέγχονται όλοι οι Δήμοι, ενώ η Πολιτεία στην αρχική φάση εξαιρούσε τους Δήμους κάτω από 100.000, εξαιρούσε τα Νομικά Πρόσωπα, εξαιρούσε τις Δημοτικές Επιχειρήσεις. 


Υπάρχουν σχεδόν ομόφωνες αποφάσεις των Οργάνων της Αυτοδιοίκησης στα Συνέδρια εδώ και δέκα-δεκαπέντε χρόνια, με ελάχιστε εξαιρέσεις στις ψηφοφορίες, οι οποίες εξαιρέσεις δεν είχαν αντίρρηση στους ελέγχους, αλλά είχαν επιφύλαξη μη τυχόν αυτοί οι έλεγχοι προσβάλλουν την αποτελεσματικότητα. 


Αυτό είναι το πρώτο στοιχείο, γιατί φτάσαμε στο άλλο άκρο, να θεωρούμαστε μαφία, συμμορία, ομερτά, με τα πρωτοσέλιδα των εφημερίδων, τα οποία πρωτοσέλιδα των εφημερίδων τροφοδοτούνται όμως από τις εκθέσεις και τις παρατηρήσεις ή τις δηλώσεις σας.


Θέλω να αναφερθώ σε δύο-τρία στοιχεία. Πρώτον, τα ζητήματα των Πολεοδομιών. Επειδή είμαι από αυτούς που μελετούν τις εκθέσεις σας, ο μεγαλύτερος αριθμός των παραβάσεων που επισημαίνεται και οι εκθέσεις που μέχρι από λίγο δίνετε στη δημοσιότητα, αφορούν προ του Καλλικράτη την περίοδο, δηλαδή αφορούν τους 1.034 Δήμους, αγαπητοί κύριοι εκπρόσωποι. Στους 1.034 Δήμους λοιπόν, το μεγαλύτερο μέρος είναι των Πολεοδομιών. Η συντριπτική πλειοψηφία των 1.034 Δήμων, πλην μερικών δεκάδων, 32 αν θυμάμαι τον αριθμό, δεν είχαμε πολεοδομικές υπηρεσίες. Θα μου πείτε ότι και η Νομαρχιακή Αυτοδιοίκηση είναι Αυτοδιοίκηση. Ναι, διαχωρίστε το όμως. 


Δεύτερο ζήτημα. Στις υπόλοιπες υποθέσεις. Οι 25, οι 30, οι 35, οι 40 περιπτώσεις, κύριε Ρακιντζή, στους 1.034, είναι 2,5-3, βία 3,5% και από αυτές τις 30-35 υποθέσεις, οι 25-25 είναι καραμπινάτες υποθέσεις αδυναμίας υπηρεσιακής επιχειρησιακής υποστήριξης, είναι καραμπινάτες υποθέσεις που δεν προκύπτει ούτε δόλος, ούτε ίδιο όφελος, ούτε τίποτε, και ορισμένες, δέκα, δώδεκα, δεκαπέντε, μπορεί να υπάρχει δόλος και ίδιο όφελος και τα λοιπά. Δηλαδή 1-1,5%. 


Εγώ θα πω το 3, το 3,5% στους 1.034 Δήμους. Δίνει σε κανέναν σε αυτή τη  χώρα το δικαίωμα να λέει ότι η Τοπική Αυτοδιοίκηση είναι άντρο διαφθοράς; Το 2,5, το 3%, είναι άντρο της διαφθοράς; Και είναι υποχρέωσή σας, κύριοι και κυρία, να βγαίνετε και να διαχωρίζετε και να λέτε ότι το ποσοστό αυτό είναι απειροελάχιστο. Γίνεται πολύ μεγάλο γιατί τα Υπουργεία τα οποία ελέγχονται είναι 18-20 τον αριθμό, άρα ένα, δύο, τρία Υπουργεία αν ελεγχθούν ή αντίστοιχοι Οργανισμοί, είναι μικρότερο το ποσοστό. Δεν πάει έτσι η αναλογία. 


Άλλο θέμα. Οι περισσότεροι από τους Δημάρχους αρνούμαστε και για αυτό κιόλας μπορεί να κατηγορηθούμε και να παραπεμφθούμε για απείθεια, αρνούμαστε να υλοποιήσουμε δικαστικές αποφάσεις που έχουν σχέση με τι; Με την αποδέσμευση και τον αποχαρακτηρισμό κοινόχρηστων χώρων. Εξαιτίας οικονομικής αδυναμίας των Δήμων, που αντισυνταγματικά μεταφέρθηκε η αρμοδιότητα χωρίς να μεταφερθούν οι πόροι, εξαιτίας ολιγωρίας και αδυναμίας του παλιού ΕΤΕΡΠΣ και του νυν Πράσινου Ταμείου, πηγαίνει ο ιδιοκτήτης μιας έκτασης που είναι στην κεντρική πλατεία, στο πάρκο, στην παιδική χαρά ή σε χώρο που προορίζεται για σχολείο, για πολιτιστικό ή για αθλητικό κέντρο, βγάζει δικαστική απόφαση για τον καθορισμό τιμής μονάδος και σύμφωνα με τη νομοθεσία έχουμε υποχρέωση εντός 18 μηνών να καταβάλλουμε το σύνολο του αντιτίμου. Ειδάλλως με την πάροδο των 18 μηνών, εντέλλεται η Διοίκηση, όπως μας στέλνετε τα χαρτιά που μας στέλνετε, εντέλλεται η Διοίκηση να προχωρήσει, κύριε Υπουργέ, στον αποχαρακτηρισμό. Ποιος Δήμαρχος που σέβεται τον εαυτό του, θα πάει μέσα στην κεντρική του πλατεία, στο πάρκο ή στον χώρο που προορίζεται για σχολείο, να αποχαρακτηρίσει το χώρο  και να προκύψει πολυκατοικία; Εγώ θα προτιμούσα να παραιτηθώ. Αρνούμαι να υλοποιήσω τη δικαστική απόφαση. Κυνηγάω από το ένα στο άλλο Υπουργείο, να εξασφαλίσουμε τα χρήματα, από τον ΟΣΚ, από το ΕΤΕΡΠΣ, πρώην, από το Πράσινο Ταμείο, να καταβληθεί το ποσό της αποζημίωσης. 

Υπάρχουν όμως οι περιπτώσεις που ο ιδιοκτήτης, με το δίκιο του ή με το άδικό του, όπως βρέθηκε ως ιδιοκτήτης της έκτασης, κάνει καταγγελία στο Σώμα, κάνει καταγγελία στο Συνήγορο του Πολίτη και μας έρχονται τα χαρτιά και λέει «Δήμαρχε, γιατί δεν πειθαρχείς στη δικαστική απόφαση;»

ΣΥΝΤΟΝΙΣΤΗΣ: Συνάδελφε, πρέπει να πειθαρχήσουμε στο χρόνο.

Σ. ΔΑΝΙΗΛΙΔΗΣ: Να πειθαρχήσω στη δικαστική απόφαση, εκτός από το χρόνο που θα το κάνω αμέσως, να πειθαρχήσουμε λοιπόν στην πειθαρχική απόφαση και 50 χρόνων κεκτημένο στο μυαλό και στην κοινωνία όλων των πολιτών ότι αυτός είναι χώρος πλατείας, να προκύψει πολυκατοικία. 


Θέλω με όλα αυτά τα ελάχιστα παραδείγματα, συμπληρώνοντας, κύριε Ρακιντζή, και το είπα και στον κύριο Υπουργό πιο μπροστά, ότι εξ ανάγκης ορισμένες φορές παρατυπούμε και παρανομούμε. 
ΣΥΝΤΟΝΙΣΤΗΣ: Ευχαριστούμε πολύ. 
Σ. ΔΑΝΙΗΛΙΔΗΣ: Ευχαριστώ.

ΣΥΝΤΟΝΙΣΤΗΣ: Τελευταίος ο κύριος Καρύδας.

Α. ΚΑΡΥΔΑΣ: Κύριε Υπουργέ, εκλεκτοί συνδαιτυμόνες αυτής της όμορφης τράπεζας, αγαπητοί συνάδελφοι. Θα κάνω μια αναφορά σε κατευθύνσεις που δεν αναφέρθηκαν μέχρι τώρα. 


Θέλω να μιλήσω στη φάση που βρίσκομαι, εν πτήση, εν αιώρα, εν αναχωρήσει, μετά από τριάντα χρόνια, από την Αυτοδιοίκηση, στους δημοσίους υπαλλήλους. Το 1982, ο εκλεκτός τότε συνάδελφος, ο Νίκος ο Γιαννούλης, της Πρέβεζας, και εγώ, ήμαστε οι πρώτοι δημόσιοι υπάλληλοι που παραιτούμαστε, εγώ μετά από πέντε χρόνια υπηρεσίας και εκλέγομαι Δήμαρχος, και ανοίγει ο δρόμος, όπως ξέρετε, το ’90, να δικαιούνται πολλοί από εδώ που είναι σήμερα δημόσιοι υπάλληλοι, να είναι αιρετοί, είτε Δημοτικοί Σύμβουλοι, είτε Δήμαρχοι, είτε στο Β’ Βαθμό Αυτοδιοίκησης.

Ένα που ήθελα να πω είναι αυτό. Θα συνδεθούν όλα μαζί.


Κάναμε τους μεγάλους Δήμους. Ο δικός μας ο Δήμος έχει ένα μικρό αστικό κέντρο, το Σιδηρόκαστρο, 5.000 κάτοικοι, με τρεις γιατρούς, τέσσερις δικηγόρους, και κανένας καθηγητής δεν μένει και δάσκαλος, όλοι μένουν στις Σέρρες. Να δηλαδή, και όλοι οι άλλοι απλοί άνθρωποι, το πολιτικό προσωπικό το πιθανό από πού θα αναζητηθεί. Να κάνεις ένα Δημοτικό Συμβούλιο 27 ανθρώπων. Και πολλοί δημόσιοι υπάλληλοι, δασκαλίτσα, τη βρήκα, θα μπεις; Με αγαπούσε, με εκτιμούσε, με σέβονταν, μπαίνει στο Συνδυασμό και εκλέγεται Δημοτική Σύμβουλος. Μεγάλοι Δήμοι οι οποίοι δεν έχουν κατάλληλο προσωπικό. Έρχεται ένα θέμα για το Δημοτικό Συμβούλιο, μαζεύουμε τους Συμβούλους μας προ του Δημοτικού Συμβουλίου, ρωτούν: θα είναι νόμιμο αυτό, Δήμαρχε; Να το ψηφίσουν. Και αυτό έχει προκύψει τώρα κανέναν χρόνο. 


Σας λέω ότι, και θέλω να ληφθεί υπόψη κυρίως από τους προσκεκλημένους μας, εμείς το ξέρουμε οι Δήμαρχοι, ότι εδώ και ένα χρόνο άρχισε η εσωτερική αλληλογραφία μεταξύ των Προϊσταμένων των Υπηρεσιών, των υπαλλήλων, για ότι θέμα προκύπτει, έχοντες αγωνία και ερωτήματα και τώρα έχει ένα-δυο μήνες, κύριε Πρόεδρε της ΚΕΔΕ, σας τα είπα και τα είπαμε, τώρα οι Δημοτικοί Σύμβουλοι – δημόσιοι υπάλληλοι, λέει «Δήμαρχε, δεν θα έρθω στη συνεδρίαση». 


Παράδειγμα. Στο προτελευταίο Δημοτικό Συμβούλιο ένας θυμωμένος που δεν παρέμεινε Αντιδήμαρχος, έβαλε θέμα ότι πρέπει να κάνω ΕΔΕ σε ένα θέμα. Ξεκαθαρίζει η γνωμοδότηση της ΚΕΔΕ, είναι αρμοδιότητα του Δημάρχου. Θα το δω. Φέρτε μου όμως στοιχεία, αδίκημα και πρόσωπα. Ξέρετε τι γίνονταν τις προηγούμενες μέρες; Τηλέφωνα στους δημοσίους υπαλλήλους Δημοτικούς Συμβούλους, πρόσεξε τι θα ψηφίσεις. Αυτό το κλίμα ζούμε αυτές τις μέρες. 


Κλείνω, κύριε Πρόεδρε. Πρέπει να ληφθεί σοβαρά υπόψη γιατί σε αυτούς τους Δήμους που περιέγραψα, με αυτό το προσωπικό που έχει, που δεν μπορούν να μας απαντήσουν σε μικρούς Δήμους, επαρχιακούς, που δεν υπάρχει ένα αστικό κέντρο, που δεν μένει ένας άνθρωπος με εμπειρία να είναι διευθυντής του Δήμου, να είναι προιστάμενος, και προ των συνεδριάσεων δεν μπορούμε να έχουμε άμεσα και έγκυρα ερμηνεία μέσα από αυτή την πολυνομοθεσία.

Και ξέρετε, κλείνω, 12 χρόνια από το 1983 συναπτά και αδιάλειπτα μέχρι το ’94 Δήμαρχος Σιδηροκάστρου. Δεν πήγα ποτέ κατηγορούμενος. Ποτέ. Δεν κλήθηκα. Ξέρετε τον τελευταίο μήνα γιατί βρέθηκα δύο φορές, κύριε Υπουργέ, κατηγορούμενος; Πριν από είκοσι μέρες δικάστηκα και αθωώθηκα και τις δύο φορές. Ποιο ήταν το αδίκημα; Στην μια περίπτωση οδοκαθαριστής υπέστη μώλωπα στον αντίχειρα, μέσω του Κέντρου Υγείας η Αστυνομία γνωστοποίησε το περιστατικό, εμείς έπρεπε με νόμο του Υπουργείου Εργασίας παρακαλώ, που ήταν του 2010... 
ΣΥΝΤΟΝΙΣΤΗΣ: Κύριε Καρύδα.

Α. ΚΑΡΥΔΑΣ: Τελειώνω, κύριε Πρόεδρε. 


Λοιπόν, πάω κατηγορούμενος γιατί εντός δύο ημερών δεν αναρτήθηκε, δεν γνωστοποιήσαμε στην Επιθεώρηση Εργασίας.


Το δεύτερο, πάλι από τον ίδιο νόμο, διότι κάναμε το 2011, μόλις βγήκαμε και ήμαστε τρελαμένοι όλοι με τον Καλλικράτη πώς θα τον εφαρμόσουμε, μέχρι εδώ μένω, δεν λέω τίποτα άλλο, γιατί δεν ανακοινώσαμε πάλι στην Επιθεώρηση Εργασίας τις προσλήψεις. Έπρεπε να στείλουμε και εκεί τα… Δεν το ήξεραν οι υπάλληλοί μας και η Διευθύντρια, είκοσι χρόνια και νομικός, δεν το ήξερε. Αθωωθήκαμε. Μου είπαν να ζητήσω εξαίρεση. Όχι, λέω. Από πίσω εκατό Σιδηροκαστρινοί να βλέπουν το Δήμαρχο να είναι εδώ και να καταλάβουν. 


Αυτά ήθελα να πω μέσα από την ψυχή μου. Σας ευχαριστώ πολύ.

ΣΥΝΤΟΝΙΣΤΗΣ: Ευχαριστούμε πολύ.


Λοιπόν, άρχισε η αντίστροφη μέτρηση, ένα λεπτό. Παρακαλώ πάρα πολύ, αυστηρά. 

Ο κύριος Λογοθέτης.

Σ. ΛΟΓΟΘΕΤΗΣ: Ήρθα γιατί το 1998, αγαπητοί συνάδελφοι, πέρασα τις φυλακές Κορυδαλλού με βαριά κατηγορία ότι είχα υπεξαιρέσει 14 δισεκατομμύρια δραχμές. Ο προϋπολογισμός ήταν 13 δισεκατομμύρια δραχμές. Ο αγαπητός ανακριτής στο κατασκευασμένο κατηγορητήριο, δεν μπορούσε να ξεκαθαρίσει τι, αν είχε υπεξαιρεθεί. Είχαν γίνει δύο πραγματογνωμοσύνες, οι οποίες δεν έδειξαν τίποτα, δυστυχώς, και είχε ζητηθεί από τους δικαστές τότε, από τους ανακριτές, να ξανά επανεξεταστούν οι πραγματογνώμονες. 


Σήμερα, μετά από 15 χρόνια, αφού έγινε αμετάκλητη η απόφαση, στον Άρειο Πάγο το 2009, αθωωτική, αθωώθηκα, είμαι από τους πλέον ψαγμένους Δημάρχους, έχω περάσει από είκοσι δικαστήρια και έχω εις βάρος μου δεκάδες πρωτόδικα παραπεμπτικά βουλεύματα, τα οποία τελικά δια άλλων βουλευμάτων κατέπεσαν και αθωώθηκα.


Αθωώθηκα λοιπόν…

ΣΥΝΤΟΝΙΣΤΗΣ: Ωραία…

Σ. ΛΟΓΟΘΕΤΗΣ: Περιμένετε, κύριε Πρόεδρε. Περιμένετε, θα σας κάνω μια πρόταση. Τι ωραία; Αύριο θα βρεθούν στην ίδια θέση που ήμουν εγώ…

ΣΥΝΤΟΝΙΣΤΗΣ: Κάντε την πρόταση.

Σ. ΛΟΓΟΘΕΤΗΣ: Λοιπόν, σήμερα περιέργως δεν έχω ούτε έναν καταλογισμό, περιέργως. Έχω αθωωθεί, δεν έχω ούτε ένα ποινικό αδίκημα, και πώς έγιναν όλα αυτά; Διασύρθηκα, αν διαβάσετε τις εφημερίδες της εποχής, και αύριο σας περιμένει και εσάς τέτοια ιστορία, για δύο λόγους. Κύριε Πρόεδρε της ΚΕΔΕ, να πούμε έξω από τα… Αν είσαι αρεστός της εκάστοτε κομματικής ηγεσίας και της κυβέρνησης, δεν πα να κάνεις υπεξαίρεση, θα σε καλύψει, μέχρι που ένας κύριος Ρακιντζής θα σε αποκαλύψει, ένας τίμιος ελεγκτής θέλω να πω ή κάποιος από την αντιπολίτευση θα σε καταγγείλει και δεν θα μπορείς να κρυφτείς. Αν είσαι τίμιος και αποφασιστικός και ρηξικέλευθος, έτσι και έρθεις σε σύγκρουση με οποιοδήποτε κυβερνητικό κατεστημένο κομματικό, υπάρχει κίνδυνος να βρεθείς στη φυλακή.


Δια ταύτα, κύριε Πρόεδρε, τι προτείνω. Πρώτον, αφήστε τα κλαψουρίσματα και το ότι είμαστε όλοι ύποπτοι. Τι χρειάζεται. Γερό θεσμικό πλαίσιο, το οποίο να μας ελέγχει από το πρωί μέχρι το βράδυ, χωρίς αναστολή, να μη φοβόμαστε κάθε  τρία χρόνια διαχειριστικό έλεγχο και όχι να το ζητά η αντιπολίτευση και να μην εισακούγεται από τον εκάστοτε Δήμαρχο. Να έχουμε πόθεν έσχες που να πηγαίνει στο Ελεγκτικό Συνέδριο και το τρίτο…

ΣΥΝΤΟΝΙΣΤΗΣ: Κύριε Λογοθέτη, σας παρακάλεσα. Εντάξει τώρα, σας έδωσα τον λόγο, μην κάνετε κατάχρηση όμως. Σας παρακαλώ.

Σ. ΛΟΓΟΘΕΤΗΣ: Δεν κάνω κατάχρηση, αλλά νομίζω είναι αυτά… Με λίγα λόγια, θωρακισμό της Τοπικής Αυτοδιοίκησης, έτσι ώστε να μην υπάρχει ούτε μια  σκιά εις βάρος μας. Δεν πρέπει να τη φοβόμαστε. Και αυτό που είπε κάποιος. Έλεγχο του πόθεν έσχες από το Ελεγκτικό Συνέδριο, από τότε που μπήκαμε στην πολιτική, μέχρι που φύγαμε, για να δούμε πόσο αυξήθηκε η περιουσία μας και με ποια μέσα. Να μην τα φοβόμαστε αυτά, κύριοι συνάδελφοι.

ΣΥΝΤΟΝΙΣΤΗΣ: Ευχαριστούμε πολύ.



Κύριε Υπουργέ, θέλετε να πείτε κάτι;

Χ. ΑΘΑΝΑΣΙΟΥ: Καταρχάς θέλω να πω ότι η Ημερίδα, όπως απεδείχθη και από τα θέματα που τέθηκαν και την μικρή ένταση η οποία υπήρχε, ήταν επιτυχής. Ήταν υψηλού επιπέδου και οι εισηγήσεις των άλλων εισηγητών, αλλά και οι παρεμβάσεις οι οποίες έγιναν και με αυτήν την έννοια λοιπόν πρέπει να παραδεχτούμε ότι υπήρχε επιτυχία και αξίζουν συγχαρητήρια στην ΚΕΔΕ.


Τώρα, πολλά από τα ζητήματα αυτά που ετέθησαν, έχουν ήδη τεθεί στην Επιτροπή που έχουμε συστήσει στο Υπουργείο, μια νομοπαρασκευαστική Επιτροπή, νομικά ζητήματα για παρεμβάσεις στον Καλλικράτη και είναι προς επεξεργασία.


Παράλληλα όμως υπήρξε και προβληματισμός από θέματα που τέθηκαν εδώ, για περαιτέρω νομοθετικές παρεμβάσεις. 


Τώρα, δύο-τρία θέματα που σημείωσα. Το Παρατηρητήριο που ειπώθηκε από κάποιον Δήμαρχο, ότι υπάρχουν ελλείψεις σε μερικούς Δήμους, δηλαδή λόγω ελλείψεων υποδομών δεν μπορούν να ανταποκριθούν. 


Ναι, είναι ένας νέος θεσμός, θα υπάρξουν στην αρχή τέτοια προβλήματα, αλλά προβλέπεται από το Υπουργείο μας να δίνουμε κάθε δυνατή βοήθεια στους Δημάρχους οι οποίοι δεν έχουν τις υποδομές για να ανταποκριθούν και δεν νομίζω ότι θα προκύψει πρόβλημα εξ αυτού του λόγου.


Με τον 1608. Ειπώθηκε ότι κινδυνεύει κάποιος να πάει, αν δεν βρίσκει τον υπόχρεο για καταβολή των οφειλών του προς το Δήμο, μπορεί να πάει… Γίνονται κατασχέσεις και λοιπά. Βέβαια, από τη διαδικασία όσον αφορά το ποινικό μέρος, θα αποδεικνύεται ότι δεν έχει δόλο και θα αθωωθεί. Το πρόβλημα είναι η ταλαιπωρία και η ταλαιπωρία που υπάρχει. 

Ειδικά για τον 1608 προσωπικά έχω πει ότι δεν χρειάζεται πια. Είναι μια παρωχημένη διάταξη, ειπώθηκε νομίζω και εδώ ότι πρέπει να καταργηθεί. Εξάλλου μπορεί το κακούργημα να στηρίζεται σε περιπτώσεις τέτοιες όπως είναι η απιστία, η υπεξαίρεση και λοιπά και να στηρίζεται, να γίνεται το πλημμέλημα κακούργημα λόγω ποσού ή όταν κάποιος το ασκεί κατ’ επάγγελμα, καθ’ έξιν ή όταν είναι υπότροπος. 

ΟΜΙΛΗΤΗΣ: (εκτός μικροφώνου)

Χ. ΑΘΑΝΑΣΙΟΥ: Βεβαίως, δεν υπάρχει θέμα.


Για την αργία, το είπα και στην εισήγησή μου. Είμαι αντίθετος όταν τίθεται σε αργία μόνο όταν ασκηθεί δίωξη ή όταν υπάρχει παραπεμπτικό βούλευμα. Η παρέμβαση την οποία είπε και ο κύριος Καραγιάννης, συμφωνώ απόλυτα, πρέπει να γίνεται με τον τρόπο να έχουμε μια απόφαση. Στα κακουργήματα ή πλημμελήματα εκ δόλου τελούμενα. Θα δούμε τώρα αν πρέπει να είναι πρωτόδικη, οριστική απόφαση δηλαδή ή τελεσίδικη. Θα το δούμε. Είναι ένα θέμα αυτό. Ήδη το έχω βάλει αυτό, έχει τεθεί από Δημάρχους και το είπα στην εισήγηση, θα το βάλουμε στην Επιτροπή προς συζήτηση.


Το ίδιο ισχύει και με τον Ν.3852. Σωστά τέθηκε. Ήδη έχουμε δύο περιπτώσεις που ήρθαν στο Υπουργείο, δημοσίων υπαλλήλων, που τίθενται σε αργία. Αυτό το θέμα το έχω στείλει στην Επιτροπή. Το άλλο θα το δούμε τώρα, θα το στείλουμε και θα το επεξεργαστούμε, γιατί είναι σωστό.


Για τη δωσιδικία του Δημάρχου, τότε που έγινε η διάταξη αυτή, είχα λάβει και εγώ, μου ετέθη υπόψη ως Πρόεδρου της Ενώσεως, έγινε από ότι ξέρω για την αποσυμφόρηση του Δευτέρου Βαθμού, γιατί άλλαξαν οι αρμοδιότητες, ήταν του Υπουργείου Δικαιοσύνης.

Για τις εκλογικές δαπάνες, πράγματι ήταν σωστή η ρύθμιση την οποία περάσαμε τώρα για να μην τιμωρούνται. Δεν ξέρω όμως, έχω έναν προβληματισμό αν πρέπει να είναι σε μόνιμη βάση. Ίσως για να μη γίνονται καταχρήσεις και πρέπει κατά περίπτωση να τις εξετάζουμε. 


Στη ΔΙΑΥΓΕΙΑ δεν το ξέρω αν δεν λειτουργεί καλά. Το άκουσα, θα το ψάξουμε. Κακώς αν δεν λειτουργεί, πρέπει να το δούμε. 


Για τη δαπάνη των εντύπων, καλώς προβληματισμός, πρέπει να το δούμε και αυτό. 


Για το Βοήθεια στο Σπίτι, που είπε ο κύριος Δανιηλίδης. Να, αυτές είναι οι παρατυπίες που είπα πριν. Θα είναι μια παρατυπία…

ΟΜΙΛΗΤΗΣ: (εκτός μικροφώνου)

Χ. ΑΘΑΝΑΣΙΟΥ: Να σας πω κάτι; Ένα παράδειγμα θα σας πω. Μόλις ανέλαβα, μόλις πήγα στο Υπουργείο…

ΟΜΙΛΗΤΗΣ: (εκτός μικροφώνου)

Χ. ΑΘΑΝΑΣΙΟΥ: Δεν σας επιδικάστηκε. Αθωώνεστε. 


Να σας πω κάτι; Είναι πάρα πολλά τέτοια. Όταν αναλάβαμε το Υπουργείο, ήρθε ο τότε Αποκεντρωμένος στη Διοίκηση της Αττικής. Όπως ξέρετε, την επίγεια πυρόσβεση την αναλαμβάνει η Πυροσβεστική Υπηρεσία του Υπουργείου Δημοσίας Τάξεως, την εναέρια με τα ελικόπτερα την έχει η Αποκεντρωμένη. Δεν είχε, λόγω των αλλεπάλληλων εκλογικών διαδικασιών, δεν υπήρχε πρόβλεψη πώς θα προμηθευτούμε τα καύσιμα. Έπρεπε να γίνει διαγωνισμός. Βρισκόμαστε αρχές Ιουλίου, που ήρθε το ερώτημα στο Υπουργείο. Ο διαγωνισμός για να γίνει ήθελε 60 μέρες, 55 μέρες. Θα γινόταν τέλος Αυγούστου. Αν έπιανε μια φωτιά, τι θα γινόταν; Πώς θα σηκώνονταν τα ελικόπτερα; Τι είπαμε λοιπόν; Να δείτε μια παρατυπία τώρα την οποία κάναμε. Να το ακούσει και ο κύριος Ρακιντζής, να ζητήσει ελέγχους. Έπρεπε να κάνουμε διαγωνισμό; Του λέω, ο Στρατός λέω και η Πυροσβεστική, τι τιμολόγια έχει; Έκαναν τα πιο φτηνά. Ωραία, με τα τιμολόγια αυτά να πάρουμε τα καύσιμα και ας μας πουν ότι δεν κάναμε διαγωνισμούς και παρατυπία. Δηλαδή αν έπαιρνε ένα δάσος φωτιά, θα λέγαμε «Δεν είχαμε κάνει τον διαγωνισμό»;


Άρα βλέπετε ότι πολλά πράγματα πρέπει… και το λέω αυτό προς, να έχει αποδέκτες αυτό που λέω πολλούς, ότι δεν είναι δυνατόν να πήγαινε ο Αποκεντρωμένος κατηγορούμενος ή οποιοσδήποτε άλλος και αυτά. Είναι πολλά ζητήματα τα οποία πρέπει να εξετάζονται κατά περίπτωση.


Για πολλά ζητήματα αυτά, να γιατί λέω ότι πρέπει να υπάρχει η προδικασία στα δικαστήρια. Πριν πηγαίνουν οι υποθέσεις στο ακροατήριο, θα πρέπει να υπάρχει μια εξέταση από τους προανακριτές ή τον ανακριτή που εξετάζει την υπόθεση, διότι τέτοιες περιπτώσεις όπως αναφέρατε, μπορεί να επιλύονται και η υπόθεση να μπαίνει στο αρχείο ή να απαλλάσσεται ο άλλος με βούλευμα. Δεν είναι δυνατόν να ταλαιπωρούνται. 


Έχω ήδη προγραμματίσει κάποιες επαφές με τις δικαστικές Ενώσεις πάνω στα θέματα αυτά, χωρίς αυτό να σημαίνει ότι είναι θα είναι παρέμβαση, ότι κάνουμε παρέμβαση στο έργο, προς Θεού. Αλλά απλώς για να λυθούν μερικά πράγματα με μεγαλύτερη ευρύτητα. 


Ένα τελευταίο θέμα. Με έχει απασχολήσει πάρα πολύ και το είπα και στην εισήγησή μου, οι πολλοί ελεγκτικοί μηχανισμοί. Σκέπτομαι με την αναθεώρηση του Συντάγματος, γιατί τώρα δεν μπορεί να γίνει εν όψει του Ελεγκτικού Συνεδρίου και λοιπά, να δούμε εκτός από τους ελεγκτικούς μηχανισμούς που πρέπει να κάνει κάθε Δήμος μόνος του για την αξιοπιστία και το κύρος του, μήπως πρέπει να υπάρχει ένας μηχανισμός και να πάνε όλες οι αρμοδιότητες. Όμως να ασχολείται μόνο με την Τοπική Αυτοδιοίκηση. Ως προβληματισμό το θέτω. Δεν το έχω ακόμα μέσα στο μυαλό μου. Δηλαδή να είναι μόνο. Τώρα, θα λέγεται Ελεγκτικής Τοπικής Αυτοδιοίκησης; Θα λέγεται Συνήγορος Τοπικής Αυτοδιοίκησης;  Είναι ένα ζήτημα να το δούμε. Όμως δεν είναι δυνατόν να υπάρχει αυτή η κατάσταση.

Και πάλι σας ευχαριστώ.

ΣΥΝΤΟΝΙΣΤΗΣ: Πριν δώσω τον λόγο στον Πρόεδρο, να ευχαριστήσουμε τον κύριο Υπουργό, να ευχαριστήσουμε όλους τους προσκεκλημένους που είχαν την υπομονή μέχρι τώρα, τον κύριο Ταμήλο, πρώην Δήμαρχο και Βουλευτή, και όλους εσάς που είχατε την υπομονή μέχρι τώρα να παρακολουθείτε. 


Κύριε Πρόεδρε, έχετε τον λόγο για να κλείσετε κιόλας.

Κ. ΑΣΚΟΥΝΗΣ: Και εγώ, κύριε Προεδρεύοντα, θέλω να ευχαριστήσω τον Υπουργό διότι κάθισε μέχρι αυτή την ώρα, δίνοντάς μας ένα παράδειγμα, σε όλους τους αυτοδιοικητικούς, οι οποίοι αυτή τη στιγμή σε ένα μεγάλο βαθμό απουσιάζουν.


Να ευχαριστήσω όλους τους ομιλητές στο πάνελ που είναι αυτή τη στιγμή, τον κύριο Μαυρίκα, την κυρία Σπανού, τον κύριο Ρακιντζή, τον κύριο Νομικό. 


Φυσικά να κλείσουμε τη διαδικασία αυτή λέγοντας ότι πήραμε εμείς την πρωτοβουλία να συζητήσουμε για τα προβλήματα που μας αφορούν, και είναι πολλά και πολύπλοκα. Εμείς πήραμε την πρωτοβουλία για το θέμα της διαφάνειας, το θέμα της αποτελεσματικότητας, αλλά όπως λέει και εδώ πέρα, και το θέμα και τη σχέση μας με τη δικαιοσύνη, γιατί όταν υπάρχουν ζητήματα, δεν μπορούμε να αφήνουμε την επίλυσή τους σε κάποιους άλλους. Και αυτή η πρωτοβουλία λοιπόν, έχει στόχο να συνεχιστεί.


Θεωρώ ότι η παρουσία σήμερα εδώ ανωτάτων δικαστικών λειτουργών,  αλλά και των επικεφαλής των ελεγκτικών μηχανισμών, είναι ένα πολύ σημαντικό βήμα. Θα πει κάποιος συνάδελφος: λύσαμε τα προβλήματα ή μέσα από την ανταλλαγή των απόψεων θα δώσουμε μια διέξοδο; 


Και μόνο ότι βρεθήκαμε στο ίδιο πάνελ οι αυτοδιοικητικοί με τους ανώτατους δικαστικούς και τους ελεγκτικούς μηχανισμούς και είπαμε εμείς τις απόψεις μας και συγνώμη αν κάποια στιγμή υπήρξε κάποια ένταση, και ακούσατε τις απόψεις μας, ακούσαμε το δικό σας λόγο, και ήρθαμε σε μια όσμωση, είναι πολύ σημαντικό. 


Ποιο είναι το πρόβλημα της ελληνικής κοινωνίας; Το πρόβλημα της ελληνικής κοινωνίας είναι ότι έχουμε μονολόγους. Η Τοπική Αυτοδιοίκηση τα κάνει όλα σωστά, η Δικαιοσύνη τα κάνει όλα σωστά, ο κύριος Ρακιντζής τα κάνει όλα κακά, ο κύριος Νομικός το ίδιο ή η κυρία Σπανού. Όχι, κύριοι. Πρέπει να θεσμοθετήσουμε τους όρους και τις προϋποθέσεις ενός πραγματικού διαλόγου για να βγούμε από την κρίση. Δεν μπορούμε εμείς σήμερα, που εκπροσωπούμε έναν βασικό θεσμό, όπως και η Δικαιοσύνη ή οι ελεγκτικές Αρχές, να είμαστε σε αντιπαράθεση. Πρέπει και επιβάλλεται να γίνεται αυτός ο διάλογος και όχι απλώς με την ευκαιρία αυτής της συζήτησης. Θα πει κάποιος: περιμένατε την κρίση, κύριε Πρόεδρε της ΚΕΔΕ, κύριοι Δήμαρχοι, για να ανοίξετε αυτό τον διάλογο; Είναι αλήθεια ότι πριν είχαμε μια πολυτέλεια. Τώρα δεν την έχουμε. 


Για αυτό λοιπόν και λέω, το πιο σημαντικό πράγμα είναι να ανοίξουμε διαύλους επικοινωνίας. Εμείς θέλουμε τη νομιμότητα και τους ελέγχους, θέλουμε τη διαφάνεια, και για ένα ευρώ, σήμερα ένα ευρώ, η σπατάλη ενός ευρώ, είναι πολύτιμο. Δεν περισσεύει σε κανέναν και ιδιαίτερα στο λαό που περνάει δύσκολες στιγμές. Όμως θέλουμε να κατανοήσετε και τη δική μας περίπτωση. 


Είπε κάποιο παράδειγμα πριν ο Σίμος. Θα σας πω ένα άλλο. Τι θα πούμε σε αυτές τις δεκάδες ΔΕΥΑ όταν το καλοκαίρι το δίκτυο ύδρευσης καταστραφεί ή πάθει μια μεγάλη ζημιά και στην αποθήκη δεν έχει ανταλλακτικά; Και σημαντικά ανταλλακτικά. Τι θα του πούμε λοιπόν; Θα περιμένεις; Θα παρατυπήσει. Κατά κάποιους είναι παρανομία. Δεν γίνεται.



Αυτά θέλουμε να πούμε και θα μπορούσα να αναφέρω χιλιάδες παραδείγματα. Δεν μπορεί σήμερα να κλείνει τα μάτια το Ελεγκτικό Συνέδριο στο γεγονός ότι απαγορεύονται οι προσλήψεις και ο Δήμος αναθέτει την κατασκευή ενός πρασίνου σε μια εργολαβική εταιρεία, και λέει όχι, κύριε, είχες μηχανικούς – με μελέτη φυσικά, διαγωνισμό, τα πάντα – και να λέει, ακούστε το, και να λέει το Ελεγκτικό Συνέδριο «Μα έχεις γεωπόνο». Μα δεν ξέρουν ότι αυτή τη στιγμή έχουμε μια τεράστια έλλειψη προσωπικού; Θα μπορούσα να αναφέρω πολλά παραδείγματα. Δεν είναι αυτός ο στόχος μου.

Θέλω όμως να σας επισημάνω, για να ξέρετε και εσείς και οι συνάδελφοι, μόνο ένα θέμα από τα πολλά. Βεβαίωση οφειλών. Ο υποφαινόμενος στέλνει λοιπόν φραγή στην Εφορία όταν χρωστούν πάνω από 300 €, βεβαιώσεις, έχουμε κάνει αναγγελία παραγγελιών και τώρα θα πάμε και για κάποιες κατασχέσεις. Προσέξτε, αν αυτό το πράγμα συγκεντρωθεί και βρεθεί κάποιος και περάσει τις 146.000 και δεν έχει προχωρήσει ή του έχει ξεφύγει κάποια υπόθεση, θα πάμε όλοι κατηγορούμενοι με το 1608. Είναι πράγματα τα οποία δεν έχουν λογική. Και εν πάση περιπτώσει, να πω κάτι. Είναι δυνατόν σήμερα να εγκαλούμαστε για τα καύσιμα και για το πλαφόν; Υπάρχει Δήμαρχος ο οποίος θα πάρει το απορριμματοφόρο και τον γερανό για να κάνει βόλτα; Τιμωρούνται οι καλοί Δήμοι. 


Τι θέλω να πω με αυτά. Κοιτάξτε, ναι, το θεσμικό πλαίσιο πρέπει να αλλάξει, κύριε Υπουργέ, και εγώ άκουσα με προσοχή σε αυτά τα οποία δεσμευτήκατε. Όμως ή υπάρχει πραγματικά η καλή προαίρεση και από μεριάς τη δική μας, αλλά και από μεριάς των ελεγκτικών μηχανισμών, δηλαδή υπάρχει η βούληση ότι όντως υπάρχει διοικητική και οικονομική αυτοτέλεια, υπάρχει δηλαδή η ποιότητα, υπάρχει η εμπιστοσύνη. Αν δεν κτίσουμε ένα τέτοιο κλίμα εμπιστοσύνης, δεν μπορούμε να κάνουμε και να προχωρήσουμε πουθενά. 


Τέλος, εμείς επί του θέματος που συζητήθηκε, λέμε το εξής. Δεν είναι δυνατόν 11 αλληλοσυγκρουόμενοι, αλληλοκαλυπτόμενοι και με σύγχυση αρμοδιοτήτων, ελεγκτικοί μηχανισμοί. Δεν βοηθάτε. Ακούστε λοιπόν και κλείνω με τούτο: Δήμαρχος και όχι ένας, πολλοί Δήμαρχοι λένε, δεν κάνω άλλη δουλειά, να απαντώ στα έγγραφα των πολιτών που πολλές φορές και καλώς κάνετε εσείς να μας το στείλετε, κυρία Σπανού, και να απαντώ σε όλες τις καταγγελίες και σε όλες τις ανακριτικές διαδικασίες που υπάρχουν, γιατί είναι πληθώρα των ελεγκτικών μηχανισμών. Δεν μας βοηθάνε η πληθώρα των πολλών ελεγκτικών μηχανισμών. Αντίθετα, μας προσφέρουν γραφειοκρατία και αναποτελεσματικότητα, γιατί κλείνω με τούτο. Ακούστε. Ο πολίτης από εμάς περιμένει αποτελεσματικότητα, να λύσουμε τα προβλήματα, γιατί εάν καταρρεύσει η Τοπική Αυτοδιοίκηση, υπάρχει πρόβλημα και στο κεντρικό κράτος. Μόνο θα σας πω ότι το ΕΞΟΙΚΟΝΟΜΩ 1, 100 εκατομμύρια, έκανε τριάντα μήνες για να βγει το αποτέλεσμα. Αν τελειώσει αυτό εδώ πέρα που λέει αποτελεσματικότητα, δηλαδή παραλυσία, ακινησία, φόβος και τρόμος στους υπαλλήλους και στους Δημάρχους, θα καταρρεύσει και η χώρα. 

Θέλουμε λοιπόν την κατανόησή σας, όχι στην παρανομία. Την κατανόησή σας στα μεγάλα προβλήματα που αντιμετωπίζουμε. 


Ευχαριστώ όλους που μας παρακολουθήσατε μέχρι αυτή τη στιγμή. 

ΑΘΗΝΑ, 23 ΑΠΡΙΛΙΟΥ 2013

